
Mircea Mutliu. în orizontul sintezei 


ARGUMENT 

Mircea Muthu este, în ciuda constantelor sale preocupări de 
teorie literară şi de estetică, un cercetător aplicat, în măsura în care 
contactul nemijlocit, permanent, cu textul posedă neîndoielnice 
virtuţi anteice. Criticul resimte, astfel, cu o nostalgie secretă sau cu 
nedisimulată fervoare, nevoia de a-şi asuma opera literară în 
dimensiunile şi zonele sale cele mai imperceptibile, mai greu de 
sesizat, pentru că, în fond opera e cea care verifică şi justifică intuiţia 
exegetului, recursul la concretitudinea textului fiind presupus ca o 
necesitate permanent problematizată. Din aceste motive, pentru 
Mircea Muthu conceptul de “balcanism literar” nu îşi consumă 
dinamismul semantic în pură generalitate, ci se găseşte încorporat 
sau ilustrat în tectonica textului literar, în structura intimă a unui 
anumit fenomen literar, în teme şi motive recurente, cu analogii şi 
deschideri fecunde. Balcanismul românesc e perceput ca un concept- 
cheie, capabil să absoarbă în articulaţiile sale teoretice specificul 
culturii şi literaturii noastre. De asemenea, cercetătorul a analizat şi 
comentat, cu minuţie şi rigoare, multiplele conexiuni, relaţii şi 
apropieri între Orient şi Occident care s-au manifestat în cultura 
noastră. în legătură cu personalitatea lui Nicolae lorga, de pildă, 
Mircea Muthu remarcă “înclinarea firească a spiritului nostru spre 
luminile Occidentului, fără să nege însă rolul Orientului”. 

Preocupările de critică şi de istorie literară ale lui Mircea 
Muthu s-au cristalizat în jurul câtorva teme fundamentale: spiritul 
sud-est european şi reflexele sale literare, raporturile dintre artele 
plastice şi literatură, meditaţia asupra condiţiei literaturii şi a criticii 
literare etc. Din această perspectivă, cărţile sale ( Orientări critice, 
Literatura română şi spiritul sud-est european. La marginea 
geometriei, Permanenţe literare româneşti din perspectivă 
comparată. Alchimia mileniului, Liviu Rebreanu sctu paradoxul 
organicului, Cântecul lui Leonardo, Călcâiul lui Delacroix, 
Balcanismul literar românesc. Balcanologie, Repere culturale 
transilvane etc.) au reuşit să contureze un profil critic cu trăsături 
inconfundabile, de incontestabilă originalitate şi distincţie, marcat de 
austeritate a ipotezelor şi de elevaţie a frazării. Mircea Muthu şi-a 
orientat eforturile spre câteva probleme esenţiale, pe care le-a asumat 


7 



Iulian Boldea (Coord. ) 


cu obstinaţie şi rigoare, identificând cu subtilitate semnificaţiile şi 
implicaţiile cele mai insesizabile ale creaţiilor literare ori ale unor 
fenomene artistice. Impunând în cercetarea critică de la noi termenul 
de “balcanism literar”, Mircea Muthu l-a privit din perspectivă 
comparată, chiar dacă demersul său nu s-a rezumat deloc la 
delimitarea unor noţiuni de ordin general, la identificarea unor 
analogii şi corespondenţe între fenomene sau opere literare, ci s-a 
aplicat şi asupra concretului, criticul recurgând la analiză ca la un 
corolar necesar al privirii sintetice, al generalizării. 

în ansamblul creaţiei lui Mircea Muthu, efortul sintetic, 
implicat în preocupările sale de estetică şi literatură comparată se 
îmbină cu exerciţiul analitic, opera sa critică asumându-şi astfel o 
conformaţie unitară, în ciuda diversităţii ei. Studiile lui Mircea 
Muthu despre raporturile de interferenţă dintre plastică şi literatură se 
deschid, la rândul lor, unor ipoteze şi soluţii metodologice de certă 
noutate şi viabilitate, într-un limbaj adecvat şi suplu, mărturie a unui 
amestec de reflexivitate şi voluptate imagistică. Critic şi teoretician 
literar riguros, sobru în expresie şi măsurat în aprecieri, Mircea 
Muthu poate fi cu greu surprins în afirmaţii hazardate, care să nu 
aibă girul de necontestat al textului, ori acoperire în concretitudinea 
operei. O serie întreagă de studii şi eseuri impun o privire atentă a 
raporturilor şi convergenţelor multiple dintre plastică şi literatură, 
autorul urmărind momentele de interferenţă, de intersecţie ale acestor 
moduri de comunicare artistică într-un fel consubstanţiale, în măsura 
în care “arta literară şi cea plastică s-au născut din trunchiul comun al 
creativităţii umane”. 

Cartea Mircea Muthu. In orizontul sintezei este, mai mult 
decât un omagiu adus autorului Balcanologiei la împlinirea unei 
vârste rotunde, o încercare de optimă situare în peisajul critic 
contemporan a uneia dintre figurile sale reprezentative, prin 
constanţa efortului exegetic, prin erudiţie şi vervă a asocierilor şi 
disocierilor. Mircea Muthu este, înainte de toate, un teoretician al 
literaturii aflat mereu în căutarea unui orizont al sintezei, revelator 
pentru efortul său hermeneutic orientat atât spre spaţiul literaturii 
comparate, al criticii literare propriu-zise, cât şi spre domeniul 
esteticii şi teoriei literare. 



Mircea Muthu. în orizontul sintezei 

Nu pot decât să le mulţumesc celor care m-au însoţit în acest 
demers de ilustrare, recuperare şi resituare a locului şi rolului lui 
Mircea Muthu în exegeza românească de azi. 

Iulian Boldea 

I. MIRCEA MUTHU PAR LUI-MEME 
De ce scriu? în ce cred? 

A fost, la început, o adâncă frustrare: perioada anilor ’50-’55, 
când îl aşteptam pe tatăl meu, dus cu forţa la canal, s-a încrustat în 
memoria copilului de-atunci, fără copilărie. Lectura şi apoi scrisul stân¬ 
gaci, de poezie şi de proză oarecum nuvelistică mi-au apărut ca o nece¬ 
sitate, mai exact, ca un mijloc - încă neconştientizat, fireşte - de rezis¬ 
tenţă şi supravieţuire în mediul unei comune de pe valea Mureşului su¬ 
perior în care aproape toţi ne ocoleau. De atunci probabil şi pornirea, 
obscură şi ea, de autoconstrucţie prin intemiediul Cuvântului scris şi pe 
care nu l-am considerat niciodată drept paliativ. Târziu, mult mai târziu, 
mi-au căzut sub ochi rândurile lui Ion Barbu („Civilizaţia noastră e sor¬ 
tită să se petreacă în virtual şi interior”), or, ele îmi confirmau - dar de 
acum la altă dimensiune - acest proces aş zice autoproiectiv. Şi, plecând 
intr-un fel de la acelaşi paragraf din Răsăritul Crailor - „niciodată piatra 
nu va da Bucureştiului un sfert din strălucirea marilor cetăţi din Apus” -, 
am ajuns să mă înscriu intr-un al treilea cerc, mai larg, vizavi de 
balcanismul conceput ca dramă (cu reversul său parodic) şi ca răscum¬ 
părare estetică, lată de ce, îmi place s-o cred, scrisul meu este tensionat, 
chiar concentrat şi cărţile publicate până în prezent se leagă între ele, 
pentru că - nu-i aşa? - de fapt nu scriem decât una singură. înnegresc 
aşadar hârtia, adesea fără nici o plăcere, ca să caut - prin mijlocirea doar 
a cuvântului - desenul eliberat de culoarea grasă, al unei geografii 
spirituale individuale şi, dacă se poate, colective. Scriu deoarece ştiu că 
alinierea, mereu întreruptă şi mereu reiterată, la valorile Europei apusene 
e un proces firesc ce nu poate totuşi recuza postulările noastre sud- est 
europene. De aici şi până la poziţia, puţin comodă, a lui solus contra 
omnes nu mai e decât un pas. în fapt însă, demersul meu critic şi 
morfologic e în esenţă integrativ tocmai prin aspiraţia, venită din inte¬ 
rior, spre conceptualizare - veritabil reflex al autoproiecţiilor (id est : 
eliberărilor) încercate de-a lungul celor patru decenii de când scriu. 
Transilvăneanul disciplinat din mine doreşte să circumscrie, fără grabă, 
o forma mentis şi asta nu poate s-o încerce decât, iarăşi, cu instrumentul 
său obişnuit: cuvântul grevat câteodată de formaţia profesională. într-o 
vreme în care, la noi cel puţin, filosofia mai mult se povesteşte decât se 

face, iar critica de întâmpinare se sustrage adesea de le studiul de 
sinteză, cred că examenul morfologic al formelor literare şi structurilor 
mentale are menirea de a media între scriitura tradiţională (traversată, 
ca un fir roşu, de tentaţia de a povesti la nesfârşit) şi aceea sistemică, 
sintetizatoare, lată de ce prefer cronicii literare şi recenziei studiul, 
dacă se poate spune aşa, concentrat la câteva pagini, încercând în 
acelaşi timp să rezist, vorba lui Paul Zarifopol, la „mizeria scrisului, 
silit şi periodic”. Nu altfel îmi explic - mai corect poate: îmi justific 
- împletirea nu ştiu cât de reuşită a scrisului „publicistic” cu acela 
„universitar”, precum şi aluvionarea limbajului propriu-zis teoretic 
de frisonul afectiv. Ca şi mulţi alţii, văd în marea literatură o filosofie 
ad concretum, după cum pura meditaţie filosofică nu poate elimina, 
cel mult obturează palpitul de viaţă. Descoperirea şi elaborarea chiar, 
în această ordine, a conceptului-imagine mi se pare normală şi mai 
ales necesară în contextul interdisciplinarităţii de tot felul. Aceste 
concepte-imagini - notase încă Blaga într-un text publicat postum - 
„sunt alcătuite de obicei după chipul unor imagini ce aparţin empiriei, 
adică regiunii simţurilor, dar ele sunt întrebuinţate întru lămurirea unor 
aspecte mai adânci ale fenomenelor empirice” ( Experimentul şi spiritul 
matematic). Or, balcanismul de pildă, radiografiat din perspectiva criticii 
culturale, e un asemenea concept-imagine ce reclamă - şi aici încerc să 
răspund iarăşi la „de ce...” reclamă deci asocierea scrisului analitic 
cu viziunea globală şi asta într-un fel de pariu ă long terme al 
autorului cu sine însuşi, dar şi cu albul indiferent al hârtiei pe care o 
are în faţă. Scrisul meu este, prin urmare, lipsit de spontaneitate, atât 
în articolul de ziar cât şi în volum. Cred, tocmai de aceea, în 
construcţia elaborată, cu tot riscul ce decurge din limitarea la un set 
de probleme strict literare sau de morfologie culturală. în acelaşi 
timp însă, optez pentru critica de sinteză au fur ă mesure. Aceasta, 
pentru că tot ce apare încheiat, definitiv mi se pare mort, şi asta 
dincolo de valoarea cărţii respective, să zicem referenţială. în ceea ce 
mă priveşte, universul Acţionai, dar şi comentariul său (acest limbaj 
despre limbaj) trebuie văzute din unghiul poieticii. Critica se con¬ 
stituie şi ea într-o „operă deschisă” - însemn la modernitate şi poate 
salvarea mea, a celui-care-scrie, din strânsoarea, aurită uneori, a 
ideilor condamnate la o perpetuitate iluzorie. Numai funcţionalizat în 
acest chip cuvântul dobândeşte valoarea terapeutică, resimţit drept a 

doua natură a fiinţei şi nu doar ca substitut al realităţii. Cred aşadar, 
cu obstinaţie, în capacitatea recuperatoare a cuvântului, precum şi în 
forţa sa regeneratoare într-o civilizaţie a imaginii, adesea inflaţiona- 
ră. Graţie paginii manuscrise ori tipărite, „cerul înstelat” se află în 
mine, regalitatea textului inversează astfel celebra formulare din 
testamentul kantian. O străveche tradiţie spune că Hermes Trisme- 
gistul i-ar fi învăţat pe egipteni asta scrierii. întregul Univers, ar fi 
afirmat el, nu e decât o singură Carte, un manuscris unic, un gigantic 
sul de papirus. Hieroglifele desenate cu mâna au devenit copiile hie¬ 
roglifelor prime, caligrafiate de zei pe imensul papirus al Cerului şi 
al Pământului. Aplecat deasupra tăbliţei, Scribul, strămoşul nostru, 
fixase cu condeiul urma trecerii lui şi a lumii sale „ca să se ştie”, cum 
va nota - după milenii - cronicarul medieval. Ce altceva pot face 
astăzi decât să le repet efortul, aşa cum mă pricep, cu umilinţă şi 
orgoliu? 

(Consemnat de Nicolae Florescu, în „Revista de istorie şi 
teorie literară”, iulie 1989-iunie 1990) 

Literatură şi orizont interdisciplinar 

- Cultivând orizonturi inter disciplinare, mi-aţi putea spune 
câtă continuitate şi câtă complementaritate emană literatura şi în 
genere fenomen ul cultural ? 

- Ca om al cărţii, pentru că eu mă consider un om al cărţii, 
cultura înseamnă şi continuitate. Dar trebuie să existe nişte relee care 
să asigure continuitatea. între aceste relee, condiţia sine-qua-non este 
cartea, cartea imprimată, pe de o parte, apoi, este această instituţie, 
şcoala, indiferent la ce nivele şi la ce grade o considerăm. Aşa se 
explică faptul că, pentru mine, cartea şi şcoala s-au împletit mereu şi că 
ele s-au hrănit, intr-un fel, una din cealaltă. E vorba de o comple¬ 
mentaritate pe care am cultivat-o cu bună ştiinţă de la începutul 
activităţii mele paideice, în sala de curs. Sigur că, în calitate de scriitor, 
am depăşit cadrele cursului. Nici una dintre cărţile mele nu a făcut 
obiectul vreunui curs. Eu am fost atras mereu de orizonturi 
interdisciplinare, de bazele, de fundamentele teoretice şi de măsura în 
care aceste fundamente permit nişte cercetări conjugate, fie în 

perimetrul istoriei mentalităţilor, fie în literatura comparată, fie în ceea 
ce se cheamă estetica aplicată. Şi, mai ales, în ceea ce se numeşte 
balcanologie sau studiile de sud-est-europenistică. lată de ce aceste 
proiecte au fost deja enunţate, fixate în debutul meu editorial, în 
Orientări critice. 

Cartea a apărut în 1972, la Editura „Dacia”, într-o serie 
cunoscută („Discobolul”) iar toate cărţile care au urmat n-au făcut 
decât să crească unele din celelalte, ilustrând proiectele care au fost 
enunţate în debutul editorial. 

Cât priveşte cercetările mele, repet, ele sunt, prioritar, de sud- 
est europenistică. Este vorba de o meditaţie constantă şi mai veche 
care îmi aparţine în legătură cu locul unei forma mentis româneşti 
în arealul sud-est european şi central european în acelaşi timp. Aşa 
se explică faptul că am reuşit să elaborez trei tomuri din această 
meditaţie. Primul este Literatura română şi spiritul sud-est euro¬ 
pean, în colecţia „Momente şi sinteze” a Editurii „Minerva”, apărut 
în 1976. După 10 ani a apărut volumul al doilea, care, de fapt, 
trebuia să se intituleze Permanenţe literare sud-est europene, dar 
cenzura de pe vremea ceea nu mi-a permis şi atunci a trebuit să dau 
acest titlu neutru. Permanenţe literare româneşti din perspectivă 
comparată. Mulţumesc şi pe această cale regretatului Zigu Omea 
care m-a ajutat să public, la momentul acela, aceste două cărţi care 
ridică numeroase probleme polemice. Al treilea volum, Balcanitate 
şi balcanism, încheie trilogia critică apărută în 2002 cu titlul 
Balcanismul literar românesc şi reeditată, într-un singur volum, cu 
modificările şi adiţionările necesare, la Paralela 45 în 
2008 .Panoramic sud-est european (2012) continuă, pe traiectul 
confluenţelor culturale, studiile de balcanologie, contextualizate în 
ampla bibliografie Europa de sud-est în memoria culturală 
românească (2011). 

La această constantă se adaugă cercetările mele de lecturi 
convergente (plastică şi literatură) sau de lecturi convergente ale 
unor concepte, aşa cum am încercat în Alchimia mileniului. Călcâiul 
lui Delacroix, Cântecul lui Leonardo, toate acestea prefigurate în La 
marginea geometriei (1989). 

în al treilea rând, chestiunile de estetică şi de teorie literară 
diseminate în toate cărţile pe care le-am publicat, începând cu Paul 

Zarifopol între fragment şi construcţie , una dintre puţinele cercetări 
restitutive care au ca obiect de studiu pe acest mare polemist, critic şi 
istoric al mentalităţii interbelice româneşti, iar Studiile de estetică 
românească (2005) inaugurează o meditaţie concepută şi aceasta ca 
o trilogie. 

Aş aminti aici şi de ardelenismul meu structural, care s-a 
ilustrat până în momentul de faţă într-o cercetare consacrată lui Liviu 
Rebreanu, o carte la care eu ţin foarte mult, Liviu Rebreanu sau pa¬ 
radoxul organicului, o lucrare care urmează după un instrument de 
cercetare asupra operei lui Liviu Rebreanu pe care l-am editat, şi 
anume Amalgam. Este volumul teoretic şi de confesiune al lui Liviu 
Rebreanu, care a apărut în jurul anilor 1940. Acesta ar fi un prim 
segment al activităţii mele scriitoriceşti. Adaug aici şi studiul Lucian 
Blaga - dimensiuni răsăritene, ce a cunoscut deja două ediţii. 

Un alt segment ar fi acela de editor. L-am editat cu plăcere, cu 
dragoste şi cu răbdare pe Henri Jacquier, profesorul de origine fran¬ 
ceză care a fost multă vreme şeful Catedrei de limbă şi literatură 
franceză la Facultatea de Litere, mort aici, în ţară, care nu şi-a strâns 
între scoarţele unei cărţi producţiile. Eu am inventariat o parte dintre 
ele în Babei, mit viu (1991). Trebuie să vă spun că este o mare res¬ 
ponsabilitate a culturii noastre. Dacă ar fi doar să spun că, de fapt, în 
casa lui s-au adunat seară de seară membrii Cercului Literar de la 
Sibiu, „cerchiştii”. Era un om de mare cultură. Am editat, la fel, pe 
Liviu Rebreanu, cu Amalgam, o ediţie Anton Pann {Felurite), de 
curând o ediţie Radu Stanca, Problema cititului, pe care am introdus- 
o ca bibliografie obligatorie la cursul meu de teoria literaturii. Am 
restituit, se asemenea, sistemul estetic inedit al lui Eugeniu Speranţia 
{Contemplaţie şi creaţie estetică, 1997) precum şi singura, până la 
sinteza actuală a lui Grigore Smeu, încercare consacrată esteticii 
româneşti (Al. Dima, Gândirea românească în estetică, 2003). Şi, 
bineînţeles, lucrurile pot continua. Am pe masa mea de lucru alte 
proiecte, alte cărţi. Unele urmează să vadă lumina tiparului, chiar în 
aceste momente vitrege pentru cultură şi pentru cartea scrisă. 

Această activitate este complementară celei paideice, deci 
celei de profesor. Eu sunt titularul cursului de Estetică literară de la 
Facultatea de Litere şi, după retragerea domnului profesor Ion Vlad, 
am devenit şi titularul cursului de Teoria literaturii. Ce aş putea să 

spun este faptul că îmi prezint cursurile expresis verbis, deci nu îmi 
citesc cursurile, nu agreez această modalitate de prezentare, şi pentru 
faptul că, probabil, mă iluzionez că undeva, subteran, s-ar putea crea 
chiar un dialog între mine şi cei o sută şi ceva de studenţi care sunt în 
sală. Sunt nişte discipline eminamente teoretice, dificile pentru stu¬ 
denţi, pentru că ele necesită un imens bagaj de cunoştinţe din tărâmul 
diferitelor arte, din perimetrul filosofiei şi, în plus, e vorba de nişte 
discipline care se modernizează şi în fiecare an apar achiziţii în 
domeniu. Ca să ţii pasul cu aceste achiziţii, trebuie să ai un antre¬ 
nament, ca să zic aşa, mental, foarte bine pus la punct, pentru că 
altfel nu există acea continuitate de care vă spuneam la început. 

- Din condiţia de riguros exeget şi de imagolog, ce perspec¬ 
tivă morfologică consideraţi că impune istoria noastră culturală în 
universalitate ? 

- în Schiţă pentru ontologia lui între, publicată ca addenda la 
volumul al treilea din Balcanismul literar românesc (2002), propuneam 
de fapt, varianta de prefaţă pentru o proiectată teorie a culturii 
româneşti. Stenicului întru, circumscris de către Constantin Noica, eu îl 
propun pe între, exemplificabil cu dezvoltarea noastră istorică în salturi 
mereu recuperatoare, care reclamă o articulare sistemică. Vocabula, 
după opinia mea, esenţializează o constantă geopolitică, diferit colorată 
de-a lungul istoriei, precum şi o forma mentis grevată de statutul de 
„popor de frontieră”, în sensul situării noastre într-o zonă de clivaj al 
culturilor şi civilizaţiilor; trimite apoi la starea, aproape eternizată, de 
echilibru instabil, cu ritmul său specific, întretăiat de sincope; în sfârşit, 
include lumea posibilului ce orchestrează - în acord cu ortodoxismul 
apofatic - procesul de convertire a negativului în pozitiv. 

(Consemnat în Cristian Colceriu, Personalităţi clujene, voi. I, 
Editura Limes, Cluj-Napoca, 2005, p. 255-261; reluat, cu completări, 
în idem, Elite clujene contemporane. Cluj. Contemporary Elites, 
Editura Clear Vision, Cluj-Napoca, 2009, p. 697-713) 

II. INTERPRETĂRI 


Cornel UNGUREANU 


Simetrii şi asimetrii 

Mircea Muthu a scris cărţi importante sau foarte importante 
privind geografia literară a României - despre felul în care ne 
definim drept cultură sud-est europeană. Asupra relaţiei noastre cu 
literaturile central-europene. Literatura română şi spiritul sud-est 
european (voi. I-I1I) şi Balcanismul literar românesc (voi. I-III) sunt 
sinteze-pilot în cercetarea fenomenului cultural european. Sunt, sau 
ar trebui să fie. în Geografia literară a României, azi, /. Muntenia 
arătam cât putea adăuga Maria Todorova sintezei sale numită 
Balcanii şi balcanismul (carte de vârf a cercetării acestui spaţiu) 
dacă în bibliografia sa intrau şi cercetările lui Mircea Muthu. Am fost 
bucuroşi să selectăm, pentru antologiile grupului A treia Europă, - 
grup timişorean care studia literaturile Europei Centrale - studii ale 
domniei sale care puneau în valoare relaţiile Europei Centrale cu 
culturile sud-estului european, lată de ce mi se pare (scriam şi 
altădată) că Bibliografia lui Mircea Muthu, Europa de sud-est în 
memoria culturală românească trebuie să ne atragă atenţia, din nou, 
asupra vastelor cercetări ale exegetului. Dar şi asupra necesităţii de a 
studia „împreună” literaturile sud-estului european. Atunci când am 
scris Mitteleuropa periferiilor, cercetarea ar fi trebuit să arate, măcar 
într-unul din volumele următoare, felul în care „Europa Centrală” se 
defineşte prin periferiile sale. Iar sud-estul european era, probabil, 
una dintre cele mai eficiente periferii ale Europei Centrale. 

Mircea Muthu îşi aşează Bibliografia sub semnul unui motto 
al lui Victor Papacostea din 1936: „Viaţa nici unui popor balcanic nu 
poate fi studiată separat. Ea ne înfăţişează imaginea geometrică a 
unor cercuri care se întretaie cuprinzând arce comune. Cercetarea 
ştiinţifică în Peninsula Balcanică - în lingvistică, istoriografie, 
folclor, economie, artă, literatură etc. - nu mai poate fi ferecată în 
secţiuni naţionale, ci unificată printr-o strânsă cooperarea intelectuală 
şi prin aplicarea tenace a metodelor comparate în câmpul tuturor 
disciplinelor amintite mai sus”. Textul lui Victor Papacostea era din 

1936, cercetarea lui Mircea Muthu (aşa cum arată prefaţa autorului, 
Memorie şi proiect) se încheie în decembrie 2010. Din 1936 până în 
2010 sud-estul european a trecut printr-un şir de modificări care au 
pus la încercare memoria exegeţilor acestui spaţiu. Anii celui de al 
doilea război mondial, perioada războiului rece, de mare intensitate 
în deceniul al şaselea, mai îmblânzit în deceniul al şaptelea şi al 
optulea, anii Cortinei de fier, prăbuşite în anii nouăzeci, dar şi noua 
hartă a ţărilor balcanice - noile relaţii politice şi, în consecinţă, 
culturale, au creat apropieri urgente, dar şi falsuri în „memoria 
culturală” - în geografia literară a acestui spaţiu. Bibliografia lui 
Mircea Muthu pune unele lângă altele cărţile esenţiale şi cele 
provizorii, volumele „obligatorii” pentru înţelesurile acestui spaţiu, 
dar şi cele subordonate fericit sau nefericit istoriei. 

Memoria culturală a fost mereu legată de iniţiativele, de 
energiile, de dăruirea, de prieteniile unor autori care au ştiut să se 
sustragă interdicţiilor. Interdicţiilor, dar şi suspiciunilor, războaielor 
sau conflictelor alimentate de istoriile balcanice. Cărţile lui Mircea 
Muthu fac parte din propunerile necesare privind Europa noastră. 

Când, cu o vreme în urmă, o revistă mi-a cerut zece nume de 
scriitori/critici/istorici literari care ar putea candida la un loc în 
Academie, nu mi-a trecut prin cap că Mircea Muthu nu e 
academician. Cum să nu fie! E un teoretician remarcabil, un polemist 
reţinut, un publicist cu apariţii rare - nu altfel decât necesare. Dar cu 
cărţi care pun alături cercetări ştiinţifice importante, cu ediţii 
realizate de un eminent profesionist. Şi cu sinteze vii, de reală 
erudiţie şi angajament moral. Multe dintre cărţile sale (şi 
Bibliografia...) par lucrări realizate de grupuri de cercetători harnici, 
nu de un truditor izolat care, iată, ne atrage atenţia că un cărturar de 
seamă poate să-şi trăiască excelenţa fără adăugiri academice . 

Irina PETRAŞ 

Recuperatorul, sau despre disciplina transilvană 

în Panorama criticii literare (dicţionarul alcătuit de mine în 
2001), Mircea Muthu se considera „în descendenţa lui D. Popovici, 
prin proiecţia faptului literar pe ecranul ideologiei culturale”. Adaug 
o confesiune a sa dintr-o anchetă din „ Echinox”, 2001: „Dacă ar fi să 
aleg, totuşi, aş opta pentru critica de persuasiune, specializată în 
receptarea/filtrarea unei anumite forme de reprezentare literară.” 
Scriind despre Zarifopol, Liviu Rebreanu sau Lucian Blaga, despre 
Alchimia mileniului sau despre Balcanismul literar românesc, 
Mircea Muthu mi-a părut înainte de toate ca un recuperator 
exemplar. Cărţile sale comentează, interpretează şi reabilitează, 
măcar în intenţie, prin insistenţa bogat argumentată a enunţului 
„salvator”, fenomene, realităţi, situaţii de cumpănă, extenuate, 
marginalizate, prost situate în cercetarea tradiţională. Temele sale 
majore cad, adesea, pe un trend mai general al cercetării 
contemporane. Interesul reînnoit al lumii de azi pentru geografia 
culturală, de pildă, îşi are aliat şi, până la un punct, precursor, în 
studiile sale de balcanologie, demarate şi pentru a recupera miezul 
tare al unui concept cu descrieri tradiţional negative, slabe, joase, 
marginale. Dacă în era imaginii cuvântul se vede ameninţat, 
teoreticianul aprofundează şi actualizează, în forme recuperatoare, 
relaţia cuvânt-imagine, scriitură-pictură. Tot astfel, un basm cu 
latenţe uitate, precum Tinereţe fără bătrâneţe..., este scos la lumină 
cu sensurile sale de strictă actualitate şi cu accentuarea 
arhetipurilor... 

lată, reluate aici, câteva dintre fişele mele de lectură. 

Paradoxul organicului. Mărturisindu-se contaminat de o 
prejudecată generală a receptării faţă în faţă cu marile opere ale 
literaturii române - „puternică senzaţie de închidere şi un sentiment 
al definitivului” -, Mircea Muthu subminează sistematic 
anchilozarea (mimată, în cazul său) propunând în Liviu Rebreanu sau 
paradoxul organicului (1993) câteva „deschideri” şi „provizorate”, 
tot atâtea puncte de plecare ori contrapuncte ale unei monografii 
Rebreanu care se lasă încă aşteptată. Autorul tentează identificarea, 

în termeni rebrenieni, a fluidităţii şi dinamismului unor tipare. 
Apelând la texte cu încărcătură teoretică, îl descoperă pe Liviu 
Rebreanu în ipostaza de îmblânzitor al haosului, simetriile formale, 
accentuate anume, nefiind decât încercări disperate de a încropi un 
sens pentru lumea deja în derivă. Organizarea nu e nicidecum 
liniştitoare; la fiecare pas, „posomorâta zidire de casă tătară” (Ion 
Barbu) îşi arată fisurile şi rănile, pasta expresionistă în care lucrează 
îndeobşte prozatorul atârnând greu în balanţa crizei conştiinţei 
auctoriale şi, deci, a modernităţii scrisului său. „Corpul sferoid” al 
romanului este demontat printr-un număr de incizii rapide şi 
provocatoare, Mircea Muthu eliberându-1 de sub semnul locului 
comun al calmului şi statorniciei. întoarcerile personajelor 
rebreniene, inventariate atent ca semnalmente esenţiale ale unor 
destine şi ale unor atitudini existenţiale, sunt de fiecare dată noi 
începuturi ori închideri provizorii. Celebra intrare din realitate în 
spaţiul ficţiunii pe un drum şi ieşirea din ficţiune pe acelaşi drum 
sunt, în fine, traduse adecvat. „Corpul sferoid” este unul care se 
preface a fi cerc, imperfect şi etern perfectibil. El imită stările şi 
mişcările omului precar. Avem mai degrabă a face, crede Mircea 
Muthu, cu o buclă : „loc de paradoxală întâlnire a orizontalităţii 
(istoricul) cu verticalitatea (miticul) şi de suprapunere doar parţială a 
simetriilor epice propriu-zise peste «structura circulară abisală» 
(Simion Mioc). Pe de o parte, planurile comunică până acolo, încât 
«mersul vremii» va fi resimţit «monoton-monoton», adică repetitiv şi 
el, în vreme de anamnesis -ul amintit ia forma şi turnura desfăşurării 
diacronice; pe de altă parte, înregistrăm şi o relaţie tensională ce, 
latentă la începutul fiecărui roman, duce la incompatibilitate şi apoi 
la soluţia tragică”. De reţinut aici - o face şi Mircea Muthu cu fine 
comentarii - misterul scriiturii conservat anume şi degustat în 
ritualuri mai puţin bănuite la un prozator realist. Inspiraţia ca „fluid 
magnetic”, concentrarea maximă în faţa paginii albe până când 
gustul se „materializează”, zgomotirea miraculoasă a cuvântului 
haotic, înfrânt şi învingător în tipare fluide şi dinamice, toate acestea 
celebrează realitatea ficţiunii, forţa ei. Când, în finalul lui Ion, 
„glasurile se amestecau, se confundau, se pierdeau în zgomotul din 
ce în ce mai mare al lumii”, are loc, în fond, o de-materializare a 
gândului, o slăbire a atenţiei, o obscurizare a privirii auctoriale care 

aruncă în ceaţă, în nedefinit lumea însăşi. „Trecerea de la monolitic 
spre fragmentar”, pe care o recunoaşte Mircea Muthu în succesiunea 
romanelor lui Rebreanu, mi se pare reperabilă în fiecare roman în 
parte, în tot scrisul său. Chiar dacă semnele exterioare, strict formale, 
pot susţine o asemenea „scară” a perspectivei romaneşti, se poate 
uşor demonstra că monoliticul este întotdeauna fin fisurat, iar 
fragmentarul e structurat pedant, ţinut în frâu. Nici unul dintre 
romane nu este acoperit de o etichetă unică. Permanenta stare de 
cumpănă, stăruitoare subtextual, este trăsătura definitorie a unei 
literaturi de o modernitate „posomorâtă”, mai puţin stridentă şi, de 
aceea, mai rezistentă în timp. Fiinţa socială - subiectul predilect al 
prozei rebreniene - este marcată de singurătate. Şinele rămâne „lume 
complectă şi puternic izolată”, oricât de colective şi hotărâtoare par 
circumstanţele. „Complectă” în măsura în care contactele şi 
contractele sociale nu-i vor revela decât date pre-existente şi nu-i vor 
ameliora „izolarea”. Dimensiunea mitică şi impersonală de aici 
decurge. Raportarea constantă la organicitate (Mircea Muthu 
vorbeşte despre trinitatea viaţă, operă, teorie subsumată categoriei 
suverane: organicul), obsesia elementarului se rezolvă firesc prin 
panoramare. Ideile generale, circumscrise în absenţa artei detaliului 
securizant, comandă tragismul panoramărilor. Maşina socială, 
surprinsă cu ochiul aspru al legii morale de greutate ardelenească şi 
resimţită ca opresivă, accentuează crizic singurătatea funciară a 
insului. Nostalgia eticului - în sensul participării la progresul 
colectiv al umanităţii - numeşte deopotrivă slăbiciunea şi măreţia 
omului destinat morţii. Recursul anteic (rapida paralelă între 
discursurile academice ale unor Sadoveanu, Blaga şi Rebreanu ar 
putea constitui nucleul unui studiu de maxim interes despre 
„ţărănismul” nostru organic) nu se petrece sub zări calme, ci 
disperat-calme, pe muchie de cuţit. Citatul din Nietzsche: „Ceea ce e 
mare la om e că el e o punte şi un fără de scop; ceea ce se poate iubi 
la om e că el e o trecere şi un apus”, folosit ca motto pentru romanul 
Gorila, spune câte ceva despre scepticismul dinamic al prozatorului 
ardelean. Moartea nu e intravitală, nu e cotidiană, obsesie blând- 
potenţatoare de energii ori izvor de adânci nelinişti metafizice. Ea e 
agresivă, la pândă, atroce. Ne-împăcarea, conflictul sunt definitorii 
pentru eroii rebrenieni. Iubirea lui Bologa, în treptele iluzorii şi 

iluzionante pe care le urcă, nu face excepţie. Iubirea şi moartea sunt 
amândouă manifestări naturale ale răului care guvernează înaintarea 
umanităţii, durarea ei. Violente, destinale, ele pun totalitatea sub 
semnul întrebării, ţin de răscruce. Afirmaţia lui Mircea Muthu cum 
că „personajele feminine centrale accelerează mecanica fatalităţii, 
împingându-1 pe erou spre sfârşitul fizic” e de completat cu 
observaţia că, de fiecare dată, se petrece şi o ridicare a tensiunii 
existenţiale, acel a trăi cu adevărat. Funcţia constructivă a răului e 
recunoscută ca atare chiar şi în varianta sa istorică (tot feminină), 
cunoscută cu asupra de măsură de ardeleni. 

Recuperarea lui între sau despre interval. Titlul cărţii lui 
Mircea Muthu ( Dinspre Sud-Est, 1999) conţine, dacă vrem, el singur, 
chestiunea complexă şi dureroasă în descrierea căreia s-a angajat 
deja de decenii. Nu atât „unul împotriva tuturor”, cum o repetă, 
amar, în câteva rânduri, cât unul în nepăsarea/ ne-gândirea aproape 
tuturor; căci subiectul e delicat, eticheta peiorativă, veche şi 
rezistentă, îngălată în straturi succesive de clei „istoric”. Aşadar, 
Sud-Estul este el însuşi dublu şi ambiguu, nehotărât asupra direcţiei 
sau dispus (capabil?) să apuce pe amândouă la fel de în serios. 
Prepoziţia compusă care îl precede are apartenenţa inevitabilă la un 
loc, la o sursă: din (de plus în), situarea înăuntrul unei realităţi mai 
degrabă spaţiale, pe care n-o poate ocoli şi nici nu doreşte, ştiut fiind 
că rădăcinile, oricât de contorsionate, valorează, iar orice desprindere 
e iluzorie şi egalează o amputare; spre, îndreptarea în alb, deschisă şi 
mereu vinovată, a celui care poate iubi două lucruri deodată, trecut şi 
prezent, închis şi deschis, răsărit şi apus, om şi lume, cu iubiri mereu 
inventariate ca erori şi degradări. De unde şi întrebarea subînţeleasă 
- „încotro?” - impusă unuia care îşi ştie dintotdeauna locul, chiar 
dacă prejudecata se încăpăţânează să-l considere încă pe drum. Am 
simţit, citind cartea, freamătul subteran al unei oboseli. Mai repede 
impui o judecată nouă, chiar pripită şi oloagă, decât să răstomi o pre¬ 
judecată. Şi-o ascunde, oboseala, cu grijă. Ardeleanul preţuieşte în 
continuare lucrul bine făcut şi „dus până la capăt”. Aplică logica 
bunului simţ, cu măsură şi metodă, într-o lume care gândeşte în 
nesocotirea „trecutului viu” şi cu privirea aţintită asupra profitului 
imediat. Venind dinspre partea cea mai puţin balcanică, în sens 

peiorativ, a românilor, ardeleanul are distanţa necesară pentru a 
cumpăni lucrurile, dar îşi cenzurează orice tentaţie de a se considera 
superior în numele întâmplărilor istorice pe care le-a suportat. Istoriei 
ca poveste a unei evoluţii nu i se recunoaşte dreptul de a privilegia. 
Axioma Occidentului care se află înaintea noastră cu un secol e pusă 
provizoriu între paranteze. Imperativul racordării temporale la 
contemporaneitate nu pretinde admiraţia necondiţionată pentru alt 
spaţiu decât cel „destinai”. Neşansa istorică nu e absolutizată. Cărţile 
lui Mircea Muthu descriu şi circumscriu o stare de fapt. Nu scuză, ci 
explică. 

Nu întâmplător, volumul îşi alătură o anexă de dialoguri şi 
confesiuni. Problema sud-estului european, a românismului în 
context european devine astfel (se recunoaşte ca) problemă 
personală. Nuanţările coboară la nivelul individualului şi, deci, înalţă 
la nivelul fiinţei ceea ce studiile precedente păstrau la nivelul teoriei 
şi al efortului sistemic: „Am ajuns să mă înscriu intr-un al treilea 
cerc, mai larg, vizavi de balcanismul conceput ca dramă (cu reversul 
său parodic) şi ca răscumpărare estetică [...] Scriu deoarece ştiu că 
alinierea, mereu întreruptă şi mereu reiterată, la valorile Europei 
apusene e un proces firesc ce nu poate totuşi recuza postulările 
noastre sud-est europene... Transilvăneanul disciplinat din mine 
doreşte să circumscrie, fără grabă, o «forma mentis»“. Fără grabă, 
„cu umilinţă şi orgoliu”, transilvăneanul îşi asumă condiţia de român, 
deci bizantinismul şi balcanismul structural, şi luptă împotriva unei 
„prejudecăţi aproape colective” pentru a scoate conceptele numite 
„din sfera unei categorializări înguste, grevate de sensuri peiorative” 
şi a le înscrie balcanităţii - „concept fundamental prin care înţeleg o 
axiologie comună popoarelor sud-est europene, verificabilă mai ales 
în Evul Mediu şi epoca premodernă şi anticipată, în plus, de 
substratul prelungit până în aşa-numitul «creştinism cosmic» al 
ţăranului sud-estic de astăzi”. întemeiată pe „duhul locului”, pe 
apartenenţa la un spaţiu anume, balcanitatea scoate omul de „subt 
vremi” după ce vremile l-au modelat, totuşi, intr-un fel 
inconfundabil. Eliberarea de sub tirania timpului înlătură 
privilegierile spaţiale. Est-vest, periferie-centru îşi pierd din puterea 
de a încărca valoric prin simpla situare faţă de un reper arbitrar şi îşi 

accentuează forţa de a identifica prin locuirea, lucidă şi asumată, în 
textura tensională, particulară şi cu valoare conţinută. 

Cartea (interludiu, un între resimţit ca necesar înainte de 
lansarea ultimului volum al trilogiei balcanice) reia şi nuanţează 
demersul din precedentele studii ( Literatura română şi spiritul sud- 
est european, 1976, şi Permanenţe literare româneşti din perspectivă 
comparată, 1986), pe patru paliere pe care nu le văd în decurgere 
succesivă, ci în întrepătrundere şi reciprocă oglindire. Constantele 
antropo-geografice care întreţin sentimentul colectiv de apartenenţă 
la o comunitate umană şi de teritoriu, comunitatea de destin istoric de 
natură socio-economică, religioasă, politică şi culturală, 
specificitatea dialogului Orient-Occident într-un spaţiu de 
interferenţă a culturilor şi civilizaţiilor cristalizează excepţional în 
meditaţia asupra statutului lui între al sud-est europeanului. Am 
reţinut mai ales aproximările autorului asupra ontologiei lui între. 
Definirea sud-est europeanului este mereu dublă - şi/şi, nici/nici. A fi 
între - nu a te situa între, ceea ce ar presupune deja o aşezare, o 
limitare, ci a locui liber şi capricios un spaţiu al posibilităţilor mereu 
duble şi ne-aşezate - îşi găseşte, cred, ilustrarea şi în cumpăna 
obsesivă a lui Eminescu. Sortită să devină cerc, având, aşadar, toate 
condiţiile împlinirii, dar neajungând vreodată, cumpăna eminesciană 
descrie echilibrul instabil, ne-ajungerea. Cumpenei îi e străină 
opţiunea definitivă - ea nu alege o dată pentru totdeauna. Destinul ei 
este al dorului neîmplinit. Orice stare tânjeşte după starea opusă, o 
caută, o atinge şi tânjeşte de îndată după ipostaza dintâi. Ştie să-şi 
dozeze efortul, mişcarea ei îşi conservă oscilarea, „ondularea”. Intre 
este spaţiul mioritic. Solidaritatea nu poate fi decât organică, adică, 
liberă, neobligată. Tot aşa cum trecutul este viu, crede Mircea Muthu, 
fiindcă e mereu reiterat. Plăcerea de a povesti vine din acelaşi 
sentiment al provizoriului. Drumul mare e pretext pentru opriri 
periodice, ritualice, pentru rememorări ale unor gesturi individuale 
sau comunitare mereu exemplare - în sensul de altele, dar mereu 
aceleaşi... 

Echilibrul nativ al românului este nuanţat de autor sub semnul 
aceleiaşi cumpene, aş zice: „în ce mă priveşte, văd amintitul 
echilibru ca pe o tensiune, niciodată istovită [s.m.] între caracterul 
recuperator şi tendinţa, aspiraţia la globalitate a culturii noastre de-a 

lungul celor trei faze mari, respectiv arhaică, folclorică şi cultă. Aşa 
se poate explica faptul că replierea către sine, făcută nu 
gasteropodic, ci cu obstinaţia re-argumentării izvoarelor etnice, 
lingvistice ş.a. şi expansiunea (niciodată politică sau militară) în 
logos-ul trăit cu fervoare meridională ritmează specific această 
cultură ameninţată cu provizoratul existenţei, la răscrucea imperiilor 
vii sau moarte, lată de ce, imperativul rezistenţei şi, corelativ, al 
supravieţuirii în ontic ( Mioriţa ) sau în istoric şi estetic ( Meşterul 
Manole ) structurează imaginarul fiecărei epoci. între cele două 
dimensiuni există, îndrăznesc s-o afirm, un echilibru mereu instabil, 
prezidat de sentimentul tragic al istoriei...”. Tensiunea niciodată 
istovită a lui între ca operator ontologic dă pagini excepţionale care 
ar merita discutări detaliate. Astfel: replierea periodică a literaturii 
române înţeleasă nu ca „retragere din istorie” (refugiere sub munţi, 
cum zicea Călinescu), ci ca apel la timpul primordialităţii în veşnică 
anticipare faţă de istoria Occidentului; povestirea ca digresiune, ca 
metodă de a scăpa de sub imperativele exterioare ale „drumului 
mare”, ale centrului impus - braţele cumpenei preţuind mereu mai 
mult decât axul nemişcat care, totuşi, le sprijină mişcarea ritmic 
trădătoare; pământul de cumpănă, „în Orient şi totuşi în Occident”, 
armonizând tensiuni ireconciliabile; provizoriul ca şi „categorie 
universală” în România, subminând spaţiul şi timpul (istoric) 
deopotrivă, obligându-1 pe cel dintâi să-şi adapteze dimensiunile, pe 
cel de-al doilea extenuându-1 într-o „fericită adecvare la stimulii 
momentului”, pe care o gustă şi eseistul român; tensiunea (creatoare) 
dintre om şi lume, definind tipul nostru tragic şi mlădiind echilibrul 
instabil. Toate acestea conduc firesc şi argumentat spre substituirea 
lui întru cu între, mai adecvat omului românesc: „Cuvântul rezumă 
echivocul vieţii noastre istorice, «condiţia intervalului»..., «alternanţa 
unor ideologii cu provenienţă deopotrivă atlantă şi asiatică» 44 . 
Situarea între, supusă tensiunilor intermundiului, poate fi o şansă 
asigurând dubla deschidere pentru un popor de frontieră, trăind cu 
ritmul său specific, întretăiat de sincope într-o lume a posibilului cu 
virtualităţi eternizate de stări conjuncturale. Şi va fi o şansă, crede 
Mircea Muthu o dată cu mutarea accentului de pe spaţiu pe „timpul 
cosmic” şi cu renunţarea la obsesia apartenenţei la o „cultură mică”. 

Operatorul ontologic între propus de Mircea Muthu îl 
descopăr funcţionând şi în cazul limbii române. întâmplarea că limba 
română nu are neutru - singura printre limbile europene din orice 
puncte cardinale! că în locul său are ambigenul, cu personalitatea 
sa dublă, cu dublă deschidere, ar putea aduce nuanţări surprinzătoare 
„ontologiei lui între”. Privirea sexuată a românei, pentru care toate 
lucrurile acestei lumi sunt personalizate {el sau ea) şi care se sprijină 
pe neobosita „androginie” a ambigenului, exaltă condiţia 
intervalului, îmbogăţeşte echilibrul instabil şi „umanizează” 
tragismul specific. Sunt tentată să spun că nici nu putea fi altfel. Că 
românului, est-european fiind, neutralitatea îi era refuzată. Căci 
ambigenul - între - înseamnă mai degrabă şi-şi decât nici-nici, 
intervalul de la care se revendică şi pe care îl locuieşte nu este un 
spaţiu gol şi de una şi de cealaltă, ci plin de amândouă. Iar această 
întâmplare s-ar putea transforma într-o şansă. 

Tinereţe fără bătrâneţe... Mircea Muthu semnează alături de 
Maria Muthu o carte incitantă: Făt-Frumos şi „ Vremea uitată ”. O 
nouă interpretare critică a basmului „Tinereţe fără bătrâneţe şi 
viaţă fără de moarte Cele nici o sută de pagini sunt concepute ca o 
ispitire. Basmul lui Ispirescu a atras atenţia încă de la publicare ca o 
„ciudăţenie”, încălcând regulile tradiţionale ale speciei, şi continuă să 
provoace periodic, mesajul său având încă destule valenţe 
neacoperite. Am găsit fragmente de interpretare la Gabriela 
Melinescu (în 33 de revelaţii) şi Ion Mureşan (în Cartea pierdută), 
dar şi surprinzătoare sugestii în Ireversibilul şi nostalgia, cartea lui 
VI. Jankelevitch. 

Deşi de o simplitate uluitoare, aproape „rezumat”, aş zice, al 
unei poveşti spuse pe îndelete şi cu tot dichisul („straniu şi sec 
basm”, zice Mircea Muthu), sau tocmai de aceea, Tinereţe fără 
bătrâneţe... dă impresia de alcătuire în straturi suprapuse, un soi de 
palimpsest repetat şi imperfect, nici o traducere nefiind definitivă şi 
ultima. Mai degrabă primaultima, ca orice întâmplare omenească 
supusă temporalităţii destinale: fiecare e prima, proaspătă şi inedită, 
căzând de îndată în timp şi chemând depăşiri şi reveniri. E ceea ce 
sugerează discret Făt-Frumos şi „ Vremea uitată ”. Un studiu dens, 
aproape avar cu propriile descoperiri, semnat de Mircea Muthu, este 

urmat de reproducerea basmului propriu-zis, cu note bogate, 
veritabile prelungiri şi deja subminări ale prefeţei, de o antologie de 
secvenţe exegetice, de la Eminescu şi Constantin Noica la Mihai 
Coman şi Emil Lungeanu, o bibliografie şi, în fine, o proiectare mai 
largă, o punere la îndemâna străinilor prin traducerea în franceză a 
basmului semnată de Rodica Baconski. Mircea Muthu remarcă încă 
de la început, în mini-eseul său, faptul că nemurirea căutată de Făt- 
Frumos se află intr-un loc, la răsărit. Că este, aşadar, o locuire. Cum 
bine observă în continuare, prinţul trăieşte în paradis cum ar fi trăit şi 
la palat. Nu schimbă nimic, nu face nimic. Locuirea sa, aş adăuga, e 
nepăsătoare şi schematică, susţinută exclusiv de temporalia deşi, în 
spaţiul „vremii uitate”, el întreţine iluzia opririi timpului, a situării în 
aeterna. Dar timpul are sens unic şi implacabil, oprirea, încetinirea, 
întoarcerea sunt amăgiri. Singura libertate acordată omului e cea 
spaţială. Duceri, întoarceri, recuperări, adăstări alimentează ideea 
relativei stăpâniri a spaţiului şi, prin el, a timpului. Făt-Frumos nu 
foloseşte această libertate. Ducerile şi întoarcerile sale sunt rapide, 
schematice, fără urme. Mircea Muthu are dreptate să insiste asupra 
modului în care călătoreşte prinţul - „sare pe deasupra”. Graba, 
viteza, dar şi superficialitatea sunt aproape stridente. Nu e, de fapt, o 
iniţiere în nemurire. Făt-Frumos găseşte locul Tinereţii, nu timpul, 
fiindcă vremea e uitată, oricât de provizoriu şi de amăgitor. Iar locul 
e o înscenare, o copie fără sânge (fără temporalitate conştientă) a 
lumii de unde a plecat. Prinţul n-a ştiut, n-a putut să viseze suficient 
de departe, fără să ştie că nu poţi pleca niciodată destul de departe. 
Paradisul său e copleşit de plăceri lumeşti. Un fel de chef fără cap - 
fericitul e ipostaza cea mai de jos a umanităţii, e nepăsarea însăşi. 
Zânele îl privesc cu milă fiindcă îi recunosc laşitatea şi ştiu cât de 
limitate îi sunt visurile. Interesantă apropierea de Râul nepăsării al 
lui Platon, mai ales dacă readucem în minte etimologia. Latinescul 
pensare, „a gândi”, a dat în româneşte păsarea cu perechea ei, 
nepăsarea. Negândirea. Făt-Frumos e un nepăsător. Experienţa sa 
paradisiacă e coborâre, degradare. Cădere din ipostaza de fiinţă 
gânditoare, căreia îi pasă şi plânge. în Valea Plângerii, a păsării, 
prinţul, gândind, află că singurul loc al Tinereţii sale este cel lăsat în 
urmă. Că „vremea uitată” nu e şi abolită, că „acela lecuit prin uitare e 
prost lecuit”. Vremea a lucrat tot timpul pe ascuns. în tărâmul 

Tinereţii fără bătrâneţe, el nu e tânăr, ci cosmetizat, sulemenit de 
uitare. Amăgit. Deşi în text îmbătrânirea pare bruscă şi rapidă, el a 
îmbătrânit tot timpul, în uitare fiind, păgubindu-se de acumularea de 
amintiri, de trecutul în stare să asigure un viitor. A recurs, o vreme, 
la mens momentanea în exclusivitate, la o minte orientată spre 
plăceri prezente, în curs, risipitoare şi leneşă. Când face în fine ceva 
- aleargă iepurele -, fapta atrage după sine amintirea, reintrarea în 
timpul din care, fără s-o ştie, nu ieşise niciodată. Făt-Frumos e un 
nesăbuit, dar nu unul care îndrăzneşte, ci unul care cere, pur şi 
simplu, cecuri în alb. Singurul câştig i-ar fi fost drumul, dar el îl 
parcurge cu obloanele lăsate şi privirea aţintită spre destinaţie. Iarăşi 
fără s-o ştie, este dintre cei care se duc „să aibă de unde veni”. Fără 
memorie, şi-a pierdut sensul (rostul). A plecat dintr-un răsfăţ, fără 
curajul de a face faţă muritudinii, şi s-a întors mânat de un dor 
obscur. Singurul lui câştig. Mărunt, dar totul. Aş zice că „dubla 
iniţiere” despre care vorbeşte Mircea Muthu este fragilă, 
neconsumată cu adevărat, tot aşa cum „dublul eşec” e, de fapt, o 
victorie. în sensul în care, crede Jankelevitch, faptul de a te fi născut 
e deja o victorie metaempirică asupra nefiinţei. Oricât de infimă ar fi, 
avem de-a face cu o devenire. Cel care se întoarce şi-a recuperat 
futuriţia şi, deci, moartea. Reintră în umanitate şi ţine piept, vrând- 
nevrând, destinului. Chiar îngenunchiat, din această perspectivă 
prinţul e un învingător. Finalul basmului e un happy-end aş zice, 
dacă n-ar fi nefericirea darului dobândit. Recăpătându-şi bruma de 
trecut, Făt-Frumos face o adevărată călătorie spre locul Tinereţii 
care, firesc, este acum totuna cu cel al Morţii. 

Cred că drumul spre răsărit, apoi spre apus e mai degrabă un 
tic verbal sau, şi mai bine, o metaforă tradiţională. în fond, indiferent 
în ce parte ar pleca un om, el merge spre moarte. Plăcerile trecătoare 
la care se dedă în tărâmul de la răsărit spun acelaşi lucru. Ultimul 
cuvânt e, mereu, al timpului care trece. Moartea îi dă o palmă pentru 
a se împlini, rapid şi sumar. Ea „loveşte” de obicei. Nimic special. 
Desigur, s-ar putea divaga pe ideea că e o moarte personalizată - 
„Moartea lui” - însă acest lucru nu e decât firesc. Pentru că adevărata 
iniţiere e aceea în firea lucrurilor. Prinţul învaţă că nu se poate fugi 
de Moarte fiindcă aceasta nu e o cantitate autonomă, ocolibilă de 
unul sau de altul, ci o sumă de morţi individuale şi inevitabile. 

Morala e că toţi mor. Făt-Frumos o „vede” de îndată ce iese din 
uitarea cea oarbă. 

Exilat de bună şi încăpăţânată voie, el trece prin non-locuri. 
Nici unul nu-1 întemeiază. Asta şi fiindcă are de la început o 
înţelegere greşită a nemuririi: o imaginează ca alt loc (e forma sa de 
revoltă destinală) şi ca stare. Chiar înainte de a se naşte, se aşează 
sub semnul nemişcării, refuzând orice „progres”. El nu făptuieşte, ci 
stă. Cum prea bine remarcă Gabriela Melinescu, străbaterea lumii 
prin apă, foc, pădure e aproape nemişcată. El stă în şa, vitejia fiindu-i 
greu de identificat şi recunoscut. Ajunge apoi la un loc, static şi el, cu 
fiinţe îngheţate într-o candidă tinereţe, „fără mişcare”. Condiţia 
nemuririi, pe care o pune împăratului, e un capriciu. Nu are 
argumente, e o simplă vrere, o revoltă vidă. Refuzând moartea, 
basmul o probează sever şi laconic, el refuză, de fapt, viaţa. Păşind în 
Valea Plângerii - experienţă deloc accidentală -, se reînscrie în 
curgerea destinală a timpului şi, oricât de năuc şi inadecvat, începe să 
trăiască. O dată cu tristeţea şi limita, intră în umanitate: murind, 
reuşeşte să nu fie ratatul total. Singura lui operă e una ne-creatoare. 
Creaţia ca nemurire o ratează, făcutul şi nestarea le arde fulgerător 
murind. De la bucuria „fericitului” - goală, suspendată, statică şi, 
paradoxal, trecătoare -, a ajuns la tristeţea „nefericitului”, egală cu 
căderea în istorie - acolo unde se poate rămâne trecând. 

Târguiala de la naştere e fin detaliată de Ion Mureşan. Copilul 
plânge, apelează la şantaj, iar împăratul îi răspunde, întristat (el ştie, 
ca orice bătrân!), cu o amăgire pe măsură. Contractul verbal poate fi 
încălcat. Ion Mureşan surprinde, cu umor conţinut, feţele 
negustoreşti din scena ispitirii (comparând basmul nostru cu 
Tuliman). Dar copilul negociază ceea ce e de nenegociat. 
Nesupunerea sa la direcţia destinală nu e curaj. Târguiala lui e a 
megalomanului: cere imposibilul fără a oferi ceva în schimb, ca şi 
cum ar chiar putea decide asupra naşterii. îi stă la îndemână, cel 
mult, să moară înainte de a se naşte, să rateze succesiunea firească a 
celor două evenimente. Dar şi-ar refuza astfel viaţa însăşi, cea de 
după naştere, condiţionată strict de moarte, de moartea intravitală. 
Fără-de-moartea nu poate fi condiţie a naşterii - ele lucrează pe 
culoare temporale diferite, paralele. Drumul său nu-i plin de 
peripeţii, cum crede Ion Mureşan. Se petrece „pe deasupra” şi cu 

iuţeala vântului, fără urme. Prinţul se va întoarce la copilărie, singura 
trăită (deşi nerăbdător şi nemulţumit). Maturitatea creatoare a fost 
topită, anihilată de uitarea cea oarbă. întoarcerea sa e singura cu sens, 
aşa, fără urme cum este. Că în pivniţă îşi caută temeiul e de la sine 
înţeles. E vorba, în fond, de o reîntoarcere în pântece pentru a se 
naşte din nou, cu adevărat, ca muritor: „Moartea Născătoare”. Prima 
sa viaţă n-a fost omenească. Feciorul e, de la primele rânduri, 
neînduplecat, statornic, „ca o piatră”. între locul naşterii şi locul 
Tinereţii, prinţul face extrem de puţine: îngrijeşte calul, stă şi se ţine 
în şa, fugăreşte un iepure. Sunt atât de sumare gesturile vieţii sale, 
încât bănuiala lui Mircea Constantinescu cum că, de fapt, n-a avut 
Ioc nici o plecare se susţine. Straniu şi sec, basmul e o înscenare 
demonstrativă, o păcăleală adevărată. împăratul, calul, zânele - toţi 
ştiu, ca mai bătrâni ce se află, că fără-de-moartea nu se poate. 
Comedia are menirea să-l orbească pe neclintitul tânăr până când 
ochii i se vor deschide şi va şti şi el. Joacă toţi în jurul lui, întristaţi şi 
privindu-1 cu milă, aceeaşi clipă tânără. De la un punct încolo, 
rămâne singur - calul fermecat, cel care a intermediat vraja şi a avut 
în sarcină „efectele speciale”, îl părăseşte şi el. Singur cu Moartea 
lui. Adică în cea mai omenească dintre însoţiri. 

în loc de încheiere, o secvenţă dintr-un Remember transilvan 
semnat de transilvăneanul Mircea Muthu, text care deschide volumul 
Viaţa literară la Cluj (editat de Filiala clujeană a USR în 2013). O 
propun aici pentru fiorul autoportretistic pe care îl conţine: „Când 
Perpessicius evoca «vatra de visuri milenare şi Canaan martirizat» el 
metaforiza superb, dar şi fixa, în acelaşi timp, în linii de gravură, 
chipul spaţiului transilvan, aşa cum s-a perpetuat, de altfel, în 
memoria României reîntregite. Dimensiunile sale, reiterate periodic 
de la Bălcescu încoace şi caracterizate printr-o altă distribuire a 
accentelor în tabloul general a ceea ce s-a numit specific naţional, 
configurează o Transilvanie emblematică, lipsită de osificările 
subiacente modelului. Şi, tocmai de aceea, circumscrierile ulterioare 
lui 1918 îşi păstrează nota de gravitate şi temperatura transmise de 
«rezervorul de seriozitate», cum numea Bariţ mai întâi şi apoi 
Rebreanu «ţara» Ardealului. «în înfăţişarea de ansamblu a noului stat 
român, această lume, sublinia prin 1923 publicistul Octavian Goga, 
aduce netăgăduit un aspect de mulţime mai occidentală, exigenţe 

culturale mai pozitive, o concepţie mai largă a libertăţilor cetăţeneşti 
şi o educaţie mai veche a spiritului de datorie» (Reabilitarea 
Ardealului). Reper constant în meditaţia intelectualului, vertebrând 
adesea mentalitatea nu numai culturală din ultimul secol, spiritul 
localizat în interiorul arcului carpatic îşi consolidează - prin statutul, 
acceptat, de «vatră» - funcţia coezivă şi valoarea de exemplu”. 

Al. CISTELECAN 


Mircea Muthu, poet 

Mircea Muthu nu produce atâta confuzie între calificările sale 
de exeget şi de poet pe cât produc, bunăoară, Gheorghe Grigurcu sau 
Ion Pop. Nu e vorba, în cazul său, de vocaţii egale şi concurente ori 
măcar de pus în cumpăna. Precum la Vianu sau Streinu, poezia e 
pentru el doar un violon d’Ingres, deşi, cu palpitaţii rare, i-a însoţit 
tot drumul hermeneutic. Reflex discret al reveriilor sau melancoliilor 
de cărturar, poezia lui Mircea Muthu e din cea de rafinament 
intelectual, cu subtil şi încărcat substrat livresc ce o leagă, aluziv sau 
direct, de o concentrata serie de poeţi de elecţiune. Petru Poanta o 
considera, pe drept, „intelectualistă şi livrescă“ (poezie de critic), 
„congeneră manierismului alexandrin" şi având ca „model poetic 
agreat" pe Ion Barbu, model învestit în profesarea unor „rafinate 
pasteluri intelectualizate". Blaga şi Kavafis au fost alte două nume 
invocate ca empatii de formulă, nume, de altfel, deconspirate chiar 
de autor. „Esenţe"-le din 1994 au o conduita discursiva mai criptica 
(poate cu un premeditat ermetism) faţă de Grafii -le din 2004, nici ele 
de tot deschise, dar mai libere în exerciţiul senzual al imaginii, în 
notaţia ca inflorescenţă a stării. Nici în formula discursivă, nici în 
substanţialitatea lor sublimată volumele nu se rup însă unul de altul, 
practicând cam în egală măsură intelectualizarea senzaţiilor, 
propulsia dirijată spre sens şi concentrarea sugestivă cu foşnet 
abstract. E limpede că ele ies dintr-o unitate afectiv-intelectivă şi că 
sunt cenzurate de o aceeaşi discreţie confesivă. Totuşi, stratul 
„livresc", pe motive şi teme de rafinament, e mai vizibil în primul 
volum, cel de-al doilea ascunzând motivaţia livrescă în aluzii şi 
scurtând drumul de la existenţial la textual. Poate tocmai de aceea 
Mircea A. Diaconu, vorbind despre cel din urmă, zicea că „poemele 
lui Mircea Muthu nu se întemeiază" pe o „miză estetică, ci pe una 
existenţială" („estetică", desigur, în loc de livrescă, întrucât nu văd 
cum ar putea lipsi „miza estetică" din cea „existenţială" în cazul 
poeziei; plus că, oricât ar scurta drumul confesiv, Mircea Muthu 
rămâne, totuşi, un „estet" al propriilor stări, totdeauna trecute printr- 
un laborator de sublimare şi rafinare expresiva). 

Programatică sau spontană, există o convergenţă de fundament 
între marea temă a exegetului (balcanitatea) şi codicele cu reverii 
greceşti (bizantine) ale poetului. Reveriile lui Mircea Muthu sunt mai 
întâi culturale (la întretăierea Greciei arhetipale a lui Ion Barbu cu 
elenismul alexandrin al lui Kavafis), invocări şi epifanizări ale unei 
lumi dispărute sub melancolia mirajului, „feerii 14 ale imaginaţiei 
restitutive: „Lucea cristalul înşelând/ elinul îndoliatului Bizanţ,/ cu 
ochii supţi, întoarse cârma/ spre feeria din adânc;/ trecea, zărită 
niciodată,/ istoria putredă spre-apus,/ un cronicar s-a rezemat în 
barbă/ dormind peste cerneluri dus;/ biserici învelite în tăcere/ pe 
fundul mării se întind,/ amestec de venin şi miere,/ ochi magic, nu 
pot să te-ating;/ e colbul greu şi lăcatul nedrept,/ rămâne ritmul - un 
ecou/ vibrând în aer mucezit şi spelb,/ al unui sfânt cu braţele pe 
piept 44 (Glasul). Conduita imaginativă e cam barbiană - şi nu mai 
puţin barbian e efortul de resuscitare a lumii pierdute, „magia 44 ratată 
a reînvierii şi convertirea ei în melancolia ca reverie. Dar mirajul 
acestei lumi se actualizează, totuşi, căci poetul se scufundă în el, 
notaţiile de „actualitate 44 peisagistică nefiind decât cheia cu care se 
porneşte epifania. Ca şi Pillat, şi Mircea Muthu notează impresii de 
peisaj spre a se trezi faţă-n faţă cu stihiile mitice, accesând timpurile 
primordiale: „Miroase putred a licheni şi sare/ corăbiile se leagănă, 
nătânge,/ peste tăcerea lucie - ochiul scurs,/ stingher, un lopătar 
zbura din sânge// cu zorii vineţi sugrumaţi în cioc.// încă visează 
ţărmul stele oarbe,/ luceşte mort un peste-n barca,/ adâncul liniştit mă 
soarbe,/ respiră lung ultima Parcă// săltând verzui, cu valurile-n joc 44 
(Marina). 

Nu-i de mirare că după această serie de contacte cu latenţele 
adormite (dar retrezite) ale primordialităţii mitice poetul descoperă 
(fie şi prin intermediar) că, de fapt, timpul „stă 44 (şi atunci miticul şi 
cotidianul sunt simultane): „Atârnă peştii la uscat/ legănaţi de briza 
Oceanului,/ cu barca jumătate putrezită/ alunec încet pe lângă voi,/ e 
şoapta albă ţipătul de aur/ oprind la ţărmul fără câini,/ undeva, 
undeva/ murise crabul rătăcit/ aflând târziu că timpul stă, rotund 44 
(Litoral). în orice caz, poetul după stratul mitic al lumii umblă („caut 
gestul/ tot mai ascuns în limpezimi de mit 44 , zice el în Teribili 
oameni) şi exorcizarea uitării lui o profesează: „nu muceziţi, 
profeţilor, în rafturi/ precum în noi tăcu Orientul/ ieşind perfid, din 

ultimul parfum 11 . Iar peripeţiile prin care trece (oricât de 
contorsionate de impulsuri ermetizante) pe vremea aceea se petrec: 
„Urcam în tropot, om şi cal/ pe dealul ce se strânge ghem/ ca 
bocitoarea fără lacrimi,/ ce mare-i lumea după noi -/ zeii cei săraci şi 
lacomi;/ aşteaptă-n culme hoţii vineţi/ pândiţi de potere şi ploi/ să 
zvârle, înainte de-a pleca,/ lumina zilei fără moarte 14 {Ştafeta). Deşi 
cultivă un stil intelectual acut, cu multă bravadă de abstracţii şi cu 
permutări de calităţi ce vizează mai totdeauna un salt al lucrului în 
idee (măcar în ideea lui), Mircea Muthu e un extatic reprimat: căci o 
extază sublimată a contopirii în mitice cântă el. Aceasta e, de fapt, 
afinitatea structurală, substanţială cu Ion Barbu: topirea în extaza 
mithos-ului, în mirajul substratelor (doar că la Muthu foarte timidă). 
Celelalte afinităţi, mai epidermice, fie că e vorba de transpunerea 
abstractizantă, fie că e vorba de imaginea cifrată, cu scop de 
hieroglifă, sunt doar consecinţe. 

Grecitatea nu e mai puţin manifestă în Grafii, unde epifaniile 
alexandrine, după Kavafis, sunt de-a dreptul ostentative: „La Megara 
în golful de argint/ oraşul scufundat leagănă umbre/ şi albe străzi în 
cerul inversat;/ nimicul naşte stranii forme/ în cub fluid, sub armul 
inelat;/ arhonţi îşi pleacă peştii-spadă/ dansând cu capete la 
subsuoară/ pe margini de abis albastru;/ în agora pătrată şi lichidă/ 
încet, o caracatiţa coboară/ rotindu-şi ochiul spre Bizanţ/ şi în 
amurgul de un roşu putred/ Irina mai vorbeşte de pe ziduri/ şi Psellos 
scrie încă, printre alge,/ cinstind memoria sângelui, ce-a fost 11 
{Oraşul scufundat). Transparenţa realului, transformat în cod de 
semne, nu face decât să activeze rumoarea livrescă a substratului, să 
capteze ecourile din adâncul istoriei. Chiar şi „ocazionalele 11 se 
revendică de la un timp „geologizat 11 („timpul de piatră 11 e o metaforă 
cu izomorfism recurent, de dublu sens: eternizare în semn, pe de o 
parte, agresivitate, pe de altă parte), înscriindu-se în timpul 
imemorial al grafiilor pietrificate şi transformând violenţa clipei în 
semn peste vremi: „Ca un bivol roşu seara/ umple cochilia unei 
vârste/ pietrificând-o, aşa cum/ spirala melcului albastru/ în zidul 
translucid de sare,/ în zidul translucid de sare... 11 {Aniversară). 
Desenele de peisaj sunt acum mai aproape de maniera expresionistă, 
cu precipitări imaginative şi condensări de stare, dar peisajele stau 
sub acelaşi semn melancolic (uneori tradus aforistic): „Pierdut şi 

nevăzut/ greierul zdrobeşte liniştea/ în câmpia roşie din Aragon;/ şi 
mori de vânt - înalte lumânări/ plantând absenţe incendiate;/ lângă 
biserica ce se destrăma/ cum cad, bufnind, caisele târzii,/ Ay, viaţa - 
această înaintare cu spatele!“ (La meridianul zero). Acute sunt şi 
peisajele de stare, de senzaţie, un fel de peisaje „analitice" şi clinice: 
„Tâmpla stângă se desparte de tâmpla dreapta/ luând-o la fugă peste 
deal;/ Tâmpla dreaptă pleacă de lângă tâmpla stângă/ alunecând 
mereu spre vale/ şi între ele - fruntea, un abis/ cutreierat de 
ascensoare" etc. (Migrena). în general însă, „grafiile" lui Mircea 
Muthu sunt caligrafii melancolice ale inefabilului, ecuaţii diafane ale 
unor imponderabile elegiace: „între Eu şi Tu/ fuioare lungi de ceaţă 
ling/ albia de cuvinte moarte// între Eu şi Mine/ doar nemişcatele 
cicade mai aduc/ respiraţia calma a Oceanului" (Intre, I). 
„Seninătatea privirii" subliniată de Andrei Bodiu vine din ethosul 
contemplativ, dar şi dintr-un optimism al „urmei", din încrederea în 
pozitivitatea trecerii: „Sa te retragi, uşor, precum apa/ limpede după 
vărateca ploaie,/ lăsând în urmă grâul verde/ şi macii înfloriţi;/ Să te 
retragi, încet, precum aurul/ spre miezul pământului/ distilând 
esenţele târzii;/ în propria umbră să te retragi,/ precum în vechiul 
descântec/ zâmbetul, cuvântul, lacrima" (Să te retragi ). Proiectul 
extatic din Esenţe a devenit proiect melancolic în Grafii, dar şi 
melancolia lui Muthu mizează tot pe contopire, aşa că, fie şi cu sens 
oarecum schimbat, cele două se întâlnesc. 

Constantin M. POPA 

Despre demnitatea intelectuală 

Personalitate dinamică, disputat între efortul realizării 
sintezelor de mari dimensiuni şi plăcerea cu care îmbrăţişează 
paradoxurile inteligenţei vii, Mircea Muthu aparţine categoriei atât 
de rare a cărturarilor prodigioşi ce restituie lumii transparenţele şi 
sensurile fundamentale. 

L-am cunoscut în anii studenţiei clujene, perseverent şi 
cordial, uneori tensionat, cu gesturi trădând o energie interioară 
totuşi bine strunită. Exact şi eficace în exprimări, reliefa, în anecdote 
pline de neprevăzut, savoarea specificităţii regionale. 

Prin 1963, la iniţiativa profesorului Octavian Schiau şi a 
fostului cerchist Dumitru Stan Petruţiu, bibliotecar apreciat de 
Lucian Blaga pentru erudiţia, dar şi pentru pasiunea sa constantă faţă 
de domeniul dramatic, se relua tradiţia teatrului studenţesc 
inaugurată în anii ’40 de către esteticianul Liviu Rusu, la Sibiu, unde 
Universitatea se afla în refugiu. In urma unui „casting”, i-am spune 
azi, desfăşurat la Casa Universitarilor, am fost distribuit, alături de 
Mircea Muthu, în cuplul Farfuridi - Brânzovenescu. A urmat un şir 
de spectacole „triumfale” cu Scrisoarea pierdută la Casa Studenţilor, 
apoi pe scene din Oradea, Satu Mare, Târgu- Mureş. îmi amintesc, 
din acele zile, de repetiţiile urmate de „o bere „ (chiar una pentru 
toată distribuţia!) oferită de neobositul domn Petruţiu, de emoţiile 
„premierei”, de mândria de a ne fi „machiat”, în cabinele Institutului 
de teatru mureşean, însăşi Ana Szeles, ajunsă deja un idol intangibil, 
de pitorescul apariţiei, în ultimul act al comediei, a fanfarei 
improvizate din câţiva instrumentişti militari sau de aplauzele 
(invidiate) la scenă deschisă pe care le stârnea regretatul poet 
Gheorghe Pituţ în interpretarea scms paroles a popei Pripici, atunci 
când căsca, plictisit, o gură, ni se părea, de hipopotam. 

După facultate, fiecare şi-a urmat destinul, dar, în multe ocazii 
(olimpiadele naţionale de literatură română, sesiuni de comunicări, 
doctorate etc.) ne-am reîntâlnit sub semnul luminos al prieteniei. 

I-am citit şi am scris despre cărţile lui, recunoscând 
polivalenţa spiritului critic solicitat intr-un permanent exerciţiu 

constructiv. Există, în opera lui Mircea Muthu, o anume alianţă acută 
între rigoare şi imaginaţie, între gravitatea excursului teoretic şi 
tentaţia eseului, a jocului revelator de idei. Pentru cineva interesat să 
cunoască în datele ei esenţiale biografia sa spirituală, volumul 
Călcâiul lui Delacroix şi trilogia Balcanismul literar românesc se 
constituie în adevărate cărţi de vizită cum nu se poate mai elocvente. 
Capacitatea de absorbţie a plasticului convertind semnul lingvistic 
într-un mod atât de personal la Eminescu, reconstrucţia vizuală a 
spaţiului matrice în proza structural expresionistă a lui Pavel Dan, 
„peisajele” interioare din albumul cu fotografii „în sepia” ce 
ordonează Arabescul amintirii Hortensiei Papadat-Bengescu, 
funcţionalitatea vidului în Poemele într-un vers scrise de Ion Pillat 
sunt numai câteva argumente seducătoare în favoarea studiului 
convergenţelor propus de Mircea Muthu în Călcâiul lui Delacroix. O 
întreagă suită de eseuri despre - între alţii - Camil Petrescu, Ion 
Vinea, Mateiu Caragiale, Radu Petrescu, Marguerite Yourcenar, 
Albert Camus, Liviu Rebreanu, Vintilă Horia, în care examenul 
aplicat al operei se îmbină cu fervoarea ingenioasă şi savantă a 
comentariului, ne relevă în cunoscutul balcanolog român un spirit 
mobil şi mereu inventiv. Cercetătorul mizează pe tentativa re- 
sincretizării artelor şi „încercuieşte” câteva nuclee omologabile în 
planul meditaţiei şi al creaţiei, răspunzând unor mai vechi obsesii 
reflexive (. Alchimia mileniului). Cultivând dialectica echivalenţelor, 
autorul eliberează de sub docila constrângere a decorativului forme 
ce încearcă să-şi ispitească destinul. în acelaşi timp, fără să 
urmărească discursul somptuos cu orice preţ, rapelurile sale devin 
aproape lirice prin abandonul în feeria pură a ipoteticului. Mircea 
Muthu pândeşte meditativ analogiile, „polarităţile ontologice”, jocul 
imprevizibil al interferenţelor culturale, năzuind, mai mult sau mai 
puţin mărturisit, la configurarea unei teorii a receptării textului 
literar/plastic, pornind de la „dualismul structural ce stă la 
fundamentul celor două tipuri de semne - iconic şi lingvistic”. 

Puţini sunt teoreticienii literari care izbutesc să-şi circumscrie 
un teritoriu critic propriu, având drept element referenţial un concept 
cu şansă reală de a se impune. Tentativa lui Mircea Muthu, temerară 
(vezi modelele ilustre: Barthes, Genette, Jauss, Empson, Bloom, 
Federman, ori, în spaţiul românesc, Negriei, Braga) este reuşită, 

pentru că balcanismul literar („concept-imagine” ce-i aparţine) nu se 
revendică doar dintr-un demers speculativ precis configurat, ci 
devine, concomitent, dimensiune estetică modelatoare. Astfel, 
balcanismul, realitate proteiformă şi, dacă acceptăm multiplele 
resemantizări ale termenului, una cameleonică, este perceput ca o 
categorie estetic-morală purtătoare a unui specific zonal. 

Dincolo de orice tropisme, ceea ce s-a impus imediat atenţiei 
a fost, fără îndoială, aspectul superficial, policromia, „împestriţarea 
de Halima” în ordine tipologică şi a limbajului, apoi, la nivel 
mentalitar, conotaţia negativă alimentată încă de stereotipii ale 
gândirii medievale, când s-a constituit mitul fanariotului venal, 
ipocrit şi dedat luxurei. Fenomen de disoluţie în planul ethosului, dar 
deosebit de fertil sub raportul artisticului, pentru români balcanismul 
reprezintă mai mult decât un special „negoţ sufletesc cu vecinătăţile 
levantine”, cum spunea Gh. Grigurcu. Conştientizând complexitatea 
seducătoare a sensurilor conţinute în ideea de spirit sud-est european 
şi, în acelaşi timp, şansa unei construcţii teoretice de anvergură, 
Mircea Muthu s-a angajat în actul stăruitor de conceptualizare a unui 
conglomerat de atitudini, de ideologii şi, în cele din urmă, de istorii 
marcate iremediabil de criză. Deficitului de metodă, evident în anii 
şaptezeci, când îşi inaugura amplul demers de circumscriere în 
sistem a mundanului răsăritean difuz, ambiguu şi ambiguizat literar, 
teoreticianul clujean îi opune viziunea interdisciplinară având ca 
punct de convergenţă filosofia culturii. Conceptul de balcanism 
literar , bazat pe serii estetice generate de indicii culturali ideologici, 
este dublat, complementar de acela de balcanitate, numind, în fond, 
o forma mentis comună sud-estului european ( Balcanologia ). Mircea 
Muthu află un temei al aserţiunilor sale în principiile „balcanologiei” 
fixate de Victor Papacostea încă din 1936. Dar el constată că 
rezultatele studiilor strict specializate în domeniu („balcanologia” 
este definită ca ştiinţă şi, în egală măsură, operator care are drept 
obiect de studiu viaţa popoarelor balcanice) coagulează în mod 
necesar în jurul omului, dezvăluind aşa-numitul suport mental al 
societăţilor peninsulare, restituit, sensibilizat cu precădere de către 
literaturile balcanice, de unde obstinaţia fixării conceptului în „cheie 
estetică”. Mircea Muthu decelează, în funcţie de coerenţa criteriilor 
asumate, câteva tipuri comune (dincolo de diferenţe şi caracteristici 

inerente) literaturilor română, bulgară, sârbă, croată, greacă, 
albaneză, turcă, dovedindu-se un avizat cunoscător al acestora - un 
areal pentru mulţi exotic. Literatura a întreţinut, în labirintul şi inerţia 
codificărilor generice, de-a valma, aureole hagiografice, modificări 
denigratoare, complexe identitare, complicităţi şi trădări, caricaturi şi 
efigii. Se impunea, aşadar, descifrarea unei tipologii a erorii prin 
teste de coerenţă având, se înţelege de la sine, o încărcătură 
polemică. Muthu a reuşit să restaureze, să reabiliteze, să „de- 
peiorativizeze” conceptul de balcanism pentru că, subliniază el, 
„privit prin lentila istoriei, balcanismul nu înseamnă doar artificiu, 
decorativism sau mahalagism, ci o dramă cu reversul său parodic şi 
care a primit nu o dată accentul tragic”. 

Să observăm că elaborarea conceptuală nu ocultează însă 
problematica spinoasă a „blestemului balcanic” (Emil Cioran). 
Mircea Muthu valorizează tensiunile unui spaţiu de interferenţă a 
culturilor şi civilizaţiilor într-o theoria ce are în vedere latura 
artistică şi mai puţin pe cea politică, etică sau juridică. Dar, politicul, 
vinovat de compromiterea termenului de balcanic şi determinând 
evoluţiile dintr-un trecut foarte apropiat cu tot cortegiul lor de 
suspiciuni, manipulări, suferinţe şi iraţionalitate, se cere aşezat între 
cadrele meditaţiei lucide. De aceea, cercetătorul nu ezită să 
interogheze prezentul sau să discute, spre exemplu, o falsă antinomie 
posibil generatoare de inflamări ale sensibilităţilor hrănite cu retro 
proiecţii istorice: raportul dintre Europa Centrală („mitul 
habsburgic”) şi Europa de Sud-Est („mitul bizantin”). Soluţia 
propusă este de o stringentă actualitate: acceptarea concilierilor 
reciproce, realitatea interferenţelor şi a unităţii în diversitate. 

La ceas aniversar, Mircea Muthu demitizează tagma 
cercetătorilor rezonabili, „specializaţi” în teme neutre şi sigure. 
Acum ridică schelăria din jurul edificiului impunător creat şi 
contemplă un concept cu potenţial exploziv, căruia îi dă un nume, 
obligându-1 să-şi divulge definiţia. 


39 



Iulian Boldea (Coord. ) 


Ştefan BORBELY 


Conceptul şi deriva 
1 . 

Mircea Muthu - mă îndoiesc că îşi mai aminteşte... - s-a 
întâmplat să fie naşul meu literar. Făcusem, în anul 1 de facultate, un 
curs sacerdotal şi incantatoriu de teoria literaturii cu Profesorul Ion 
Vlad, de ale cărui capricii la examen se temeau cam toţi, chiar şi cei 
mai „forţoşi” din an, deşi refuzau s-o arate. Exista, însă, o soluţie de 
compromis, a cărei briză salvatoare o savuram cu temerea de rigoare 
decantată din incertitudine: s-ar putea - ni se şoptea de către cei din 
anii superiori - ca Ion Vlad să nu vină la examen, sarcina trecerii 
noastre peste prag fiind integral pasată lui Mircea Muthu, care 
funcţiona la vremea respectivă ca asistent. Spre deosebire de 
studentul „jăneric” de azi, a cărui preocupare uneori singulară o 
reprezintă telefonul mobil şi bateria sa năbădăioasă, noi aveam, pe 
atunci, angoase de stiluri culturale comparate: ce ne vom face, dacă 
pronia ne ajută şi „nu vine Vlad” - îi întrebam pe cei mai mari decât 
noi cu diferenţele stilistice şi metodologice dintre Vlad şi Muthu, 
latura speculativă şi hermeneutică a celui de-al doilea fiind mai 
pregnantă, în vreme ce Vlad era mai expozitiv, imperial şi somptuos, 
preocupat mai degrabă de „structură”, decât de funcţionarea sa 
imanentă, intelectuală sau - horribile dictu - senzorială. Mai pe 
scurt: cum să-i „servim” materia aulicului Vlad abisalului şi 
speculativului Mircea Muthu, sau - aşa cum gândeam noi la vremea 
respectivă - cum să-l facem pe Settembrini să devină Naphta? 

Răspunsul colegilor mai versaţi a fost sibilinic: aţi învăţat un 
an de zile despre Struţocămilă cu Doina Curticăpeanu, intraţi în 
pielea ei şi comportaţi-vă pe măsură. La examen, intr-adevăr, a venit 
Muthu, dar nu pentru a ne da un subiect dintre cele tratate de către 
Ion Vlad la curs, ci pentru a ne ruga - ironia era fină, jucăuşă, de 
bună factură - să scriem un eseu despre un autor sau despre o carte 
care a lăsat urme în sufletul nostru, care ne place. La vogă, pe atunci, 
era modernitatea negativă, practicată şi ca o formă de revoltă 
subversivă împotriva Sistemului politic şi a coerciţiilor ei: citeam, pe 
rupte, Jaspers, Camus şi Sartre, vorbeam doar despre absurd, 

anxietate, „aruncare în lume”, angoasă. Petrecusem un an citind doar 
Kafka, asezonat cu Omul revoltat sau cu Mitul lui Sisif. îmi amintesc 
că am optat pentru Beckett (nu demult luase Premiul Nobel) şi am 
scris un text despre viaţa ca aşteptare frustrată, metafizică, într-o 
lume inversată, în care Dumnezeu (God) devine Godot. Pusesem şi 
ceva lonesco ca ingredient, plus două-trei sintagme abrupte din 
Jaspers şi Sartre. Devenise plauzibil... La anunţarea notelor, Muthu 
ne-a primit câte unul în cabinet, şi mi-a spus că „e ceva de capul 
meu”, de vreme ce scrisesem o lucrare notată cu 10; verdictul a fost 
apoi anunţat public, motiv pentru care şefa mea de grupă ne-a invitat 
la o savarină în „sala 30” de lângă facultate (aşa se numea 
cofetăria...), sărbătorind zgomotos „consacrarea”. 

Spre sfârşitul toamnei care a venit, s-a produs, complet pe 
neaşteptate, şi confirmarea aprecierii din vară a lui Muthu, cu care 
păstrasem legături instituţionale aleatorii, din cauza faptului că nu ne 
mai era profesor, urmând să-l reîntâlnim doar în anul IV. Veneam 
agale, cam lent, înspre facultate - ca ardelean aşezat cum mă ştiam, 
soseam peste tot cu un sfert de oră mai devreme decât era stabilit -, 
şi în faţa sinagogii m-a oprit brusc Muthu. Introducerea lipsea: „Să te 
duci la Echinox şi să-i spui lu' Jean şi lu' Marian că te-am trimes 
io.” Ştiam de histrionismele sale lexicale, de pasiunea de a intercala 
în pronunţie fonetisme ardeleneşti - asistasem amuzat la o 
conferinţă, unde vorbitorul a tratat foarte doct despre „veltanşaunga” 
romantică, spre oripilarea unor colege de catedră pentru care numele 
lui Hegel se rostea cu un tremolo crispat, ca să nu mai vorbim de cel 
al lui Manolescu... - , dar nu-mi era clar cine era „Jean”. în cele din 
urmă, m-am dus, şi am rămas acolo până la absolvire, dobândind 
singurul „titlu de nobleţe” cu care mă mândresc şi astăzi, cel de 
echinoxist. 

Scriam despre filosofia culturii la revistă - intrasem în „era” 
Blaga - şi făceam mitologie, pornind de la cursurile de cultură 
populară ţinute de către Ion Şeuleanu şi Nicolae Bot, ambii foarte 
buni. Al doilea text publicat de mine în Echinox se intitulează 
Balder, fiul lui Odhin : îndeajuns de sforăitor pentru a fi şi ezoteric şi 
îndeajuns de onctuos pentru a dobândi printre colege aura unui om 
mai aparte decât ceilalţi, care scrie despre lucruri ceţoase. „Oficial”, 
făcusem pasul de la existenţialism la manierism: apăruse Hocke 

(Lumea ca labirint). Ion Pulbere vorbea despre baroc, erau forme 
culturale suficient de deschise pentru a îngădui orice licenţă. în 
treacăt fie spus, nu s-a vorbit nicicând prea mult despre rolul 
modelator pe care manierismul l-a jucat în economia culturală a 
generaţiei din care fac parte, adică a optzeciştilor. Racordul cu 
expresionismul poeţii clujeni l-au făcut prin intermediul 
manierismului, prin care se înţelegea, în primul rând, saturnism 
abisalizat, asezonat cu noctambulismul proteic al lui Beguin ( Sufletul 
romantic şi visul). într-un mod similar, câteva sintagme incipiente 
ale postmodemismului regăţean calchiau frapant formule de bază 
manieriste. Prin intermediul lor, l-am regăsit pe Muthu; adică, m-a 
găsit el mai întâi, eu nefacând decât să-l înţeleg apoi, mai profund şi 
mai stăruitor decât aş fi crezut-o vreodată. 

M-a găsit, fiindcă m-a chemat la el în cabinet şi m-a întrebat 
sumativ ce mai fac, ce mai scriu. A doua întrebare era mai mult 
retorică: pregătise scrupulos întâlnirea, citise ce scrisesem, ştia să-şi 
„facă temele” (detaliu pe care l-am preluat şi eu atunci când am intrat 
la universitate, transformându-1 în etică profesională). Sunt - mi-a 
spus el - pe un teren în mare parte desţelenit, pe care se mişcă mulţi; 
chiar dacă mi se pare fascinant acum, mă pândeşte pe viitor 
epigonismul sau alexandrinismul, cu toate sechelele negative pe care 
ele le comportă. Cariera - a rostit el un cuvânt mare, care, în ceea ce 
mă priveşte, mi se părea impropriu la data respectivă - se face cu 
adevărat pe parcele culturale virgine, sau pe unele care au fost 
călcate de către puţini. Din cauza aceasta - mi-a mai spus -, el a optat 
pentru balcanism: fiindcă e o temă care-ţi conferă libertate culturală 
şi imaginativă deplină, şi fiindcă e una pe care o ştim greşit, în siajul 
unor stereotipii descriptive de tip senzual şi dispersiv, încetăţenite de 
către G. Călinescu. Să lupţi cu o marotă poate fi ceva, ca miză 
intelectuală: să-l descoperi pe Platon sub crusta levantinismului, să 
înţelegi ce înseamnă bizantinism şi creştinism şi, totodată, să trăieşti 
viaţa simultan ca organizare şi dispersie, ca sistem structurant şi ca 
(auto)ironie corozivă. Noi, tineri fiind, vroiam ca totul să fie 
„absolut”, „total”, un pisc continuu, nu şi o vale. - Ştii ce-i să trăieşti 
relativul ? - m-a întrebat Muthu scrutător-jucăuş, savurând din capul 
locului jocul histrionic al motanului cu şoarecele. Ştii să gândeşti 
prin imagini? Ştii că un concept poate fi „înmuiat” prin imaginaţie, 

trăit metaforic, prin derive succesive? Nu ştiam. Ceea ce ştiam - 
fiind sigur că am reacţionat în acest fel - este că nu pot fi de acord cu 
Muthu în privinţa relativului decantat din antiesenţialism, dar că, 
totuşi, ceea ce spune el este fascinant, atrăgător până la automistuire, 
senzual de frumos şi de posibil. 11 citisem pe Kierkegaard şi 
ajunsesem, fireşte (cam amatoristic) direct la „stadiul religios”: 
Muthu sugera explorarea profundă a „periferiei”, a „stadiului 
estetic”, despre estetizarea ingenuă a vieţii eu având ceva habar din 
lungile veri de vacanţă pe care le petrecusem la Bucureşti, într-o 
mahala: cea mai bună „lecţie de viaţă” pe care un ardelean „scrobit” 
o poate dobândi, dacă-şi propune să se „deconstruiască”. 

Aşadar, am învăţat să fiu mai atent la ce face şi ce este Muthu, 
dar am ajuns de partea lui doar mai târziu, după ce m-am lecuit de 
esenţialism adolescentin. Jucase fotbal la Tâmăveni - ne spunea 
Profesorul Şeuleanu; jucasem şi eu volei, competiţional, diferenţa 
dintre jucători şi spectatori fiind una dintre cele mai profunde din 
sociologie. Nu vreau să împing această parte confesivă peste limitele 
ei cuminţi, evocative, dar mai sunt două lucruri pe care aş dori să le 
spun, înainte de a pune mâna pe raft şi de a scoate - pentru a nu ştiu 
câta oară - cărţile care l-au făcut inegalabil pe Mircea Muthu. Primul 
este acesta: separam net, în facultate (aproape cu forţa unui „mit 
formativ”) existenţialul de intelectiv, fiind suficient de orgolioşi 
pentru a crede că „impersonalizarea prin creaţie”, de care vorbeau 
Liviu&loana Petrescu (pe urmele lui T.S. Eliot) e singura aspiraţie 
nobilă, acceptabilă. Muthu, dimpotrivă, ne făcea să „recădem în 
existenţă”; el nu vorbea de cristale, de ascensiuni dematerializante, 
de un sublim opus vieţii şi dezorganizării ei, ci de „molozuri” şi 
„mocirle”, de levantinisme impure sau de viaţa trăită ca „fragment”, 
uşor sibilinic şi uşor aleatoriu, cum „dă destinul” - nu doar despre un 
„destin” pe care ţi-1 faci tu, urmărind „construcţia” cu o pedanterie 
din care întâmplarea de fiecare zi e scrupulos înlăturată. Nu vreau să 
zic că Muthu m-a convertit la relativism, ci doar că el a fost cel dintâi 
om din viaţa mea intelectuală - cel din viaţa mea adolescentină, 
reală, a fost unchiul meu, bucureşteanul -, care mi-a arătat că viaţa 
poate fi trăită în două feluri, ruina şi fragmentarea fiind, ca model 
plasmatic, la fel de plauzibile ca şi tumul (eventual, de fildeş). 

Al doilea lucru e următorul: pentru generaţia mea, 
histrionismul lui Ion Vartic - era plecat în Germania atunci când noi 
am fost studenţi - a fost o aventură târzie, achizitivă. „Şcoala ludică” 
nu am făcut-o noi, ci Ţeposu, Groşan şi ceilalţi (mai puţin Simuţ, 
neteatral până în zilele noastre...). Pentru noi, modelul histrionic 
indirect a fost Mircea Muthu: omul care ne-a sugerat - mie, înainte 
de Nietzsche - că actul de cultură poate fi şi unul ludic, hermetic- 
histrionic, decomplexat. Dar eram şi norocoşi, prin coincidenţă 
editorială (trăiam după cărţile care ne marcau): apăruse Huizinga 
(.Homo ludens), era noua „biblie”. O citeam cu conştiinţa 
subversiunii, printre colegi delatori, colege disponibile, 
colaboratoare, purişti crispaţi, aulici scrobiţi şi securişti de toate 
soiurile, care nici decenţa de a se ascunde venind la facultate nu o 
aveau, ci defilau dezinvolţi între Decanat şi bibliotecă (unde ne 
verificau fişele), convinşi că „sistemul” care îi generează le aparţine. 
Crescusem între timp (nu înseamnă că ne şi maturizasem...), 
devenisem atenţi la promovări şi la logica lor ascunsă, insidioasă. 
Faptul că Muthu rămăsese asistent - o nedreptate academică 
flagrantă! - ne confirma că era un underdog : unul „de-al nostru”, 
neaspirat de „sistem”, nelegitimat de abuzuri şi de dictatură. Pusesem 
totul şi pe seama temei la care lucra: dacă te consacri balcanismului, 
n-ai decât şansa marginalizării. Iată un subiect cât o dizgraţie, cât o 
condamnare de sine: sugestia suna bine, pattem -ul merita imitat, trăit 
cu complicitate. Balcanismul e, înainte de toate, o subcultură (în 
sensul celor acreditate de către Contracultura anilor '60) şi voinţa de 
a-i aparţine. Ne plăcea formula, fiindcă presupunea, pe de o parte, 
perfecţionare iniţiatică şi, pe de alta, solidaritate comunitară 
(s)electivă. Despre „obsedantul deceniu” scriu toţi; despre balcanism 
doar cei puţini şi aleşi, legitimaţi, la rândul lor, tot de către cei puţini 
şi aleşi. Acum, când Muthu are un pisic superb şi un câine uriaş, cu 
care se pot câştiga competiţii de frumuseţe, am impresia că viaţa i-a 
confirmat, stilistic, tema: să fii ales de animalele care te înconjoară e 
mult mai greu decât să le alegi tu, să le faci să ţi se supună. Cei mulţi 
merg pe versiunea a doua; cei puţini, şi cu adevărat rari, sunt aleşi de 
prima cale... 

2 . 

Sintaxa culturală a balcanismului a fost obsesia de o viaţă a lui 
Mircea Muthu, încă de pe vremea când el îşi susţinea doctoratul cu o 
teză pe acest subiect, prefigurând ceea ce ulterior avea să fie numit o 
cultură „de nişă”. Repet o povaţă, pe care în secţiunea primă a 
textului de faţă am personalizat-o: obişnuia să ne spună nouă, care i- 
am fost studenţi, că există, practic, două modalităţi de a-ţi face un 
drum credibil în exegeza literară: să lucrezi pe teme „mari”, 
consacrate, intrând în mod firesc în dialog cu personalităţile care au 
mai scris despre respectivul subiect, sau - calea mai dificilă... - să 
alegi un subiect mai puţin frecventat, pentru a încerca să faci, de unul 
singur, în mod original, defrişările care se cuvin. De la Victor 
Papacostea, care în 1936 fixa, la noi, cadrele culturale ale 
balcanologiei, susţinând apoi, şapte ani mai târziu, în La Peninsule 
Balcanique et le probleme de etudes comparees, că viaţa spirituală a 
popoarelor balcanice „se înfăţişează cercetătorilor, în toate 
domeniile, ca un ansamblu de cercuri care se întretaie, dar care au 
arce comune”, nimeni n-a mai fost, în exegeza noastră culturală, atât 
de obsedat de balcanitate ca Mircea Muthu, reluând-o, într-o formă 
sau alta, în mai toate volumele sale (multe la număr...), care 
constituie, prin calitate, una dintre cele mai solide opere de 
construcţie critică din întreaga literatură română postbelică. 

în multe privinţe, Mircea Muthu a parcurs un traseu exegetic şi 
sintetic de pionierat, luptând, în primul rând, cu stereotipizarea 
peiorativă a termenului de „balcanism”, de pe care zgura abuzivă a 
derizoriului a trebuit să fie înlăturată, pentru ca el să devină un 
concept descriptiv, operaţional. Se ştie, de pildă, că balcanismul a 
fost definit, la noi, în mod „canonic” de către G. Călinescu (în 
Istoria... sa din 1941), drept „un amestec gras de expresii 
măscărioase, de impulsuri lascive, de conştiinţă a unei identităţi 
aventuroase şi tulburi, totul purificat şi văzut de sus de o inteligenţă 
superioară”. De aici şi până la neoplatonismul de tip bizantin, de care 
vorbeşte Mircea Muthu, e o cale cam lungă, ce trece printr-o 
resemantizare culturală radicală, corectivă. E greu să lupţi cu 
stereotipiile sau să mergi în contra curentului, sperând că şi alţii ţi se 
vor alătura sau te vor înţelege. Muthu a ales această cale, academic 
mai dificilă, critic vorbind, pândită de sarcasm şi derizoriu, dar el a 

fost, în cele din urmă, în lumea ştiinţifică românească de după 1965, 
acea „inteligenţă superioară” de care vorbea Călinescu, omul care a 
„purificat” tema, aşa cum, de pildă. Ion Barbu a purificat-o, la rândul 
său, în poezia sa, demonstrând că soteriologia catharsisului poate fi şi 
dionisiacă, nu numai limpidă, apolinică, aşa cum o concepeau, mai 
simplificat, cei mai organizaţi la minte. 

Balcanismul a fost - lucrurile sunt de ordinul evidenţei, azi - 
unul dintre cele mai psihologizate concepte ale culturii române, pe 
considerentul că el desemna, într-o distorsiune identitară şi 
axiologică abuzivă, tot ceea ce înseamnă inerţie pitorească, 
histrionică, levantină şi antioccidentală la noi, motiv pentru care a 
fost anatemizat cu precădere de către sincronişti. Depsihologizarea 
conceptului reprezenta, aşadar, o sarcină intelectuală majoră pentru 
Muthu, echivalentă cu întreţinerea unei tradiţii de gândire potrivit 
căreia cultura română se cuvine a fi redefmită ca una a liminalităţii 
sincretice, aflată la întretăierea dintre dialectica de tip cartezian a 
Occidentului şi hieratismul devitalizant de tip bizantin. Precursori, 
pentru această perspectivă de lucru, existau, Iorga trebuind să fie 
amintit primul (cu Bizanţ după Bizanţ ), apoi, în timp de Mircea 
Muthu lucra la sinteza care-1 va defini, alte cărţi au venit să se 
adauge unei bibliografii deja prestigioase ( Literatura Bizanţului a lui 
Vasile Grecu, în 1971; Curente ideologice şi programe din mişcările 
de eliberare din Balcani, a lui Veselin Traikov, în 1978; Istoria 
popoarelor din Sud-Estul Europei în perioada modernă, 1789 - 
1923, a lui Nicolae Ciachir, în 1987), dar anatema consensuală 
asupra bizantinismului structural al unei părţi a culturii române 
continua să se exercite, mai ales din partea acelora care ţineau cu tot 
dinadinsul să rupă literatura română de tradiţia spirituală răsăriteană, 
pentru a o racorda cu formele culturale Central-Europene şi 
occidentale. 

Câteva precizări se mai impun, în această fază mediană a 
consideraţiilor noastre. întâi, că foarte multe dintre cunoscutele teze 
imagologice ale Măriei Todorova referitoare la „construcţia 
intelectuală" a Balcanilor (din Balcanii şi balcanismul, 1997) au fost 
prefigurate în alţi termeni (mai profunzi) în volumele lui Mircea 
Muthu, care a pierdut însă „concursul” pe piaţa internaţională a 
ideilor datorită deficienţelor de propagandă ale ideilor româneşti 

peste hotare, în timp ce cartea Măriei Todorova a devenit un best- 
seller mondial pe fondul încleştărilor balcanice atroce (Serbia, 
Bosnia, Kosovo etc.) de după prăbuşirea sistemelor totalitare în 1989 
şi a suzeranităţii sovietice în '91. S-a dovedit din nou, în treacăt fie 
spus, că strategia de promovare a culturii noastre nu este pregătită să 
exploateze evenimentele care îi vin în prag, fiindcă, propusă la 
timpul potrivit, sinteza de idei şi imagologie a lui Mircea Muthu ar fi 
putut capta un interes socio-cultural internaţional major, care, în lipsa 
promovării acestei perspective, s-a risipit în altă parte. (Vom reveni 
asupra acestui aspect, în cea de a treia secţiune a eseului nostru, 
fiindcă el exprimă „deriva conceptului”, de care vorbeam în titlu.) 

în al doilea rând - aşa cum ediţiile succesive ale 
Balcanismului literar românesc sugerează din plin -, sinteza lui 
Muthu ar fi putut deveni o bună bază de lucru pentru regândirea într- 
o direcţie politică a evoluţiei culturii române, vădit fiind faptul că 
interdisciplinaritatea promovată de către autor depăşea simpla 
ancorare în istoria comparată a mentalităţilor, aspirând să devină un 
model pentru felul în care spiritualitatea unor popoare aflate în 
acelaşi areal geocultural (Balcanii), în siajul unei religii comune 
(ortodoxismul răsăritean) devine funcţie a unei apartenenţe politice 
eterogene, derivate din modelul cezaropapismului bizantin. Din 
cauza unor inhibiţii publice legate de restricţionarea religiei prin 
ideologie ateistă şi de cenzură în perioada comunistă, sintezele lui 
Mircea Muthu au fost citite într-o cheie preponderent literară, 
escamotându-se „elegant” dimensiunile lor interdisciplinare, 
spiritualiste, ideologice sau politice. Aşadar, la o foarte necesară 
recitire, cărţile lui Muthu trebuie recuperate atât filosofic, cât şi 
ideologic, ceea de a doua perspectivă de lectură părându-mi-se 
esenţială şi din cauza reconsiderării percepţiei asupra esteto- 
centrismului. în critica literară românească de după 1965, esteticul a 
fost, în mod obstinat, opus ideologicului sau încărcăturii politice a 
fenomenului literar, din dorinţa de a se acredita orgoliul de 
autonomizare a scriitorului român şi „vocaţia” lui de a trăi şi concepe 
împotriva Sistemului, într-o autoproiecţie de lustraţie pe care mulţi o 
desemnează ca fiind o etică a „turnului de fildeş”. în cazul 
balcanismului, dimpotrivă, esteticul (prelungit histrionic în estetism) 
exprima o extensie a ideologicului, nu o negare, contestare a 

acestuia, sau o delimitare de el. în consecinţă, în clipa de faţă, 
conceptul balcanităţii poate fi înţeles ca unul dintre cele mai vii, sub 
aspect operaţional, din istoria noastră culturală, fiindcă el se 
deschide, la un prim nivel, în direcţia unei înţelegeri regionale a 
culturii române şi, într-un al doilea, înspre recuperarea componentei 
profunde răsăritene, bizantine, care abia acum se defineşte ştiinţific, 
între altele şi prin traducerea Septuagintei sub egida Colegiului Noua 
Europă (de către un colectiv coordonat de Cristian Bădiliţă). 

Aşadar, un ultim aspect este unul de conjunctură: prin 
intermediul liberalizării culturale impuse de Revoluţia din decembrie 
1989, preocupările pentru culturile răsăritene, pentru ortodoxism şi 
bizantinism au explodat la noi în perimetrul interesului public. 
Interesul pentru isihasm, pentru creştinismul timpuriu răsăritean şi 
pentru anahoretism depăşeşte sfera preocupărilor strict exegetice, 
devenind bun câştigat al unui comportament public puternic 
spiritualizat, aflat în căutarea unui „autenticism” alternativ, de 
extracţie bizantino-ortodoxă şi eremitică. într-un asemenea climat 
favorabil, e de presupus că şi sintezele lui Mircea Muthu îşi vor găsi, 
în sfârşit, mediul lor firesc de audienţă, motiv pentru care reeditarea, 
într-un singur volum masiv, a Balcanismului literar românesc de 
către Editura Paralela 45 (2008) a fost mai mult decât justificată, cu 
atât mai mult cu cât ediţia confidenţială de la Dacia, în trei volume, 
din 2002, nu mai avea decât o valoare circulatorie redusă, din cauza 
dificultăţii de a o localiza într-un alt spaţiu decât acela al depozitelor 
oculte ale editorului, între timp în mod tragic dispărut. 

Ediţia din 2008 are avantajul unei prezentări compacte, 
accesibile, datorită căreia ideile fertile şi corespondenţele sunt mai 
bine puse în evidenţă. Capitolele „dialoghează” mai bine, volumul 
sugerând - mai subtil decât ediţia anterioară - că ne aflăm în faţa unei 
sinteze conceptuale de mare calibru, a cărei principală preocupare 
este să prezinte metamorfoza diacronică a ideii de „balcanitate” în 
cultura română prin raportarea ei la modernizarea culturii şi 
civilizaţiei autohtone de după 1821. Opinia comună, îndeajuns de 
răspândită pentru a deveni un truism exegetic contraproductiv, 
asociază balcanitatea cu o mentalitate inerţială, antioccidentală, or - 
demonstrează foarte convingător Mircea Muthu - articularea 
culturală a „balcanismului” este evidenţiată, în cultura română, de 


48 



Mircea Muthu. în orizontul sintezei 


opţiunea progresivă pentru urbanitate, ceea ce îl şi transformă intr- 
un ingredient cultural decadent, spre deosebire de „sănătatea” 
definitorie a ruralităţii, unde apropierea de natură elimină din start 
prezumţia de decadenţă. Cu cât oraşul devine mai puternic în 
civilizaţia română, cu atât se accentuează şi torporile sale 
„balcanice”, ancorate cu precădere în picaresc, pentru că - sugerează 
autorul - simbioza se datorează, cel mai probabil, perceperii oraşului, 
în această parte de lume, ca pe o realitate perisabilă, fragilă, în 
comparaţie cu soliditatea atemporală pe care o sugerează „logodna” 
sacră dintre sat şi natură. Astfel - demonstrează cu mare acuitate 
Profesorul clujean -, balcanismul pitoresc, decadent al culturii 
noastre merge mână în mână cu acutizarea interesului pentru 
anorganicitate, pentru artificial, adică exact invers de cum am putea 
crede îndeobşte, nutrind credinţa că balcanitatea reprezintă un declin 
al organicităţii, ruina foarte vizibilă şi aspectuoasă a unei integralităţi 
frumoase, depăşite, de sorginte eleată. 

Astfel de idei, surprinse în evoluţia lor diacronică, au darul de 
a redimensiona multe dintre prejudecăţile pe care le avem, 
determinându-le să le gândim altfel, mai aproape de adevăr şi mai 
departe de mistificarea comodă, consensuală, lată, de pildă, 
concepţia despre timp, care modelează mentalitatea unei culturi: într- 
o accepţiune curentă, stereotipizată, cultura română împărtăşeşte, cu 
nuanţele care se impun, două accepţiuni despre temporalitate, durata 
liniară occidentală fiind dublată de efemerul estetizat al clipei 
(indiciu al vulnerabilităţii şi perisabilităţii) de sorginte răsăriteană. 
Analizând relaţia, Mircea Muthu sugerează, pe de o parte, că 
percepţia lui D. Cantemir despre timp şi istorie a fost puternic 
influenţată de către Islam, şi, pe de altă parte, că sentimentul arhaic 
al ciclicităţii amendează, în cultura bizantină originară, anxietatea 
indusă de către efemeritate, motivul roţii, de factură orientală, 
indicând faptul că Neagoe Basarab sau D. Cantemir gândeau clipa în 
funcţie de durata cosmică în care ea se integrează, proporţia dintre 
dinamic şi hieratic din cultura noastră fiind în mod evident 
favorabilă dinamismului cosmic. 

Cuvinte lămuritoare vizează şi geocultura lui „între”, proprie 
unei civilizaţii care se articulează istoric şi cultural în spaţiul 
geografic de întâlnire dintre bizantinismul răsăritean şi 

cartezianismul occidental. Mircea Muthu reproduce, în acest sens, un 
citat din Mircea Eliade, la care apelăm şi noi, pentru a preciza 
nuanţele care se impun. Spunea marele istoric al religiilor: „Noi ne 
aflăm realmente la mijloc, între două culturi, Orientul şi Occidentul, 
noi putem înălţa un fel de pod, putem înlesni comunicarea valorilor 
din Occident şi Orient şi viceversa. Şi asta nu numai pentru că 
suntem unde suntem - în Orient şi, totuşi, în Occident -, dar pentru 
că suntem una din puţinele culturi europene care am păstrat încă vii 
anumite izvoare ale culturii populare şi deci arhaice...” Se poate 
observa cu uşurinţă că ideea majoră a intermedierii - de „punte” sau 
„pod” între două culturi şi civilizaţii - este dublată de către Eliade 
prin sugestia complementară a stratificării (cult - arhaic), care ne 
duce la concepţia lui Georges Devereux, potrivit căreia o cultură 
funcţionează, simultan, pe sincretismul dintre mai multe „coduri” 
comportamentale (arhaic - modem, barbar - civilizat etc.), care se 
activează în funcţie de impulsurile la care cultura respectivă este 
obligată, la un anumit moment dat, să reacţioneze. Partea interesantă 
a problemei pentru noi - sugerează Mircea Muthu - este că satul a 
evoluat într-o direcţie a ancestralului, a intoleranţei culturale faţă de 
noutate, ceea ce a dat un conservatorism prudent, de tip regresiv, 
arhaicul fiind epifenomenul unui asemenea conservatorism suspicios 
faţă de „istorie” şi „timp” ca durată, în vreme ce oraşul a mers într-o 
direcţie estetizantă, „ schimonosit de inteligenţă plastică” (aşa cum 
spunea G. Călinescu despre I.L.Caragiale). Sub aspect expresiv şi 
atitudinal, evoluţia a avut drept consecinţă simbioza dintre subcultura 
de consum (lăutari, cântece de lume, folclor citadin dramatizat etc.) 
şi cultura aulică, mediul lor de întâlnire fiind, aşa cum vedem şi în 
Craii de Curtea-Veche sau în textele mai vechi ale lui Anton Pann, 
alexandrinismul levantin şi pitoresc - el însuşi un loc de mediere, un 
„pod” între savant şi popular. 

El însuşi proteic, balcanismul se sustrage unei definiţii 
unilateralizatoare. „Mai întâi - scrie Mircea Muthu -, balcanismul 
este o realitate politică şi etnică fragmentată, generând conflicte 
armate şi sentimentul/conştiinţa a ceea ce numim echilibru instabil. 
In al doilea rând, din unghiul mentalităţii, balcanismul - ca dramă 
colectivă însoţită de reversul său parodic - este parte integrantă 
dintr-o adevărată fdosofie a supravieţuirii. Există, în sfârşit, 

balcanismul ca răscumpărare prin artă şi cu funcţie compensativă, 
provocată dar şi întreţinută, generic vorbind, de regimul autocratic 
şi de spaţiul închis, cidicibatic .” Determinantă, în oricare dintre aceste 
trei accepţiuni, este relaţia cu istoria, foarte imperioasă, discreţionară 
şi adesea crudă, nemiloasă în spaţiul geopolitic al Balcanilor. Aici 
însă - sugerează foarte fin exegetul pitorescul e perceput ca un loc 
în care se refugiază istoria: o realitate versatilă, spongioasă, care 
atenuează impactul istoriei asupra oamenilor, familiarizând 
necunoscutul şi încreţind ornamental contururile aparent inflexibile 
ale ineluctabilului. Astfel, înţelegerea „balcanismului ca 
răscumpărare estetică a unei drame colective' ’ face din sinteza lui 
Mircea Muthu o grilă explicativă pentru umanismul histrionic al 
popoarelor din spaţiul dintre Adriatică, Bizanţ şi Carp aţi: aici, 
histrionismul estetizant a fost un mod de a domestici istoria, 
transformând-o, eufemizant, în anecdotă. 

3. 

Câteva dintre pasajele citate mai sus demonstrează latura 
puternică a balcanismului, aşa cum îl analizează Mircea Muthu: 
propensiunea pentru urbanitate (derivaţie a cultului creştin al 
Cezarului, practicat în Bizanţ), opţiunea pentru timpul curgător, de 
tip „mundus senescit” (în opoziţie cu ciclicitatea de tip antropologic, 
sacru vs. profan, de care vorbeşte Mircea Eliade) şi, nu în ultimul 
rând, conceperea balcanismului ca „ realitate politică şi etnică 
fragmentată ”, foarte apropiată de eterogenul substanţial al „vieţii ca 
diferenţă” (nereductivă la un model unic, dominator), de care se 
vorbeşte la apusul modernităţii. îmi îngădui să sugerez că înţelegerea 
conceptului în acest fel - filosofic, religios, literar - , adică în 
dependenţa unei realităţi socio-politice eterogene cum a fost 
Bizanţul, pentru care culturalul e o prelungire a politicului, nu o 
distanţare de el, e mult mai fecundă euristic şi mult mai adâncă prin 
consecinţe decât înţelegerea derivată, de tip imagologic, a 
balcanismului, aşa cum este aceea sugerată de către Maria Todorova 
(în deja citatul volum Balcanii şi balcanismul, din 1997), pe urmele 
evidente ale Orientalismului lui Edward Said, din 1978. Exacerbarea 
unui asemenea tip de analiză, foarte la modă şi acum, a însemnat un 
răspuns intelectual dat provocării politice pe care au reprezentat-o 


51 



Iulian Boldea (Coord. ) 


războaiele balcanice de după prăbuşirea finală a sistemului sovietic, 
în 1991: în urma acestei înţelegeri eminamente simplificate, înţelesul 
balcanismului ca şi concept intelectual operaţional, axat pe domeniul 
specific al mentalităţilor comparate, a fost distorsionat în sensul 
imagologiei şi al corectitudinii politice complementare, glisajul 
prinzându-1 pe Mircea Muthu la mijloc. Paradoxul face (istoria 
culturii oferă şi nedreptăţi...) că, strict tehnic, Profesorul clujean se 
află, în momentul de faţă, în exact aceeaşi situaţie umană şi 
intelectuală pe care o experimenta şi la începutul cercetărilor sale: 
atunci, s-a văzut pus în situaţia de a lupta cu o stereotipie declasantă, 
alunecoasă („amestecul gras de expresii măscărioase... lascive... 
tulburi”, de care vorbea Călinescu), acum este nevoit să se confrunte 
cu o alta, aceea a înţelegerii reductive a balcanismului ca „discurs” 
stereotipizat, de tip „colonizator”, autosuficient şi arogant, de care 
vorbesc Said şi Vesna Goldsworthy (în Inventarea Ruritaniei, 1998 - 
ed. de la noi: 2002). 

Sursa intelectuală a perspectivei se află în Orientalismul lui 
Edward Said. Pentru el, „Orientul” reprezintă un „construct ideologic 
occidental”, aflat în dezacord flagrant cu ceea ce lumea orientală 
este, ea, de fapt. Motivul îl constituie - spune Said - „alibiul 
intelectual de dominaţie”, ceea ce face ca „orientalismul” să fie 
propus, de către occidentali, ca o platformă intelectuală de 
superioritate, toate stereotipiile identitare din interiorul Occidentului 
fiind translate înspre un univers comparativ de tip geostrategic 
structurat pe dihotomizări, în economia căruia ceea ce e „bun” e 
occidental, în vreme ce debilul sau „răul” sunt epitetele constitutive 
ale Orientului. Astfel - spune Said -, în această prezentare, 
occidentalul apare ca fiind cerebral, masculin şi activ, matur, 
decizional, cartezian, adică „normal”, în vreme de orientalii sunt 
senzuali, pasivi şi contemplativi, „feminini” prin ciudatul amestec 
dintre „empirism şi imaginativ”, maleabili şi inconstanţi. 
Extrapolând dihotomizările la nivel politic - şi prin recursul la 
eternul conflict dintre israelieni şi palestinieni (Said era palestinian, a 
predat la Columbia şi a murit în 2003...) -, rezultă o stereotipizare a 
orientalului ca despotic, violent, antimodern, religios-fanatic, 
obscurantist, iraţional şi suicidar, occidentalul devenind, prin 
contrast, democratic, raţional, virtuos, modem, laic şi critic. 

Acestei dihotomizări, care duce la inevitabile simplificări (dar 
e frapantă ca armă intelectuală...), Milica Bakic-Hayden (de la 
Pittsburgh) i-a asociat, într-un articol din 1992, sintagma de „nesting 
Orientalism(s)”, pentru a explica, în esenţă, o repliere de tip identitar, 
realizată prin retardare. Ieşind dintr-un socialism impus cu forţa - 
referinţa era, fireşte, la Iugoslavia lui Tito -, etniile succesive (foarte 
multe, în Balcani...) s-au repliat identitar în naţionalism, violenţă şi 
autosuficienţă, o a doua tentativă identitară de tip integrator, după 
aceea impusă odinioară de către comuniştii lui Tito, fiindu-le, pur şi 
simplu, la neîndemână. 

Mi-aş îngădui să adaug acestui tablou câteva tuşe 
complementare, desprinse din economia conferinţelor internaţionale 
la care am participat în anii respectivi, sau ale căror documente le-am 
parcurs. Numeroşi intelectuali vorbeau foarte serios, pe atunci, de 
„Europa celor două viteze”: adică, de o Europă „civilizată”, 
occidentală, „matură”, cu ritualuri democratice şi electorale 
sistematizate, sedimentate (chiar calcifiate...), şi de o Europă frustă, 
„proteică”, imprevizibilă, violentă, „imatură”, localizabilă, în 
general, în statele care aparţinuseră fostului bloc sovietic. „Unde s-a 
dus violenţa în Europa?” - întreba retoric Caii for Papers- ul unuia 
dintre conferinţele internaţionale de atunci, structurarea preliminată a 
discuţiilor sugerând nu numai depistarea violenţelor „la periferiile 
uitate” ale continentului, ci şi ceva mai subtil: şi anume faptul că, în 
fuga „disperată” după violenţă, pitoresc şi cromatică (reflex 
compensatoriu al unei Europe occidentale „excesiv de civilizate”), 
mulţi intelectuali europeni, cu instituţiile lor aferente, „construiesc” o 
Europă marginală, violentă, aruncându-se cu pasiune în vâltoarea 
unei „nebuloase” pe care nu o mai găsesc la ei acasă. Adică, altfel 
spus: ceea ce afirmase, aproape profetic, Edward Said, asezonat 
ulterior cu „ciocnirea civilizaţiilor” a lui Huntington. 

Balcanismul a devenit, astfel, o „temă” (sau o subtemă, după 
caz) foarte grasă, care a fasonat cariere şi în care s-a turnat foarte 
multă cerneală (plus fonduri colosale, evident...). Larry Wolff a 
publicat, în 1994, Inventing Ecistern Europe (trad. rom. în 2000), iar 
Vesna Goldsworthy, Inventing Ruritcmia (1998, trad. rom. în 2002). 
fncitante până la exasperare, provocatoare, dar şi controversate, 
volumele promovau ideea „constructelor ideologice [şi culturale...]”, 

de care vorbea Edward Said, mutând Balcanii şi balcanismul în sfera 
de interes şi de analiză a „studiilor postcoloniale”. Vesna 
Goldsworthy e, în această privinţă, cea mai belicoasă şi cea mai 
apropiată de spiritul lui Said: în absenţa unei colonizări efective, 
spune ea, Occidentul „civilizat” a colonizat „narativ şi cultural” 
Balcanii, transformându-i în materie primă pentru mciss culture şi 
industria de divertisment. Astfel, în contrast cu Occidentul aseptic şi 
sanitarizat, unde toţi sunt cuminţi, cu batiste igienice la purtător şi 
ştiutori de reguli democratice, Balcanii oferă haiduci antediluvieni, 
iubăreţi „zorbastici”, ibovnice sangvinizate până la isterie şi 
aventurieri ciclopici, suicidari - adică tot tacâmul de sincretisme 
senzoriale specifice unei culturi de limes, unde reguli sau legi nu prea 
sunt, ci doar voinţe explozive, empirisme exacerbate, relativisme 
încrâncenate, arbitrar de tot felul şi mistici ceţoşi, autoflagelanţi, 
trăitori în alcătuiri (statale) tulburi, ale căror constituţii nu par să fi 
trecut de Machiavelli sau de Hobbes. 

Aceasta reprezintă „deriva” conceptului de balcanism, diluarea 
sa până la derizoriu. Să ne imaginăm un universitar român de astăzi - 
Mircea Muthu pare cel mai potrivit... -, prins în situaţia de a le 
demonstra foarte doct comilitonilor săi din Occident că 
„balcanismul” înseamnă şi altceva decât simplificările 
dihotomizatoare de tip imagologic, acreditate de către Said, Maria 
Todorova sau Goldsworthy. Ar fi privit, cu siguranţă, ca un excentric 
tolerabil prin civilitate, ca un „sălbatic” abrupt şi impenitent, care 
fluieră în biserică. „Un balcanic”, s-ar spune în şoaptă despre el, cu 
ocheadele prudente de rigoare. 

Gheorghe GLODEANU 

Un remarcabil exeget al operei lui Liviu Rebreanu 

Cunoscut mai ales datorită competentelor sale investigaţii 
interdisciplinare consacrate literaturii române în contextul sud-estului 
european, profesorul Mircea Muthu este şi un redutabil exeget al 
operei lui Liviu Rebreanu. O dovedeşte, cu prisosinţă, studiul 
intitulat Liviu Rebreanu sau paradoxul organicului. Cartea a văzut 
lumina tiparului în 1993 şi, între timp, a avut mai multe ediţii. 
Pretextul lucrării se găseşte într-un documentat eseu ce a prefaţat 
volumul Amalgam, volum ce reunea cele mai importante articole 
teoretice ale autorului Răscoalei. Liviu Rebreanu sctu paradoxul 
organicului reia şi dezvoltă principalele idei ale unui studiu ce 
impunea o viziune insolită asupra unui scriitor interpretat adesea 
doar prin prisma clişeelor vehiculate cu generozitate de către 
manualele şcolare. Conştient de faptul că orizontul lecturii îşi 
modifică neîntrerupt parametrii, certificând astfel o altă mentalitate 
receptoare, Mircea Muthu îşi pune întrebarea în se măsură Liviu 
Rebreanu reprezintă o experienţă estetică încheiată. Relevând 
lacunele exegezei rebreniene, criticul depăşeşte stadiul cu precădere 
elogiativ al comentariului şi ne propune o nouă cheie de lectură, 
abordarea operei lui Liviu Rebreanu din perspectiva consideraţiilor 
teoretice ale acestuia. Exegeza surprinde în profunzime profilul 
spiritual al romancierului, sfâşierea acestuia între prerogativele 
obiectivării în epică şi receptivitatea la coordonatele artei modeme, 
în demersul realizat de profesorul Mircea Muthu, pagina confesivă 
este considerată complementară celei ficţionale, mărturisirile 
alcătuind punctul de convergenţă dintre teoreticianul sui-generis, 
scriitorul, animatorul cultural şi omul Rebreanu. Deşi atrage atenţia 
asupra faptului că nu este vorba de un teoretician de vocaţie (aşa cum 
au fost în epocă prozatori precum Camil Petrescu, Mircea Eliade sau 
Mihail Sebastian), criticul relevă ipostaza reflexivă a scriitorului, 
demonstrând, în acelaşi timp, că vagul şi imprecizia unor concepte 
nu pot infirma valabilitatea unei teorii în centrul căreia se găseşte 
categoria organicului. Confesiunile reunesc o serie de afirmaţii cu 
valoare aforistică, unele alcătuind veritabile „definiţii” ale 

mecanismului creaţiei, ale romanului sau ale conceptului de mimesis. 
O asemenea sintagmă axiomatică, circumscriind concepţia lui Liviu 
Rebreanu tutelată de primatul organicului, sună în felul următor: 
„literatura, pământul şi sângele”. în ciuda dimensiunilor sale destul 
de reduse (sau poate tocmai de aceea!), cartea se dovedeşte extrem 
de densă şi rămâne pe tot parcursul lecturii captivantă, atât prin 
noutatea ipotezelor avansate, cât şi prin rigurozitatea argumentaţiei. 
Sub carapacea scriitorului teluric, Mircea Muthu descoperă 
neliniştile creatorului modem, opera autorului Răscoalei fiind 
discutată în contextul metamorfozelor cunoscute de proza europeană 
la începutul secolului XX. Criticul insistă pe intuiţiile remarcabile ale 
romancierului şi nu uită să atragă atenţia asupra faptului că, la fel ca 
şi universul lui Lucian Blaga sau cel al lui Mihail Sadoveanu, lumea 
lui Rebreanu este organizată după tipare arhaice. Acest lucru explică 
de ce omul este văzut de autorul lui Ion mai ales în ipostaza de ţăran, 
ipostază ce dobândeşte valoare arhetipală, marcând identificarea lui 
cu însuşi poporul român. Mircea Muthu relevă senzaţia de închidere 
şi senzaţia definitivului pe care ni-1 transmite „corpul sferoid” al 
romanului rebrenian. în ciuda acestei constatări, ideea de bază a 
eseului rezidă în surprinderea unui paradox: „proza lui Rebreanu, ca 
şi teoria de altfel, ilustrează paradoxul organicului resimţit şi dorit ca 
peren, însă minat de o dramă care este aceea a societăţii modeme 
însăşi ”. 

Spre deosebire de exegezele anterioare, Mircea Muthu nu 
face comentarii de text decât atunci când acest lucru este absolut 
necesar pentru a-şi susţine ideile. Interesul său se îndreaptă înspre 
relevarea crezului artistic al lui Liviu Rebreanu, spre definirea 
poieticii marelui scriitor. De regulă, cel care vorbeşte este 
comparatistul de clasă, care reuşeşte perfomianţa să extragă 
concluzii surprinzătoare pornind de la nişte texte extrem de 
cunoscute. Trimiterile la romanul european au menirea de a explica 
singularitatea unei proze în epocă şi de a limpezi de ce nu a făcut ea 
şcoală, aşa cum ar fi fost firesc. Tentativa de sincronizare cu noile 
experienţe estetice sunt detectate mai ales către finele vieţii marelui 
scriitor, când devine mai pregnantă trecerea de la monolitic spre 
fragmentar. Mircea Muthu identifică existenţa a două faze în 
organizarea materialului şi construcţia propriu zisă: faza intuiţiilor 

prime (interioară) şi cea conştientă (exterioară), lucru valabil şi 
pentru alţi scriitori ai epocii. Altă afirmaţie demnă de semnalat este 
aceea că faimosul „bolovănism” al expresiei nu se datorează 
neglijenţelor de ordin stilistic, ci „adecvării depline la ritmul adesea 
sincopat al cotidianului Examenul tipologic al seriei epice îi 
dezvăluie teoreticianului literar mutaţiile din poietica rebreniană, 
transgresarea tot mai accentuată a modelului iniţial în favoarea 
hybris -ului din finalul creaţiei, deschiderea fiind evidentă în cazul 
unui roman precum Gorila. Criticul atrage atenţia asupra faptului că, 
după acest roman, criza pe care o străbate creaţia rebreniană nu se 
datorează istovirii capacităţilor creatoare ale prozatorului, ci este 
vorba de o criză a romanului realist tradiţional pe care o resimte şi 
marele scriitor. Creatorul omniscient intuieşte tot mai mult 
insuficienţa mijloacelor clasice de reprezentare în ampla cronică pe 
care încearcă să o consacre societăţii contemporane. Trecând în 
revistă evoluţia crezului artistic rebrenian în timp, Mircea Muthu 
subliniază continua ataşare a scriitorului la canoanele tradiţionale, 
dar şi intuirea mutaţiilor ce au loc în istoria modernă a realismului. 
Autorul Răscoalei continuă să creadă în postulatul că literatura 
trebuie să redea „impresia vieţii eterne”, dar romanele sale nu vor 
mai beneficia de acel „centru coagulant” ce asigură coeziunea 
întregului edificiu narativ. Exegeza semnalează existenţa câtorva 
„factori perturbatori” care abat mai multe romane de la tiparul 
tradiţional, sporindu-le, în acelaşi timp, „indicele de modernitate”. 
Mircea Muthu identifică în opera rebreniană o dublă translaţie: de la 
spiritul epopeic spre formula romanului realist, apoi către proza 
modernă. Mai mult, „seria de romane cuprinsă între Ion şi Gorila 
comprimă, aglutinează, la nivelul fiecărei opere mai importante, cele 
trei vârste din epica europeană şi asta dincolo de prioritatea, afirmată 
şi teoretic, a opticii de sorginte balzaciană ”. 

Concluzii extrem de interesante sunt desprinse apoi din 
lectura comparativă a incipit- urilor. Veritabile locuri strategice ale 
naraţiunii, secvenţele iniţiale nu numai că circumscriu o poietică, dar 
reuşesc să şi demonstreze mutaţiile care intervin în timp în sfera 
acesteia. „Fraza salvatoare” trimite la vârste şi experienţe epice 
diferite, chiar dacă toate sunt subsumabile orizontului creatorului 
omniscient. Mircea Muthu observă procesul de subiectivizare a 

naraţiunii în opera lui Liviu Rebreanu, fără a se depăşi, totuşi, 
unghiul tradiţional al analizei. O excepţie ar fi, totuşi, romanul 
autobiografic Calvarul, ignorat adesea de către exegeţi, ce îl apropie 
pe Rebreanu de scriitorii autenticişti ai perioadei interbelice (Mircea 
Eliade, Camil Petrescu, Anton Holban, Mihail Sebastian etc.). Pentru 
a-şi nuanţa opiniile, criticul intră în laboratorul intim al creaţiei, 
confruntă manuscrise şi observă mutaţiile survenite de la o epocă la 
alta. Zugrăvirea unui caz clinic în Ciuleandra, recursul la alegorie şi 
simbol, introducerea romanului politic în literatura română, inserţia 
elementelor de reportaj alcătuiesc doar câteva embleme ale 
modernităţii asupra cărora insistă Mircea Muthu. Acelaşi cercetător 
dezvăluie proteismul estetic rebrenian, concretizat în forme multiple 
de roman: realist, psihologic, istoric, politic, poliţist, fantastic. 
Criticul identifică în opera autorului tiparele tragediei clasice eline, 
dar meditaţii profunde întâlnim şi atunci când se dezbate condiţia 
personajului sau se vorbeşte despre relaţia dintre Eros şi Thanatos. 

Cartea lui Mircea Muthu reprezintă un reper major în 
rebrenologia ultimilor ani. Ea denotă o lectură atentă a textului şi o 
parcurgere in extenso a bibliografiei. Rezultatul este o lucrare 
profundă, în măsură să deschidă noi orizonturi în exegeza creaţiei 
reputatului scriitor. 


58 



Mircea Mutliu. în orizontul sintezei 


Mircea A. DIACONU 

Schiţă pentru o gramatică a Europei de sud-est 

De la începutul carierei sale ştiinţifice, Mircea Muthu 
explorează teritoriul pe care, cu un cuvânt cuprinzător, l-am putea 
numi al balcanităţii. Nu-i vorbă, o face de unul singur, sau aproape 
de unul singur, când problematica ar solicita poate un întreg colectiv 
de cercetare. Să amintim că în 1976, imediat după susţinerea unui 
doctorat sub titlul Balcanismul literar românesc până în secolul XX, 
la editura Univers i se tipărea volumul Literatura română şi spiritul 
sud-est european. De atunci, fie în studii de sine stătătoare dedicate 
acestei probleme (precum Balcanismul literar românesc - 2002), fie 
în cărţi care par să atingă domenii mai largi ( Alchimia mileniului, din 
1989, de curând reeditată, sau Cântecul lui Leoncirdo, 1995), 
problematica balcanităţii şi a balcanismului apare cu consecvenţă, 
dezvăluind nu doar o preocupare academică, ci o pasiune. Şi cred că 
e vorba de o pasiune care implică devotament, credinţă, implicare. 
Astfel, aş spune că, încăput pe mâna unui ardelean, balcanismul e 
explorat cu instrumentele şi atitudinea europeanului: nu e 
contemplat, ci studiat. împotriva adorării stilistice, bisturiul 
analistului. împotriva nostalgiei, ochiul sagace. N-aş face, însă, decât 
să rămân ancorat în zona câtorva clişee pe care Mircea Muthu tocmai 
doreşte să le elimine. Oricum, un ardelean vorbind despre 
balcanism? Nu e singurul. într-un loc, invocând un manuscris scris la 
1620, despre cucerirea Ţarigradului de către turci, Mircea Muthu 
reaminteşte supoziţia că el ar fi putut fi scris de Samuil Micu. Apoi 
continuă: „Dincolo de chestiunea paternităţii, reafirmată, de altfel, şi 
de Pompiliu Teodor, textul acesta ridică problema, mai importantă în 
felul său, referitoare la preocupările bizantinologice din Transilvania 
luminilor”. Poate că, reactivat, ar trebui să identificăm aici spiritul 
luminilor. Doar că, în locul latinităţii, Mircea Muthu e preocupat de 
rădăcinile noastre balcanice. S-ar fi devotat cu atâta angajare acestei 
probleme dacă ea n-ar fi implicat chestiunea identităţii şi a relaţiilor 
noastre cu Europa? La mijloc, deci, nu-i doar o temă de cercetare; în 
spatele excursului ştiinţific, o fiinţă care trăieşte slujind un crez. 

în fine, avem în vedere aici trei volume numite simplu 
Balcanologie (I, 2002, Editura Dacia; II, 2004, Editura Libia; III, 
2007, Editura Limes), despre care Mircea Muthu mărturiseşte, intr-o 
succintă notă, că „rafinează o meditaţie mai veche pe segmentul 
comparatismului literar/cultural sud-estic şi conotează un studiu de 
sinteză - Balcanismul literar românesc - ce are, de altfel, caracterul 
unui work in progress ”. Câteva chestiuni merită comentate. Sigur că 
e vorba de comparatism literar-cultural. Dar, pe un fundal de 
morfologie a culturii, Mircea Muthu abordează problematica 
imaginarului şi face paşi în direcţia imagologiei, punând, în acelaşi 
timp, la lucru instrumentele exegezei critice. Pe de altă parte, 
coboară în literatura veche sau în folclor (memorabile paginile 
despre Tinereţe fără bătrâneţe şi viaţă fără de moarte, basm căruia i- 
a dedicat, de altfel un volum), nu-i e străină dialectologia şi nici nu 
ocoleşte studiile de lingvistică, structurează modele teoretice, face 
atente analize aplicative, scrie despre vechi manuscrise, ba chiar, 
într-un loc, face provocatoare excursuri în gastronomia balcanică. 
Aşadar, feţele unui fenomen complicat, situate discret, pe fondul 
înţelegerii mecanismelor politicului. Căci, orice s-ar spune, Balcanii 
sunt înainte de toate o problemă politică. Ultimii douăzeci de ani ne 
reamintesc că aici este „butoiul cu pulbere al Europei”. Şi dacă este 
aşa, nu cumva Europa însăşi este culpabilă?! în fine, chestiune 
asupra căreia vom reveni. Oricum, chiar clişeu fiind, faptul acesta se 
întemeiază pe un adevăr de substanţă. Dar dacă există o gastronomie 
a Balcanilor, aşa cum există un folclor şi o mitologie istorică a lor, eu 
cred că aceasta spune, în fond, mai mult decât faptul că Balcanii au o 
istorie comună. Dar o istorie comună există. Şi-aici aş invoca relaţiile 
Balcanilor cu Europa occidentală. 

întrebat de Marin Mincu despre motivele interioare ale 
refuzului foiletonului, în favoarea adoptării unei perspective de 
cercetare europeană, Mircea Muthu mărturiseşte la un moment dat: 
„Un stagiu de aproape patru ani în Franţa mi-a transformat supoziţia 
în convingere, anume că nu suntem, orice am face, occidentali 
«întocmai», cum ar spune Zarifopol”. E aici o problemă extrem de 
interesantă. După 1829, la noi a fost o veritabilă euforie a 
occidentalizării, cu momente de entuziasm, cu secvenţe de restaurare 
conservatoare, cu reverberaţii naţionalist-revanşarde. Oricum, după 

ce, prin ochii lui Dinicu Golescu, Europa a fost descoperită, stratul 
balcanic al fiinţei noastre a fost deodată eliminat, ascuns, amânat. 
Simplific, fără îndoială. Dar nu poţi să nu remarci că până şi un 
Caragiale (e vorba de Ion Luca) preferă să meargă la Berlin, fugind 
nu de români, cu toate păcatele lor, ci mai degrabă de fondul său 
balcanic, pe care, orice s-ar spune, îl întâlnea încă în Bucureştii celei 
de-a doua jumătăţi a secolului XIX. Exilul la Berlin seamănă unei 
negări de sine. Nu-i vorbă, la Berlin, Caragiale, ca să revenim la 
gastronomie, cerea din ţară, să i se aducă, chiar pentru micul dejun, 
iaurt, icre, alte chestiuni de felul acesta. Cât despre fiul său, Mateiu, 
el chiar se declara, prin comportament, european. Nu suporta să ştie 
că străbunicul venise în Muntenia ca bucătar, îmbrăcat în haine 
orientale. în fine, să vedem în Caragiale, dincolo de acuzaţia unui 
detractor care confunda planurile, chiar un ultim fanariot? Da, o fi 
ultimul fanariot, dar unul care, dincolo de opera sa, prin gestul 
plecării la Berlin, fuge de sine. Nu-i departe ceea ce face Caragiale 
de furia lui Cioran îndreptată împotrivă-şi. Şi dacă negarea de sine e 
poate semnul unui popor care îşi reneagă rădăcinile (Cioran, oricum, 
o face), una dintre trăsăturile sud-estului ţine tocmai de „pozitivarea 
negativului”, cum ne spune într-un loc Mircea Muthu, trăsătură 
definitorie pentru felul în care fiinţa cioraniană se salvează pe sine. 
De ce n-ar fi Cioran, în acest caz, ultimul fanariot?! Dincolo de toate 
acestea, să remarcăm că, cu toate reacţiile de tip restaurator- 
naţionalist, românii au trăit în ultimele secole cu ochii îndreptaţi spre 
Europa, care i-a ajutat să-şi întemeieze un stat sau care, dimpotrivă, 
părea să-i abandoneze, negându-şi substratul balcanic, vizibil însă în 
folclor, în gastronomie, în istorie. Ca şi cum umbra balcanităţii ar fi o 
cangrenă. Poţi, însă, fugi de umbra ta?! într-o epigramă din secolul 
XIV, se vorbea despre un ins care era bulgaralbanezovlahul. Astăzi, 
după încercări ale istoriei, suntem membri ai Uniunii Europene şi, 
prin urmare, europeni. Oricum, faţă de Europa Centrală sau de 
Europa Occidentală, Balcanii aveau propria lor identitate. Acesta este 
teritoriul pe care îl explorează Mircea Muthu, din dorinţa 
redescoperirii unui sine care nu poate fi pur şi simplu ignorat. în 
căutarea adevărului, coborâm, fireşte, în istorie, în modele mentale, 
în comportamente stilistice, într-un anumit imaginar, pentru a 
identifica un spirit comun, anumite constante, cu scopul realizării 

unei „re-teritorializări”. N-are importanţă că sub aspect politic e 
vorba de o utopie. Miza nici nu este decât una culturală, cu reflexe în 
reprezentarea de către occidentali a Europei înseşi în care Balcanii 
sunt înscrişi. Altfel spus, nu e vorba despre o revanşă împotriva 
supremaţiei Occidentului, ci despre o asumare de către Occident a 
unui adevăr fără clişee. O lume în sine, Balcanii pot fi nu numai 
„butoiul cu pulbere” (în preajma căruia un occidental stă cu chibritul 
gata aprins), ci şi oglinda alterităţii care poate oferi soluţii. Balcanii 
propun şansa spaţiului unde „civilizaţiile se ating”. Acesta este, în 
fapt, mesajul optimist al studiilor lui Mircea Muthu, care refuză să 
accepte că occidentalul poate să-şi bage asemenea struţului capul în 
nisip. Există, aşadar, un optimism care priveşte metoda 
comparatismului (Mircea Muthu trăieşte cu speranţa unui 
„comparatism pe verticală, destinat să caute nu atât invarianţii de tot 
felul, cât, mai degrabă, să explice mai pertinent, mai convingător 
întemeierea ontologică a faptului de artă”), aşa cum există acest 
optimism al înţelegerii Balcanilor. în spatele acestui optimism, 
neliniştea celui care cunoaşte reticenţele centrului în a-şi ceda din 
autoritate. Ca şi cum nu Pascal, un francez, vorbise despre o lume cu 
„marginile pretutindeni şi cu centrul nicăieri”. Iată: „Efectul 
stereotipiilor create, de la Iluminism încoace, este unul de bumerang. 
Lui «homo duplex» balcanic i se opune, mereu mai frecvent, 
«machiavelica Europă». Cât de credibilă este, aşadar, pentru 
bosniacul din Mostar, pentru aromânul din Skoplje sau pentru 
kosovar retorica despre unificare şi care este preţul său real? De 
asemenea, dacă regiunea balcanică va fi considerată, în continuare, 
drept matricea identităţii occidentale clădită pe dubletul civilizaţie / 
barbarie, reiterată astăzi de aşa-numita «falie Huntington», se va 
perpetua cid infinitum vechea relaţie dintre Centru şi Periferie?”. Or, 
şansa pe care Mircea Muthu crede că Balcanii o oferă Europei ţine, 
printre altele, de o anume morfologie a culturii. Citim într-un loc pe 
aceeaşi temă: „într-o Schiţă pentru ontologia lui î n t r e avansam, la 
modul asertoric, ideea că procesul de cristalizare a naţiunilor mici şi 
mijlocii din Europa emergenţei romantice a condus la acceptarea, 
teoretic cel puţin, a policentrismului”. Repet: este şansa spaţiului 
unde „civilizaţiile se ating”, astfel încât supremaţia centrului ar trebui 
să cedeze în favoarea multiculturalismului. 

în fine, pentru acest Centru, Balcanii continuă să se scalde 
într-o mare de clişee şi de prejudecăţi. în 1999, aflat în Japonia, la 
Universitatea din Kobe, lui Mircea Muthu i s-a cerut să ţină o 
prelegere despre spaţiul sud-estic european. Era în zilele în care 
americanii bombardau Serbia. Fără să ştie că Maria Todorova îşi 
numise chiar astfel un capitol în cartea sa Balcanii şi balcanismul , 
profesorul clujean îşi intitulează prelegerea Balcanii între invenţie şi 
descoperire. Altfel spus, câtă prejudecată continuă să subziste în 
definirea Balcanilor şi ce anume este încă de descoperit? Cum citim 
într-un loc: „imaginea Sud-Estului trebuie reluată şi curăţată - într- 
un proces de durată - de zgura poncifelor şi a conotaţiilor negative, 
atribuite de-a lungul timpului”. Or, aceasta este miza fundamentală a 
cărţilor semnate de Mircea Muthu. Aşa cum sunt cunoscuţi, Balcanii 
par să fie mai degrabă inventaţi de europeni. Precizează Mircea 
Muthu, într-o încercare de explicare a cauzelor adânci ale acestui 
fenomen: „Sensurile peiorativizate ale termenului de balcanism sunt 
redevabile în bună măsură bizantinismului, conotat depreciativ de 
mentalitatea vestică, puţin dispusă să-şi asume măcar o parte din 
culpabilitatea dezastrului suferit de lumea creştină la 1453”. Mai 
târziu, detaliind: „Imaginarul literar îndeosebi a perpetuat sintagma 
«bizantinism al decadenţei»,,. Aş relua aici acele trăsături, enumerate 
într-un loc şi de Mircea Muthu, care definesc „Infernul balcanic”, 
lată: „deriziune facilă”, „nestatornicie funciară”, „empirism 
ostentativ”, „sentimentalism ieftin”, „familiaritate agresivă”, 
„adaptabilitate de factură cinic-grosieră”, „spiritul gregar”, „viziune 
infernală”, „axiologie socială răsturnată”, „deviaţie etnică”, 
„nebunia generalizată”, „instabilitatea caracterului”, cheful ca 
„replică diformă la hedonismul filozofic”, „instinct malefic de 
deriziune şi distrugere”, „hedonism rudimentar de esenţă popular- 
orientală”, „epicureism popular”, „etnocentrism agresiv”, „cinism 
grosier”, „vulgaritatea structurală a limbajului”, „senzorialism 
ostentativ” şi altele, şi altele. Nu-i vorbă, sunt trăsături pe care le 
identificăm în bună măsură în lumea ficţională a balcanismului. Şi 
întrebându-se dacă în proza sau în poezia postbelică acest fenomen, 
al balcanismului, e într-un proces de epuizare, concluziile şi 
demonstraţiile demonstrează mai degrabă reversul. Autori majori sau 
minori, nu are asta importanţă, sunt integrabili balcanismului literar. 

l-aş fi inclus aici, pe lângă seriile invocate de Mircea Muthu, pe 
Mircea Cărtărescu, cu Levantul, şi, de asemenea, pe Liviu 
Georgescu, care, de la New York, restaurează, în unele din cărţile 
sale de poeme, lumea balcanică. Demonstraţia a fost, oricum, făcută, 
şi, aşa cum spuneam la început, cu rigoarea analitică a unui critic de 
fineţe. Sunt definiri memorabile despre proza lui Eugen Barbu, 
despre poezia lui Ion Gheorghe, despre versurile lui Mircea 
Vulcănescu, dar nu e momentul să insistăm aici asupra acestui fapt. 

în fine, ce opune Mircea Muthu acestei lumi de clişee, care ar 
trebui să justifice marginalizarea Sud-Estului? „Gravă mi se pare, 
spune el, caracterizarea reductivă a balcanismului”. Prin urmare, 
defineşte balcanismul literar pe de o parte ca asociere de stări 
contrastante, pe de altă parte ca răscumpărare estetică a unei drame 
colective. Altundeva, mult mai explicit, autorul vorbeşte despre trei 
accepţiuni „coextensive” ale balcanismului. Cel mai bine este să 
cităm: „Mai întâi, balcanismul este o realitate politică şi etnică 
fragmentată generând conflicte armate şi sentimentul/conştiinţa a 
ceea ce am numit echilibru instabil. în al doilea rând, din unghiul 
mentalităţii, balcanismul - ca dramă colectivă însoţită de reversul său 
parodic - este parte integrantă dintr-o adevărată filozofie a 
supravieţuirii. Există, în sfârşit, balcanismul ca răscumpărare prin 
artă şi cu funcţie compensativă, provocată dar şi întreţinută, generic 
vorbind, de regimul autocratic şi de spaţiul închis, adiabatic”. în alt 
loc, într-un excurs analitic de adâncime, se vorbeşte despre tragicul 
specific Balcanilor, lată: „Lipsit cel mai adesea de sublim şi 
încercuind o lume fără speranţă (constitutivă spaţiilor închise, 
adiabatice), e, de fapt, un tragic fără tragic, adică un grad zero al 
categoriei - izomorf cu amintitul deja Bizanţ fără Bizanţ ”. E un 
tragic care nu exclude vitalismul debordant, excesiv, aşa cum nu 
exclude „sancţiunea morală” sau, în echilibra sau nu, „autocratismul 
estetic”. în fine, Mircea Muthu ştie prea bine că balcani s mul e 
deseori tocmai ornamentaţia bogată, coborârea în simpla manieră, 
care, vorba lui Caragiale, e altceva decât stilul. De reţinut aici, într-o 
paranteză, câteva din pătrunzătoarele inserţii analitice ale exegetului 
literar, cu trimitere chiar la problema axiologică invocată. Spune 
Mircea Muthu despre poezia lui Ion Gheorghe din Zoosophia: 
„Această îndepărtare continuă de trecutul otomano-fanariot şi, mai 

larg, de amintirea substratului tracic, nu putea să rămână fără 
consecinţe în planul poeziei. Or, în ordinea celor de mai sus, 
abrogarea - de multe ori involuntară - a spiritului, a substanţei 
balcanismului în favoarea clişeului (a decorativului şi mai puţin a 
pitorescului funcţional), dar cu valoare - şi aici e greşeala! - de 
«model» incriminat etic, provine tocmai din caracterul acuzat livresc 
al prelucrării”. 

Să revenim însă pentru a sintetiza din nou în privinţa aportului 
Sud-Estului în procesul de integrare europeană. Mircea Muthu 
invocă, printre altele, reinventarea trecutului, fascinaţia diegezei, 
pozitivarea negativului şi derivatul naţionalist al „punţii între culturi 
şi civilizaţii”. Nu-i vorbă, dacă există o mentalitate balcanică, atunci, 
de reţinut şi o trăsătură, a treia în ordinea constructului teoretic al lui 
Mircea Muthu, pe care nu putem s-o trecem cu vederea. Spune 
Mircea Muthu: „Există, în al treilea rând, procesul dublei 
modernizări în societăţile balcanice , provocând - cu deosebiri nu de 
esenţă, ci de grad - cam aceleaşi reacţii. Prima dintre ele, localizabilă 
în epoca ecloziunilor naţionale, a instaurat imitaţia şi «arta 
şmecheriei», iar următoarea, în faza post-Yalta, a distrus relaţiile 
umane de la bază”. Este momentul ca, în ordinea logicii acestei 
expuneri, să formulăm întrebarea prezentă în chiar esenţa discursului 
lui Mircea Muthu. Şi anume: „Sunt toate acestea componente ale 
unei mentalităţi balcanice?”. într-o frază nu lipsită de fibră artistică, 
care urmează unui răspuns pozitiv, citim: „în fond, constructul 
social, legitimat de cultura aferentă, conţine şi reflectă sau refractă în 
aceeaşi măsură nervurile desprinse dintr-o pânză freatică şi pe care, 
astăzi, încercăm să o aproximăm”. La drept vorbind, chestiunea 
aceasta, a mentalităţii, nu e atât de simplă. Mircea Muthu însuşi ştie 
acest lucru. îl ştie şi Maria Todorova care face un apel la prudenţă. 
Spune cercetătoarea americană de origine bulgară: „mentalitatea 
balcanică şi memoria balcanică sunt nişte noţiuni himerice, existând 
în schimb varietăţi individuale sau de grup ale memoriei în Balcani, 
nu însă şi o memorie balcanică”. 

Şi, totuşi, o pânză freatică pulsează în acest trup al Balcanilor 
cu ochii îndreptaţi spre Europa occidentală... Şi peste această pânză 
freatică, o umbră de meditaţie. Ba chiar fiorul generat de artă. în fapt, 
Mircea Muthu îşi încheie ultimele două volume din cele invocate aici 

cu câteva pagini de jurnal. Pagini despre Veneţia, căci, citim, „într-o 
altă gramatică, mai profundă dar la fel de evidentă ca şi cei doi 
«poli» de mai sus, Veneţia a devenit - şi mărturiile de ieri şi de azi o 
dovedesc - ilustrarea lui între ca operator ontologic”. Mai explicit 
spus, „veneţianul este echivalentul vestic al omului bizantin”. Şi 
pagini despre Corint. Paginile unui scriitor, pe care nu putem să nu le 
aşteptăm, dincolo de interesul pentru problematica Balcanilor, 
publicate în întregime, lată câteva rânduri, care urmează invocării 
raclei cu braţul stâng al lui loan Botezătorul: „Acum e linişte activă 
şi mă aflu aici, în Creta, într-un fel de baie a îngerilor care şi-au 
pierdut, totuşi, aripile. De undeva, dinspre Iraklion, se aude, bătând 
înfundat, marea. Ea ordonează totul, şi desenul munţilor pe cerul de 
un albastru palid, şi conturul ţărmurilor stâncoase, şi roşul de patină 
veneţiană al clădirilor. E o frumuseţe somptuoasă şi, pe undeva, 
nespus de tristă. Imperativul lui cârpe diem e lizibil încă în 
fragmentele strălucitoare de mozaic micenian, în vreme ce populaţia 
turistică, gălăgioasă, dă iama în peşte prăjit şi în universul factice al 
suvenirurilor de tot felul. în vechiul port - mirosul de ierburi amare 
şi fortăreaţa veneţiană, măcinată de sare şi strivită de timp. în curând, 
soarele îşi începe bătaia rituală, apele devin sângerii, iar mâine va fi 
o nouă zi pentru măslinii şi caişii din Creta. Cu amintirea insulei, 
intrată în sânge, voi lua dimineaţa în piept, dar auzind, în spate, 
vuietul surd al valurilor care se retrag, la reflux, înapoi în mare”. 
Parcă un suflu balcanic pătrunde în ţesătura intimă a acestor rânduri. 
Ori poate că nu e vorba de balcanism, ci pur şi simplu de literatură. 
Oricum, dincolo de această coborâre într-un teritoriu angajant, de 
aşteptat jurnalul lui Mircea Muthu. 

Andrei BODIU 


Despre umor şi melancolie 

Mircea Muthu este o figură emblematică a învăţământului 
filologic românesc. Istoric literar, estetician, teoretician al literaturii, 
Mircea Muthu a îndeplinit de-a lungul vremii şi diferite funcţii 
administrative în cadrul prestigioasei Universităţi Bctbeş-Bolyai din 
Cluj şi la nivel naţional, fiind membru în Consiliul ARAC1S. Aşadar, 
o personalitate complexă, dedicată în totalitate studiului şi vieţii 
academice. S-ar spune, după descrierea anterioară, că profesorul 
Muthu şi-ar fi putut pierde umorul date fiind obligaţiile profesionale 
asumate de-a lungul vremii. Cred că umorul său, ironia şi capacitatea 
de a relativiza probleme aparent insolubile, l-au făcut să treacă, cu 
succes, toate barierele. Dacă am amintiri pregnante cu profesorul 
Muthu, ele se leagă de situaţii pline de haz pe care sărbătoritul de 
astăzi le rememora sau chiar le provoca. Mai rar personalităţi care să 
se lase libere, în voia firească, lipsită de orice crispare a râsului, ca 
Mircea Muthu. Că în spatele râsului vor fi fiind tristeţi şi melancolii 
este în firea complexităţii personalităţii profesorului. De altfel, 
subtila lui poezie, spaţiu de refugiu şi de scrutare a interiorităţii, 
respiră aerul unei resemnări senine. Ceea ce exprima poemul intitulat 
60, cu care se încheie volumul Grafii din 2004 poate fi regândit, fără 
modificări radicale, astăzi, când Mircea Muthu a intrat în rândul 
septuagenarilor: „încet coboară linia rotunjind/ trupul de şarpe gata 
să adoarmă/ pe un deşert de cărţi, vegheat de mare,/ lângă un zero, 
iarăşi: elipsă suspendată/ ce-adună-n sine galbenul cu negrul/ şi un 
migdal, în asfinţit, pe creastă/ a înflorit, tăcut, a doua oară.” 

Corin BRAGA 


Estetica, încotro? 

Mircea Muthu este un cercetător complex şi prolific, în egală 
măsură comparatist şi estetician, critic literar şi teoretician al 
literaturii. Prima din aceste vocaţii a rodit într-o serie de volume 
despre conceptele tipologice de balcanism şi balcanitate, bizantinism, 
spirit sud-est european, încununate de trilogia critică Balcanism 
literar românesc (Cluj-Napoca, Dacia, 2002). Demersul său de 
morfologie culturală a mentalităţii balcanice, la intersecţia dintre 
Europa şi Orientul apropiat, se înscrie ca un caz particular al 
domeniului mai larg al studiilor de “orientalism” inaugurate de 
Edward Said în 1978, rezonând cu cercetările similare ale Măriei 
Todorova şi Larry Wolf. Profesor de estetică şi teoria literaturii la 
Facultatea de Litere din Cluj, Mircea Muthu deschide acum un alt 
“şantier” de lucru, concretizând cea de-a doua sa vocaţie teoretică, cu 
un prim volum dintr-o proiectată trilogie închinată esteticii 
româneşti. 

Mircea Muthu este un militant şi un fervent apărător al 
esteticii ca disciplină, inclusiv din punct de vedere instituţional - ca 
profesor universitar şi decan al Facultăţii de Litere, el pledează 
pentru autonomia domeniului, ameninţat permanent să fie înghiţit fie 
de filosofie, fie de teoria literaturii, sau să fie pur şi simplu şters din 
ultimele nomenclatoare, revoltător de înguste şi lipsite de orizont 
internaţional, ale Ministerului Educaţiei (situaţie în care se află şi 
literatura comparată şi lingvistica generală). Teoreticianul este de 
altfel conştient de o anumită „pierdere de viteză a esteticii” în 
studiile umaniste actuale, datorată înlocuirii civilizaţiei tiparului cu 
cea a mass-media electronice, criză anunţată deja de conceptele de 
„estetică negativă” al lui Theodor Adorno sau de „alienare artistică” 
al lui Mario Pemiola. întrebarea neliniştitoare care se ridică este în ce 
măsură o filosofie a frumosului şi a artisticului mai are pertinenţă în 
lumea postmodemă, când esteticul şi-a pierdut autonomia de care se 
bucura în perioadele clasică şi modernistă (definită la noi de Titu 
Maiorescu) şi a devenit difuză în manifestările multimedia (filme, 
reclame etc.)? 

Dacă un răspuns sau o soluţie globală la această criză pare 
imposibil de dat, Mircea Muthu încearcă ceea ce stă în puterile unui 
iubitor al esteticii româneşti, şi anume o recapitulare a evoluţiei 
disciplinei la noi, adică o panoramă a inovaţiilor şi propunerilor 
conceptuale autohtone, şi o contribuţie personală, o serie de 
comentarii convergente care se doresc nişte „circumscrieri, 
deocamdată premonitorii, dintr-un orizont mai larg, cu speranţa unei 
cuprinderi sistemice” ulterioare. Aceste două scopuri structurează 
volumul Studii de estetică românească (Editura Limes, Cluj-Napoca, 
2005), împărţit în două secţiuni. 

Prima secţiune cuprinde portretele celor mai importanţi 
esteticieni români, alcătuind un tablou sinoptic al evoluţiei esteticii 
româneşti. Reunind câteva studii care au însoţit volumele de restituiri 
făcute în ultimul deceniu de Mircea Muthu din scrierile lui Radu 
Stanca, Al. Dima şi Henri Jacquier, panorama porneşte de la 
precursori precum Radu lonescu, Simion Bămuţiu, Constantin 
Dimitrescu-laşi, Constantin Leonardescu, care pregătesc trioul clasic 
Maiorescu, Gherea, Ibrăileanu, trecând prin autori uitaţi precum 
Mihai Străjanu, Anghel Demetriescu şi chiar Eugeniu Sperantia, 
pentru a ajunge la „greii” Tudor Vianu, Mircea Florian, Liviu Rusu 
şi Al. Dima. Asemenea sinteze au mai fost făcute de către Al. Dima 
în perioada interbelică (editat însă abia în 2003 tocmai de către 
Mircea Muthu), şi de Grigore Smeu sau Ion Pascadi (ambii în 1969). 
Ceea ce aduce nou „sinopsa” de faţă, în raport cu abordările de 
factură pozitivistă de mai sus, este perspectiva cu inflexiuni 
„postmoderne”, în orice caz relativivizante. Mircea Muthu nu mai 
abordează istoria ideilor (estetice, în cazul de faţă) într-un spirit 
hegelian, ca istorie a unor esenţe spirituale „tari”, ca un afluent în 
fluviul unei istorii culturale mari, înţeleasă ca un scenariu explicativ 
global. El telescopează perspectiva, iese „în afara tabloului”, 
relativizând conceptele fiecăruia prin contextualizarea lor istorică. 
Estetica neoplatonică şi hegeliană, estetica metafizică şi cea 
ştiinţifică, psihologia experimentală germană, determinismul rasial al 
lui Taine, croceanismul, neokantianismul unui Cassirer, Gestaltismul 
şi teoriile vitaliste, iraţionalismul, nominalismul matematic, 
existenţialismul şi fenomenologia, teoria receptării şi a lecturii, 
sociologia, estetica curentelor avangardiste, toate aceste curente şi 

metodologii din estetica europeană devin un context şi un arhitext 
care hrăneşte şi explică teorii incitante şi dense conceptual, cum este 
„apriorismul pragmatic” al lui Eugeniu Sperantia. 

A doua secţiune a volumului cuprinde mai multe meditaţii 
teoretice pe marginea esteticii şi a câtorva din categoriile ei 
principale, cum sunt cele de mimesis, poesis, semiosis etc. Mircea 
Muthu porneşte de la axioma că estetica, edificată ca disciplină de 
Baumgarten la 1750, este „un discurs legitimator mereu a posteriori 
în raport cu faptul artistic”, de unde şi o anumită carenţă a sa, 
deplânsă de o categorie aparte de teoreticieni, şi anume „neputinţa 
funciară de a perfomia creaţia literară, muzicală sau plastică”. Una 
din cauzele care explică „pierderea de viteză” a esteticii faţă de arta 
mediatică interactivă contemporană ar putea proveni din chiar acest 
decalaj dintre momentul producerii imaginilor şi cel al reflecţiei 
asupra valorii şi configurării lor. în acest sens, este interesant că 
doctorandul profesorului Mircea Muthu şi mai tânărul său coleg în 
colectivul de teorie literară de la Literele din Cluj, Horea Poenar, a 
susţinut un doctorat în care îşi propune, curajos, inovator şi aproape 
sisific, să redefmească estetica ca un proces creator, care se 
autoconcepe în momentul facerii sale, intr-un discurs „paulinian”, 
care anunţă sau profetizează „bunavestire” a propriei sale geneze 
fenomenologice. 

Acceptând locul secund al poeticii în raport cu poietica, 
Mircea Muthu sistematizează funcţiile esteticii, la fel cu ale criticii 
literare şi artistice, în cele de valorizare, ordonare şi integrare. Pe 
acest orizont, el face apoi câteva analize sintetice punctuale, ale unor 
concepte care, la fel cu estetica însăşi, suferă, o dată cu marile 
schimbări actuale de paradigmă, obnubilări şi estompări, 
pseudomorfoze şi redefiniri. Critica literară, ca disciplină medie între 
estetică (ca filosofie a literaturii) şi teorie literară (ca „ştiinţă” a 
literaturii), tinde fie spre o critică a criticii, având ca obiect 
metalimbajul, fie spre critica culturală, programatic interdisciplinară. 
Teoria genurilor a trecut de la accepţiunea normativă, după cea 
descriptivă, la o accepţiune funcţională (genul ca funcţie textuală). 
Estetica teologică, canonul, pitorescul, trivialul, identitatea şi 
alteritatea sunt şi ele cu folos punctate. 

Pentru a reveni la chestiunea problematică a statutului esteticii 
astăzi, cartea se încheie pe o deschidere optimistă, o mică profesiune 
de credinţă, i-am putea spune. Diagnosticului privind „moartea 
esteticii”, Mircea Muthu îi opune previziunea unei regenerări a 
disciplinei, criza de legitimare a artei postmodeme impunând nu 
dispariţia tuturor instrumentelor, ci crearea unei „armături 
categoriale” noi. Direcţia posibilă de evoluţie, ni se sugerează, este 
aceea, interdisciplinară şi transdisciplinară, provocată de emergenţa 
teoriilor postmodeme dedicate imaginii. Importanţa actuală a 
imaginilor de televiune, film, video, internet, reclame etc., precum şi 
implicarea tot mai mare a consumatorului modem în procesul facerii 
imaginii (camerele video personale, telefoanele cu aparat fotografic), 
tind să confirme tot mai multe nu declinul, ci generalizarea unei 
estetici spontane, a vieţii cotidiene, chiar dacă estetica tradiţională, ca 
artă a frumosului transcendent, şi-a pierdut puterea de fascinaţie. De 
aceea, este probabil ca una din direcţiile majore ale viitoarelor 
volume de studii de estetică ale lui Mircea Muthu să se orienteze spre 
cercetarea imaginii şi a imaginarului. 

Constantin COROIU 


Autoportret în timp 

Mircea Muthu a publicat în 2010, la Editura Eikon, volumul 
Ochiul lui Osiris ce cuprinde interviurile pe care le-a acordat în 
primele două decenii postdecembriste, apărate mai întâi cu precădere 
în reviste culturale precum “Adevărul literar şi artistic”, “Tribuna” 
“Orizont” ori “Tomis”, dar şi în suplimente ale unor cotidiane ca 
“Ziua” sau “Ziarul financiar”. Ele interesează cu atât mai mult cu cât 
reputatul istoric al culturii, estetician, critic literar, nu se numără 
printre cei ce caută cu tot dinadinsul luminile rampei, ci e, mai ales, 
un om de bibliotecă şi de catedră, preocupat de teme majore şi 
dificile, în primul rând, cum bine se ştie îndeosebi în mediile 
academice, de balcanismul literar şi, în general, de arealul cultural 
sud-est european, un spaţiu despre care afirmă în deplină cunoştinţă 
de cauză că este “un veritabil sac fără fund pentru cercetători”. Doar 
că ne-am putea întreba, parafrazându-1 pe poetul din veacul al XIX- 
lea, unde ni sunt cercetătorii? Nu prea se văd şi mă tem că Mircea 
Muthu ar avea dreptate să se considere fără trufie nu doar solus 
contra omnes, cum zice la un moment când vine vorba de tema sa 
predilectă şi, desigur, majoră - balcanismul literar, ci şi cam singurul 
cercetător român contemporan al amintitului spaţiu căruia profesoral 
clujean i s-a dedicat şi i-a consacrat ample studii şi sinteze. Cea mai 
importantă dintre acestea, în trei volume, este Balcanismul literar 
românesc. O trilogie care - ne reaminteşte autorul - se încheie cu 
două eseuri. în cel intitulat Preliminarii la ontologia lui între, Mircea 
Muthu îl pune alături de întru al lui Constantin Noica - “piatră 
unghiulară” - pe între ca “posibil operator ontologic, îndelung 
verificat de postulările geopolitice şi istorice sud-estice” şi “resimţit 
altfel, mult mai acut, în spaţiul transilvan decât în Vechiul Regat”, 
într-un alt dialog din Ochiul lui Osiris, ideea este exprimată şi mai 
tranşant: “Cred că este mai important între: între Orient şi Occident, 
între cosmocentrism şi antropocentrism etc.”. 

în opinia lui Mircea Muthu - “e necesară eliminarea sensului 
peiorativ din acest termen”, balcanism, care s-a instalat demult şi 
persistă în mentalul colectiv, cauza principală fiind “transferai de 

sens, eronat şi acesta, existent în aşa-numitul bizantinism”. Din 
punctul său de vedere, balcanismul este un concept-imagine. 

Se poate vorbi la noi de un balcanism literari Răspunsul lui la 
această întrebare mi se pare lămuritor: “Balcanismul estetic ca 
restituire şi fixare a dramei cu reversul său parodic e semnul de 
vitalitate a celulei creatoare din acest spaţiu aflat, s-a spus, la 
răscrucea imperiilor vii sau moarte. Aşezat în nordul Dunării, adică 
în limesul fostei Turcocraţii, spiritul românesc deţine o situaţie 
privilegiată, beneficiind de perspectiva ce facilitează filtrarea 
elementelor provenite din, vorba lui l.L.Caragiale, «duhul balcanic». 
Aliajul, de pildă, dintre geniul liric al carpato-dunăreanului şi vocaţia 
pentru epic a răsăriteanului sau funcţiunea sancţiunii etice cu 
autocratismul estetic (ca în cazul lui Mateiu Caragiale) specifică, 
particularizează balcanismul literar românesc”. 

“Ardelean sută la sută”, cum însuşi se simte şi se legitimează, 
Mircea Muthu e de o consecvenţă exemplară privind atât temele 
cercetărilor şi analizelor sale în domenii precum estetica, morfologia 
culturii şi, fireşte, balcanologia, cât şi ideile pe care le-a formulat şi 
le-a susţinut în studiile, eseurile, articolele publicate de-a lungul mai 
multor decenii. Ochiul lui Osiris atestă, între altele, tocmai această 
consecvenţă şi este, în fond, un autoportret al omului şi 
intelectualului. Confesându-se, scriitorul îşi defineşte personalitatea, 
înainte de toate prin ceea ce numeşte: “autoconstrucţie prin 
intermediul Cuvântului”. într-un număr din 1990 al “Revistei de 
istorie şi teorie literară” publica o confesiune intitulată: “De ce scriu? 
în ce cred?”, cu care de altfel se şi deschide volumul Ochiul lui 
Osiris. lată credo-ul exprimat atunci, la vârsta deplinei maturităţi: 
“Cred... cu obstinaţie în capacitatea recuperatoare a cuvântului, 
precum şi în forţa sa regeneratoare într-o civilizaţie a imaginii, 
adesea inflaţionară. Graţie paginii manuscrise ori tipărite, «cerul 
înstelat» se află în mine, regalitatea textului inversează astfel celebra 
formulare din testamentul kantian”. Scriitorul băcăuan Sergiu Adam 
îi adresează, cu referire şi la condiţia de scriitor, vechea întrebare a 
lui Epictet: “Preferi să fii bogat sau fericit?”, la care Mircea Muthu 
răspunde: “Şi una şi alta; până acum însă nu sunt nici bogat şi nici 
fericit. Probabil că nici nu voi fi. Totuşi, dacă vorbim despre putinţa 
de a fi fericit, permiteţi-mi să-i răspund eu lui Epictet cu un citat din 

Apocalipsa Sf. Ioan, X, 10: «Atunci am luat cartea din mâna 
îngerului şi am mâncat-o, şi era dulce în gura mea ca mierea, dar 
după ce am mâncat-o, sufletul meu s-a amărât». Om al cărţii, trăiesc 
asemenea momente, privilegiate zic eu, de fericire amară”. In fine, 
celor de la “A treia Europă” care îl chestionează dacă s-a simţit 
vreodată ne-european le declară categoric: “Mă simt ne-european 
oriunde mă deplasez şi am - ca la Bucureşti, de pildă - sentimentul 
provizoratului eternizat”. 

O fi poate scrisul lui Mircea Muthu lipsit de spontaneitate, 
conform propriei aprecieri, dar nu şi de expresivitate, iar multe 
propoziţii şi sintagme ale sale - “fericire amară”, “provizoratul 
eternizat”, “imperiile vii şi moarte” etc. - sunt inspirate şi nu puţine 
memorabile, rod al unei spontaneităţi elaborate. Formulările, 
reflecţiile vădesc, acolo unde contextul o permite, şi o natură lirică. 
Ceea ce nu e de mirare pentru cine ştie că autorul a scris şi poezie. 
“Transilvania este, pentru mine, şira spinării verticală, scăldându-se 
în imensa lacrimă a străbunilor şi părinţilor mei, alunecaţi în uitare” 
- mărturiseşte cărturarul şi scriitorul, tulburându-ne profund. O altă 
aserţiune a sa de un optimism cum nu se poate mai lucid şi, pentru 
mine, mai tonifiant, este în perfectă legătură cu ceea ce tocmai am 
citat: “România nu este şi nu va deveni un stat federal, în pofida 
presiunilor făcute cu mănuşi sau chiar cu parul, ca în unele judeţe din 
secuime”. 

în conservatorismul ţărănesc, aici “la răscrucea imperiilor vii 
şi moarte”, Mircea Muthu vede un mare avantaj al nostru. Altminteri, 
el, conservatorismul, există în orice loc de pe Pământ unde sunt 
oameni care lucrează pământul, adică ţărani. Criticul şi esteticianul 
clujean însuşi ar putea fi considerat conservator când afirmă: “în 
arealul românesc..., unde sedimentările etnopsihologice sunt încă în 
curs, scriitorul nostru ar trebui să fie un exemplum, iar opera lui să 
aibă funcţia înalt-pedagogică în care cea estetică se include”. Ceea ce 
mi-a adus aminte de Mihai Ralea, care spunea că arta este 
întotdeauna pedagogică. 

Mi se pare definitorie pentru un “ardelean sută la sută” şi 
această declaraţie din interviul meu cu Mircea Muthu, publicat intr- 
un număr din 2002 al săptămânalului “Adevărul literar şi artistic” şi, 
apoi, în volumul Paralele inegale (Polirom, 2003): “Nu mă recunosc 

în personajele lui Caragiale”. Este surprinzător, cel puţin la prima 
vedere, pentru un cercetător al balcanismului literar. Criticul semnala 
în acea convorbire că marele scriitor - cel mai naţional scriitor 
român, cum credea Ralea - este incomplet analizat. Nu s-a răspuns 
la multe întrebări: “De pildă, Caragiale a vrut sau nu să se stabilească 
în Ardeal? A avut trei tentative. De ce n-a putut sau a renunţat să o 
facă? Poate că dacă s-ar fi stabilit dincolo de munţi, s-ar fi schimbat 
ceva în scrisul său”. Dincolo de faptul că în istoria literară, ca şi în 
istoria mare, este un truism, cu dacă nu se poate opera fiindcă nu e 
câtuşi de puţin revelator, mă îndoiesc că mutarea intr-o altă provincie 
a ţării ar fi schimbat ceva în scrisul lui Caragiale. Mircea Muthu îmi 
mai spunea că şi-a pus problema dimensiunii tragicului la Caragiale, 
părerea sa fiind că nu există tragic la autorul Scrisorii pierdute, 
întrucât ironia, “cariul ironiei corosive” diminuează tragicul. Sunt şi 
alte întrebări privindu-1 pe Caragiale, dar şi pe Rebreanu, de pildă, pe 
care (şi) le punea în dialogul cu autorul acestor însemnări. 

închei tot cu o declaraţie a sa: “Eu nu am găsit nicăieri la 
Caragiale sublimul”. Mărturisesc că eu l-am găsit. Este “sublimul” 
românesc. Ne place sau nu, Caragiale ne exprimă total. Nu am ieşit 
din proiectul lui. Dimpotrivă! Şi teamă îmi e că nici nu vom putea 
ieşi vreodată. 

Iulian BOLDEA 


Convergenţe hermeneutice 

în studiile sale marcate de rigoare şi erudiţie, Mircea Muthu 
valorifică un aliaj de scepticism şi energie constructivă, subliniind, în 
fond, aporiile fibrei transilvane a propriei alcătuiri. Nu e întâmplător 
faptul că Mircea Muthu consideră că echilibrul ca trăsătură etnică 
nativă a românului se regăseşte, mai degrabă, sub semnul unei 
tensiuni “niciodată istovită între caracterul recuperator şi tendinţa, 
aspiraţia la globalitate a culturii noastre de-a lungul celor trei faze 
mari, respectiv arhaică, folclorică şi cultă. Aşa se poate explica faptul 
că replierea către sine, făcută nu gasteropodic, ci cu obstinaţia re- 
argumentării izvoarelor etnice, lingvistice ş.a. şi expansiunea 
(niciodată politică sau militară) în logos-ul trăit cu fervoare 
meridională ritmează specific această cultură ameninţată cu 
provizoratul existenţei, la răscrucea imperiilor vii sau moarte, lată de 
ce, imperativul rezistenţei şi, corelativ, al supravieţuirii în ontic 
{Mioriţa) sau în istoric şi estetic ( Meşterul Manole ) structurează 
imaginarul fiecărei epoci. între cele două dimensiuni există, 
îndrăznesc s-o afirm, un echilibru mereu instabil, prezidat de 
sentimentul tragic al istoriei...”. 

Apetenţa lui Mircea Muthu pentru analiza eficientă (dar deloc 
suficientă, adică închisă în tipare prestabilite), pentru studiul aplicat, 
pasiunea sa pentru concretul operei literare se regăsesc şi în Liviu 
Rebreanu sau paradoxul organicului. în Preambul, Mircea Muthu 
simte nevoia să-şi justifice efortul, mai ales prin puţinătatea 
exegezelor rebreniene cu adevărat reprezentative. Paginile lui M. nu 
au doar ambiţia de a-1 privi pe Rebreanu dintr-un unghi inedit, altfel, 
ele îşi propun şi să verifice, în perimetrul unei opere clasicizate, 
supusă tuturor poncifelor receptării, măsura în care Rebreanu e un 
autor modem, un scriitor a cărui creaţie conţine indici fermi de 
actualitate, în condiţiile în care justificarea perenităţii operei 
presupune “depăşirea stadiului cu precădere elogiativ în actul de a 
celebra un mare scriitor”. Cartea lui Mircea Muthu îşi are punctul de 
plecare în ideea conform căreia “afirmarea sinelui (...) traduce, la 
modul întrucâtva compensatoriu, aceeaşi năzuinţă de a edifica rotund 

într-un univers supus fragmentării”. Or, această “afirmare a sinelui” 
îşi află concretizarea în mărturisirile lui Rebreanu, ce alcătuiesc 
“punctul de convergenţă dintre teoreticianul sui-generis, scriitorul, 
animatorul cultural şi omul Rebreanu”. De altfel, receptarea critică 
comună a încetăţenit, într-un anume sens, imaginea unui Rebreanu 
scriitor de o mare forţă narativă, adevărată natură epică, şi în mai 
mică măsură reflexiv. Mircea Muthu recuperează opera lui Rebreanu 
într-o ipostază duală: aceea ficţională şi cea reflexivă şi confesivă - 
ipostaze aflate într-o certă relaţie de complementaritate. Postura de 
teoretician a scriitorului nu poate fi, desigur, neglijată, pentru că 
opera propriu-zis de ficţiune e dublată, însoţită mereu de mărturia 
explicativă, de documentul teoretic complementar. Mircea Muthu 
subliniază, de altfel, cu îndreptăţire, că mărturisirea însăşi conţine, 
diseminate în structurile ei, confesiunea propriu-zisă, elementul de 
poietică şi noţiunea de teorie literară. Criticul subsumează opera lui 
Liviu Rebreanu unei categorii estetice fundamentale: aceea a 
organicului, element către care converg, cu semnificativă recurenţă, 
liniile de forţă semantică ale mai tuturor creaţiilor sale. “Categorie 
suverană”, cum observă criticul, organicul nu e identificat doar la un 
palier al operei lui Rebreanu, spre exemplu la nivelul creaţiilor de 
ficţiune; dimpotrivă, “ca şi concept însă organicul este multiplu 
etajat, el are statut de imanenţă atât în epica exemplară traversată de 
suflu epopeic, precum şi în concepţia despre artă a scriitorului ce 
conturează clasica, balzaciana imagine a creatorului demiurg”. 
Conceptul organicului este, apoi, urmărit, într-o demonstraţie 
riguroasă, în celelalte capitole ale lucrării lui Mircea Muthu, ce se 
ocupă de Jurnalul şi de poietică creaţiei, “ Centrul” şi “corpul 
sferoid”, de Incipitul şi mutaţiile prozei: epopeic/ romanul realist/ 
proza modernă sau de Feţele tragicului (eu istoric/ eu mitic) etc. 
Pământul este, cu totul îndreptăţit, considerat “expresie ontologică a 
organicului”, un centru pulsatoriu care determină în chip hotărât atât 
naraţiunea, cât şi destinele personajelor. Foarte seducătoare, deşi 
oarecum discutabilă, se vădeşte aserţiunea lui Mircea Muthu 
conform căreia opera lui Liviu Rebreanu e o expresie abreviată a 
înseşi evoluţiei realismului critic, după cum ruptura dintre perioada 
de creaţie finalizată cu Răscoala (1932) şi faza ce gravitează în jurul 
Gorilei (1938) semnifică mai puţin istovirea capacităţii creatoare a 

scriitorului, cât “starea de criză intrinsecă romanului de factură 
realistă din primele decenii ale veacului XX”. în această conjunctură 
de criză, intr-o epocă dominată de un impuls centrifugal şi entropie, 
guvernată de principiul omniprezent al fragmentarului, Rebreanu 
caută să menţină o anume coeziune a elementelor, să confere o 
garanţie (ce seamănă foarte mult însă cu o iluzie) de stabilitate 
efemerului şi destrămării - embleme ale acelor decenii. Organicul se 
transformă astfel “din axiomă în deziderat”. Relaţia dintre om şi 
pământ (“contracarată progresiv de nebuloasa şi dinamica «lume de 
mâine», cu ilustrarea sa în Gorila”), translaţia de la afirmarea cu 
obstinaţie a unităţii lumii la hybrisul social şi individual mărturisesc 
această stare de criză la care scriitorul e martor şi participant, această 
trecere “de la monolitic spre fragmentar” pe care o sesizează, cu 
perfect aplomb, Mircea Muthu în evoluţia operei rebreniene. Studiul 
“tipologic” al lui Mircea Muthu e unul substanţial. Demonstraţia se 
sprijină mereu pe o solidă argumentare iar conceptele sunt delimitate 
şi definite cu rigoare analitică şi aplicaţie interpretativă. Căutând să 
răspundă la întrebarea dacă se poate dictuta, în cultura noastră, de un 
balcanism literar, profesorul clujean consideră că “balcanismul 
estetic ca restituire şi fixare a dramei cu reversul său parodic e 
semnul de vitalitate a celulei creatoare din acest spaţiu aflat, s-a spus, 
la răscrucea imperiilor vii sau moarte. Aşezat în nordul Dunării, 
adică în limesul fostei Turcocraţii, spiritul românesc deţine o situaţie 
privilegiată, beneficiind de perspectiva ce facilitează filtrarea 
elementelor provenite din, vorba lui l.L.Caragiale, «duhul balcanic». 
Aliajul, de pildă, dintre geniul liric al carpato-dunăreanului şi vocaţia 
pentru epic a răsăriteanului sau funcţiunea sancţiunii etice cu 
autocratismul estetic (ca în cazul lui Mateiu Caragiale) specifică, 
particularizează balcanismul literar românesc”. 

în ciuda caracterului său structurant oarecum eterogen, 
Balcanologie II (2004), e o carte ce se detaşează prin prezenţa unui 
set de obsesii, extrem de relevante pentru preocupările autorului ei. 
Ideea coagulantă a cărţii, este, aşa cum o arată şi titlul, balcanitatea, 
cu diversele sale faţete şi manifestări, în istorie, literatură, artă, cu 
concretizările sale multiple, în opere literare reprezentative, dar şi în 
mentalităţi ori în modelele arhetipale ale abisalului colectiv. Prima 
parte a cărţii, Inserţii, are un caracter preponderent analitic, autorul 

aşezând în cumpănă deopotrivă vocaţia sa pentru circumscrierea 
atentă a unor concepte definitorii pentru balcanologie, şi interesul 
constant pentru concretitudinea textului literar. Referindu-se la 
mentalitatea balcanică, Mircea Muthu surprinde, ca o constantă 
esenţială a sa, identitatea multiplă, concept de o reală disponibilitate 
metodologică, prin care se mediază în chip benefic raportul dintre 
identitate şi alteritate. în acelaşi timp, autorul prezintă trei module 
interogative ce concretizează această teză a mentalităţii balcanice: 
existenţa unui „homo balcanicus”, efectele modernităţii asupra 
identităţilor balcanice şi condiţiile în care identităţile balcanice pot 
deveni pacifice. 

Mircea Muthu constată că cele trei module, dar şi altele, 
structurează o problematică fundamentală a balcanităţii. De un 
interes indiscutabil sunt şi aserţiunile privitoare la bizantinologie, 
provocate de lectura - creatoare - a cărţii Ideologia politică a 
Imperiului Bizantin, de Helene Ahrweiler, aserţiuni prin care Mircea 
Muthu realizează o relaţie subtilă, foarte eficientă din unghi 
epistemologic, între bizantinologie şi balcanologie, două perspective 
îndreptăţite a arunca o dreaptă lumină şi asupra Imperiului bizantin, 
dar şi asupra spaţiului balcanic, în măsura în care filiaţiile, 
apropierile, congruenţele între cele două entităţi sunt cât se poate de 
evidente. Comparatismul în trei ipostaze e o succintă, dar densă 
prezentare a achiziţiilor metodologice de dată recentă în domeniul 
literaturii comparate, cu evocarea numelor şi a contribuţiilor unor 
comparatişti cu un aport decisiv la evoluţia disciplinei (George 
Steiner. E.R. Curtius, Raymond Trousson, Hugo Dyserink şi, la noi, 
Alexandru Duţu). Sunt decelate aici trei mari dimensiuni ale 
comparatismului: tipologică, tematologică şi imagologică. Dacă 
tipologia comparată distribuie accentul asupra unei anumite 
„geografii umane” ce se regăseşte intr-un anumit grup de literaturi, 
folosind în special instrumente metodologice ale sociologiei 
literaturii, tematologia „înlesneşte valorificarea în cheie culturologică 
mai mult decât în aceea propriu-zis literară”. în sfârşit, grila 
imagologică de studiu a literaturilor îşi are temeiul gnoseologic şi 
epistemologic în relevarea a două constante esenţiale: imaginea 
celuilalt şi imaginea propriului sine. 

în comentariile despre două memoriale de călătorie prin 
spaţiul sud-estului Europei (grupate sub titlul Periple balcanice), 
Mircea Muthu subliniază atitudinile şi reflexele culturale ale lui 
Dimitrie Ralet, expunând o sumă de „referinţe psihologice” ale 
memorialistului-personaj, dar şi modul în care este „prezentificată” 
concreteţea peisajului uman şi geografic, în conjuncţie cu excursurile 
istorice sau recursul la „memoria culturală”. în memorialul de 
călătorie al lui Dimitrie Bolintineanu se pune accentul pe 
individualizarea stilistică a textului, cu prezentarea unor dominante 
expresive ale naraţiunii autobiografice. Un studiu aflat la interferenţa 
literaturii comparate cu estetica e O componentă a tipului tragic, în 
care cercetătorul studiază câteva reflexe literare fundamentale ale 
femeii-peşte, mit semiantropomorf ce ilustrează congruenţa 
elementului feminin cu dimensiunea acvaticului. Nu putem trece 
peste comentariile pe care Mircea Muthu le consacră (în Prelungiri 
tipologice în proza românească) unor romane în care resorturile 
naraţiunii realiste sunt relativizate prin reverberaţii ale alegoricului şi 
simbolicului cu intarsii ale lirismului (despre Iarna Fimbul de Alice 
Botez), în care e prezent un timbra tragic ce modulează existenţe şi 
destine umane, într-o reprezentare în care „detaşarea alternează cu 
implicarea sentimentală, crucificarea lumii crepusculare cu revanşa 
scrisului frumos” (despre Lunatecii, de Ion Vinea), sau, în fine, în 
care se regăsesc „tonul vituperant şi candoarea mimată, portretele 
trase în cărbune şi tristeţea clamată într-o retorică specifică” (despre 
Adio, Europa! De I. D. Sârbu). în mod parcă surprinzător, în a doua 
parte a cărţii, Documente, ni se relevă alte disponibilităţi ale 
cercetătorului literar, acribia filologului, ştiinţa de a descoperi filiaţii 
între texte, arta de a pune în valoare manuscrise mai puţin cunoscute, 
cu descrieri minuţioase şi documentate. Carte în care preocupările de 
literatură comparată, de estetică şi de exegeză propriu-zisă stau în 
armonie. Balcanologie II întregeşte în chip benefic interesul constant 
şi fructuos ale lui Mircea Muthu în acest domeniu, după 
remarcabilele sinteze consacrate sud-estului european ( Literatura 
română şi spiritul sud-est european, Balcanismul literar românesc. 
Dinspre Sud-Est, Balcanologie I). 

Sancţionând „caracterizarea reductivă a balcanismului”, 
Mircea Muthu defineşte balcanismul literar, ca relief ontic tripartit, 

prin prisma unui aliaj al unor stări paradoxale, antinomice, dar şi ca 
răscumpărare estetică a unei dinamici existenţiale aşezate sub 
semnul tragicului: „Mai întâi, balcanismul este o realitate politică şi 
etnică fragmentată generând conflicte armate şi 
sentimentul/conştiinţa a ceea ce am numit echilibru instabil. în al 
doilea rând, din unghiul mentalităţii, balcanismul - ca dramă 
colectivă însoţită de reversul său parodic - este parte integrantă dintr- 
o adevărată filozofie a supravieţuirii. Există, în sfârşit, balcanismul 
ca răscumpărare prin artă şi cu funcţie compensativă, provocată dar 
şi întreţinută, generic vorbind, de regimul autocratic şi de spaţiul 
închis, adiabatic”. între exerciţiul analitic şi vocaţia generoasă a 
sintezei se plasează, în fond, întregul demers ştiinţific al unuia dintre 
cei mai reputaţi Profesori ai Literelor clujene, sedus deopotrivă de 
geometria strictă a teoriei, dar şi de exerciţiul hermeneutic de amplă 
şi subtilă comprehensiune intelectuală. 

Dumitru CHIOARU 


Profil de comparatist 

Mircea Muthu a lucrat întreaga viaţă, cu pasiune şi rigoare, la 
un proiect de comparatist: literatura sud-estului european. E un 
proiect cu atât mai interesant cu cât vine de la un ardelean care se 
deosebeşte de un balcanic tocmai prin faptul că - spre a-1 cita pe 
Lucian Blaga - îşi duce gândul până la capăt. 

începând cu volumul Literatura română şi spiritul sud-est 
european (1976), continuat de Permanenţe literare româneşti din 
perspectivă comparată (1986), proiectul s-a materializat în varianta 
definitivă, intitulată Balcanismul literar românesc, în două ediţii 
(2002 şi 2008), în care apare şi al treilea volum al sintezei, 
Balcanitate şi balcanism, anunţat cu titlul Conceptul de balcanism 
literar. Dar din acest trunchi central cu o coroană atât de rotund 
împlinită, s-au desprins ramurile altor eseuri şi studii comparatiste 
asupra interferenţelor culturale sud-est europene, răspândite în 
volumele La marginea geometriei (1979), Alchimia mileniului 
(1989), Cântecul lui Leoncirdo (1995) şi Călcâiul lui Delacroix 
(1996) sau grupate în cele trei volume de Balcanologie (I, 2001, II, 
2004, III, 2007) şi Panoramic sud-est european (2012), alcătuind - 
cum spune însuşi autorul - un gen de work in progress. 

încă din volumul de debut, Orientări critice (1972), Mircea 
Muthu se delimitează ca specialist de comparatismul clasic, marcat 
ideologic de pozitivismul ce punea accentul pe studiul izvoarelor şi 
influenţelor dintre opere literare/ literaturi diferite. El se situează 
ferm pe poziţia celor care susţin necesitatea renovării şi definirii 
literaturii comparate nu în raport cu istoria literaturii, precum făcea 
chiar şi după un veac de la fondarea disciplinei pe aceste baze, Paul 
van Tieghem în “manualul” său din 1931, ci cu teoria literaturii, aşa 
cum propusese în faţa crizei de la mijlocul secolului XX, Rene 
Wellek, în eseul Conceptul de literatură comparată (1952) şi, apoi, 
în capitolul Criza literaturii comparate din volumul Conceptele 
criticii (1963). Mai mult, urmând drumul deschis de Rene Etiemble 
în eseul Renovarea literaturii comparate, continuat de celebrul 
Comparaison n’est pas raison (1963), Mircea Muthu îşi îndreaptă 

atenţia, în acord cu discipolul român al lui Etiemble, Adrian Marino, 
spre o formă mai profundă şi complexă de comparatism, analizând 
invarianţii/ “permanenţele”, cum preferă el să le spună, care fixează 
identitatea unei literaturi în raport cu alte literaturi dintr-o zonă 
culturală determinată geografic şi istoric, cuprinzând culturile 
neogreacă, sârbă, bulgară, albaneză, română etc. în acest sens, 
Mircea Muthu asimilează literaturii comparate metoda de lucru a 
arhetipologiei, preluată din psihanaliza lui Jung de critici ca Nortrop 
Frye şi Gilbert Durând. El se situează astfel pe principala direcţie de 
evoluţie a comparatismului mondial din a doua parte a secolului XX. 

Mircea Muthu întreprinde un demers comparativ foarte 
laborios asupra unei zone culturale în care s-a înscris literatura 
comparată încă de la începutul manifestării ei în spaţiul cultural 
românesc din a doua parte a secolului al XlX-lea, prin activitatea 
unei personalităţi de formaţie enciclopedică precum Bogdan 
Petriceicu-Haşdeu, având - din păcate - doar un singur continuator 
remarcabil în prima parte a secolului XX, în Nicolae Cartojan, prin 
studiile sale asupra cărţilor populare şi a literaturii culte vechi. 
Mircea Muthu este continuatorul lor în a doua parte a secolului XX, 
marcând altă etapă a cercetării literaturilor sud-est europene, care nu 
se mai axează pe erudiţia istorică şi filologică, ci - aşa cum el însuşi 
declară - pe studiul poeticii unor “serii de forme literare, cu 
numitorul comun al temelor, motivelor sau al procedeelor de 
construcţie”, reprezentative pentru fenomenul cultural numit 
balcanism. (în paranteză fie spus, balcanismul s-a manifestat mai 
ales în Muntenia şi Moldova, ca ţări româneşti mai profund marcate 
de bizantinism şi fanariotism, în timp ce Transilvania, dată fiind 
istoria ei separată în care, deşi mai apropiată de spiritul culturii 
Europei Centrale, a păstrat totuşi limba de sorginte latină şi credinţa 
ortodoxă de provenienţă bizantină, a rămas în afara sferei de 
influenţă a acestui fenomen cultural, încât până azi n-am putea 
menţiona niciun scriitor ardelean, cum de altfel nu o face nici Mircea 
Muthu, balcanic ca tematică şi stil). 

Chiar dacă este convins că “balcanismul nu epuizează (ar fi 
imposibil) tipologia spiritualităţii româneşti în ansamblul său, cu 
mult mai complexă”, Mircea Muthu crede cu tărie că acest fenomen 
cultural, care nu poate fi definit nici ca şi curent şi nici ca stil, 

conturează mai bine decât altele originalitatea literaturii/ culturii 
noastre în cadrul celei universale, pentru că reprezintă filonul care 
traversează istoria ei de la Bizanţ şi perioada fanariotă, până în epoca 
modernă. 

In primul volum al cărţii Balcanismul literar românesc, 
Mircea Muthu stabileşte etapele istorice ale conceptului, determinând 
mai întâi contribuţia “Bizanţului dincolo de moarte”, prin 
învăţăturile lui Neagoe Basarab către fiul său Teodosie, apoi 
“sinteza dintre Orient şi Occident” înfăptuită de prinţul Dimitrie 
Cantemir în Divanul sau Gâlceava înţeleptului cu lumea şi Istoria 
ieroglifică, urmată de momentul “revanşei artei profane asupra celei 
religioase” marcat în secolul al XlX-lea de Anton Pann j continuat de 
Nicolae Filimon şi Ion Ghica, şi, ca etapă de “consolidare estetică” a 
fenomenului, prin opere de I.L.Caragiale, Mihail Sadoveanu, Gala 
Galaction, Panait Istrati, Mateiu I. Caragiale, Adrian Maniu, Ion 
Barbu ş. a., abordate prin prisma acestui concept cu subtilitate 
analitică şi o remarcabilă capacitate de sinteză. 

In al doilea volum, Mircea Muthu trece de la descrierea 
istoriei ciclice a fenomenului, la investigaţia imaginarului sud-est 
european, manifestat în unitatea în diversitate a literaturilor 
balcanice, analizând cu perspicacitate permanenţele literare 
reprezentate de-a lungul vremii de diferite tipuri ale lui homo duplex 
balcanic ca: meşterul (Manole), haiducul, înţeleptul rătăcitor 
(Nastratin Hogea), parvenitul etc., care au pătruns în literatura 
populară dar se reiterează şi azi în literatura cultă, sau de motive 
eterne ca roata, lumina, drumul etc. 

Cel de-al treilea volum, intitulat Balcanitate şi balcanism, 
este o recapitulare a demersului comparativ din volumele anterioare, 
prin prismă teoretică. Făcând multiple şi juste delimitări teoretice, 
Mircea Muthu consideră că fenomenul trebuie înţeles în trei accepţii: 
“Balcanismul (delimitabil de balcanitate) trebuie analizat în cel puţin 
trei accepţiuni coextensive. Mai întâi, balcanismul este o realitate 
politică şi etnică, fragmentată, generând conflicte armate şi 
sentimentul/ conştiinţa a ceea ce numim echilibru instabil. In al 
doilea rând, din unghiul mentalităţii, balcanismul - ca dramă 
colectivă însoţită de reversul său parodic - este parte integrantă dintr- 
o adevărată filosofie a supravieţuirii. Există, în sfârşit, balcanismul 

ca răscumpărare prin artă şi cu funcţie compensativă, provocată dar 
şi întreţinută, generic vorbind, de regimul autocritic şi de spaţiul 
închis, adiabatic”. Analiza acestora este realizată în raport cu alte 
contribuţii istorice sau filosofice, româneşti sau străine, pe care 
comparatistul le integrează în sistemul său teoretic sau le respinge 
polemic, argumentându-şi ideile cu toată rigoarea şi acurateţea 
vocaţiei sale de critic literar. 

Această amplă şi monumentală lucrare a comparatistului 
Mircea Muthu poate sta alături - şi chiar o depăşeşte în complexitate 
- de cartea Balcanii şi balcanismul a autoarei americane de origine 
bulgară Maria Todorova, intrând nu numai în circuit local/ balcanic, 
ci şi universal. 

Dorin ŞTEFĂNESCU 

Răsăritul prin Lucian Blaga 

Există cărţi a căror scriitură respiră un aer de tandră 
familiaritate cu obiectul supus investigaţiei. E ca şi cum autorul lor 
participă la un ritual iniţiatic secret, împărtăşindu-se din substanţa 
afrodisiacă a lecturii. Lectură pasională, iscoditoare, iubitoare a 
nuanţelor şi comparaţiilor, preocupată mai degrabă să afle poteci 
nebănuite decât să înainteze pe drumuri cunoscute. Este tipul de carte 
în cea mai mare măsură rodnică, pentru că ea nu oferă nimic de-a 
gata, nu caută să dea la iveală totul, ci desţeleneşte câmpuri virgine 
şi, îndrumând, invită la drumeţie, lăsând în dreptul fiecărei noi poteci 
deschise un semn pe care alţii îl pot urma, semnul celui dintâi, al 
celui care arată direcţia cea bună. 

O astfel de carte este Lucian Blaga - dimensiuni răsăritene ,* 
care - mărturiseşte exegetul în Nota preliminară - „s-a alcătuit 
oarecum de la sine, dintr-o îndelungată familiarizare cu faţetele 
« cosmoidului » metafizic şi liric”. în prima secţiune ( Lucian Blaga 
şi sud-estul european), alături de teme dezbătute în studii anterioare, 
îşi fac loc pagini despre funcţionalitatea pitorescului, inserţiile 
folclorice, comentariile la o „schiţă metafizică” extrasă din Luntrea 
lui Caron, precum şi cu privire la reflecţiile lui Blaga despre modelul 
bizantin. A doua secţiune ( Accente ) aduce în prim plan, printre altele, 
o lectură comparată (Blaga - Brâncuşi), comentează o sintagmă 
considerată esenţială (conceptul-imagine), propune o tipologizare a 
epistolarum-ului blagian, prospectează afinităţile dintre Blaga şi 
Spengler şi abordează mitologia „trecerilor” în romanul blagian 
publicat postum. Cu totul, o seducătoare mărturie „despre 
numeroasele posibilităţi de sondare a unei opere ce aşteaptă încă 
summa exegetică a veacului ce se încheie”. 

Blaga, constată M. Muthu în Preludiile studiului său, 
delimitează trei niveluri stilistice sud-est europene, adevărate 
paradigme culturale specifice acestui spaţiu spiritual: tracismul, 
bizantinismul şi ortodoxismul. Izomorfismul celor trei dimensiuni 


1 Mircea Muthu, Lucian Blaga - dimensiuni răsăritene , Editura Paralela 45, Piteşti, 
2000 . 

sau „vârste culturale răsăritene” se întemeiază în acel „stoicheion 
universal” prin care se manifestă atât sofianicul cât şi stihialul. Acest 
tablou categorial, cu toată încărcătura sa axiomatică, e în măsură să 
arunce o lumină asupra stării lui între, care este chiar miezul 
ontologic al apriorismului românesc: „noi nu ne găsim nici în apus, şi 
nici la soare răsare - afirmă Blaga în Spaţiul mioritic - noi suntem, 
unde suntem: cu toţi vecinii noştri împreună - pe un pământ de 
cumpănă”. Blaga a fost prea puţin interesat de omul individual, şi ca 
atare nu găsim decât arareori în sistemul său acele accente 
„existenţiale” care oferă drept teme de meditaţie singularitatea fiinţei 
şi destinul personal ca act văzut în concreto. Când, totuşi, vorbeşte 
(în Diferenţialele divine) de „singularitatea omului”, e vorba doar de 
unitatea sa formativă care îşi atinge limita superioară a integrării 
înţeleasă ca stagnare. O dovadă e şi următoarea aserţiune din Spaţiul 
mioritic : „popoarele din răsăritul european nu sunt deloc orientate 
spre iniţiativa individuală şi spre categoriile libertăţii, ci spre lumea 
organicului”. 2 Ceea ce înseamnă că, în perspectiva sofianică, 
„făptura izolată îşi pierde fizionomia individuală” (în paranteză fie 
spus, e simptomatic faptul că meditaţia „răsăriteană” a lui Blaga, ca 
şi, în general, cea sud-est europeană, nu consideră libertatea 
individuală o problemă prioritară, aspect ce comportă cauze geo- 
istorice şi religioase mai adânci asupra cărora vom reveni). Chiar şi 
atunci când filosoful se referă la sufletele pe care chinurile îndoielii 
le-au orientat spre credinţă, problema dogmei, una strict intelectuală, 
este cu desăvârşire desprinsă de contextul religios care i-a favorizat 
ivirea: „Trebuie să izolăm dogma”, spune el, „şi vom face abstracţie 
de toate complicaţiile religioase ale ei”. 3 In acest sens, loan 1. Ică jr. 
are perfectă dreptate când remarcă, în prefaţa la Stâlpul şi Temelia 
Adevărului a lui Pavel Florenski, că „Blaga instrumentalizează 
dogma într-un sens exclusiv epistemologic şi secularizează saltul 
credinţei din religios în serviciul eului şi al creativităţii sale culturale 
infinit stimulate de o metafizică negativă, totul de o inspiraţie 
romantică greu de contestat”. 4 De aceea, nu statutul de interval al 


2 Lucian Blaga, Opere 9, Editura Minerva, Bucureşti, 1985, pp. 216-217. 

3 Eonul dogmatic, în Lucian Blaga, Opere 8, Editura Minerva, Bucureşti, 1983, p. 
203. 

4 Pavel Florenski, Stâlpul şi Temelia Adevărului , Editura Polirom, Iaşi, 1999, p. LII. 

fiinţei umane îl preocupă pe Blaga (cu tot ceea ce implică acest statut 
în perspectiva teologiei paulinice), ci fiinţa etnică ori istorică, văzută 
la răspântia culturilor şi civilizaţiilor, integrată în unitatea superioară 
şi complexă a „neamului”, în sens de „fapt organic”. Astfel că 
„pământul de cumpănă” nu este nicio clipă trupul omenesc şi nici 
măcar marele trup lumesc, ci un teritoriu circumscris geografic, o 
limită teritorială, un spaţiu (mioritic) de interferenţe spirituale. Nu 
ştim cât de hotărâtoare este această opţiune pentru ceea ce s-a numit 
dimensiunea răsăriteană a gândirii lui Blaga; cert e însă că 
apriorismul românesc - împreună cu matricea stilistică specifică - de 
aici îşi trage seva ideatică. 

Deosebit de fecunde sunt posibilele pârtii pe care M. Muthu le 
prefigurează încă din Preludiile amintite, tot atâtea dimensiuni ale 
unei cercetări aplicate la domeniul comparatisticii mentalităţilor. 
Astfel, dincolo de semnele (îndoielnice) ale gnosticismului în 
gândirea lui Blaga (aceste „fantasmagorii alegorice”, cum le numeşte 
el), se profilează căi mult mai ispititoare, ca de exemplu „drumul de 
la mister, înţeles ca «negativitate absolută», la o veritabilă 
hermeneutică a posibilului” , apoi, legată de prezenţa unor elemente 
provenind din teologia abisală răsăriteană, tematizarea unui 
apofatism al antinomiei transfigurate; nu în ultimul rând, postularea 
unor echivalenţe conceptuale între anonimitatea, în înţelesul ei 
blagian, şi nenumirea (apofatică şi ea) în sensul metafizic al 
cuvântului, aşa cum apare la Ps. Dionisie Areopagitul. 5 

în ceea ce priveşte creştinismul cosmic adus în discuţie, acesta 
este, în esenţă, orice s-ar zice, rodul unui sincretism păgâno-creştin. 
A conecta cuvântul liturgic la ritmurile cosmice şi a sanctifica natura, 
văzând-o ca Ecclesie (oarecum similar cu Spiritul Pământului la 
Teilhard de Chardin sau cu felul în care Chateaubriand află rădăcina 
miraculosului creştin în sacralitatea naturii: „Pădurile au fost primele 
temple ale Divinităţii”, afirmă el în Geniul creştinismului) înseamnă 
a ilustra acel „proces continuu de asimilare a moştenirii religioase 
precreştine” despre care vorbeşte M. Eliade, referindu-se la botez, la 


5 Trebuie specificat că aceste teme şi-au găsit în bună măsură interpretarea intr-un 
substanţial capitol - şi el însă cu funcţie propedeutică - al volumului semnat de 
Ştefan Afloroaei Cum este posibilă filosofici în estul Europei, Editura Polirom, Iaşi, 
1997, pp. 100-126. 

Arborele Vieţii, la Crucea asimilată cu acesta şi la originea 
substanţelor sacramentale. Este vorba de simboluri arhaice, specifice 
religiozităţii cosmice, reinterpretate în context biblic şi asimilate de 
folclorul creştin. 6 Este semnificativ faptul, remarcă în continuare M. 
Eliade, că cosmogonia biblică a dispărut în folclorul european, 
singura cosmogonie „populară” cunoscută în Europa de sud-est fiind 
de structură dualistă, punând în scenă încă de la început cele două 
principii antinomice (Dumnezeu şi Diavolul). După N. Cartojan - 
citat de M. Eliade 7 -, acest mit oceanic indo-iranian a fost 
împrumutat de sectele eretice ale creştinismului (gnostici, 
maniheişti), care au preluat legenda, dându-i formă creştină, şi au 
transmis-o mai departe bogomililor. 

Se desprind din acest punct al discuţiei două poteci pe care 
exegetul operei blagiene poate păşi cu folos: problema influenţei 
gnosticismului (prin filieră bogomilică) asupra gândirii lui Blaga şi 
perspectiva sofianică dezvoltată de acesta (nu fără legătură, poate, cu 
amintitele aluviuni gnostice). M. Muthu remarcă cu îndreptăţire că 
postularea acestui act bivalent de cosmicizare îl diferenţiază pe L. 
Blaga de M. Eliade, dar că, indiferent cum ar fi înţeleasă această 
„păgânizare” a creştinismului sau această reconciliere cosmică cu o 
organicitate primordială, analogiile între cei doi gânditori sunt 
evidente. Atât premisele ontologice implicate, cât şi concluziile 
desprinse reliefează dorinţa de „a circumscrie creativitatea 
românească” şi de „a găsi acele elemente care explică rezistenţa” în 
faţa unei istorii tragice. 

Conceptul crucial de antinomie transfigurată explică poate cel 
mai bine delimitarea lui Blaga de modelul ideatic de tip gnostic. Se 
ştie că pentru filosoful român este vorba de antinomii antilogice care 
au totuşi un înţeles şi o înfăţişare „de dincolo” de actul pur intelectiv, 
incapabil să realizeze diferenţa - sau saltul - unui alt punct de vedere 
(Blaga dă ca exemple dogma trinităţii creştine, dogma despre cele 
două naturi ale persoanei lui Christos, dogma transsubstanţierii 


6 Cf. Mircea Eliade, Istoria credinţelor religioase, II, cap. 237. Spre un „creştinism 
cosmic cf. şi Vladimir Lossky, Teologia mistică a Bisericii de Răsărit, Editura 
Bonifaciu, Bucureşti, 1998, pp. 97, 99. 

7 Mircea Eliade, De la Zalmoxis la Genghis-Han, Editura Ştiinţifică şi 
enciclopedică, Bucureşti, 1980, p. 89. 

euharistice, - dogmele fiind „antinomii transfigurate de misterul pe 
care ele vor să-l exprime”). 8 Or, observă cu fineţe M. Muthu, „din 
modul acesta de gândire aporetică este eliminată antinomia în grafie 
bogomilică”, deoarece structura (pseudo)dualistă a acesteia din urmă 
consemnează o polaritate netransfigurată (pe care Heliade ar numi-o 
„himerică”), în care doar un principiu este creator - Dumnezeu - iar 
celălalt - Diavolul - îi este subordonat. 9 în aceeaşi arie problematică 
se înscrie şi afirmaţia lui Blaga referitoare la generarea indirectă, prin 
integrare de diferenţiale, „de unde urmează că Eonii, existenţele 
superioare pe care le-au imaginat sistemele gnostice, nu se 
realizează, deşi sunt posibile”. 10 

Cât despre perspectiva sofianică, deplasarea „metodologică” 
pe care M. Muthu o semnalează (cadrul „procustian”) este una tipică 
viziunii blagiene. Precum în cazul altor concepte aflate în discuţie, se 
operează o glisare din domeniul teologic propriu-zis în cel al 
filosofiei culturii, o „filosofie a culturii ortodoxe” („sofianicul este 
deci înainte de orice un subiect de «filosofie a culturii»,,. 11 Astfel că 
sofianicul „devine o imagine poetică şi, în acelaşi timp, o ipoteză 
morfologică”, cu alte cuvinte, am adăuga noi, o con-figurare a unui 
conţinut transcendent surprins în ipostaza sa coborâtoare. 
Configurare care, pentru Blaga, este o „transfigurare” (în arta 
bizantină, figurile sunt „sofianic transfigurate”), o determinantă 
ipostatică (/. e. o potenţă stilistică) creatoare, cu valoare de 
paradigmă culturală a spiritualităţii răsăritene. Anistoricitatea 
ortodoxiei - teocentrismul său păstrător şi mărturisitor al adevărului 
Tradiţiei - probează acelaşi interes slab, amintit de noi mai sus, 
pentru destinul istoric al omului. Pentru Blaga, omul ca fiinţă istorică 
reprezintă o mutaţie calitativă faţă de omul care îşi trăieşte viaţa în 
orizontul lumii date; el este omul deplin care există „şi în orizontul 


8 Cf. Eonul dogmatic, în Lucian Blaga, Opere 8, ed. cit., p. 221. 

9 Cf. Ioan Petru Culianu, Arborele gnozei. Editura Nemira, Bucureşti, 1998, p. 300. 

10 Diferenţialele divine, în Lucian Blaga, Opere 11, Editura Minerva, Bucureşti, 
1988, p. 82. Referitor la disanalogia ce defineşte fiinţa umană în raport cu Totul 
divin, cu privire chiar la miezul ideatic al cosmologiei blagiene, care nu este nici mai 
mult dar nici mai puţin, după aprecierea lui Blaga însuşi, decât „un mit metafizic”, 
cf. lucrarea noastră Prezenţă şi înţelegere. Reflecţii asupra fenomenului religios. 
Editura Paralela 45, Piteşti, 2000, pp. 57-60. 

11 Spaţiul mioritic, în Lucian Blaga, Opere 9, ed. cit., p. 252. 

misterului - pentru revelare - şi este structural echipat cu categorii 
stilistice, omul deplin este prin definiţie fiinţa istorică”. 12 Omul nu 
pare a fi decât o formă receptivă, statică, a împăcării şi înţelepciunii 
coborâte din înalt. Nu e de mirare că, în contextul acestei viziuni 
antropologice, sofianicul este „un sentiment difuz, dar fundamental 
al omului ortodox” care devine „vas al transcendenţei ce coboară”, 
„în faţa acestui vizionar spectacol al punţii coborâtoare, omul se 
poate îmbrăca în soare, transfigurându-se de o divină linişte şi 
certitudine a salvării”, afirmă Blaga în Spaţiul mioritic 13 (înţelegere 
„extatică” nu foarte departe de transfigurarea prin experienţa purei 
iubiri quietiste). 

Dincolo însă de implicaţiile şi nuanţările acestei paradigme 
culturale răsăritene, semnificativă este raportarea pe care M. Muthu o 
face, pe urmele lui Blaga însuşi, la teologii ruşi preocupaţi de această 
problematică. Cu toate că filosoful român se detaşează de gânditorii 
în cauză („din nefericire - spune el - toate aceste speculaţii ruseşti nu 
prea excelează prin precizie”, remarcând că atât Florenski cât şi 
Bulgakov „adaptează la legea creştină anume preocupări gnostice şi 
neoplatonice” 14 ), cu toţii acceptă ca pe un dat „poziţia intermediară a 
Sofiei, între existenţa absolută şi lumea creaturală”. 15 Astfel, 
Bulgakov afirmă despre Sofia că „ea este graniţa nedefinită şi 
neînţeleasă dintre existenţa-creaţie şi supraexistenţă, fiinţarea 
Divinităţii”, „ocupând locul dintre Dumnezeu şi lume”. 16 Iar 
Florenski spune în finalul Scrisorii a X-a, despre Sofia, că „această 
Făptură adevărată sau făptură în Adevăr este un fel de aluzie 
prealabilă la o lume transfigurată, spiritualizată, o viziune, 
imperceptibilă pentru alţii, a Lumii de Sus în lumea de jos”. 17 Demn 
de observat este faptul că, spre deosebire de Blaga, gânditorii ruşi au 
preluat din gnosticism natura prin excelenţă feminină a Sofiei, 18 dar, 


12 Fiinţa istorică, în Lucian Blaga, Opere 11, ed. cit., p. 372. 

13 Opere 9, ed. cit., p. 244. 

14 Spaţiul mioritic, în ed. cit., p. 237. 

15 Ibidem, p. 236. 

16 Serghei Bulgakov, Lumina neînserată. Contemplaţii şi reflecţii metafizice. Editura 
Anastasia, Bucureşti, 1999, pp. 289-290. 

17 Pavel Florenski, Stâlpul şi Temelia Adevărului, ed. cit., pp. 249-250. 

18 Cf. Ioan Petru Culianu, Gnozele dualiste ale Occidentului, Editura Nemira, 
Bucureşti, 1995, p. 103. 

pe de altă parte, Sofia nu apare la Blaga în postura de „entitate 
căzută” ca în textele gnostice, ci drept „ordinea şi înţelepciunea 
divină, care coboară în vremelnicie”. 19 Căderea devine acum 
coborâre, revelare în lumea sublunară. Nicăieri la teologii ruşi citaţi 
nu întâlnim această nuanţă specific blagiană. Cu titlu de ipoteză, 
avansăm ideea unei posibile „contaminări” ioanice, deşi la Sf. loan 
Teologul pogorârea are o semnificaţie eshatologică (de coloratură 
feminină) inexistentă la gânditorul român: „am văzut cetatea sfântă, 
noul Ierusalim, pogorându-se din cer de la Dumnezeu, gătită ca o 
mireasă, împodobită pentru mirele ei” (Apocalipsa 21, 2). De 
remarcat totuşi, în trecere, misterul lumii împodobite, lumea-podoabă 
din Pitoresc şi revelaţie, acea podoabă lăuntrică recomandată de Sf. 
Petru, „nestricăcioasa podoabă a duhului blând şi liniştit, care este de 
mare preţ înaintea lui Dumnezeu” (1 Petru 3, 4). în Pilde (8, 22 - 
23), Sofia-înţelepciunea divină vorbeşte despre sine: „Domnul m-a 
zidit la începutul lucrurilor Lui; înainte de lucrările Lui cele mai de 
demult. Eu am fost din veac întemeiată de la început, înainte de a se 
fi făcut pământul”. într-un comentariu alegorizant la acest pasaj, Sf. 
Atanasie cel Mare dă şi el cuvântul Sofiei care se adresează făpturii: 
„Dumnezeu M-a zidit în lucrările Sale, pentru că în ele este Chipul 
Meu; şi iată în ce măsură Eu am coborât (s. n.) în zidire” (Cuvântul 
al doilea împotriva arienilor, 79). lată că înţelepciunea coboară 
pentru a deveni chip şi zidire, început (creat) al căilor lui Dumnezeu. 
Are dreptate Blaga când afirmă că „unghiul sofianic deschide 
ortodoxiei un câmp de exploatat”! 

în sfârşit, un alt „drum de ispită” pentru cercetător, şi poate cel 
mai fructuos, este investigarea semnificaţiilor conceptului-imagine. 
Nu e vorba nici doar de conceptele generice ale fizicii aristotelice, 
nici doar de relaţiile constante între anumite variabile ale naturii, ca 
în ştiinţa de tip galileo-newtonian. „Polaritatea concept-tipar / 
concept-relaţie - subliniază M. Muthu - va fi depăşită de Blaga prin 
situarea pe un alt plan de teoretizare”, şi anume planul transempiric 
în care nu se poate pătrunde nici pe calea simţurilor, nici pe aceea a 
conceptelor abstracte. Având de a face cu o dimensiune mai 
profundă a existenţei, doar conceptele-imagini facilitează accesul în 


19 Lucian Blaga, op. cit., p. 241. 

această „transempirie”. „Aceste concepte-imagini - precizează Blaga 
- sunt alcătuite de obicei după chipul unor imagini ce aparţin 
empiriei (...), iar ele sunt întrebuinţate întru lămurirea unor aspecte 
mai adânci ale fenomenelor empirice”. 20 Ele sunt de fapt ipoteze ale 
imaginaţiei conceptuale care operează, fenomenologic, prin reducţia 
diversităţii empirice la un factor transempirie („o reducţie a unui 
material empiric multiplu şi variat la concepte-imagini unificatoare, 
mai simple” 21 ). Blaga dă drept exemple elementele primordiale ca 
principii în gândirea ioniană, corpusculele lui Newton, undele de eter 
ale lui Huygens, lumina albă la Goethe, atomii lui Democrit ş. a. 
Reducţia prin concepte-imagini apelează la o suprametodă de 
teoretizare distinctă de teoretizarea abstractă, întrucât aceasta din 
urmă se împleteşte acum cu modul imaginar al teoretizării. Cu 
adevărat importantă este însă analogia care stă la baza acestei 
suprametode „tolerante” şi „concesive”, o analogie concretă şi de 
proporţii cosmice specifică imaginaţiei mitice: „un procedeu 
permanent rodnic al cunoaşterii”. Or, ştiinţa de tip galileo-newtonian 
s-a apărat permanent de aceste „aluviuni” mitice, netematizabile. Ca 
un exemplu grăitor „de eliminare a elementelor mitico-magice prin 
natura lor incompatibile cu o matematizare”, 22 Blaga îl citează pe 
Kepler care, revenind asupra unei lucrări de tinereţe, înlocuieşte 
cuvântul „suflet” cu cel de „putere”. Aceste analogii secrete între 
fenomene deschid însă, în plan poetic, un orizont al înţelegerii 
structurii simbolice. „Străbătând ca o nervură principală edificiul 
teoretic blagian - afirmă M. Muthu - conceptul-imagine îi oferă 
fiorul poeziei, cu care se confundă adesea”. Ce sunt, într-adevăr, 
sofianicul, mioriticul, cosmoidul, Marele Anonim, dogmaticul ori 
antinomia transfigurată decât concepte-imagini în care „simbolurile 
liricii şi conceptele metafizicii se conjugă iar sarcina afectiv- 
imaginară coabitează cu decoctul abstract”? O sugestie - ca început 
de drum - pentru o cercetare de estetică aplicată la natura analogică 
(meta-fizică) a simbolului. Căci, aşa cum precizează Blaga, 
„contaminarea metodică a ştiinţei cu spiritul profunzimii mitice, 
contaminarea mitului cu spiritul de rigoare specific gândirii ştiinţifice 


20 Experimentul şi spiritul matematic, în Lucian Blaga, Opere 8, ed. cit., p. 612. 

21 Ibidem, p. 615. 

22 Ibidem , p. 632. 

- indică o cale de urmat. Această toleranţă metodologică, cu concesii 
şi adaptări reciproce de procedee, deschide largi perspective şi 
nebănuite posibilităţi de gând, ce se vor neapărat realizate”. 23 

lată doar câteva din căile, ispititoare, pe care le deschide, la 
rândul ei, cartea lui Mircea Muthu, o carte prin excelenţă roditoare, 
după cum spuneam, şi exemplară, adăugăm, întrucât ea şleiuieşte 
până la strălucirea ultimului detaliu feţele „cosmoidului” blagian. 
Prin punerea inedită în valoare a nervurilor sale esenţiale, ea 
înfăţişează creaţia lui Blaga drept un vast palimpsest dincolo de care 
se întrezăreşte lumina ec-statică a Răsăritului. 


23 Censura transcendentă, în Lucian Blaga, Opere 8, ed. cit., pp. 448-449. 

Andrei TERIAN 


Aux portes de l’Occident 

Cele trei volume din Balcanologia lui Mircea Muthu 
(.Balcanologie , voi. I, Editura Dacia, Cluj-Napoca, 2002; voi. II, 
Fundaţia Culturală Libra, Bucureşti, 2004; voi. III, Editura Limes, 
Cluj-Napoca, 2007) vin în continuarea şi, totodată, în completarea 
unui impunător proiect de circumscriere a culturii sud-est europene 
care cuprinde până în momentul de faţă nu mai puţin de 15 volume. 
Ca şi Cornel Ungureanu, incisiv şi răbdător analist al structurilor 
cultural-identitare din Europa Centrală, Mircea Muthu şi-a dedicat 
aproape întreaga activitate literară cercetării unei geografii spirituale. 
Şi totuşi, între cele două întreprinderi complementare există o 
diferenţă deloc neglijabilă: dacă proiectul criticului timişorean a 
beneficiat de o aderenţă imediată şi aproape necondiţionată în 
contextul mentalitar post-comunist, balcanologia lui Mircea Muthu a 
rămas până la începutul anilor ’90 intr-un relativ con de umbră. Deşi 
sincrone cu debutul editorial ( Orientări critice, 1972) şi popularizate 
într-o rubrică permanentă („Orientalia”), ţinută într-una din cele mai 
prestigioase publicaţii ale vremii {Echinox), studiile criticului nu au 
avut, la data apariţiei, ecoul meritat. Cauza se află, probabil, într-o 
asimilare eronată a studiilor lui Mircea Muthu cu obsesia 
etnocentrică din deceniile şapte şi opt. (De altfel, intr-un interviu 
reprodus în tomul secund al Balcanologiei, autorul însuşi ţine să 
înlăture suspiciunea protocronismului, afirmând că balcanismul 
autohton este produsul „urbanismului în dezvoltare” şi, totodată, 
componenta unui „clasicism sui-generis”.) lată de ce demersul 
balcanologie al cercetătorului clujean nu şi-a revelat decât în ultimii 
ani adevărata amploare şi utilitate, odată cu resurecţia studiilor 
consacrate Peninsulei. Oricum, interpretările lui Mircea Muthu au 
configurat între timp o vastă work in progress - cum îi place 
criticului să o numească -, cu o deschidere interdisciplinară, 
cuprinzând studiile culturale şi mitologia, estetica şi filosofia culturii, 
istoria şi critica literară, etnografia şi literatura comparată, folclorul 
şi imagologia. Adică un proiect asupra căruia ar pluti fatalmente 
ameninţarea diletantismului, dacă autorul său nu s-ar fi grăbit să 

spulbere din capul locului această impresie greşită. Căci unul din 
lucrurile care uimesc în paginile Balcanologiei este competenţa cu 
care Mircea Muthu discută ideologia politică a Bizanţului, analizează 
poezia sârbă şi muntenegreană sau sistematizează ultimele tendinţe 
din literatura comparată. 

Şi totuşi, Balcanologia ne lasă într-o anumită privinţă sur 
notre soif Ea nu conţine, aşa cum ne-am fi aşteptat, o fundamentare 
teoretică a disciplinei, ci un amalgam foiletonistic care ar putea fi 
calificat drept o sumă de Kleine Schriften în raport cu celelalte cărţi 
ale criticului. Dincolo de aceasta, există însă o justificare teoretică a 
proiectului, desfăşurată în texte precum Câteva stereotipii , Ce poate 
aduce Sud-Estul? sau Circumscrieri. Astfel, Câteva stereotipii 
reclamă „o reaşezare a problemei generale a balcanismului”, asupra 
căreia stăruie încă o serie de conotaţii peiorative. Pentru aceasta, e 
necesară o izolare a termenului de conceptele învecinate, care au 
încercat adesea să i se substituie. Pe de o parte, Mircea Muthu 
decupează balcanismul de pe fundalul identitar al balcanităţii, iar, pe 
de altă parte, separă termenul nu numai de bizantinism, ci şi de 
orientalism. Fără îndoială că suportul teoretic cel mai important îl 
constituie cunoscutul volum Balcanii şi balcanismul (1997) al Măriei 
Todorova. în treacăt fie zis, e, totuşi, surprinzător faptul că Mircea 
Muthu omite Orientalismul lui Edward Said (1978), care constituie 
nu numai piatra unghiulară a studiilor culturale modeme, ci şi 
modelul metodologic al cercetătoarei bulgare. Dar, chiar şi în absenţa 
acestei referinţe, balcanismul este epurat de balastul conotativ, 
dobândind, în viziunea autorului, „trei accepţiuni coextensive”: 
geopolitică („o realitate politică şi etnică fragmentată generând 
conflicte amiate şi conştiinţa a ceea ce am numit echilibru instabil”), 
filosofic („parte integrantă dintr-o adevărată filozofie a 
supravieţuirii”) şi estetică („balcanismul ca răscumpărare prin artă şi 
cu funcţie compensativă, provocată dar şi întreţinută, generic 
vorbind, de regimul autocratic şi de spaţiul închis, adiabatic”). 

Fixat intr-un cadru cognitiv adecvat, conceptul este apoi 
analizat în Circumscrieri , unde criticul îşi completează şi nuanţează 
observaţiile din Balcanismul literar românesc (2002) prin 
identificarea a patru „relee” care au asigurat omogenitatea culturală a 
Balcanilor. Acestea ar fi „cezaropapismul sui-generis” (determinat, 

în societatea răsăriteană, de subordonarea autorităţii ecleziastice faţă 
de cea politică), existenţa unei „mentalităţi balcanice” comune 
locuitorilor Peninsulei (şi girată, la rândul ei, de cultura preponderent 
orală şi rurală, de ecumenismul ortodox şi de „dubla modernizare”, 
din secolul XIX şi din „faza post-Yalta”, a teritoriului), conştiinţa 
unei „identităţi multiple” (ca ripostă la dominaţia otomană) şi, în 
fine, propensiunea eutopică (cu dublă finalitate: prospectivă şi 
retroproiectivă) din imaginarul balcanic. Amendabilă mi se pare aici 
doar ultima caracteristică, susţinută de afirmaţia că „în Sud-Est, 
utopia nu e dublată şi nici concurată decât rareori - ca în literaturile 
moderne! - de distopie sau de utopia apocaliptică”. Cred că 
descrierea criticului e valabilă doar pentru perioada pre-Yalta, de 
vreme ce regimurile comuniste est-europene au determinat, îndeosebi 
în faza lor terminală, o ecloziune a utopiilor negative; numai în 
spaţiul românesc, de pildă, pot fi citate ca mărturie scrierile unor 
Nicolae Breban ( Bunavestire ), Eugen Barbu ( Princepele ), Al. Ivasiuc 
(Racul), I. D. Sîrbu (Adio, Europa!), A. E. Baconsky (Biserica 
neagră). Marian Popa (Podul aerian ) etc. în schimb, concluzia lui 
Mircea Muthu este pe cât de semnificativă pe atât de justă: „Sud- 
Estul rămâne, după căderea zidului Berlinului, seismograful 
(«termometrul») Europei, mai mult chiar, concretizarea proiectului 
generos de Europă unită este funcţie de implicarea acesteia, pe durată 
lungă şi medie, în procesul de stabilizare politică şi economică a 
Sud-Estului” (să ne gândim doar la situaţia socio-economică a 
Greciei din ultimii cinci ani...). Un asemenea deziderat comportă şi 
un corelativ necesar: nu numai că „Europa unită” trebuie să-şi asume 
implicarea în zonă, dar balcanismul însuşi constituie o bornă 
incontumabilă pentru construcţia unui concept integrator de 
europenitate. Aceasta este direcţia de argumentaţie a articolului 
programatic Ce poate aduce Sud-Estul?, unde Mircea Muthu 
propune o redefmire a „europocentrismului” prin încorporarea unor 
componente culturale de sorginte sud-estică. Reasumarea trecutului 
comun prin asumarea unui „spaţiu de confluenţe, a cărui vitalitate 
este fructul aliajelor dintre vechi şi nou”, „re-socializarea” mesajului 
epic prin refacerea conexiunii necesare între oralitate şi 
scripturalitate, conversia - cu „finalitate soteriologică” - a 
negativului în pozitiv şi conceptul de echilibru instabil, toate acestea 

constituie, în opinia criticului, punţi ale unui dialog eficient între cele 
două jumătăţi imaginare ale Europei. Prin urmare, criticul clujean 
corectează imaginea compromiţătoare a unui zaiafet deşuchiat care 
se consumă aux portes de l’ Orient prin reprezentarea tragic-reflexivă 
a unei culturi mature care bate de secole aux portes de l ’Occident. 

Liniile directoare ale acestui program metodologic se regăsesc 
întocmai în analizele criticului. Căci, pe lângă articolele deja citate, 
cele trei volume ale Balcanologiei mai cuprind câteva panoramări 
lapidare, precum şi numeroase comentarii consacrate unor cărţi aflate 
în diverse grade de incidenţă cu fenomenul focalizat. Cea mai 
omogenă este secţiunea Balcanismul în literatura contemporană , 
care înglobează o serie de radiografii (la origine, cronici literare) ale 
unor scrieri în proză semnate de Eugen Barbu, Fănuş Neagu, Ştefan 
Bănulescu, T. D. Savu, Ştefan Agopian, L. M. Arcade, Teodor 
Mihadaş ş.a. Ce-i drept, cronicile nu ating profunzimea unor eseuri 
sintetice precum O componentă a tipului tragic, unde autorul oferă o 
erudită şi subtilă analiză a două motive (Chira Chiralina şi sirena) ce 
exemplifică „mitul semiantropomorf’. Dar ele nu sunt mai puţin 
semnificative, alcătuind o reprezentare abreviată a demersului lui 
Mircea Muthu. Deşi criticul nu ignoră specificul operei, e evident că 
preocuparea sa majoră este să fixeze textele analizate în tabloul 
general al balcanismului. Rezultă de aici o frază bogată şi plină de 
miez, încărcată de concepte, dar nelipsită de o seamă de insight- uri 
ce tind să reveleze faţa nevăzută a operei, lată, de pildă, cum se 
încheie comentariul la Tobit : „Medievismul scriitorului (...) ţine de 
hipertrofierea detaliilor, de burlescul traversat de frisonul tragic 
precum şi de pastişa, gravă uneori, a limbajului din vechile cărţi 
enumerate cu voluptatea anticarului de altădată. Ele sunt prefăcute 
însă în tot atâtea «semne ale minţii», astfel că atmosfera la care ne¬ 
am fi aşteptat cedează în favoarea demersului în bună măsură teoretic 
despre zădărnicia omului confruntat cu războaiele sau cu molimele. 
Alături de inserţia bogată a elementului fantastic, această meditaţie 
amară, obosită de lectură şi istorie, oferă povestirilor lui Ştefan 
Agopian un contur inconfundabil. Ele se integrează în frontul, 
modem şi alexandrin totodată, al prozei ironice şi fantaste, interesată 
mai degrabă de mecanismul propriei alcătuiri decât de reprezentarea 
unei drame individuale sau colective.” 

întâlnim aici, dacă nu cumva păcătuiesc printr-o generalizare 
forţată, o particularitate a şcolii filologice clujene, pe care aş numi-o 
reducţia istoricului la categorial. Ea se observă la interpreţi din toate 
generaţiile, de la un Dumitru Popovici - pe care, de altfel, autorul 
Balcanologiei şi-l asumă ca model - până la cercetători mai tineri ca 
Ştefan Borbely sau Ioana Bot şi se relevă prin deprinderea de a citi 
opera ca pe un „fenomen” al unei esenţe conceptuale care o 
transcende. Fireşte, până la un punct asta facem cu toţii: orice act 
exegetic presupune - pentru a împrumuta o expresie a lui Paul 
Ricceur - „sinteza eterogenului”, fără de care nici o translaţie a 
empiricului în limbajul conceptelor nu ar fi posibilă. Important este 
însă ca acul interpretului să menţină mereu echilibrul între „tip” şi 
manifestarea sa textuală. Altminteri, orice dezechilibru poate 
conduce la anularea individualităţii operei. Dar, în mod paradoxal, nu 
acesta este riscul care ameninţă întreprinderea lui Mircea Muthu. Ea 
pare să păcătuiască, dimpotrivă, printr-o supralicitare a operelor, cu 
alte cuvinte prin habitudinea de a citi fiecare text ca expresie a unui 
„subtip” unic şi ireductibil. Reperabilă şi în volume mai vechi, cum 
ar fi Literatura română şi spiritul sud-est european, această tendinţă 
de a inventa tot atâtea categorii câte opere există aruncă uneori o 
umbră de îndoială asupra funcţionalităţii sistemului critic, lată de ce 
Mircea Muthu e mai convingător în incursiunile tematice decât în 
lecturile semiautonome ale operelor. 

Pe de altă parte, o consecinţă a primatului categorialului este o 
anume inconsecvenţă între existenţa fenomenelor şi reprezentarea 
lor. Această contradicţie, aflată deocamdată într-un stadiu virtual, nu 
vizează volumele de faţă, ci proiectul în ansamblu, pe care autorul 
intenţionează să-l încununeze cu o „teorie a culturii româneşti”. 
Intenţia e perfect explicabilă, de vreme ce Mircea Muthu pare să-şi fi 
gândit demersul balcanologie ca replică la Trilogia blagiană a 
culturii. Doar că a plasa această teorie sub paravanul ontologiei - un 
embrion al sistemului, inclus în trilogia din 2002, se intitulează 
Schiţă despre ontologia lui î n t r e - nu mi se pare cea mai fericită 
soluţie metodologică. De altfel, în ultima jumătate de secol, ştiinţele 
sociale au sabotat ontologia, demonstrând că mărcile etnoculturale 
nu sunt nişte data imuabile, ci simple constructe culturale supuse 
variaţiei contingente. în fond, chiar autorul s-a folosit în cercetarea 

de până acum de principiul istoricităţii, din aplicarea căruia a tras un 
profit maxim. Astfel încât nu văd rostul unei teorii care să submineze 
bazele teoretice ale unui edificiu construit cu atâta trudă. 

Cronograf al tradiţiilor balcanice, sondor pe mari platforme 
disciplinare şi hemieneut de nădejde al gramaticilor culturale, Mircea 
Muthu reuşeşte se prefacă o temă ce părea compromisă pe vecie într- 
o meditaţie profundă asupra destinului culturii şi societăţii româneşti. 

Angelo MITCHIEVICI 

Redefinirea şi reabilitarea periferiilor: 
balcanism şi balcanism literar 

Mircea Muthu este unul dintre intelectualii remarcabili care au 
deschis printr-un concept nu neapărat un nou câmp de cercetare, cât 
o perspectivă nouă asupra unui domeniu destul de vast. Nu pot să fac 
abstracţie de faptul că, în momentul în care-şi elaborează cărţile, 
Mircea Muthu face abstracţie de prezentul istoric, - istoricul literar 
are permanent o dimensiune a timpului aşa cum este acesta topit în 
cultura şi civilizaţia din care face parte. Preocupările sale pentru 
balcanism, termen încărcat de ambiguitate şi marcat peiorativ, sunt 
legate de o Europă a periferiilor care intersectează multiplu şi 
conflictual toate cele trei provincii româneşti, Ţara Românească 
(Valahia) incorporând ulterior şi Dobrogea şi Cadrilaterul, Moldova 
incluzând şi Basarabia şi Bucovina de Nord şi Transilvania, pentru 
foarte scurt timp reunite în acelaşi corp statal. Cum spuneam, 
conştiinţa istorică a istoricului nu poate lăsa deoparte situaţia unei 
Românii care-şi revendicase o vocaţie europeană, care se 
europenizase într-un ritm impresionant şi care era despărţită de 
Europa de Cortina de Fier, asemeni ţărilor devenite după tratatul de 
la Yalta sateliţi ai Rusiei sovietice. Există aici un dublu context al 
dezbaterii şi edificării conceptuale, unul intern şi unul internaţional. 

Punctul de plecare al balcanismului literar este recuperabil 
chiar din Istoria literaturii române de la origini până în prezent a lui 
George Călinescu, - chiar dacă pe lângă G. Călinescu, Mircea Muthu 
evocă şi alte repere teoretice, nume precum Tudor Vianu, Lucian 
Blaga etc. - istorie care s-a dovedit extrem de fertilă în sugestii 
pentru o întreagă generaţie postcălinesciană. Cât de friabil este acest 
concept la G. Călinescu o demonstrează recent Eugen Negriei, în 
Iluziile literaturii române, istoria călinesciană devenind, în opinia 
criticului, un rezervor mitologic al unor tradiţii inventate, în termenii 
lui Hobsbawm. Celălalt termen vehiculat de Mircea Muthu, cel de 
balcanism se află la confiniile cu un altul cu o arie mai largă şi mai 
veche de utilizare, termenul de bizantinism pe care Nicolae lorga îl 
"naturaliza” printr-un volum care a creat precursori, Bizanţ după 

Bizanţ. Ţările româneşti, Valahia şi Moldova, precum şi Rusia şi 
într-o oarecare măsură Italia deveneau, în concepţia istoricului 
român, depozitarele moştenirii de cultură şi civilizaţie bizantină. în 
acest spaţiu de joc cu doi termeni înrudiţi, Mircea Muthu va deschide 
o altă perspectivă asupra balcanismului, configurându-i un teritoriu 
literar mai vast decât cel desemnat de G. Călinescu în Istoria sa. 

în context internaţional, termenul de “balcanism literar” apare 
la confiniile cu două concepte esenţiale, cel de orientalism din 
perspectiva sa postcolonială, termen căruia Eduard Said în cartea sa 
Orientalism (1978) îi conferă o nouă relevanţă şi cel de balcanism, al 
Măriei Todorova, venit ca o aplicaţie a termenului de orientalism 
pentru aria balcanică, ocazie pentru o serie de delimitări necesare. O 
serie de cărţi jalonează traseul de documentare al Măriei Todorova 
până la sinteza cuprinsă în cartea Imagining the Balkans (New York, 
Oxford University Press, 1997), cărţi printre care se află şi Balkan 
Family Structure and the European Pattem: Demographic 
Developments in Ottoman Bulgaria (American U Press, 1993). 
Mircea Muthu este contemporan, în perfectă sincronie cu o mişcare a 
ideilor privitoare la spaţiul de margine, al Europei periferiilor, o 
zonă-tampon, de interferenţe culturale, o buffer zone. Interesant mi se 
pare faptul că locul geometric al periferiei intersectează mai multe 
zone care se suprapun pe teritoriul geografic al României Mari. 
Există o Mitelleuropă a periferiilor, cum numeşte Cornel Ungureanu 
în volumul purtând acelaşi titlul ( Mitelleuropă periferiilor ) marginea 
pe care o constituie Europa Centrală faţă de cealaltă Europă, dar şi 
această margine îşi are propriile-i margini, Transilvania fiind una 
dintre ele. Dintr-un alt punct de vedere, Basarabia constituie o 
margine a imperiului ţarist, devenit ulterior Uniunea sovietică, zonă 
disputată în permanenţă avându-şi propria sa periferie, ceea ce astăzi 
poartă numele de Transnistria. Iar cealaltă zonă de margine a Europei 
în contact cu Orientul este zona balcanică, de unde şi vehicularea 
termenului de balcanism pentru a desemna specificul unei culturi şi 
civilizaţii de margine, împărtăşind doar parţial valorile culturii şi 
civilizaţiei europene. Prin urmare, din orice direcţie am privi, 
marginalitatca devine constitutivă pentru cultura şi civilizaţia 
românească în aceeaşi măsură în care acest spaţiu constituie 
athanorul pentru o alchimie civilizaţională cu un fenomen de tip 

melting-pot invocat pentru multiculturalismul modem al unor 
conglomerate rasiale precum SUA sau ţările Americii de Sud. 

în mod cert, volumul care deschide seria de reflecţii şi 
interogaţii cu privire la conceptul de balcanism este Literatura 
română şi spiritul sud-est european apărut în 1976 la editura 
Minerva. Chiar dacă sintagma care va consacra cercetările 
profesorului român nu se află în titlu, ea constituie nucleul întregului 
demers. Mircea Muthu realiza un altfel de decupaj în literatura 
română, decupaj care reevaluează literatura română din perspectiva 
unei geografii literare, dar şi a unei asociaţii de spirite şi teme 
comune care privite cu atenţie relevă o coerenţă semnificativă. 
Interesul clujeanului Mircea Muthu modelat în severitatea şi 
temeinicia rigorismului fostului imperiu, pentru un sud încărcat de 
ambiguităţi ar merita în sine chestionat, însă cunosc prea puţine 
despre resorturile acestei alegeri pentru a-1 pune în discuţie aici şi 
acum. 

Două aspecte se impun numaidecât atenţiei cititorului avizat, 
Mircea Muthu redescoperă balcanismul literar nu doar în interiorul 
unor frontiere delimitate geografic, ci pe o arie mai extinsă pe care o 
subîntinde un anumit genius loci, sau ceea ce autorul numeşte 
“spiritul sud-est european”. Această zonă se potriveşte cu ceea ce 
Milan Kundera numeşte context median, spaţiu de proximitate care 
include o arie relativ limitată de influenţe imediate în măsură să 
configureze un profil identitar. Spre exemplu, pentru Austria 
contextul media este cel mitelleuropean, aşa cum este şi pentru 
Transilvania, pentru Ţara românească (Valahia) şi ulterior, după 
anexarea sa, Dobrogea, contextul median îl constituie balcanismul. 

în mod cert, geografia propriu-zisă nu poate servi până la 
capăt omologării unei geografii literare, ulterior teoriile lui Franco 
Moretti şi Michel Collot vor face posibilă utilizarea geografiei în 
analizarea operei literare. Aria balcanică depăşeşte în mod clar 
spaţiul strict circumscris geografic, de aceea şi termenul utilizat 
desface legăturile prea strânse cu teritoriul, pentru a oferi o 
cuprindere mai largă. Spiritul sud-est european, termen destul de 
volatil, construcţie care poartă prin ecou până departe în timp la 
romanticele teorii identitare herderiene ale existenţei unui 
Volksgeist, serveşte, de fapt, circumscrierii acestei geografii precise 

prin extensia ei culturală. Prin urmare, aria de acoperire a 
balcanismului este cu mult mai extinsă decât aria geografică propriu- 
zisă, o premisă fără de care întregul efort teoretic pus în joc sucombă. 
Cealaltă extensie, pe care am remarcat-o deja, ţine de decupajul pe 
care Mircea Muthu, pe urmele lui G. Călinescu îl operează în 
literatura română sub semnul balcanismului. Din 1941, când se 
opreşte Istoria călinesciană, Mircea Muthu adaugă noi repere în 
literatura română care să corespundă balcanismului literar, iar prin 
revendicarea în contul balcanismului a unei culturi bizantine preluată 
aproape integral pe filieră slavonă, acesta devine un concept 
îmbogăţit, apt să descrie evoluţia nu doar a unei literaturi, ci a unei 
întregi culturi şi civilizaţii. Riscul cu care se confruntă cercetătorul 
este această polisemie derutantă a termenului, excesivul său 
eclectism care-1 fac permisiv şi în acelaşi timp instabil. 

Un alt demers important întreprins de Mircea Muthu cu acest 
concept este de-peiorativizarea lui ceea ce înseamnă şi plasarea sa 
într-un context al istoriei mentalităţilor. Şi chiar mai mult decât atât, 
conceptul îi este conferită o demnitate aparte printr-o serie de 
trăsături care-1 extrag ariei reziduale iniţiale şi-l înnobilează. De fapt, 
toate aceste trăsături care caracterizează balcanismul în accepţia lui 
Mircea Muthu revendică exact opusul trăsăturilor care au consacrat 
căderea în peiorativ a termenului. Amoralismul sau maxima lejeritate 
a moravurilor, frivolitatea şi neseriozitatea devin moralism; 
comediile de la Porţile Orientului îşi relevă reversul tragic; 
decorativismul, artificiul, vita activa de o mare exuberanţă şi 
policromie devin profunzime şi deschidere către o vita contemplativa 
pentru care ilustrativ rămâne un personaj precum Nastratin Hogea, 
astfel că „(...) privit prin lentila istoriei, balcanismul nu înseamnă 
doar artificiu, decorativism, sau mahalagism, ci o dramă cu reversul 
său parodic şi care a primit nu o dată accentul tragic”. în acest sens, 
demersul lui Mircea Muthu de decantare a conceptului de vulgata 
balcanismului alcătuită din clişeele binecunoscute, corespunde 
întrucâtva demersurilor lui Eduard Said cu privire la orientalism şi 
ale Măriei Todorova cu privire la balcanism, cu diferenţa că Mircea 
Muthu nu urmăreşte doar o secvenţă de istorie a ideilor, ci şi 
relevanţa estetică a termenului în câmpul literar unde doreşte să facă 
operativ acest termen. 

Iniţial, strategia adoptată de Mircea Muthu are în vedere 
utilizarea conceptului de balcanism literar la edificarea teoretică a 
conceptului de balcanism, pentru că acesta acoperă şi hinterlandul 
balcanic, zonele lui de margine, care nu fac parte din geografia lui 
fizică, similar cu ceea ce în sistemele de comunicaţie poartă numele 
de arie de acoperire. Balcanismul este astfel definit mai puţin prin 
geografia sa, cât prin aria sa de acoperire, ceea ce elimină aici ideea 
de periferie sau margine. Mai mult decât atât, Mircea Muthu mai 
aduce câteva argumente importante pentru a preciza specificul, 
matricea identitară a acestei arii geografice. în primul caz este un 
argument împrumutat unui antropolog reputat, Marija Gimbutas, care 
identifică Sud-Estul european ca o entitate separată în Europa 
preistorică cu numele de Vechea Civilizaţie Europeană (Old 
European Civilization). Argumentul de natură arheologic- 
antropologic are vulnerabilităţile sale, printre care aceea că el nu este 
valabil pentru opţiunile realizate într-o cultură şi civilizaţie care prin 
modernitate îşi modelează un alt ethos şi o altă formulă de existenţă. 
Un alt argument în favoarea omogenităţii culturii şi civilizaţiei în 
această arie de acoperire balcanică este unul compozit: comunitatea 
de destin istoric de natură socio-economică, religioasă, politică şi 
culturală. în această privinţă, consideră Mircea Muthu, biserica 
ortodoxă a jucat rolul unui liant cultual şi cultural deopotrivă, 
precizându-şi şi diferenţa faţă de catolicism, protestantism şi islam. 
De asemenea, consideră cercetătorul, existenţa în forme de 
organizare arhaice, „democraţiile rurale” în termenii lui Nicolae 
lorga reprezintă un alt factor de coeziune. Structurile oriental- 
occidentale dau al treilea element de specific, în sensul că aceste 
civilizaţii nu sunt eminamente orientale, fără a fi nici pe deplin 
occidentale, tensiunea dintre cele două stabilind astfel un 
particularism al zonei pe care Mircea Muthu îl mai numeşte şi 
specificitatea dialogului Orient-Occident. Cercetătorul include cu 
subtilitate în dimensiunea specificului zonal/regional şi reflecţiile cu 
privire la această identitate de tip melting-pot care cuprinde şi o serie 
de reglaje cu cultura şi civilizaţia occidentală la care ţările din sud- 
estul Europei aspiră pe parcursul edificării propriei lor modernităţi. 

în acest context, Mircea Muthu reuşeşte o cartografiere 
impresionată a fenomenului literar balcanic, focalizând cu precădere 

literatura română, dar folosind şi argumentele literaturii comparate, 
sau mai precis ale unei comparatistici balcanice. Sunt sigur că 
cercetătorul şi-ar fi găsit argumente solide şi în arta plastică a 
spaţiului de cultură balcanică şi pentru asta stă interesul pictorilor 
români atât pentru subiectele orientale sau balcanice, cât şi pentru un 
loc exponenţial al balcanismului în aliaj cu cultura occidentală şi 
anume Balcicul cu tot ce reprezintă el. în orice caz, erudiţia şi 
acribia lui Mircea Muthu pun pe hartă un teritoriu mai degrabă 
imaginar, susceptibil la rândul lui de o abordare din perspectiva 
imaginarului dislocat, a sublimărilor estetice şi al utopiilor care îi 
conferă o dimensiune mitologică. Balcanismul, ca ofertă a unei 
identităţi regionale în reformulările Măriei Todorova şi ale lui 
Mircea Muthu, nu are cum să nu atragă atenţia asupra unei reflecţii 
care urmăreşte să dea contur şi aură unei istorii reale pentru a o 
aduce într-o histoire, într-o anecdotă, cu atât mai mult cu cât 
cercetătorul convine că o incarnare literară al acestui atât de versatil 
genius loci balcanic este povestirea a cărei sursă primă rămâne 
oralitatea şi în treacăt fie spus, ca trăsătură antropologică, 
colocvialitatea. 


106 



Mircea Mutliu. în orizontul sintezei 


Dan-Eugen RAŢIU 


A rescrie estetica 

Dacă Mircea Muthu şi-a pus volumul sub semnul aforismului 
lui Hegel, „ Bufniţa Minervei nu-şi ia zborul decât după căderea 
nopţii”, aplicabil „nu numai la situaţia filosofici, dar şi la aceea a 
esteticii, ca meditaţie articulată după apariţia operei de artă”, îl 
putem citi fără a-i trăda spiritul în cheia altei analogii, păsărea 
Phoenix, al cărei destin îl reiterează estetica: renaşterea miraculoasă 
după o combustie ce părea să îi anuleze fiinţa sau, mai prozaic, re- 
inventarea esteticii după „anemierea” din secolul trecut. „Ce destin 
va mai avea estetica?”, iată întrebarea care traversează şi motivează 
Studiile de estetică românească. Putem vedea în ele o promisiune 
aurorală pentru estetică în general şi pentru cea românească în 
particular. Nu e un act de simplă reverenţă, după cum nici profilurile 
de esteticieni români din prima secţiune nu sunt simple reverenţe, ci 
temeinice încercări de readucere a lor în circuitul firesc al valorilor. 
Spun aceasta şi pentru că studiile din secţiunea a doua iniţiază un 
triptic teoretic de estetică generală şi aplicată, voit ca meditaţie 
estetică de „cuprindere sistemică”, prin care autorul îşi exersează 
simţul exploratoriu şi gustul aventurii intelectuale, lăsând deschisă 
opţiunea pentru „estetica înţeleasă ca o sfidare la adresa filosofiei” 
sau „pentru asimilarea totală a acesteia de către studiul culturologic”, 
în condiţiile mutaţiilor actuale care au lăsat în spate „securizantele, 
liniştitoarele paradigme clasice”. 

Sistemul propus de Mircea Muthu e întemeiat pe un principiu 
ternar, invocat în „Critica între teoria literaturii şi estetică” în 
versiunile astronomului Kepler (imaginea arhetipală a sferei alcătuită 
din centru, suprafaţă şi intervalul dintre acestea ca factor dinamic) şi 
semioticianului Pierce, care îl reiterează în temeiul adevărului că „nu 
e posibil ca două lucruri să se întâlnească într-un singur corp, 
independent de un al treilea.” Acest principiu guvernează relaţia 
critică-teoria literaturii-estetică, complementare şi convergente într- 
un sistem triadic dinamic, dar şi relaţia meditaţiei sale estetice, ca 
demers personal-inovator, cu trecutul şi cu prezentul. Aş pune 
această relaţie sub semnul a trei demersuri, cartografie-arheologie- 

arhitectură', mai întâi, e cartografiat aportul original al gândirii 
româneşti, urmează arheologia estetică ce creează intervalul dintre 
suprafaţă şi centru, care oferă temeiul edificării construcţiei proprii. 
Cartografia preliminară apare ca „necesară sinteză retrospectivă a 
esteticii româneşti, cu care posteritatea lui Al. Dima este încă 
datoare”, ne spune autorul, căci prezentă până acum doar sub forma 
schiţei sau „rămasă în stadiul de proiect”. Profesorul Muthu asumă 
această sarcină ca datorie, prescrisă de onoarea profesiei, dar mai 
ales de generozitatea sa spirituală, dovedită de efortul cheltuit în 
ultimul deceniu pentru îngrijirea atâtor ediţii critice, menite să 
rememoreze sau să aducă la lumină pentru întâia dată contribuţii 
importante, unele avant la date, la îmbogăţirea din perspectivă 
românească a esteticii. Ca procedură generală, arheologia sa estetică 
e fidelă unei strategii discursive exersate pe trei paliere - analitic, 
contextual, tipologic - pe întreg parcursul volumului. Calităţile 
scrisului său sunt claritatea argumentării şi precizia concluzivă, ce ţin 
de spiritul său analitic capabil a se exersa cu economie de mijloace 
pe parcursul câtorva pagini, şi de simţul sintezei ce îi permite să 
condenseze cu abilitate esenţa într-o formulă sintetică, adeseori chiar 
din titlu. 

Astfel, eseul Intre estetica metafizică şi cea ştiinţifică: 
Precursorii corijează teza lui Tudor Vianu din Contribuţia 
românească în estetică (1934), care vedea această fază doar „în 
strânsă asociaţie cu critica literară şi culturală”, şi fixează pionierii 
esteticii autohtone în contextul preponderent educativ şi culturologic 
al veacului XIX, care explică trăsăturile paradoxale - eclectism, stil 
didactic, aspect publicistic - ale unei meditaţii estetice născute de 
fapt „din trupul filosofiei”. Celălalt pol, al „întemeierii culturale” a 
esteticii, e abordat prin cazul exemplar al lui Titu Maiorescu, 
relevant pentru fineţea analizei şi pentru modul în care Mircea Muthu 
înţelege să situeze critica între teoria literaturii şi estetică. Pe de o 
parte, e reajustat mitul maiorescian şi sunt liniştite apele tulburate de 
„explicarea negativismului critic din prima etapă de activitate a lui 
Maiorescu, aproape exclusiv prin nostalgia după o «creaţie absolută» 
(N.Manolescu), ce fixează punctul de plecare în evoluţia unei 
culturi.” Or, utilizând ca instrument Jurnalul, în care se dezvăluie 
omul Maiorescu, autorul propune ca factor explicativ al 

„impersonalismului”, „olimpianismului”, „măştii aulice” ş.a. nu doar 
şi nu atât „superba himeră” a definitivului în artă, cât îndelungatul şi 
dramaticul proces de purificare interioară. Astfel, geneza spiritului 
critic ţine de auto-construcţia sa ca funcţie, prin auto-negarea afectivă 
a omului devenit om-concept. Pe de altă parte, raportarea la „modelul 
Maiorescu” şi „critica estetică” îi permite poziţionarea faţă de 
„înţelegerea faptului literar într-un sens prea strict estetic”: tocmai 
„apelul constant la modelul maiorescian explică rezistenţa, la noi, a 
criticii literare, mai exact perpetuarea acesteia sub formă de cronică 
sau de foileton” sau «ochirea» dintr-o dată, adică fixarea operei 
literare într-un ipotetic tablou al valorilor” ( Omul-concept: Titu 
Maiorescu). E interesant de văzut, în contrapunct, ce anume e 
apreciat la alţi esteticieni: spiritul clasic şi erudit îl scoate pe A. 
Demetriescu din rândul „cvasi-anonimilor ruginiţi din estetica 
noastră literară” ( Autonomism şi determinism: Anghel Demetriescu)', 
amestecul de erudiţie, sensibilitate şi profunzime e remarcat şi la 
Sperantia. Or, cum poate fi atinsă „profunzimea”, care ţine de 
concept, dacă nu prin depăşirea limitelor impuse de abordarea 
„faptului literar într-un sens prea strict estetic”? Sperantia a fost 
capabil să configureze o estetică personală, întrucât aceasta a fost 
„vertebrată” de teorie (gestaltism, vitalism) şi proiectată pe ecranul 
antropologiei filosofice ( Biomorfism estetic: Eugeniu Sperantia). în 
cazul Vianu, aspiraţia la sinteză, ordonare, raţionalizare şi un 
clasicism structural sunt calităţile ce i-au permis „întemeierea 
filosofică” a esteticii, ca filosofie a artei, în pofida efectului 
inhibitoriu al nuanţei neokanitene a gândirii sale ( Armonia părţilor 
sensibile: Tudor Vianu). Erudiţia şi spiritul analitic se întâlnesc într-o 
„fericită simbioză” şi la M. Florian, care asumă o „metafizică a 
problemelor” fără a putea oferi, însă, decât o soluţie relativă 
raportului Filosofie-Artă şi antinomiilor estetice. Ceea ce îi dă ocazia 
profesorului Muthu să afirme, împotriva rupturii între artă şi estetică 
sau a delimitării estetic/extraestetic în artă, că „în condiţiile actuale, 
estetica trebuie să rămână un cod general, un coipus de nome 
capabil să ordoneze întrucâtva bogăţia formală şi conţinutistică a 
artelor. Ea va rămâne astfel numai dacă se va sprijini şi de-acum 
înainte pe cele mai cuprinzătoare concepte, pe concepte filosofice” 
{Arta ca relaţie: Mircea Florian). 

în secţiunea a doua, strategia discursivă se exersează pe 
aceleaşi paliere, forând în plus în adâncimea sferei estetice. 
Clarificările de natură contextuală merg de la apelul la arta creştină şi 
modelul teandric pentru a explica posibilitatea unei mutaţii de la 
mimesis la semiosis fără renunţarea la natura transcendentă a 
frumosului, în studiul Despre estetica teologică, sau radiografierea 
categoriei estetice de „gen” din perspectiva teoriilor literare şi ale 
comunicării actuale în Genologia, astăzi, până la invocarea inversării 
raportului dintre Ştiinţă (descoperire) şi Artă (invenţie), şi a analogiei 
cu fizica modernă (echivalenţa masă-energie şi complementaritatea 
corpuscul-undă) pentru a argumenta dubla natură a textului, 
mimetică şi semiotică, şi unitatea de câmp în relaţia Autor-Operă- 
Cititor, în Critica între teoria literaturii şi estetică. Aceste studii şi 
cel intitulat Canonizare/canon în estetică explorează atent condiţiile 
actuale ale mutaţiei generale de paradigmă, de la mimesis la semiosis, 
în care se înscrie opera de artă contemporană, şi noile contexte 
ideologice ce o replasează în universul teoriilor comunicării, 
interesate de „dinamica operei” văzută ca „act comunicaţional”. Nu e 
trecută cu vederea nici punerea sub semnul întrebării a validităţii 
discursului estetic, a canoanelor „osificate în categorii” - Frumosul, 
Mimesis-ul -, pe care le oferă în calitatea sa de discurs de legitimare, 
şi care au fost supuse unor revizuiri, crize, erodări, tensiuni, trecând 
astfel din versiunea „hard” (centrală, coercitivă) într-una „soft”. Dar, 
la întrebarea „Ce destin va mai avea estetica?” în aceste condiţii şi 
contexte, răspunsul lui M. Muthu e diferit de al celor care fie denunţă 
„iluzia referenţială” (Barthes) fie deplâng „pierderea de viteză a 
Esteticii” sau îi pun sub semnul întrebării capacitatea de a „devansa 
ori, măcar, de a naviga împreună cu arta-care-se-face”. Or, după cum 
se argumentează în Genologia, astăzi, tocmai multiplicarea criteriilor 
de abordare (stilistic, psiho-social, pragmatic ş.a.), intertextualismul 
imaginarului artistic şi re-sincretizarea artelor impun apelul la 
abordări cu caracter inter- sau trans-disciplinar, capabile să ia creaţia 
în „diversitatea dar şi integralitatea ei”, precum cele pe care le permit 
estetica generală şi studiile culturale. Din acest motiv, critica, teoria 
literară şi estetica alcătuiesc în mod necesar un sistem triadic. 
Simbioza lor e necesară deoarece critica/teoria literară - care, ca 
părţi integrante ale ştiinţelor umaniste, aspiră de la constituire spre 

„cuprinderea sistemică” - trebuie să fie „vertebrate”, „articulate” de 
examenul categorial şi antropologic provenit din estetica generală, 
definită ca „meditaţie sumativă despre natura, structura şi funcţia 
operei de artă”, cu rol de discurs de legitimare {Canon/canonizare în 
estetică). Ea e necesară şi deoarece - spune M. Muthu - critica 
contemporană, ca „discurs despre creaţia artistică”, în alianţă fertilă 
cu teoria literaturii, are capacitatea de a revigora câteva categorii 
fundamentale pe care estetica generală le-ar fi pierdut, în mod treptat, 
de-a lungul existenţei sale multiseculare (ex: mimesisul). Astfel că, 
în final, eseul „A rescrie estetica” vine ca o pledoarie, tocmai din 
acest orizont trans-disciplinar, pentru „regenerarea esteticii, 
disciplină care nu poate renunţa la armătura categorială şi nici la 
proiecţia filosofică. Dimensiunea analitică se sprijină în continuare 
pe concept - acest «organ firesc al profunzimii»...” Concluzia finală 
la dilema destinului esteticii e aceea că o meditaţie unitară, care să 
circumscrie achiziţiile parcelare, e posibilă şi necesară în condiţiile 
schimbărilor de paradigmă: e posibilă întrucât ştiinţele noi îi oferă 
fertile puncte de plecare, şi necesară deoarece, „explicând 
mecanismele creaţiei şi ale receptării, intuind noi orizonturi de 
aşteptare, căutând şi încercuind numitorii comuni din diferitele 
domenii ale spiritului, estetica rămâne, asemenea discursului 
filosofic, expresia conştiinţei-de-sine-a-omului-ca-speţă” (A rescrie 
estetica). 

închei cu convingerea că, o dată cu acest volum, Mircea 
Muthu spune nu Adieu ă l’esthetique, cum a făcut-o Jean-Marie 
Schaeffer cu ceva timp în urmă (în sensul denunţării ca falsă speranţă 
a renaşterii esteticii în calitate de doctrină), ci spune au revoir, o re- 
întîlnire pe care o aştept cu convingerea că volumul de faţă e temelia 
unei viitoare şi promiţătoare edificări. 

Călin TEUTIŞAN 

Sinteze culturale şi interferenţe teoretice 

Esteticianul şi teoreticianul literar Mircea Muthu asumă 
discursul cultural şi simbolurile lui ca articulaţii ale unei viziuni 
epistemologice. Osiris, “cel cu mulţi ochi”, reprezintă hieroglifa 
simbolică a “memoriei-girofar a criticului, comparatistului” 1 , într-o 
hartă esenţială a fiinţei individuale, a lumii, precum şi a relaţiei 
dintre acestea. Identitatea multiplă (cultural vorbind) a autorului se 
relevă din integralitatea operei sale, din care putem deduce, la o 
lectură atentă, două aspecte. Pe de-o parte, o discreţie funciară a 
persoanei Mircea Muthu face ca cercetătorul să apeleze exclusiv la 
categoriile discursului cultural. îndărătul acestuia, eul individual se 
camuflează cu grijă, ignorând cu bună ştiinţă orice ostentaţie a 
prezenţei publice. Această discreţie face ca, pe de altă parte, persona 
Mircea Muthu să iasă la rampă integral şi spectaculos - o persona 
teoretică, ce fascinează prin luciditate, dar şi printr-un tip anume de 
„autenticitate” a ştiinţificului. Cercetările sale de istorie şi teorie 
literară, dar mai ales cele din sfera esteticii şi a studiilor culturale 
sud-est europene urmează (cu o formulă teoretizată de Mircea Eliade, 
în Prefaţa la romanul Şantier) etapele devenirii unei conştiinţe 
teoretice. 

în câmpul istoriei literare, formulările sunt adeseori lapidare şi 
revelatoare. Ele exprimă deja obsesia sistemică ce stă la baza 
metodelor criticului. Istoria literară este - ar trebui să fie - un demers 
critic şi morfologic integrativ, având drept scop identificarea unei 
forma mentis. Istoria presupune, aşadar, o contextualizare 
sistematică, având o funcţie mediatoare între analiză şi sinteză, fără a 
ignora intuiţia interpretativă, ca nucleu originar al lecturii critice. 
Sinteza acestora ar fi identificarea şi/sau construcţia de “concepte - 
imagini”, operaţionale în câmpul hermeneuticii literaturii, prin 
prisma poeticii, câtă vreme, pentru autor, literatura este valoare 
estetică şi filosofie concretă, bazată pe imagine artistică. 


1 Vezi Ochiul lui Osiris - dialoguri. Editura Eikon, Cluj-Napoca, 2010. passim. 

Teoria literaturii reprezintă, la rându-i, o disciplină asupra 
căreia privirea se îndreaptă cu acelaşi interes, al definirii şi al 
circumscrierii. în contra clişeelor frecvente şi a înţelegerii comune, 
discursul tipologizant aruncă o lumină revelatoare peste sensul şi 
mizele acestei ştiinţe. Aşadar, teoria literaturii nu este “o «critică a 
criticii» sau o «metacritică»,,, ci ea rămâne, la fel ca estetica, o 
“conştiinţă de sine a literaturii, văzută în procesualitatea ei, ca act de 
comunicare eminamente lingvistică” 2 . 

Pe de altă parte, estetica subîntinde majoritatea preocupărilor 
teoretice ale lui Mircea Muthu, dar e prezentă, în chip nemijlocit, ca 
fundament al discursului hermeneutic, în două dintre volumele 
publicate. Este vorba despre Alchimia mileniului (1989) şi Călcâiul 
lui Delacroix (1996). Ambele funcţionează, în proiectul larg al 
cercetării, drept plăci turnante între tomurile dedicate studiilor 
culturale sud-est europene. Această poziţie de „intermediaritate” nu 
le răpeşte relevanţa teoretică, nici individualitatea programatică. 
Transpar, din paginile lor, problematizări cu privire la istoria 
disciplinei, la instrumentele ei, precum şi formulări esenţiale privind 
sistemul estetic al autorului, axat pe relaţia dintre ochi (metafora 
concretă a culturii scrise, vizuale) şi ureche (metafora concretă a 
povestirii, ca reminiscenţă a culturii orale), precum şi pe postulatul 
rupturii dintre ele. Considerând radicalul comun al 
tridimensionalităţii - o tridimensionalitate “narativă”, aş numi-o, şi 
cred că aşa trebuie înţeles corect sensul intim al conceptului, dat fiind 
şi vectorul istoric pe care Mircea Muthu i-1 ataşează două mutaţii 
istorice au loc în structura de adâncime a artei europene. Prima, 
apărută la sfârşitul secolului al XlX-lea şi începutul secolului XX, 
exprimă redescoperirea bidimensionalităţii în artele plastice; a doua, 
caracteristică secolului XX, aduce cu sine descoperirea 
cvadridimensionalităţii (venind dinspre teoria relativităţii, 
conceperea timpului ca dimensiune etc.). Ambele au, consideră 
esteticianul, efecte fulminante în câmpul literaturii, precum şi în cel 
al teoriei, unde estetica aplicată capătă un ascendent tot mai 
pronunţat. 


2 Ibidem, p. 131. 

Zona de legătură între studiile de estetică şi studiile de 
balcanologie se găseşte în relaţia dintre vizual (în sensul culturii 
scrise) şi auditiv (în sensul culturii orale). în teoria esteticii, 
postulatul fundamental de la care plecau construcţiile argumentative 
era, după cum am văzut deja, ruptura dintre cele două. în teoria 
culturală, premisa va fi, dimpotrivă, tocmai legătura dintre ele, 
vizibilă încă în articulaţiile unei forma mentis sud-est europene. în 
cărţile sale, cercetătorul se apleacă asupra paradigmelor teoretice şi a 
interpretărilor acestora, care tratează nemijlocit temele geografiei 
culturale şi identitare balcanice. Schematic, în Ochiul lui Osiris, 
analitic şi detaliat în Literatura română şi spiritul sud-est european 
(1976), în Permanenţe literare româneşti din perspectiva comparată 
(1986), precum şi în sinteza Balcanismul literar românesc, autorul 
stabileşte un sistem de diagnoză şi de interpretare a elementelor care 
vertebrează spaţiul balcanic, privit din unghiuri multiple. Suma 
acestor perspective e reprezentată prin viziunea coerentă a sensurilor 
unui câmp semantic doar aparent gregar şi contradictoriu, care-şi 
conţine, la o privire atentă şi detaliată, propriile motivaţii filosofice, 
ontologice şi sociale. Comparatistul formulează astfel o 
metanaraţiune ştiinţifică, legată de o „hartă” a mentalităţii balcanice, 
prin care atributele ei specifice şi mizele ei în contextul continental 
devin, deopotrivă, extrem de evidente. 

Procedural, demonstraţia pleacă de la general la particular. 
Mai întâi, este stabilit contextul diagnostic al problematicii balcanice, 
prin formulări revelatoare. El ţine, în esenţă, de poziţionarea pe 
frontieră, într-un spaţiu al pragului dintre două modele radicaliste, 
manifeste uneori convergent, alteori disjunctiv. între modelul 
occidental european antropocentric şi modelul oriental cosmocentric, 
zona crepusculară balcanică devine un câmp al oscilaţiei, în 
permanentă tensiune. Dimensiunea ei specifică este tocmai 
elasticitatea, fluiditatea categoriilor. Poziţia geografică, apoi 
prelungirile istorice ale romanităţii în ceea ce autorul desemnează ca 
“Bizanţ milenar”, ortodoxismul şi, nu în ultimul rând, istoria 
dramatică şi tulburată a comunităţilor sud-estice contextualizează, în 
opinia lui Mircea Muthu, atât romanitatea orientală în clasicitatea sa, 
cât şi vocaţia europeană a bazinului cultural românesc. 

Discursul analitic îşi mută apoi interesul în câmpul 
precizărilor, al definiţiilor şi al diferenţierilor, cu o pronunţată notă 
polemică la adresa stereotipiilor ataşate mereu noţiunii de 
“balcanism”. O judecată critică asupra conotaţiei peiorative a 
bizantinismului, transferată în mentalul colectiv asupra 
balcanismului, e urmată de precizarea că acesta din urmă reprezintă 
un concept-imagine, al cărui reflex estetic este balcanismul literar. 
Aşadar, balcanismul literar, ca unul dintre reflexele balcanităţii, 
corespunde unei linii comune de valori axiologice, venind dinspre 
istoria medievală şi premodernă a comunităţilor sud-est europene. El 
îşi manifestă încă prezenţa în creştinismul cosmic, fundamentalist 
uneori, al mentalităţii rurale contemporane. 

Există, în viziunea lui Mircea Muthu, patru accepţiuni ale 
balcanismului - politică, mentalitară, stilistică şi axiologică -, menite 
să reconstituie imaginea globală a mentalităţii balcanice, dominată de 
tipologia identităţii multiple. Care ar fi, deci, efectele estetice pe care 
mizează modelul cultural sud-est european? Categorie tipologică şi, 
deopotrivă, relaţională, balcanismul literar va însemna, în termenii 
autorului, un fel de răscumpărare estetică, prin semnul lingvistic, a 
unei drame istorice, compensate adesea prin interpretarea ei 
parodică. Aşadar, între dramă şi parodie se joacă dinamic statutul 
literaturii în spaţiul balcanic. Ea, literatura, participă, ca disciplină a 
spiritului epic şi estetic, la mitologia central şi est europeană. 
Specificul astfel enunţat al balcanismului literar se regăseşte în 
particularizările pe care spaţiul literar românesc le asumă la rândul 
său. Acestea sunt definite prin uniunea dintre geniul liric autohton şi 
vocaţia epică a esticului, sau dintre sancţiunea etică şi autocratismul 
estetic. închizând arcul demonstraţiei, teoreticianul defineşte şi 
funcţia spiritului balcanic în contextul continental. Aceasta ar fi o 
conservare a viului din mesajul cultural comunitar, prin oralitate, ca 
o compensare a suprasolicitării privirii, atât de evidentă în extrema 
contemporaneitate. 

Mircea Muthu propune, aşadar, o dialectică în patru timpi a 
formelor culturale, doar aparent disjunctive. Cum gândeşte autorul 
confluenţa dintre aceste arii aluvionare ne-o arată, cel mai elocvent, 
un volum spectaculos prin anvergura analizei comparative a 
limbajelor artistice, care s-a bucurat de o meritată reeditare. Este 

vorba despre Alchimia mileniului. Interferenţe culturale 3 . Volumul 
cuprinde o sumă de eseuri care circumscriu mai vechi şi constante 
obsesii culturale ale autorului, formulate aici în câteva axiome, 
esenţiale pentru problematicile pe care cercetarea le abordează. 
Direcţia estetică se împleteşte cu analizele comparatiste ale 
obiectelor de artă (fie ele literare, plastice sau muzicale), precum şi 
cu elemente de morfologia culturii, cu studiul geografiilor imaginare, 
al limbajelor artistice şi al relaţiilor dintre ele. Un demers integrativ a 
cărui teză fundamentală, formulată adesea sub incidenţa polemicului, 
este aceea că, dincolo de mult discutatul şi, aparent, unanim 
acceptatul „divorţ al artelor”, se ascunde de fapt o coincidenţă a 
sensurilor şi a mizelor tuturor formelor de artă. 

Ne aflăm, în fond, cu Alchimia mileniului, pe teritoriul 
filosofiei culturii, vertebrată de categorii specifice spaţiului sud-est 
european în principal. Asupra lui, Mircea Muthu glosează din 
perspectiva dublei incidenţe a unor modele, la o primă vedere, 
contradictorii. Pe de-o parte, este vorba despre gramatica 
antropocentrică, fundamentală pentru geografia spirituală 
occidentală, consolidată în Renaştere şi orientată de lectura 
„cuvântului imprimat” - o lectură care „îşi afirmă sensul centripetal 
şi caracterul asociativ în acelaşi timp” 4 . E un prilej fericit, pe care 
autorul şi-l oferă, de a demonstra relaţia dintre funcţiile gramaticii în 
poezie şi raporturile geometrice în pictură, ambele bazate pe trei 
puncte de constituire a reprezentărilor, trădând dorinţa de stabilitate a 
omului european. Pe de altă parte, acestora li se opune gramatica 
orientală cosmocentrică, bazată pe un „punct zero”, care elimină 
sugestia volumetrică din reprezentările plastice, precum şi balastul 
stilistic din cele literare. Ca vârstă a culturii europene, întoarcerea 
spre „punctul zero” coincide cu generaţia plastică a unor Gaugin, 
Klee sau Miro, precum şi cu formula lirică a poeziei pure 5 . 
Asemenea paradoxale coincidenţe (care nu sunt conjuncturale sau 
formale, ci de substanţă) sunt comentate în Alchimia mileniului 


3 Ediţia a doua, revăzută şi adăugită, e publicată la Editura Casa Cărţii de Ştiinţă, 
Cluj-Napoca, în 2008. întâia ediţie a apărut la Editura Cartea Românească, 
Bucureşti, 1989. 

4 Vezi eseul Trei puncte, în ed. cit., p. 41. 

5 Vezi eseul Punctul zero, în ed. cit., pp. 47-53. 

pornind de la o serie de dublete sau de triplete conceptuale menite să 
numească radicalii esenţiali ai actului cultural. Aşadar: cuvânt - 
imagine - cultură, o discuţie în interiorul căreia autorul, pornind de 
la Povestea despre Sindipct filosoful, asumă pariul riscant al 
convergenţei dintre semnul lingvistic şi cel iconic; vorbire - scriere 
- reprezentare, unde teoria rostirii ca formă de existenţă afirmă arta 
sunetului ca sinteză, în sensul unor pulsiuni regăsibile în toate 
limbajele artelor şi dovedind din nou sincretismul de esenţă al 
acestora; plastică - literatură, care au în comun natura lor de fapte 
antropologice, capacitatea de a desemna universalitatea spaţializării, 
bi/tridimensionalitatea (circumscrise istoric prin tridimensionalul 
artei clasice, renascentise etc., apoi prin bidimensionalul artei 
contemporane, în speţă cea a secolului XX); scriitura - lectura, cu 
mecanismele lor de construcţie a ficţiunii, bazate pe semnificaţia 
tipologică a imaginii în mişcare; în sfârşit, Occident - Orient, la 
coincidenţa cărora se situează fascinantul spaţiu balcanic, subiect 
predilect al multora dintre eseurile din secţiunile a doua şi a treia ale 
cărţii. 

Detenta teoretică din prima parte a volumului (intitulată 
Ochiul şi cuvântul ) nu este abandonată nici în părţile următoare 
(Alchimia mileniului şi Conexiuni culturale sud-est europene ), deşi 
acestea din urmă cuprind cu precădere analize concrete ale unor 
opere artistice. în Alchimia mileniului, din perspectiva osaturii 
conceptuale descrise mai sus, operele sunt tratate mereu în registru 
comparativ. Mircea Muthu relevă astfel relaţiile de substanţă dintre 
Bacovia şi poetica plastică a „punctului zero” la Magritte, dintre 
Arghezi şi volumetrica densă a picturii lui Cezanne, dintre 
iconografia sacră, expresie a unui Logos doctrinar creştin, şi poezia 
pură barbiană, dintre efigia simbolică şi „muzica îngheţată” a epicii 
lui Mateiu Caragiale, dintre formele „extazului abstract” la Blaga şi 
Brâncuşi, dintre elementele de plastică mistică a literei la Nichita 
Stănescu ori corespondenţele metaforicii stănesciene cu motivele 
plasticii lui Ţuculescu (în speţă ochiul). Un univers fascinatoriu al 
formelor coincidente se instituie astfel în paginile cărţii, ca expresie 
critică şi estetică a relaţiilor intime dintre sensurile artei, dar şi dintre 
sensurile lumii şi ale fiinţei. Apoi, a treia secţiune a cărţii, Conexiuni 
culturale sud-est europene, conţine câteva studii de morfologia 

culturii şi de analiză (comparată) a mentalităţilor. Prin intermediul 
acestora, Mircea Muthu configurează atât caracteristici 
paradigmatice ale unei forma mentis specifică spaţiului balcanic, cât 
şi direcţiile importante din istoria cercetării acestei geografii 
spirituale, printr-un discurs aflat la mare distanţă de stereotipiile des 
întâlnite în comentariile de gen. 

Volumul Alchimia mileniului relevă o întreagă cultură 
continentală, aşezată, de două milenii, pe principii ale coerenţei, ce 
se reclamă citite şi înţelese corect. în egală măsură, cartea exprimă 
spiritul cercetătorului, la rândul său aşezat riguros pe această 
structură de „noduri şi semne”, declamându-şi îndreptăţitul orgoliu al 
descifrării lor, cu nedisimulată voluptate, şi relevând faţetele multiple 
ale unei persona teoretice care mai are încă multe cărţi dejucat. 

Felix NICOLAU 

Balcanii văzuţi din inima Transilvaniei 

Puţini dintre intelectualii de o anumită etate, foşti directori de 
conştiinţă, mai rezistă în faţa noilor generaţii. Nici ca operă, şi cu atât 
mai puţin ca figuri publice. Mircea Muthu însă reuşeşte să persiste 
datorită anvergurii intelectuale a operei sale. Chiar dacă profesoral- 
sofisticate în construirea mesajului, cărţile ex-decanului clujean 
rezistă fără probleme, ba chiar mulţi dintre noi şi-ar dori reeditarea 
lor, datorită tematicii largi şi abordărilor curajoase, mereu motivate 
ştiinţific. 

Mircea Muthu este cunoscut mai cu seamă datorită studiilor 
despre balcanism. Opera lui însă este mult mai versatilă. Acest fapt a 
fost posibil datorită distincţiei între o forma mentis occidentală, 
antropocentrică, şi alta orientală, cosmocentrică. Profesorul admite 
mixarea lor în ultimele decenii. Cu alte cuvinte, imposibilitatea 
conturării unui portret-robot pentru „duhul locului”, aşa cum îl 
descriau cel puţin romanticii. Spre deosebire de fetişizatorii 
influenţei occidentale, Mircea Muthu încearcă să recupereze 
demnitatea funcţională a balcanismului. Acest lucru se poate realiza 
printr-o petitio principii, anume prin amintirea primelor influenţe 
bizantine. Tradiţia bizantină este „bipolară”, tensionată fiind de 
suprapunerea religiosului cu laicul. Dualitatea este vizibilă în spaţiul 
românesc încă de la primele scrieri cu caracter cult - bunăoară, 
învăţăturile lui Neagoe Basarab către fiul său Teodosie. 

A doua fază a influenţei balcanice ar fi cea parodică şi care 
cuprinde domniile fanariote, dar există şi valenţe tragice ale acestei 
mentalităţi, o a treia fază, care începe încă de la Dimitrie Cantemir. 

De la întru la între 

Interesant este că, deşi teoreticianul recuperează valorile 
balcanismului, el spune că acest lucru se poate realiza prin 
răscumpărare estetică. Accentul cade pe cultură şi creaţie, aşadar. Un 
Mateiu Caragiale reuşeşte să confere supra sens Isarlâkului. Iar dacă 
parodia contribuie la sănătatea morală a balcanicului, atunci trebuie 
să ne amintim că Linda Hutcheon teoretiza parodia ca fiind o 

reinterpretare a unui model. Ne aflăm în perimetrul riguros al 
clasicismului, orişicât. Aş risca să spun că Mircea Muthu apreciază 
balcanismul înfrumuseţat, că îi place mai mult Caragiale-fiul decât 
Caragiale-tatăl. 

Printre contestatarii de categorie grea ai balcanologului clujean 
s-a numărat şi Eugen Negriei. Iritări a stârnit trecerea de la „într”-ul 
blagian la „starea lui între, a virtualităţii înseşi”. Şi totuşi, este 
evident că noi, ca popor, ne regăsim la răscruce, între etosuri şi 
mentalităţi, de unde relativismul şi haosul aferente. Intre -le nu este 
neapărat o stază paradisiacă. De aceea, cercetătorul recurge la 
„recuperarea estetică” şi la tehnici necesare „supravieţuirii mitului”. 
Pentru a da sens balcanismului în degringoladă, avem nevoie de o 
recuperare a spiritualităţii arhaice, fie ea şi în chipul mitului 
semiantropomorf personificat de Nastratin Hogea. 

Dar supereroul balcanismului elevat este Meşterul Manole, pe 
care nu puţini încearcă să îl propulseze spre sfere mai occidentale, 
într-o Mittel Europa întrucâtva rigidă şi robotizată. Să nu uităm că 
mulţi transilvăneni susţin că Balcanii se opresc la poarta 
Braşovului... Din analizele variantelor baladei Meşterul Manole, 
Mircea Muthu deduce un spor de creativitate în cele româneşti şi 
sârbeşti. 

Interludii şi trepte 

Dualitatea de tip balcanic, între homo faber şi ho mo 
contemplativus ar favoriza apariţia unui „Faust balcanic” în chip de 
arhitect. Dar toate motivele balcanice primesc o prelucrare diferită în 
spaţiul românesc. Bunăoară, haiducul, întruchipare a spiritului 
epopeic, parvenitul fanariot, lăutăresc şi hulpav etc. Feţele 
balcanismului literar sunt mult mai numeroase decât cele ale 
balcanismului de mahala. Mircea Muthu a propus aproape o grilă de 
lectură în cheie balcanică a literaturii române. O grilă care nu ar 
trebui să deranjeze pe nimeni, căci ea extrage „sensul activ al 
tragicului”. 

Existenţa în turcocraţie a favorizat „deplasarea de la mythos 
spre logos”, ceea ce poate fi interpretat ca un conflict între istorie şi 
legendă. Indici ai acestei spiritualităţi proteice sunt moştenirea 
bizantină a profetismului şi mesianismului, a caracterului epopeic, 

apoi lumina, drumul şi roata. Ne aducem aminte de necunoscutul 
care rostogoleşte o roată de căruţă în debutul Cărţii de la Metopolis a 
lui Ştefan Bănulescu. Prelucrarea acestor motive se face prin prisma 
rediscutării profilului intelectual al maeştrilor profesorului clujean: 
Dimitrie Cantemir, Lucian Blaga, Liviu Rebreanu şi Paul Zarifopol. 
Acestea sunt treptele realului înspre revelaţia estetică ce poate 
transgresa, prin sublimare, multiplele straturi de civilizaţie care ne 
informează mentalitatea. Un estetism sofianic ce asimilează 
categoriile frumosului, după care le redimensionează metafizic. O 
asemenea montare ideatică fastuoasă justifică pe deplin propunerea 
unei ontologii a lui „între”. Un între care unifică spaţii şi mentalităţi 
în devenire - de la mit până la globalitate - nu poate fi decât un între 
mobil, heraclitic, o forma mentis ce a funcţionat ca nisus formativus, 
dar care e imposibil de cuantificat la modul ştiinţific. 

în pofida amplasamentului său transilvan şi academic, Mircea 
Muthu s-a manifestat ca un intelectual al interludiului. Studiile sale 
literare au trecut graniţa către teorie şi chiar ideologie, însă mereu au 
înglobat componenta estetică. De aici, probabil, şi necesitatea de a se 
manifesta ca poet. Dacă Maria Todorova a urmărit traseele 
imaginarului balcanic, cercetătorul român a reabilitat sensurile 
balcanismului prin categoriile estetice, dar a şi deschis direcţii de 
interpretare pentru următoarele decenii. Spiritualitatea românească ar 
fi infinit mai săracă tară această rediscutare a culturii ca geografie 
sufletească. 

Constantina Raveca BULEU 

Două volume recente 

Două cronici (prima publicată în Apostrof , nr. 9/2010, a doua 
în Contemporanul/Ideea Europeană , nr. 5/2013) mi-au oferit 
posibilitatea de a mă reîntâlni cu Mircea Muthu în cele două ipostaze 
pe care le ştiam încă din studenţie: aceea a savantului preocupat de 
istoria culturii şi a mentalităţilor, de filosofie sau de literatură 
contextualizată regional, şi aceea a omului vecin cu poetul foarte 
sensibil care este: melancolic cu măsură, precis în sentimente, 
tranşant cu el însuşi şi cu ceilalţi. Primul text vorbeşte despre obsesia 
de o viaţă a Profesorului Muthu, balcanismul şi balcanologia, iar al 
doilea, despre introspecţia exersată prin intermediul interviurilor. 
Reiau aici cele două texte, fiindcă ele se completează reciproc, 
îmbinând subiectivul cu obiectivitatea, apropierea de celălalt cu 
distanţa impersonală a savantului pus în slujba ideii şi a demersului 
ei analitic. Aşa l-am cunoscut pe Mircea Muthu, ca studentă: tandru 
sau ironic cu sine însuşi şi cu ceilalţi, inflexibil şi neconcesiv când 
venea vorba de concepte şi de însuşirea lor corectă. Cu alte cuvinte: 
o îngemănare fericită între spiritul de geometrie şi cel fluid, de fineţe; 
aşa cum, de fapt, un bun „balcanic” de tip neoplatonic se cuvine să 
fie... 

,Jn asta stă totul: a te întoarce; să tânjeşti, să pleci dintr-un 
loc şi să vii din nou acolo. Fără acest loc de care eşti legat, nu l-ai 
iubi nici pe el, nici pe vreun altul, nici n-ai avea de unde să pleci, 
căci n-ai fi nicăieri.” - scrie Mesa Selimovic în Dervişul şi moartea , 
text asumat autoidentitar de către Mircea Muthu în motto- ul 
volumului său de eseuri sincrone tematic, apărut în 2012 la Editurile 
Eikon şi Scriptor, sub titlul Panoramic sud-est european. Confluenţe 
culturale. „întoarcerea ” echivalează, în acest caz, cu revenirea la o 
arie tematică mai veche, prin intermediul unei suite de studii ce 
revelează o obsesie culturală de o viaţă, disecată cu exigenţă, 
asumată ca hermeneutică deschisă, dinamică, pe care omul de cultură 
clujean a transformat-o într-o componentă mereu reînnoită a 
identităţii sale. E vorba, fireşte, de balcanism, concept-imagine 
recurent în bio-bibliografia autorului, început în cărţi exegetice mai 

vechi, dezvoltat apoi în cele trei volume de Balcanologie (2002, 
2004, 2007) şi în cele două ediţii ale Balcanismului literar românesc 
(2002, 2008). 

Impecabil orchestrată, reiterarea tematică din volumul 
rememorativ de faţă debutează cu un capitol intitulat Acolade 
teoretice, unde autorul furnizează o terminologie decantată diacronic 
şi critic, căreia îi aparţine balcanologia ca „domeniu mulţi- şi 
interdisciplinar ”, aprofundat de specialişti români precum Victor 
Papacostea, Nicolae Iorga, Theodor Capidan, George Murnu, Petru 
Caraman, Adrian Fochi, Dumitru Caracostea sau Alexandru Duţu, 
dedicat în esenţă circumscrierii identităţii culturale, geografice, 
istorice şi spirituale regionale, est-europene. Extensia sa operatorie, 
balcanitatea, beneficiază de un veritabil tablou clinic realizat în trei 
etape în volum, în vreme ce definirea balcanismului ca atare 
debutează, foarte logic, cu deconstrucţia negativităţilor 
stereotipizante fixate abuziv în mentalitatea colectivă, pentru a se 
ajunge, în final, la o rafinată reconstrucţie palimpsestică a 
dimensiunii culturale pe care termenul o are, graţie căreia 
balcanismul reprezintă mai întâi - spune Profesorul Mircea Muthu - 
„atitudinea interogativ-stenică faţă de o realitate politică 
fragmentată” , apoi „o veritabilă strategie de cultivare a derizoriului 
şi a hazului-de-necaz - [ca] parte integrantă dintr-o filosofie a 
supravieţuirii „. 

Dacă aceste două straturi poartă marca sincopelor generate de 
specificul istoriei sud-est europene, cel de-al treilea, al balcanismului 
ca „şcoală de stil artistic”, funcţionează soteriologic. Un subprodus 
complementar al istoriei agitate din Balcani este balccinizarea, 
etichetare de mentalitate fluidă, cu implicaţii geo-politice globale. La 
polul opus, perimetrul culturii academice oferă, prin bizantinologie, 
refugiul intelectualizant-aristocratic în imaginea unui Bizanţ politic, 
cultural şi moral, în care se intersectează moştenirea intelectuală 
hellenică, legislaţia romană şi spiritul autocratic propriu 
creştinismului oriental. Funcţie a peipetuării Bizanţului cultural, dar 
şi a decăderii Bizanţului istoric, bizantinismul continuă - arată 
Mircea Muthu - seria diacronică metamorfică specifică 
balcanismului, fiind conceput, pe rând, ca specificitate culturală, 


123 



Iulian Boldea (Coord. ) 


excelenţă intelectuală, tară politică sau de mentalitate şi-n cele din 
urmă ca discurs cultural degradat, decadent, alexandrinizat. 

Sintetica incursiune în istoria şi implicaţiile interdisciplinare 
ale balcanologiei continuă în Identităţi/alterităţi balcanice, cu o 
dezbatere concentrată asupra ecuaţiei instabile geografie fizică - 
geografii simbolice — identitate, dublată de o analiză critică pe două 
volume consacrate identităţii balcanice, Balkan Identities. Ncition 
and Memory (2004), respectiv Francophonie et multiculturalisme 
dans le Balkans, din 2006. Interesul autorului pentru apariţiile 
editoriale din domeniu generează câteva nuanţări conceptuale 
necesare atât în capitolul intitulat însemne bizantine în spaţiul 
românesc, unde punctul de plecare îl reprezintă lucrarea Corinei 
Nicolescu, Moştenirea artei bizantine în România, cât şi în Bizanţul 
şi ideologia politică, o incitantă lectură a cărţii lui Helene Ahrweiler, 
Ideologia politică a Imperiului Bizantin. Ambele texte reprezintă un 
preambul incitant pentru arheologia „echilibrului instabil”, complex 
caracteristic pentru definirea spaţiului balcanic, din eseul intitulat 
„ Cădere ” şi compensaţie, unde opţiunea de hermeneutică filosofică 
a autorului clujean îşi propune să definească „«metafizica abisală a 
Răsăritului», căreia i se cere o finalitate soteriologică şi pentru care 
evenimentul nu este decât o întâmplare, iar existenţa însăşi stă sub 
semnul provizoratului etern”. Interpretarea se dezvoltă ulterior într-o 
subtilă articulare românească a conversiei înspre negativ, a 
„căderilor ” din diferite creaţii, reperele culturale autohtone ale 
demonstraţiei fiind Lucian Blaga, Constantin Noica, Nae lonescu, 
Mircea Vulcănescu, Ion Barbu şi Mircea Eliade. 

Preocupat de progresive aprofundări culturale concentrice, 
exegetul identifică inflexiuni de mentalităţi sud-est europene în 
studiile de istorie literară ale diasporei româneşti ( întregiri 
bibliografice), în vreme ce teoreticianul obsedat de concatenări 
deschide discuţia înspre evoluţia discursului comparatist 
(Comparatismul în trei ipostaze), abordând apoi, în De la gliptic la 
major, implicaţiile policentrismului culturilor din spaţiul teoretic de 
pe mapamond, cu inerente opriri şi în istoria culturii româneşti, 
fascinaţia căzând, în ambele cazuri, pe valenţele spirituale ale 
geografiilor spirituale de tot felul. Focalizarea aplicativă e dedicată 

etnologiei, într-un comentariu, intitulat Etnologie balcanică, al 
studiilor consacrate izomorfismelor folclorice din Balcani. 

Metodologia specifică balcanologiei, istoria şi coordonatele 
sale ideatice identifică în comportamentul lingvistic un adjuvant nu 
numai surprinzător, ci şi aparent inepuizabil, după cum o dovedesc 
cele trei perimetre ştiinţifice analizate în eseul intitulat Lingvistice', 
tracologia lingvistică, latinitatea balcanică şi filologia slavă. O 
zemoasă schimbare de ton ne oferă eseul Geografia culinară, 
cuceritoare translare a culturii gastronomice balcanice în difuza 
oralitate (tipic balcanică) a discursului, Mircea Muthu dovedindu-se 
capabil să-şi proiecteze cititorul într-un univers regional care e 
simultan prezent şi arhaic. Aceeaşi senzaţie paradoxală de sincretism 
(a)temporal ne este transmisă prin eseul intitulat Periplu balcanic, 
subtilă analiză a diferenţelor de registru din jurnalele călătoriilor 
balcanice ale lui Dimitrie Ralet şi Dimitrie Bolintineanu. 

Trecerea dinspre Teorie înspre Inserţiile în imaginar, din cea 
de a doua secţiune a volumului, ia forma unui elogiu adus lui Nikos 
Kazantzakis, cel care a învăţat de la personajul său Zorba „să 
iubească viaţa şi să nu se teamă de moarte ” (Odiseea cealaltă). Tot 
o poveste despre viaţă şi moarte este Tinereţe fără bătrâneţe şi viaţă 
fără de moarte, analizată în Făt Frumos şi „vremea uitată”, într-o 
cheie a modelului platonician inversat. întâmplător sau nu, din 
orizontul lui Kazantzakis se desprinde şi unul dintre protagoniştii 
studiului O componentă a tipului tragic: Chira Chiralina, adică 
Panait Istrati, plasat în centrul unei hermeneutici complexe, ce 
reclamă competenţa nuanţată a teoreticianului literaturii, dar şi 
lejeritatea traversării interdisciplinare a unor spaţii culturale majore, 
pentru proiectarea un tablou interpretativ coerent, în care Procopius 
din Cezareea se întâlneşte cu variantele balcanice ale baladei Chira 
Chiralina, cu proza românească inspirată de ea şi cu extensiile sale 
mitologice şi literare. în sfera mitologiei comparate se menţine eseul 
intitulat Kostandin şi Dorutina, unde miza demonstraţiei o reprezintă 
configurarea eliadescă a raportului dinamic dintre mit şi istorie. 

Eseul Tipologii sud-estice în proza românească jonglează cu 
miniaturile analitice ale unor romane cu vârste şi discursuri diferite 
(Iarna Fimbul - Alice Botez, Lunatecii - Ion Vinea sau „noua Istorie 
Ieroglifică ” a lui I.D. Sârbu, Adio, Europa!), dar care, graţie 

măiestriei hermeneutice a autorului, ancorează stilistic în arealul 
literar sud-est european. Atenţia prioritară acordată literaturii române 
nu exclude interesul autorului pentru celelalte literaturi balcanice sau 
pentru reflexele literare regionale ale Bizanţului, eşantionate în 
Diptic epic sârbesc, Inăuntru/înafară, Bizanţul - un pretext? şi, mai 
ales, în Antologii lirice balcanice. în acelaşi areal cultural, limbajul 
confirmă la rândul său teza unităţii în diversitate în eseul intitulat 
Dor şi Mall (corespondentul albanez al celui dintâi), în vreme ce 
reverenţa în faţa plasticităţii şi forţei identitare a limbajului 
marchează fiecare observaţie din Teologie şi filologie, studiu 
dezvoltat în siajul diortorisirii Sfintei Scripturi de către Bartolomeu 
Valeriu Anania (2001). Elegantul eseu construit în jurul Sfintei 
Treimi a lui Andrei Rubliov rămâne o mostră de erudiţie şi de rafinat 
discurs interdisciplinar, recomandabilă teologilor - şi nu numai... 

Largul intermezzo hermeneutic este urmat, în a treia secţiune a 
volumului, intitulată Despre românii din Balcani, de o revenire la 
eşafodajul teoretic al balcanologiei, printr-o serie portretistică 
deschisă de către George Vâlsan, fondatorul studiilor modeme de 
etnografie şi antropologie de la universitatea clujeană, fiind 
continuată cu loan S. Neniţescu, poet şi publicist, autor al unui 
„studiu” intitulat De la românii din Turcia europeană (1895). Sunt 
investigaţi, apoi, Silviu Dragomir, titular, în perioada interbelică, al 
Catedrei de istorie a popoarelor sud-est europene a Universităţii din 
Cluj, şi Gheorghe Caragiani, cărturar interesat de studiile aromâne. 
Schiţa monografică dedicată publicaţiei Revue des Etudes Sud-Est 
Europeennes confirmă amploarea ştiinţifică a disciplinei 
balcanologiei comparate, în vreme ce documentele prezentate în 
secţiunea consecutivă - Istorie, cum au luat turcii Ţeligradul, şi cum 
s-au risipit grecii în împărăţia lor. Scrisă de aceasta la anul de la 
mântuirea lumii 1620. Iar [acum] întoarsă în limba românească şi 
„advis”-ul despre Mihai Viteazul din Discours des affaires de 
Transilvanie, contaenant ce qui c’est passe entre le Prince et 
quelques siens subiects - oferă un savuros background pentru 
aparent paradoxalul interes al omului de cultură transilvănean 
„generic” pentru balcanologie. Preocuparea e, de altfel, reiterată în 
articolul rezervat termenului Balcania, dar şi în cronicile unor 
volume semnate de către Daniel Vighi ( Tentaţia Orientului), Adrian 

Majuru ( Bucureştiul albanez), Marius Dobrescu ( Drumul speranţei) 
şi Antoaneta Olteanu ( Homo balcanicus). 

Instrumentalizând desăvârşit rigoarea ştiinţifică şi infinitatea 
nuanţărilor erudite, cartea lui Mircea Muthu reprezintă un profund 
periplu cultural şi didactic, dar şi o obstinată pledoarie pentru 
recunoaşterea complexităţii balcanismului şi pentru ignorarea 
stereotipiilor negative care au obturat recunoaşterea componentei 
sud-est europene în configurarea identităţii noastre, identitate 
asumată de către autor nu numai în spaţiul obiectiv al studiilor sale 
ştiinţifice, ci şi în notele de jurnal din penultimul act al acestui 
volum. Deloc surprinzător pentru un autor care şi-a transformat 
disciplina într-o operă deschisă, dinamică şi sinonimă cu propria sa 
existenţă, cuvântul final al Panoramicului sud-est european reia o 
prefaţă din 2011, intitulată Memorie şi proiect. Obsesia rămâne, în 
acest fel, deschisă... 

Onorând o promisiune mai veche, Mircea Muthu publică, în 
2010, un volum de interviuri proprii, intitulat Ochiul lui Osiris. 
Dialoguri, apărut la Editura Eikon din Cluj-Napoca. Acordate de-a 
lungul mai multor decenii, interviurile antologate sintetizează 
indirect un autoportret uman şi cultural multistratificat, în crearea 
căruia coincidenţele şi recurenţele nu numai că explică, ci şi unifică 
ipostazele omului Mircea Muthu. în logica acestei autoconstrucţii, 
motto-\A ales („Nu te lua la întrecere cu nimeni; aleargă singur ”) 
ancorează biografic în sfaturile paterne, se leagă indirect de un pivot 
traumatic al copilăriei, se contaminează cu universul intelectual al 
omului de cultură dependent de constante aprofundări şi 
concentrează dominantele personalităţii autorului, laolaltă cu 
motivaţiile sale de adâncime. 

Sub tutela simbolisticii multiple a „ochiului lui Osiris”, omul 
de cultură Mircea Muthu, surprins în diferitele sale ipostaze, adună 
reflecţii dialogale din ultimele două decenii, dominate de ideea de 
echilibru şi de înţelepciune detaşată. „Interviurile alcătuiesc - 
precizează autorul în textul introductiv al volumului -, dincolo de 
reiterările normale, pledoarie pentru înţelegere şi echilibru, cu 
speranţa că reţin măcar ceva din temperatura unei epoci trăită 
cultural, administrativ şi social .” Dacă rafinamentul intelectual al 
protagonistului furnizează mostre de trăire culturală autentică a lumii 

în care el se mişcă degajat, pe mai multe paliere, înţelegând 
mecanismele lor de funcţionare şi adaptându-se exigent 
imperativelor lor, sensibilitatea sa permite scurte viziuni asupra unei 
psihologii marcate traumatic, supuse apoi unei hermeneutici 
complexe, iscate din necesitatea unei sistematicităţi funciare. 
Obsesiv rememorată, copilăria înseamnă mai ales arestarea tatălui, 
trimiterea lui la Canal şi statutul consecutiv de paria al membrilor 
familiei. Pentru copilul Mircea Muthu, excluderea socială este 
compensată prin lectură. Din perspectiva reacţiei mature de 
intelectualizare, acest exerciţiu subconştient de supravieţuire se 
încarcă de o valoare genetică, autorul notând în De ce scriu? In ce 
cred?: „De atunci probabil şi pornirea, obscură şi ea, de 
autoconstrucţie prin intermediul Cuvântului scris şi pe care nu l-am 
considerat niciodată un paleativ .” 

Pe un strat hermeneutic superior, acest „ proces ciutoproiectiv ”, 
conceput şi perceput implicit ca unul de tip eliberator, îşi găseşte 
confirmarea în cuvintele lui fon Barbu: „ Civilizaţia noastră e sortită 
să se petreacă în virtual şi interior .” Tot graţie gândurilor lui fon 
Barbu se conturează şi aplecarea autorului înspre investigarea 
valenţelor balcanismului, „ conceput ca dramă (cu reversul său 
parodic) şi ca răscumpărare estetică”. Plasat, cel puţin din prisma 
mentalităţilor, la polul opus sensurilor peiorative, mai ales de ordin 
etic, ale balcanismului, cercetătorul acestui fenomen îşi caligrafiază 
propriul profil, în încercarea de a circumscrie coordonatele obiectului 
său de studiu. „ Transilvăneanul disciplinat din mine - scrie el - 
doreşte să circumscrie, fără grabă, o forma mentis, şi asta nu poate 
s-o încerce decât, iarăşi, cu instrumentul său obişnuit: cuvântul, 
grevat câteodată de formaţia profesională.” De altfel, paradoxul 
ardeleanului care se ocupă „de locul nostru între culturile sud-est 
europene ” (Despre Sud-Estul european) revine în fiecare definire 
identitară inclusă în volum, graţie condiţionărilor bibliografice şi de 
biografie spirituală personală. „ Modalitate de autoconstrucţie, în 
primul rând interioară” - aşa cum este definit în „Nu ne putem defini 
fără postulatele noastre sud-est europene” -, scrisul înseamnă nu 
numai interiorizarea „cerului înstelat” kantian, ci şi armonizarea 
dorinţei de sistem, în contextul extensiunilor unei teme „volatile”, 
cum este balcanismul. 

Propensiunea către sinteză şi exigenţa intelectuală dictată de 
obiectivitate îi marchează Profesorului Muthu opţiunea pentru studii 
interdisciplinare, care impun elaborarea unor concepte-imagini (un 
asemenea concept-imagine fiind însuşi balcanismul), adevărate 
provocări proiectate pe durata unei întregi vieţi. Dacă la aceasta 
adăugăm mefienţa faţă de tot ceea ce apare ca fiind încheiat, 
definitiv, mort, precum şi înţelegerea criticii, în siajul lui Eco, drept 
„operă deschisă”, salvatoare prin dinamică poietică intrinsecă, avem 
o explicaţie pentru unitatea de ton şi de obsesie a cărţilor lui Mircea 
Muthu. Un strat hermeneutic superior, conceput ca reflex simbolic al 
scrisului propriu, trimite, de pildă, la perimetrul antic egiptean: „O 
străveche tradiţie ne spune că Hermes Trismegistul i-arfi învăţat pe 
egipteni arta scrierii. întregul Univers, ar fi afirmat el, nu e decât o 
singură Carte, un manuscris unic, un gigantic fir de papirus al 
Cerului şi al Pământului. Aplecat deasupra tăbliţei, Scribul, 
strămoşul nostru, fixase cu condeiul urma trecerii lui şi a lumii sale 
«ca să se ştie», cum va nota - după milenii - cronicarul medieval. 
Ce altceva pot face astăzi decât să le repet efortul, aşa cum mă 
pricep, cu umilinţă şi orgoliu?” 

Atitudini spirituale gemelare, umilinţa şi orgoliul marchează 
tonalitatea fiecărui interviu recuperat în Ochiul lui Osiris, 
acompaniind perfect luciditatea obiectivă a intelectualului critic, 
participativ, care răspunde, nu de puţine ori, la întrebări incomode 
despre politică, istorie, universitate sau literatură. întrebat, de pildă, 
ce i-a adus Revoluţia, Mircea Muthu vorbeşte despre speranţă (vag 
definită, dar universală), însă recunoaşte, mai puţin politic, „o 
dureroasă stare de oboseală”, datorată rupturii istorice. 
Radiografiind cu măsură societatea românească postrevoluţionară şi 
aşteptările ei (într-un interviu din 1990), el îşi temperează 
optimismul în ceea ce priveşte evoluţia istoriei şi optează pentru 
încredere, „pe palierul duratei lungi în celula românească”. 
Convins că aceasta din urmă „rămâne ceea ce a fost”, adică „valoare 
preponderent estetică, precum şi filosofie ad concretum, prin 
imagine artistică”, Mircea Muthu crede în angajarea integralistă a 
revistelor noastre literare şi în necesitatea unei istorii de ansamblu 
care să consemneze literatura română postbelică, fără carenţele celor 
deja apărute. Cât priveşte „Relaţia ideală” dintre artă şi politică. 

deşi el vede în cultură „una dintre condiţiile sine qua non cde 
continuităţii de existenţă a polisului” şi crede în implicarea 
exemplară a scriitorului în perimetrul social, autorul, în consens cu 
majoritatea „ confraţilor în ale scrisului ”, se simte „un paria în 
cetatea de legi făcute pentru alţii, nu şi pentru creatorii de cultură”. 

Indiferent de funcţia ocupată într-o epocă sau alta (decan, 
rector interimar, prorector), Mircea Muthu trasează coordonatele 
propriei sale identităţi în funcţie de constantele intelectuale ale 
biografiei sale, fie că avem în vedere alegerea teoriei culturii drept 
perimetru integrator, fie că revenim la balcanismul pe care îl 
cercetează cu obstinaţie, furnizând mereu aprofundări conceptuale 
menite să pună în valoarea complexitatea fenomenului şi să înlăture 
preconcepţiile unilateralizante de pe axa negativităţii. Astfel, el vede 
în balcanitate „o axiologie comună popoarelor sud-est europene” 
(,„Balcanismul e un concept-imagine”) şi în balcanismul literar un 
reflex al ei. Pedagogic, discursul lui Mircea Muthu explicitează 
geneza intrării balcanismului în raza preocupărilor sale şi explică 
nuanţat diferitele sale valenţe: politică şi etnică, de mentalitate, 
axiologică, stilistică, compensatorie ş.a. 

încrederea lui Mircea Muthu în vitalitatea culturii româneşti, 
chiar şi în epoca alexandrină pe care o traversăm, ancorează în 
gândirea lui Lucian Blaga şi ia forma tezei din Alchimia mileniului, 
potrivit căreia „la noi nu e definitivată ruptura dintre ochi şi ureche”, 
propensiunea pentru istorisire fiind originată în acest fenomen. 
Exegetul extinde subtil şi profund perimetrul fenomenului: 
„Literatura rămâne, aici [în Estul şi Centrul Europei], ceea ce a fost 
întotdeauna: o modalitate de cunoaştere şi o formă de 
autoconstrucţie prin cuvântul ce păstrează urma vorbei rostite” 
('Cultură naţională, naţionalism romantic şi xenofobie, 
multiculturalism, în lumea de după căderea Cortinei de fier). 

întrebat, într-un interviu din 2000, dacă preferă să fie bogat 
sau fericit, Mircea Muthu răspunde la antica întrebare a lui Epictet: 
„Şi una şi alta; până acum însă nu am fost nici bogat şi nici fericit. 
Probabil că nici nu voi fi. Totuşi, dacă vorbim despre putinţa de a fi 
fericit, permiteţi-mi să-i răspund eu lui Epictet cu un citat din 
Apocalipsa Sf. Ioan, X, 10: «Atunci am luat cartea din mâna 
îngerului şi am mâncat-o, şi era dulce ca mierea, dar după ce am 

mâncat-o, sufletul meu s-a amărât». Om al cărţii, trăiesc asemenea 
momente, privilegiate zic eu, de fericire amară”. Interviurile strânse 
în acest volum recuperează asemenea momente de „fericire amară”, 
anunţând, totodată, şi „permanentizarea” unor viitoare stări similare, 
trăite la o margine existenţială oximoronică, unde certitudinea se 
metamorfozează în fragilitate, şi invers... 

Adriana TEODORESCU 

Să ştii de unde pleci, ca să ai unde pleca. 

Despre asumarea unor rădăcini încurcate 

Volumul lui Mircea Muthu, Panoramic sud-est european. 
Confluenţe culturale, apare în anul 2012, la editura Eikon & Scriptor 
din Cluj-Napoca, fiind o dublă demonstraţie a faptului că asumarea 
rădăcinilor, nicidecât un lucru facil, este un gest de maximă 
vitalitate, organică şi culturală, ce condiţionează subtil continuitatea 
omului în realitatea care, plastic, îi primeşte forma şi se schimbă 
astfel pentru totdeauna în ceea ce îl priveşte. Continuitatea nu trebuie 
înţeleasă ca o funcţie a monotoniei şi previzibilităţii, ea putând 
include şi ruptura, dislocarea, devierea, ci, mai specific, ea trebuie 
concepută ca o formă de permanentă recuperare a rădăcinilor dinspre 
trecut înspre prezent, şi nu invers. Timpul nu trebuie falsificat, 
locuirea nu trebuie realizată anacronic, dar ar fi frumos de cărat 
casele în spate, cel puţin în minte. 

Prima demonstraţie se referă la continuitatea auctorială. 
Prezenta carte este o re-venire asupra tematicilor balcanismului şi 
bizantinismului, a culturii sud-est europene care îl pasionează, de 
multă vreme, pe Mircea Muthu, despre care scrie cărţi ( Balcanologie , 
voi. 1, 2002; voi. 11., 2004 şi voi. 111, 2007, Balcanismul literar 
românesc, 2002 şi 2008) şi pe care le inserează discret, fără teză, 
fascinant, în cursurile ţinute la Facultatea de Litere din cadrul 
Universităţii „Babeş-Bolyai” din Cluj-Napoca. De altfel, încă din 
Argumentul cărţii, autorul îşi defineşte lucrarea în termeni de 
selectare (a textelor anterioare), completare substanţială, nuanţare şi 
prelungire. Apoi, cea de-a doua ilustrare a necesităţii de asumare a 
rădăcinilor ţine de un soi de anamnesis cultural, deopotrivă naţional 
- la finalul lecturii cărţii lui Mircea Muthu există, la nivelul 
cititorului, sentimentul de regăsire a unei părţi semnificative din ceea 
ce înseamnă românismul, România (ca geografie simbolică, folosind 
sintagma autorului) - , şi multicultural - atenţia se focalizează, uşor 
nostalgic, în sensul unei unităţi pierdute şi reaflate (spaţiul sud-est 
european), dar şi a unei unităţi din care diferenţele nu au fost silite să 
dispară (există, oricât de relaţional, un specific românesc, unul 

sârbesc, unul albanez etc., de care cititorul devine conştient). De fapt, 
anamnesis- ul este dublat, adesea, de anagnorisis, de acea 
recunoaştere care este, într-o anumită măsură, o formă de 
inteligibilitate revelatorie, de ieşire în evidenţă a structurilor de sens 
ale lumii. 

Nu întâmplător, prin urmare, autorul îşi aşează cartea sub 
semnul motto-ului cu valenţe poetice al lui Selimovic (. Dervişul şi 
moartea ): „în asta stă totul: a te întoarce; să tânjeşti, să pleci dintr-un 
loc şi să vii din nou acolo. Fără acest loc, de care eşti legat, nu l-ai 
iubi nici pe el nici pe vreun altul, nici n-ai avea unde să pleci, căci n- 
ai fi nicăieri” (p. 5). Dar aceste cuvinte nu sunt o formă de 
metaforizare gratuită şi decorativă a premisei cărţii, ci ele reprezintă 
o esenţializare a demersului de cercetare a tematicii sud-estului 
european, propriu autorului, şi a logicii de profunzime ce determină 
articularea diverselor piese componente ale cercetării/cărţii. în fond, 
mult uzitatul partir c’est mourir un peu are o faţetă mai slab 
evidentă: a pleca înseamnă a rămâne un pic. Şi despre acest mod 
cultural-existenţial de a rămâne, lipsit de îngrădire, plin de dinamism, 
este vorba, abstractizând, în lucrarea lui Mircea Muthu. 

Cartea se situează, după cum şi titlul anunţă, la confluenţa 
culturilor (de unde şi multiculturalismul inerent, totuşi neprogramatic 
şi neagresiv), dar şi la confluenţa metodologiilor. Acestea sunt alese 
din domenii diferite, precum istorie (românească şi balcanică), teorie 
şi istorie literară, estetică, critică de text, imaginar cultural şi social, 
sociolingvistică, etnologie şi comparativism folcloric sau studii 
culturale, şi se împletesc într-o complementaritate menită nu spre 
exhaustivitate, lucru imposibil, de altfel, ci spre captarea nuanţelor. 
Există două structuri majore ale cărţii, Acolade teoretice şi Inserţii în 
imaginar. Doar că teoria nu devine niciodată sterilă, iar una dintre 
cauze este că ea nu se dispensează de exemplu, de forţa proaspătă a 
empiricului (mai exact, a ceea ce pare empiric la un moment dat), în 
vreme ce imaginarul, pe de altă parte, este pe cât de seducător 
imagistic, pe atât de bine documentat şi explicat conceptual. Celor 
două secţiuni li se adaugă încă şase. O trecere în revistă a românilor 
din Balcani (George Vâlsan, loan S. Neniţescu etc.), una cuprinzând 
o analiză monografică a publicaţiei „Revue des Etudes Sud-Est 
Europeennes”, o secţiune dedicată unor documente revelatorii pentru 

istoria Bizanţului, o serie de articole ţinând de interese mai vechi şi 
îmbogăţindu-le cu noi informaţii şi direcţii de cercetare, o parte 
cuprinzând două mărturisiri de tip jurnal, într-o încercare de 
creionare personală a unor geografii culturale (Creta şi Veneţia) şi, în 
final, o secţiune cu accente concluzive, având însă drept scop 
subiacent o posibilă extindere a demersului de forare a teritoriului 
spiritual, literar şi cultural balcanic. 

Dintre distincţiile teoretice extrem de importante cu care 
operează Mircea Muthu reţinem pe cele care au rolul unor veritabili 
piloni de înţelegere a panoramicului sud-est european: balcanologie 
- balcanitate - balcanism - balcanizare, şi respectiv bizantinologie - 
bizantinism. Aceste două serii conceptuale se intersectează adeseori, 
frecvent hibridizându-se şi falsificându-se parţial (de exemplu, 
balcanismul este confundat cu bizantinismul), şi, un aspect asupra 
căruia autorul insistă, sunt ambele supuse, în diferite grade în relaţie 
cu un termen sau altul al seriei, în ciuda bogăţiei lor semantice, unui 
proces de reducţie a cărui ultim punct este stereotipizarea. 
Balcanismul este, în această accepţiune, poate cel mai puternic atacat 
de sensuri depreciative (mahalagism, decorativism, comportament 
gregar, familiaritate extremă etc.), când el are o triplă identitate, fiind 
„o atitudine interogativ-stenică faţă de o realitate politică 
fragmentată”, „strategie de cultivare a derizoriului şi a hazului de 
necaz” şi, în al treilea rând, „o şcoală de stil artistic”. 

Despre identitatea balcanică, autorul are multe de spus, dar 
relevă, în varii feluri şi de câte ori poate, funcţia recuperatorie 
înscrisă în genele acesteia. Identitatea balcanică permite 
compensarea, prin artă, a suferinţelor pricinuite de o istorie 
nefavorabilă sud-estului european, re-teritorializarea imaginară a 
centrului sud-estic constant destructurat de negare istorică (spaţiul 
balcanic suferă o dublă aruncare în periferie: în funcţie de 
centralitatea vestului şi în funcţie de Constantinopol), re-crearea 
mitului centrului pierdut şi activarea corelativul său religios- 
ontologic, sacrul, sau obiectualizarea dorului de trecut printr-o 
cultură a monumentului. In fond, identitatea balcanică este, observă 
Mircea Muthu, o identitate multiplă ce se mulează perfect peste o 
geografie simbolică de tip heterotopic, generând-o şi fiind, de 
asemenea, generată de către aceasta. 

Emblematică atât pentru ilustrarea unei identităţi balcanice, cât 
şi pentru punerea în lumină a rădăcinilor de care nu se poate scăpa şi 
a căror bună (re)cunoaştere permite o schimbare, o evoluţie reală este 
interpretarea lui Mircea Muthu la basmul Tinereţe fără bătrâneţe şi 
viaţă fără de moarte (funcţie de „mise en abyme”). Mai întâi, Făt- 
Frumos este un foarte bun exponent al lui homo balcanicus, 
sabotând, după puteri, istoria, şi încercând o reinventare 
(supranaturală, până la urmă!) a acesteia în afara a ceea ce îi oferă 
specificitate - timpul. Are o „atitudine mai degrabă expectativă şi 
mai puţin luptătoare, agentul activ prin excelenţă fiind patrupedul cu 
aripi şi grai omenesc”. Greşeala lui nu este identificată de către autor 
intr-un registru faustic al pactului cu cel rău (nu există nici un pact, 
Făt-Frumos e justiţiar şi abia apoi milos, precum o arată relaţiile cu 
Gheonoaia, respectiv cu Scoipia), numai o goană continuă după 
imortalitate. O goană nu întâmplător către răsărit, sesizează Mircea 
Muthu, pe care o va realiza în sens invers, spre apus, după ce 
călcarea în Valea Plângerii - reziduu al temporalităţii intr-un spaţiu 
ce să vădeşte, în acest mod, mai degrabă un paradis artificial, un 
surogat de nemurire decât un propriu-zis tărâm al ontologiei izbăvite 
de moarte - îl obligă să se confrunte subit cu propria sa natură, cu 
propriile sale rădăcini. Greşeala substanţială a lui Făt-Frumos este, în 
opinia autorului, uitarea de ceilalţi - formă de («-rădăcina-re? - şi 
conceperea unui drum, a unei metamorfozări în singurătate, în 
izolare de aceştia. Cu alte cuvinte, Făt-Frumos, pare a sugera Mircea 
Muthu, nu ajunge niciunde - nu atinge nemurirea pe care şi-a 
construit-o în închipuire, fără ca să îi ofere o replică în realitatea 
palpabilă - pentru că uită de unde a plecat. Iar locul de unde a plecat 
include moartea şi pe ceilalţi. 

Am adus în discuţie puţine aspecte, majoritatea de construcţie, 
ale cărţii lui Mircea Muthu. Dar lucrarea profesorului universitar 
clujean merită o atenţie deosebită din partea cercetătorilor, 
aparţinând tuturor acelor domenii pe care le aminteam mai sus, 
domenii între care scriitorul se mişcă transdisciplinar, cu remarcabila 
agilitate proprie omului de cultură autentic, înzestrat cu o inteligenţă 
superioară. Merită atenţie atât pentru calitatea scrierii, cât şi pentru 
că sunt numeroase probleme ce se cer purtate mai departe, adâncite, 
re-interogate, asumate. 

Lăcrămioara BERECHET 

Un „rătăcitor înţelept”, la „mijloc de rău şi bun”: 

Balcanii - o geografie deschisă 

Valoroasa cercetare ştiinţifică dedicată problematicii sud-est 
europene de către criticul literar Mircea Muthu 1 , în răgazul fast a 
patru decenii, excelează prin înţelegerea „dinăuntru” a 
fenomenologiei balcanice, mai întâi prin voinţa de sistematizare a 
reperelor identitare ale imaginarului cultural, cu directe proiecţii în 
studierea mentalităţilor comparate şi, mai apoi, prin subtila analiză a 
„tiparelor” antropologice, vizate în orizontul imaginarului literar, 
transfigurator şi compensativ. 

Ceea ce surprinde este spiritul deloc balcanic al cercetării: 
dacă acribia discursului critic nu ar fi o valoroasă calitate a 
demersului exegetic, marcă a profesorului Mircea Muthu, aproape că 
am putea-o cita ca defect: o neobişnuită concentrare de idei, un 
preaplin în substanţa problematicii analizate, un incisiv spirit analitic 
şi, deopotrivă, o condensare sintetică şi sistemică a substanţei critice, 
fără a lăsa loc taifasului levantin. 

Dacă adăugăm acestor observaţii erudiţia aiuritoare a 
profesorului universitar Mircea Muthu, precum şi florilegiul 
metodelor de cercetare (comparatistică, tematologie, imagologie, 
studiul mentalităţilor), putem observa complexitatea perspectivei din 
care se circumscrie riguros, obiectiv, o tipologie a lui „homo 
balcanicus”. Culturologul promovează în discursul critic o sinteză 
salutară a informaţiilor istorice, geografice, etnice, politice şi 
culturale, rezultate din confluenţa istorică a Bizanţului, a Imperiului 
Otoman şi a Europei de Vest. 

Literatura este privită ca mărturie a unui discurs mental 
individual sau colectiv, reorganizând în structurile sale discursul oral 
şi discursul scris al culturii, discursul interior şi cel public, lumea 
care tace şi lumea care scrie. Criticul literar Mircea Muthu reface 


1 Literatura română şi spiritul sud-est european, 1976, Făt-Frumos şi vremea uitată, 1998 
(în colaborare cu Maria Muthu), Dinspre Sud-Est, 1999 (versiune franceză, 2001), Lucian 
Blaga - dimensiuni răsăritene, 2000; 2002, Balcanologie, voi. I, 2002, voi. II, 2004, voi. 
III, 2007[1], Balcanismul literar românesc, 3 voi., 2002. 

istoria acestor sensibilităţi atitudinale 2 , face inventarul acelor 
idealuri care au modificat lumea „din afară”. înţelegem cum anume 
se învecinau oamenii, trăirile şi lucrurile lor într-un context istoric 
dat, care erau analogiile prin care lucrurile diferite ale lumii 
deveneau asemănătoare, sesizăm forme de cunoaştere, decupăm 
tipare de mentalitate, secvenţe de identitate sau de identificare. 

Michel Foucault observa spiritul contestatar al heterotopiilor 3 , 
precum şi efectul lor neliniştitor având drept cauză agresivitatea cu 
care acestea dărâmă valorile ordonatoare ale unei culturi, ale unei 
mentalităţi, obligând la reorganizare, la schimbarea perspectivei şi la 
instituirea unor alte structuri ordonatoare şi, în final, la configurarea 
unui nou mod de cunoaştere. Profesorul Mircea Muthu descrie cu 
obiectivitate procesul prin care culturile diseminate în cultura gazdă 
îi împrumută acesteia reprezentările proprii, o modifică, 
contaminându-i substratul identitar, deopotrivă filtrul imagisticii 
locale, temele, dar şi nivelul formelor artistice, al structurilor 
semnificante. Din această confruntare cu celălalt, literatura română 
îşi construieşte identitatea, al cărei numitor comun devine în timp, 
un centru creator, selectiv şi iradiant, o sinteză inefabilă dintre 
cultura gazdă şi suma culturilor diseminate. 

Imaginarul artistic devine un document de arhivare a gândirii 
originale dintr-o anumită epocă, un important factor de sinteză a 
conţinuturilor mentale de grup, exprimă, cu instrumentele esteticii, 
discursul identitar şi legile proprii de organizare. Analiza unei opere 
literare, din punct de vedere stilistic ori tematic, decelează clar acele 
structuri mentale ample, alcătuite din imagini dominante, care sunt la 
rândul lor susţinute de concepte, de sisteme de gândire, modelatoare 
de discurs. 

Din această reordonare, clarificare şi esenţializare a 
universului referenţial, extragem cu mult profit pentru cercetarea 
literaturii în context cultural, acele tipare cognitive care ordonează 
cunoaşterea, comprehensiunea şi explicaţia în interiorul fiecărui 
grup social, activ sub raport creator, într-o societate, urmărim modul 
în care s-au diferenţiat ideologic, estetic, canonic, grupurile sociale, 


2 Armand Mattelart, Erik Neveu, Introduction aux cultural studies, Editions La 
Decouverte, Paris, 2003. 

Michel Foucault, Cuvintele şi lucrurile , Editura Univers, Bucureşti, 1996. 

în funcţie de valorile asumate, în cele din urmă ni se permite să 
analizăm cultura ca pe o creaţie de valori 4 . 

Din acest punct de vedere, balcanitatea îşi asumă, cu sprijinul 
persuasiv al vestului-european, eticheta „crizei de solidaritate”. 
Pentru a surprinde cauzele de profunzime ale acestei „crize”, 
cercetătorul Mircea Muthu evaluează interdisciplinar fenomenologia 
arealului, oprindu-se atent, asupra reprezentărilor sale de forţă: 
„tradiţiile de ecumenicitate ale creştinismului răsăritean”, 
amprentările elenismului imperial şi fanariot şi, nu în ultimul rând, 
modificările identitare generate de către Imperiul Otoman. In peisajul 
balcanităţii, exerciţiul puterii otomane, turcocraţia, reglează, în 
opinia criticului, paradoxal, unitatea de structură a zonei, graţie 
transferului de valori dintr-o regiune în alta, favorizând astfel 
„permeabilizarea graniţelor culturale” şi instituind „cosmopolisul 
răsăritean”. 

Expansiunea Semilunei începând cu 1453, aşază civilizaţia 
sud-estului sub semnul eroicului, balcanitatea 5 , în sec.XVI-XVIII 
prezentând ca reper identitar o vădită atitudine antiotomană şi drept 
urmare, supralicitarea elementelor creştin-ortodoxe şi conservarea 
tradiţiilor populare. Această identitate scindată separă, în opinia 
criticului „lumea dinăuntru” şi „lumea din afară”, clivaj care reglează 
toate palierele vieţii comunitare, contaminându-le de metafizica 
abisală a ortodoxismului. Ethosul balcanic este reglat astfel de o 


4 Tudor Vianu, în Introducere în teoria valorilor,întemeiată pe observaţia conştiinţei, 
în Studii de filozofia culturii. Editura Eminescu,1982, defineşte cultura ca pe o 
creaţie de valori. Spirit raţionalist, Tudor Vianu respinge înşelegerea culturilor ca 
cicluri închise şi omogene în ele însele, în interiorul fiecărei culturi existând mai 
multe grupuri sociale, care se află la diferite nivele de evoluţie culturală. Criticul 
promovează concepţia activistă în legătură cu actul creator,ca expresie suverană a 
libertăţii umane. Modelul antropologic pe care criticul îşi construieşte teoria este cel 
prometeic „homo faber”: „Este zadarnic, aşadar, să ne ostenim întrebându-ne cine 
sîntem; este mai potrivit să fim activi, pentru ca prin operele şi faptele noastre să 
vedem cine sîntem cu adevărat,, p.42. Criticul respinge în structurarea filozofică a 
culturii perspectiva supraistorică, şi anume reconstituirea subconştientului creator, a 
eternizării unui tipar imuabil, teorie pe care o va îmbrăţişa în aceeaşi epocă Lucian 
Blaga, preferând definiţia culturii ca o creaţie de valori, accentuând stabilitatea 
conştiinţei umane, prin integrarea unui sistem de valori universale. 

5 Mircea Muthu, Literatura română şi spiritul sud-est european, Editura Minerva, 
1976, p.19-21. 

serioasă rezistenţă faţă de progresul tehnic utilitarist (vest-european) 
în favoarea unei „filozofii a supravieţuirii” şi a unor ireversibile 
nostalgii de colectivă mântuire 6 . 

Dobândită la periferia Europei, la graniţa dintre Islam şi 
creştinism, identitatea balcanică prezintă un “sine incomplet” 7 ;acest 
semn negativ, stigmatizant al esticilor, mereu obligaţi a fi între două 
sau chiar mai multe spaţii identitare, un motiv de frustrare pentru 
“intelighenţia” Estului, dar şi argument al indeciziei în plan social şi 
politic, adaugă în timp etichete culturale negative care descriu lumea 
balcanică ca semicolonială, semicivilizată, semiorientală, primitivă şi 
exotică. Cultura de interferenţă dezvoltă, astfel, un spaţiu 
multicultural şi policentric. Referitor la acest aspect, Mircea Eliade 
consideră multiculturalismul balcanic ca formulă fastă de identitate 
prin complementaritate, Balcanii constituind o metaforă a unui 
spaţiu-punte, în care oamenii înving fericit contradicţiile zeilor. 

Profesorul Mircea Muthu analizează „runele” mentalitare ale 
ethos-ului balcanic, creştin-ortodox, accentuând ruptura operată de 
către acesta între „lumea dinăuntru” şi „lumea din afară”, din cauza 
distanţei fundamentale dintre ideologemele religioase şi realităţile 
politice şi economice. Concluzia este că acest clivaj reglează toate 
palierele vieţii comunitare, contaminându-le de metafizica abisală a 


6 Ca metodă de creaţie, însă integrat “heliadismului”, balcanismul este discutat şi de 
către Marin Mincu (Critice II, 1971, Repere, Cartea Românească, 1977). Spiritul 
polemic, deschis spre universalitate, congener rafinamentului bizantin prin 
dimensiunea aristocrată a scriiturii (Ion Creangă, I. L. Caragiale, Mihail Sadoveanu, 
Vasile Voiculescu), spiritul ironic si autoironie, glisarea între grotesc şi sublim, 
transcendent şi sacru, dispoziţia pentru invectivă şi plăcerea de a folosi zicerile 
joase, triviale şi, în acelaşi registru, erotismul de formulă decadentă, fantasticul 
congener folclorului, (I.L.Caragiale, V .Voiculescu, Mircea Eliade, Ştefan 
Bănulescu, Fănuş Neagu, D.R.Popescu), o dimensiune ezoterică, al cărei filon mitic, 
biblic, cabalistic este decodat de Marin Mincu în preocuparea pentru experiment a 
literaturii române. Balcanismul ar fi, în aceste condiţii un produs cultural al 
balcanităţii şi de ce nu, al balcanizării, circumscrisă istoric unui destin tragic. 
(Dimitrie Cantemir, Anton Pann, I. L. Caragiale, Ion Barbu, Mateiu Caragiale, 
Vasile Voiculescu, Eugen Barbu şi parţial de Fănuş Neagu şi Ştefan 
Bănulescu).Pentru criticul Marin Mincu, imperativul supravieţuirii impune insului 
peninsular, ca modalităţi de salvare din tragic, râsul, masca, spectacolul, moralismul, 
satira, burlescul, umorul gratuit. 

7 Maria Todorova, op. cit. 

ortodoxismului şi de finalitatea mântuitoare a vieţii, înţeleasă ca 
lecţie „imprevizibilă a divinităţii”. Mentalitatea balcanică îşi reflectă 
acest „desen” rarefiat şi în zona literaturii, permanentizând, până în 
epoca modernităţii şi a postmodernităţii stratul arhaic simbolizant al 
„eposului compensativ, mitizant” şi accentele interpretative ale unei 
literaturi aluzive, în tangenţă cu metafizicul. 

De altfel, identitatea culturală este descrisă şi în funcţie de 
cum aceasta a fost gestionată, conflictual sau nu, deoarece situarea 
între două sau mai multe sisteme cultural-literare contradictorii, 
impune fie o atitudine permisivă (cosmopolită), de acceptare a 
valorilor celorlalţi, fie o atitudine conservatoare, crispată, 
îngăduitoare doar cu experienţele etnicizante. în ceea ce priveşte 
balcanismul şi balcanitatea 8 , există, mai întâi, o perspectivă aproape 
mitologizantă, compensativ estetizantă, în ordinea balcanismului şi 
în contrast, atitudinea de respingere a balcanităţii, dezvoltând 
colateral, ca reper identitar, deriziunea. 

Balcanitatea desprinsă din spaţiul literaturii ar putea fi, 
analizată din acest punct de vedere, doar ca un univers simbolic? 
Rămâne balcanismul literar expresia unui univers interior, o nişă 
protectoare? Ar putea fi balcanismul literar o modalitate imperfectă 
de cunoaştere prin alteritate, care împinge compensator întreg 
sistemul său imagistic către „cel mai bine-le din celălalt”, ocultându-1 
„pe cel mai rău?”. 9 Scindarea definitivă a celor două oglindiri ale 
fiinţei interioare ar putea explica această suprasolicitare luminoasă a 
balcanismului literar şi poziţia negativă în raport cu imaginea răului 


8 Balcanismul ca model literar, deci ca o ficţiune literară, se detaşează de balcanitate. 
Balcanismul este desemnat ca artă a cuvântului ce răscumpără la modul tragic sau 
parodic o istorie naţională dramatică. (Mircea Muthu - Literatura română şi spiritul 
sud-est European , Editura Minerva, 1976, p. 19-21), fiind anunţat în literatura 
română de către Dimitrie Cantemir, continuat apoi de Anton Pann, I. L. Caragiale, 
Ion Barbu, Mateiu Caragiale, Vasile Voiculescu, Eugen Barbu ş.a. Intre 1930 - 1940 
(Maria Todorova, Balcanii şi balcanismul , Editura Humanitas, Bucureşti, 2000) 
termenul este echivalat cu Europa de Sud-Est, în timp ce termenul de balcanizare 
desemnează procesul de fragmentare în state mici, multiculturalismul şi 
postcomunismul. De asemenea, balcanism/ balcanizare sunt termeni care se referă, 
în discursul cultural şi literar occidental, la spargerea canonului vest-european şi la 
impunerea particularului, a accidentalului ca normă (Harold Bloom, Canonul 
occidental, Editura Univers, Bucureşti, 1998). 

9 Jean Baudrillard, L'aulrepar lui meme, Editions Galilee, Paris, 1987. 

necunoscut, neacceptat, în fapt, cel real, care îşi oglindeşte chipul în 
aspectele mentalitare ale balcanităţii? în mod evident există o 
atitudine de fascinaţie faţă de universul literar, contaminat de valorile 
balcanice şi o poziţie de respingere, de zeflemea, în raport cu valorile 
civilizaţiei marginale. Cert este că profesorul Mircea Muthu îşi 
propune să nu inventeze un balcanism desprins de tăriile abisale ale 
balcanităţii ori ale hal câni zării. 

Dar ce înseamnă a înţelege o altă mentalitate pentru 
culturologul Mircea Muthu? Mai întâi a adopta punctul de vedere al 
celuilalt, a-1 înţelege ca pe o fiinţă culturală, a-i restitui cadrul 
mentalitar, înseamnă a nu-1 descrie printr-un discurs negativ, agresiv, 
încărcat cu sintagme precum: „lipsit de spiritualitate”, de „savoir 
vivre” şi nici măcar a-1 descrie „eufemistic”, printr-un alt clişeu, ca 
exotic 10 . 

Revenind la relaţia balcanism - balcanitate, ficţiune - 
factualitate, se poate observa cum modalităţile diferite de socializare, 
conforme cu sistemele defensive pe care o societate le dezvoltă, 
generează, în planul imaginarului literar, tipologii care compensează 
frustrările acumulate în social. Lumea descrisă de această literatură 
este eclectică şi contradictorie, părând că se află mereu în căutarea 
unei unităţi pierdute, este o lume populată de haiduci, de războinici, 
dar şi de preoţi şi călugări dedaţi cu plăcerile lumeşti şi este, în egală 
măsură, o lume al cărei sens este orientat de magi, sacerdoţi, aleşi, 
iniţiaţi. La polul opus, în lumea citadină de sorginte fanariotă, se află 
pungaşii la drumul mare, cerşetorii, oportuniştii de mahala, parveniţii 
care devin ridicoli imediat ce îmbracă haina boierească, dar şi boierii 
turciţi, atinşi de lichtis, ori de melancolii ireversibile, nobili iubitori 
de taifasuri întârziate, rafinaţi esteţi şi „străluciţi luceferi ai viciilor”. 


10 Cf. şi cu Genevieve Vinsonneau, Culture et comportament, Editions Armând 
Colin, 2000, se impune, din considerente metodologice să precizăm sensul 
conceptelor folosite. Mai întâi, conceptul de cultură este folosit sociologic, ca 
ansamblu al elementelor intelectuale, spirituale, religioase, artistice, estetice, care 
determină viaţa specifică a unui grup social, unit printr-o tradiţie comună, sau de un 
ansamblu de obiceiuri, instituţii, opere. Distingem în interiorul unei culturi, mai 
multe modele culturale, de asemenea considerăm că orice model cultural literar sau 
estetic, presupune existenţa unor trăsături consensuale, durabile diacronic, 
funcţionând ca un focar de emergenţă în timp. 

Detaşat de balcanitate, balcanismul ca model literar reprezintă 
tragic sau parodic istoria naţională. Balcanismul este descris şi de 
către Maria Todorova 11 ca o forma mentis atemporală, care salvează 
insul peninsular prin cultură. Evidentele reveniri ale ruralităţii şi ale 
discursului de tip oral în istoria literaturii române sunt 
redimensionate valoric de către criticul Mircea Muthu, pe de o parte 
ca argument al vechimii unei culturi închis-deschise şi, pe de altă 
parte, ca un element identitar, explicându-se, astfel, permanentizarea 
formelor diegetice prin oralitatea structurală a culturii româneşti. 
Semnificativă este, de asemenea, „rezistenţa” faţă de progresul 
tehnic utilitarist (vest-european) în favoarea unei „filozofii a 
supravieţuirii,, şi a unor ireversibile nostalgii de colectivă mântuire. 
Modernitatea lumii balcanice din secolul XIX va cunoaşte încă o 
dată reglajul ecumenei creştin-ortodoxe. Mircea Muthu observă că, 
în această perioadă, elementelor etnice, ideologiilor naţionaliste 
supralicitate, li se asociază specificitatea ortodoxă, ca incontestabil 
marcator al graniţelor naţionale şi autentic ferment al „federalizării” 
Imperiului în graniţele naţionale. 

Urmele acestei accentuări etnice, precum prelungirea 
anacronică a filonului poporanist în literatură, dar şi modernizarea 
forţată şi asimilarea sincopată a centrului, sunt imediat motivate de 
către cercetător, prin nevoie de supravieţuire, specifică unui spaţiu 
aflat de-a lungul istoriei la confluenţa intereselor marilor imperii. Se 
produce inevitabil o mişcare centrifugală, având ca resort nevoia de a 
apăra o identitate ameninţată, se manifestă o închidere asupra 
valorilor naţionale şi, din păcate, din acelaşi motiv de apărare, un 
refuz al cunoaşterii culturilor vecine. Aceeaşi repliere asupra unui 
centru identitar susţine în continuare explorarea vetustă a romanului 
istoric şi a tipologiilor istorice, mitizate. 

Pe de altă parte, experimentul utopic al Imperiului Habsburgic 
la nordul Dunării, circumscrie, în ordine culturală, un nou centru, bi¬ 
cefal, Budapesta-Viena, faţă de care Balcanii îşi asumă încă o dată 
periferialitatea. Astfel încât viziunea impusă de Mircea Muthu, 
relativ la Balcani, este una a dublei periferii: o dată faţă de Europa 
Centrală şi apoi faţă de Europa de Vest. Cadrele acestei analize 


11 Maria Todorova, op. cit. 

explică, din punctul de vedere al criticului, circuitul fracturat al unor 
valori incontestabile în spaţiul literaturii universale, precum Ivo 
Andric, Ismail Kadare sau Kazantzakis, Panait Istrati şi glaciala 
curtoazie a Occidentului faţă de această literatură ori 
mizericordioasele etichetări de tipul „literatură exotică”, dovedind 
inapetenţa Vestului în raport cu dezideratul soteriologic al Estului. 

Un loc aparte în această identitate multiplă şi aleatorie îşi 
dispută, în opinia lui Mircea Muthu,”Commonwealth-ul bizantin şi 
fanariot”. Plecând de la celebra lucrare a Helenei Ahrweiler, 
Ideologia politică a Imperiului Bizantin, Mircea Muthu distinge în 
corpus-ul identitar românesc şi balcanic deopotrivă, urmele 
mileniului bizantin. în ordine, acestea ar fi: universalismul (s IV- 
VII), naţionalismul (s.VIII-IX) exprimat prin solidaritatea sui-generis 
a filonului naţionalist şi a dogmei creştine, imperialismul şi 
misionarismul creştin (s.IX-XI,sub influenţa Occidentului), dar şi 
transferul Imperiului roman spre Constantinopol. în creuzetul 
marelui imperiu se coagulează, în acest răstimp, pe de o parte 
multietnicitatea, dar şi intransigenţa uniculturală a unui imperiu 
monoreligios. Acestea, mai departe, vor genera sub dinastia 
Comnenilor patriotismul aristocratic, atât de cunoscut nouă prin 
imaginea mitizant-eroică a principelui Ştefan, din romanele istorice 
sadoveniene. Marea idee a Imperiului, constată Mircea Muthu, şi 
anume joncţiunea clasicităţii greceşti cu ortodoxia,va despărţi din 
păcate, secole de-a rândul Grecia de Occident şi, prin recul, Sud- 
Estul European de Vestul European. 

Mileniul de istorie bizantină întreţine astfel balansul între 
autocratism şi democratism, amprentând în structurile de profunzime 
universul mentalitar şi sistemul de valori al Peninsulei. Acest centru 
de civilizaţie şi cultură diseminează în coipusul culturii româneşti 
mai ales accentele sale tradiţionaliste, ataşamentele reverenţioase faţă 
de valorile trecutului, purtătoare de sens, ideea conform căreia 
stabilitatea culturală este asigurată de moştenirea transmisă din 
generaţie în generaţie, iluzia conservării normelor, permanentizarea 
reprezentărilor simbolice, a atitudinilor, a percepţiilor faţă de 
realitate. 

Acest tip de literatură explorează stagnant ceremonialul 
fastuos al formelor semnificante dar şi rigiditatea structurilor 

mitemice. Sunt selectate comportamente, înţelegeri ale timpului, ale 
cosmosului, se iniţiază ritualic în relaţia eu-lume, se structurează 
societăţi culturale şi grupări literare. Tradiţia culturală comună 12 a 
statelor care au stat sub influenţa Imperiului Bizantin este un fapt 
demonstrat prin studiile mai vechi sau mai noi de istoria medievală 
sau prin recentele studii culturale. Sfârşitul Evului Mediu aduce între 
graniţele imperiului, alături de greci, slavi, albanezi, ruşi şi pe 
locuitorii Ţările Române 13 . Curând, Dunărea de jos va fi clar 
considerată ca un ţărm strategic de apărare a Europei Centrale 
împotriva năvălitorilor barbari, pe de o parte, şi a Rusiei, pe de altă 
parte. Astăzi această graniţă de netrecut odinioară poate fi descrisă ca 
un spaţiu de sacrificiu în apărarea creştinismului. De altfel, 
creştinismul răsăritean, suprapus din punct de vedere cultural 
elenismului, o altă “religie” greacă, va conferi caracterul universalist 
şi unitar al culturii bizantine. Recunoaşterea Bisericii de la 
Constantinopol ca centru al ortodoxiei şi, nu mai puţin lipsit de 
importanţă, consimţirea puterii absolute a împăratului peste întreaga 
lume a Bizanţului precum şi asimilarea legilor romano-bizantine au 
menţinut unitatea acestui “commonwealth medieval bizantin.” 

Drept urmare, prestigiul civilizaţiei şi al culturii bizantine au 
permis asimilarea acestui model literar-artistic, transmis prin 
sistemul monahal sau prin şcoli în culturile statelor care formau 
imperiul. Un alt element identitar, accentuat de-a lungul veacurilor, 
în ciuda acestei unităţi culturale şi în pofida spiritului său 
universalist, este păstrarea unităţii naţionale a statelor aparţinătoare 
acestui imperiu cosmopolit şi multietnic. Se accentuează, inevitabil, 
respectul faţă de tradiţie şi de istoria naţională, motiv pentru care se 
exagerează aspectul indigenizării, nu de puţine ori în cadre 
naţionaliste. 

Imperiul apare ca o comunitate supranaţională, de state 
creştine al căror centru era Constantinopolul, iar Europa de Răsărit 


12 Dimitri Obolensky, în Un commonwealth medieval: Bizanţul, Editura Corint, 
Bucureşti, 2002, susţine spiritul universalist al culturii bizantine, sprijinindu-se şi pe 
studiile de medievalistică ale cercetătorilor est-europeni, printre care se numără şi 
Nicolae Iorga. 

13 Ibid„ p.10. 

domeniul ei periferic 14 , lăsând drept moştenire identitară întregului 
areal aspectul său federalizat, numit, în registru negativ, o formă de 
balcanizare, de federalizare, sau poate de segregare? Expansiunea 
Semilunei începând cu 1453, aşază civilizaţia sud-estului sub semnul 
eroicului mai ales prin lupta de apărare a moştenirii eline, ameninţată 
o dată cu destrămarea Bizanţului. 

Interstiţiile Commonwealth-ului Sud-Est European (Bizanţ 
după Bizanţ), ale celui Central-European (austro-ungar) şi ale 
Imperiului Est-European (cultura rusă) sangvinizează şi corpus-ul 
culturii şi literaturii române. Criticul Mircea Muthu încearcă să 
surprindă formula de sedimentare a acestor straturi aluvionare de 
cultură şi civilizaţie. Care este rezultatul acestor inseminări, cum se 
manifestă acest handicap al heterogenitaţii la nivelul identitar al 
fiinţei? S-ar părea că profunzimile care presimt sensul fiinţei îi 
circumscriu conjectural fie o imagine patetică, fie o reprezentare 
caricaturală. La polul opus, energiile care îi materializează planul 
abstract în plămada „făcutului” identifică lipsa unei forme depline, 
detaşând, într-o analiză obiectivă, prizonieratul fiinţei în proiecţiile 
mitice sau în limbajul parazitar, demagogic. 

Mircea Muthu nu-şi propune să inventeze balcanismul, ci să îl 
descrie, descoperindu-1: balcanitatea ca „modus vivendi” este 
surprinsă în contextul distopiei imperiilor care au amprentat-o. 
Cercetarea vizează, din acest punct de vedere, dez-arhivarea 
substraturilor arhaice şi medievale din pasta modernităţii balcanice. 
”Neaşezarea” într-o formulă osificată a acestor falii de cultură şi 
civilizaţie, înainte de a defini un handicap, indică o cultură încă vie, 
aflată în căutarea altor rosturi existenţiale şi metafizice. 

Perspectiva critică se detaşează ironic faţă de reprezentările 
imaginale desprinse din paginile însemnărilor de călătorie din 
secolele XVI-XV11I 15 , care au avut un rol decisiv în formarea 
identităţii balcanice din perspectiva Europei de Vest: plin de mister, 
de primitivism, tribalism, un spaţiu al legendelor, semioriental şi 
semicivilizat. Occidentul construieşte un nou mit, cel al unei societăţi 
utopice care retrăieşte vârsta de aur a omenirii. Povestea este falsă, în 
realitate, zona peninsulară fiind extrem de tensionată, cu o istorie 


I4 Idem. 

15 Ibid. 

nesigură. Urmarea acestei poveşti inventate este asumarea de către 
omul balcanic a statutului de marginal şi a complexelor de 
inferioritate în raport cu Europa, din care este exclus şi apoi, treptat, 
se autoexclude. Se nasc fantasmele compensatorii: destinul mesianic 
al acestor popoare (Maria Todorova explica fenomenul ca urmare a 
naturii hibride a zonei sub raport etnic: latini, slavi, turci, generând 
sentimentul unei identităţi ameninţate, aflate în imposibilitatea de a- 
şi “imagina” similaritatea apartenenţei). Un punct de vedere 
asemănător insera în discursul critic românesc Pompiliu 
Constantinescu 16 , atunci când răspundea unei întrebări deloc uşoare: 
ce înseamnă a fi scriitor balcanic? în rezumat, să accepţi morala 
practică a vieţii, filozofia instinctului care conservă şi fereşte de 
dramele conştiinţei, o adaptabilitate absolută, gustul plăcerilor 
elementare, pofta nemărginită de viaţă, amprenta pitorescului în 
limbaj, umorul exercitat faţă de deşertăciunile ce ispitesc bunul simţ, 
masca aşezată peste un suflet sensibil şi ireversibil tragic. E uşor de 
observat că şi în acest răspuns homo balkanicus este înfăţişat 
proteiform. 

Sensibilitatea artistică peninsulară, aflată în confruntare cu 
stigmatele lumii reale, figurează un cosmos solemn, mitic, 
subminând astfel tragismul existenţial. Sunt ideate, în acest spaţiu, 
feerice Eutopii, în compensaţia unor istorii traumatizante. în spaţiul 
luminos al literaturii sapienţiale, Elomo balkanicus instaurează 
tipologii, imaginarul literar menţine „vocaţia diegezei”, plăcerea de a 
povesti în lentoarea taifasului. Pe fundalul unei perspective ontice, 
metodele comparatiste abordate, tipologică, tematologică şi 
imagologică, impregnează interdisciplinar cercetarea criticului 
Mircea Muthu deschizând trasee diferite de investigare. Astfel că, 
din iconosfera inconştientului colectiv proiectată intr-o „mundus 
imaginalis” (Henry Corbin), criticul sistematizează o „imagotipie” a 
lumii balcanice, reprezentări ale devenirii acesteia şi imagini ale 
comportamentul colectiv. 

Lumea literaturii balcanizante este una eclectică, 
contradictorie, vie, mereu în mişcare, în căutarea sinelui scindat de o 
istorie tragică. Sensibilitatea artistică peninsulară, aflată în 


{6 l.L.Caragiale sau duhul balcanic, Scrieri, II, Editura Pentru Literatură., Bucureşti, 
1967, p.153. 

confruntare cu stigmatele lumii reale, figurează un cosmos purtând 
atributele solemnităţii mitice, subminând astfel tragismul existenţial. 
Atitudinea religioasă asupra lumii şi asupra timpului, moartea 
înţeleasă ca iniţiere magică. 17 . în opoziţie, modelul occidental 
impune percepţia unui timp linear, ordonat, fragmentar şi ireversibil. 
Hermetismul şi alegorizarea prin care se încriptează misterul revelat, 
genul paremiologic şi preţuirea creaţiei folclorice, toate acestea 
conduc, în planul creaţiei de personaj, la o suită de portrete 
simbolice, personaje animate de dorinţa de a se pierde anonim în 
şinele colectiv sau mai departe, în şinele cosmic. 18 . Cheful sau 
zaiafetul, un substitut al carnavalului şi un simbol al ospăţului 
ritualic (M. Bahtin) eliberează prin râs de orice convenţie, distruge 
barierele ierarhice. Elementele utopiei se contopesc cu viziunea 
camavalescă, construind parodic şi inventând o formă de negare a 
lumii, cu funcţie de regenerare. Pe de altă parte, lumea mahalalelor, 
în care trăiesc foştii plugari, mărginaşi altădată, deveniţi între timp 
umili slujbaşi la diferite instituţii ale statului deprinşi prea devreme 
cu tabieturi de cerdac, de ţigară şi cafea, oameni care nu au învăţat 
încă regulile ortografiei, dar au rămas loiali duhului dionisiac şi 
chefului cu lăutari populează această lume „neaşezată”. 

La un alt pol, al râsului-plâns, pitorescul balcanic actualizează 
tipologia levantinului (Ion Ghica, Dimitrie Bolintineanu): viclean, cu 
spirit tranzacţional, duplicitar, cu inteligenţă speculativă, virtuoz în 
arta şmecheriei. în anticamera levantinului, creşte „licheaua” 
deprinsă cu avantajele imediate ale „logosului parazitar” 19 - un 
demagog sprijinit pe o realitate găunoasă, în care moftul caragialesc 
dez-alcătuieşte lumea. Tipul reprezentativ al acestui homo duplex al 
Balcanilor este parvenitul “fiţos”, moftangiul. Firesc, moftul, 
moftologia, moftangiul se înscriu în perimetrul deriziunii, ca apanaj 


17 Se pot cita argumentativ prozele lui Mihail Sadoveanu, Vasile Voiculescu, Mircea 
Eliade. 

18 Spre exemplu, personajele lui Vasile Voiculescu, reperate identitar prin modelul 
cultural totemic, experimentează constant protocraţia lui Unu şi mitul reintegrării 
prin întoarcerea la învăţătura solomonarilor. Discursul epic alegorizează în stil 
oriental, mediind misterele prin intermediul arhetipurilor feminine. Lostriţa, 
Mărgărita, Sakuntala, Căprioara etc. sunt tot atâtea exemple. 

19 Mircea Muthu, Balcanologie, I, Editura Dacia, Cluj-Napoca, 2002 şi Balcanologie 
II,Editura Fundaţiei Culturale Libra, Bucureşti, 2004. 

147 



Iulian Boldea (Coord. ) 


al culturii de tip marginal care, printr-un mecanism perfid de 
dominaţie, ajunge să contamineze zonele de centru ale unei culturi. 

Nonşalanţa, familiaritatea jucată în relaţiile sociale, indiferenţa 
cu care se raportează la ideea de normă ori la discursul elitist, 
brutalitatea în atitudine, agresivitatea de limbaj, o oarecare forţă prea 
virilă a atitudinii, care desemnează de regulă învingătorul, 
escamotarea ineficienţei în taifasul facil, toate acestea, se coagulează 
într-un sistem autonom de comportamente şi de mentalităţi identitare 
contaminate de deriziune. în timp, se poate constata contribuţia 
acestora la identitatea colectivă a unei culturi insuficient cristalizată 
în centrele sale de putere. 

Caragiale analizează emblematic deriziunea ca trăsătură 
intrinsecă în comportamentul moftangiului Mitică. Acest model 
repetabil, al idiotului cultural, îşi exercită puterea de seducţie faţă de 
grup prin spiritul jos, prin băşcălia compensatoare, prin indiferenţa 
pe care o manifestă faţă de orice formă de reverenţă, faţă de valorile 
consfinţite, virusează cultura treptat, cu o nonşalanţă studiată şi 
afişată ca semn al puterii, sfârşind prin a impune deriziunea, băşcălia, 
ca alternativă identitară la tonurile grave ale ethosului colectiv. 

Criticul reperează temele literare ale utopiei balcanice 
examinând, de asemenea, registrul literaturii populare, în care 
identifică motivul timpului utopic, vremea uitată din Tinereţe fără 
bătrâneţe şi viaţă fără de moarte, "păcălirea morţii” din Ivan 
Turbincă ori motivemul „ţinutului uitării de sine”. Aceeaşi 
perspectivă culturologică identifică "tipul tragic”, reconstituit în 
paradigma mioritică, mitul semiantropomorf şi ontolegemul jertfei 
necesare. în contextul acestui mitem migrator, Mircea Muthu 
decodifică imaginea legendarei Chira Chiralina şi simbolul ştimei, ca 
repere identitare ale tragicului feminin, inseminat de polimorfismul 
acvaticului. Motivele complexului mitic, şi anume raptul, 
consubstanţialitatea feminităţii cu acvaticul şi autopedepsirea sunt 
analizate atât în circuitul universal al mitului (asiro-caldeeni, 
mitologia ebraică, evul romantic occidental) cât şi în reprezentările 
sale autohtone, unde decriptează, începând cu Dimitrie Cantemir şi 
continuând cu Mihail Sadoveanu şi Vasile Voiculescu, următoarele 
adaptări: vinovăţia fără vină a Chirei, înecul cu semnificaţie soterică 
şi mitul semiantropomorf al femeii peşte. 

Translând apoi frontierele înspre spaţiul literaturii culte, utopia 
balcanică, nedublată de distopie, ca în literaturile modeme, este 
relevată în Isarlâk-ul lui Ion Barbu, unde mesajul tragic este prins în 
slava stătătoare a cetăţii, aflată la mijloc de rău şi bun şi eliberat prin 
gratuitatea râsului nastratinesc şi, deopotrivă, în sunetul pur al 
poeziei. La un alt pol, al râsului-plâns, pitorescul periplului balcanic 
este actualizat în tipologia levantinului (Ion Ghica, Dimitrie 
Bolintineanu, Dimitrie Ralet), ale cărei constante identitare ar fî: 
viclenia procedurală, spiritul tranzacţional, duplicitatea, inteligenţa 
speculativă, arta şmecheriei. în anticamera levantinului, creşte 
„licheaua” deprinsă cu avantajele imediate ale „logosului parazitar”, 
un demagog sprijinit pe o realitate găunoasă, în care moftul 
caragialesc „dez-alcătuieşte” lumea. 

Fenomenologia balcanităţii este investigată prin intermediul 
modelelor antropologice desprinse din imaginarul literar, criticul 
având ca punct de plecare, alteori, „Caetele de dor”, aşadar 
perspectiva diasporei româneşti din Franţa şi Spania. Privirea 
exilului românesc surprinde paradoxala înţelepciune a lui Păcala, 
circumscris tipologic "rătăcitorului înţelept”, care eliberează 
tensiunile tragice prin râs, celebrul haz de necaz. în opinia criticului 
Mircea Muthu modelul pare să-şi construiască o întreagă paradigmă, 
începând cu l.L.Caragiale şi continuând cu Emil Cioran, Umiuz şi 
Eugen lonescu, marii exilaţi ai literaturii române. 

Galeriei de portrete identitare i se adaugă ”omul de prisos”, 
„Oblomov-ul”, dandy-ul metec al Levantului, maladivul, 
decodificate în prozele mateine ori la 1. M. Sadoveanu, Teodorescu 
Branişte sau G.M Zamfirescu. Analistul se opreşte şi asupra unui 
motiv încă neabordat în critica românească, şi anume cultura hranei, 
contaminată de tradiţiile turce şi de aromele sofisticate ale Bizanţului 
în spaţiul peninsular. Tema este explorată în paginile autorilor deja 
citaţi, în antecamera ,,kief-ului”autohton, decupând în substanţa 
eposului carnavalesc îmbelşugate descrieri ornamentale. 
Comparatistul Mircea Muthu deschide prin studiile sale aria de 
analiză a eposului tragic, metaforic, semnificând metafizic distopiile 
postmodeme şi prin explorarea romanului sârbesc (Pavic - Partea 
lăuntrică a vântului sau Hero şi Leandru -1992 şi Miodrag Bulatovic 
-Amantul morţii - 1990, Oamenii cu patru degete, 1976 ş. a.) 

Studiile de balcanologie ale profesorului Mircea Muthu, un 
„rătăcitor înţelept” , la „mijloc de rău şi bun”, oferă lectorului o 
întâlnire „mântuitoare” cu panorama influenţelor culturale şi literare 
în acest spaţiu policentric peninsular, începând cu statul trac, 
continuând cu falia „greco-bizantină”, cu influenţele otomane ale 
turcocraţiei, cu modelul greco-latin al Şcolii Ardelene, înaintând în 
timp cu adaptările franceze ale paşoptismului şi cu cele germane ale 
Junimii, dar şi cu „ispita slavă” a tradiţionalismului interbelic ori cu 
recuperările salvatoare ale spiritului balcanic în postmodemitate. 
Imaginea este aceea a unei geografii culturale deschise, ca spaţiu de 
emergenţă pentru identitatea românească. 

Constantin PRICOP 

Substratul operei lui Lucian Blaga 

Unul din cele mai ambiţioase studii întreprinse de Mircea 
Muthu este intitulat Lucian Blaga. Dimensiuni răsăritene 1 . Există o 
impresie generală, simplificatoare, privind destinul, în timp, al 
gândirii lui Lucian Blaga. Filosofia autorului, asemeni altor opere 
interzise pe vremea comunismului, ar fi trecut, se crede, prin etape 
uşor de identificat. 1 s-a recunoscut, se presupune, valoarea 
neîndoielnică în perioada interbelică, a fost trecută la index în timpul 
„epocii de aur” şi ar fi revenit, după căderea comunismului, la 
binemeritata recunoaştere. într-adevăr, înainte de redescoperirea 
poetului (ed. Ivaşcu, 1962) autorul a fost marginalizat şi persecutat 
de puterea comunistă. Iar după ce i s-a retipărit poezia, sub dictatură, 
filozofia sa a continuat să fie interzisă. Opera sa de gânditor n-a fost 
niciodată acceptată de către „filosofii” realismului socialist (chiar 
dacă i s-a retipărit la un moment dat, în sprijinul ideologiei oficiale, 
Trilogia culturii, în faza ceauşist-naţionalistă). Potrivit schemei de 
gândire expuse, împărtăşită, totuşi, de o majoritate, după căderea 
comunismului ar fi urmat repunerea, în dimensiunile „consacrate” 
înainte de impunerea dictaturii roşii, a operei gânditorului. 

In realitate lucrurile stau altfel. Ceea ce se ştie astăzi în mică 
măsură de către admiratorii lui Lucian Blaga este că, nici în perioada 
anterioară instaurării comunismului filozofia lui Blaga n-a fost 
întotdeauna receptată favorabil. Au existat mai multe centre de 
respingere a operei sale de gânditor. în primul rând din partea lumii 
academice - din Cluj şi din alte centre universitare. Pentru profesorii 
de la catedră filosofia lui Blaga nu era, de fapt, filosofie, ci lucrare 
mistică... Chiar universitari clujeni care îi arătau o anumită prietenie 
(ca D. D. Roşea) împărtăşesc această idee. De altfel, este o opinie 
admisă de mai mulţi filosofi recunoscuţi „oficial”, din epocă: C. 
Rădulescu-Motru, P. P. Negulescu, Anton Dumitriu, Mircea Florian 
ş. a. Cu Rădulescu-Motru, Blaga intră, de altfel, într-o urâtă 
confruntare, când la articolul profesorului bucureştean Ofensiva 


1 Mircea Muthu, Lucian Blaga. Dimensiuni răsăritene , ediţia a Il-a, Editura Paralela 
45, 2002. 

contra filosofiei ştiinţifice, publicat în „ Revista Fundaţiilor Regale”, 
răspunde în al său „Saeculum”, cu un articol polemic, considerat de 
mulţi un pamflet, intitulat Automatul doctrinelor. E uşor de conchis 
că poziţiile teoretice erau ireconciliabile, dar această 
incompatibilitate nu justifica folosirea de către Blaga a unor 
procedee pamfletare pe care cei obişnuiţi cu eleganţa sa nu le-au 
acceptat, şi pe care chiar autorul le va regreta (jocul de cuvinte Motru 
- Mortu). Textul său stârneşte o reacţie puternică din partea unor 
membri ai Academiei (din care şi Blaga făcea parte) şi a unor 
intelectuali din presa culturală. 

Dacă între filozofia academică şi aceea a lui Blaga nu prea 
aveau cum să se definească puncte comune, era de presupus că alta 
va fi situaţia cu gânditorii creştini, dintre care mulţi colaboraseră, 
împreună cu Blaga, la „Gândirea”. Dar atacuri intense împotriva 
filosofiei blagiene vin şi din această direcţie. Cel mai hotărât 
adversar din această tabără este cunoscutul teolog Dumitru 
Stăniloaie. Pentru acesta şi pentru alţii, ceea ce scria autorul Trilogiei 
cunoaşterii nu putea avea nimic în comun cu gândirea ortodoxă şi 
celor de la „Gândirea” (revistă cu care se va concilia în cele din urmă 
după o întâlnire aranjată de subalterni ai lui Blaga şi ai lui Nichifor 
Crainic) le va răspunde polemic în De la cazul Grama Ia tipul 
Grama, apărut tot în „Saeculum”. Nu se dau nume, dar personajul 
vizat a fost identificat în Dumitru Stăniloaie. 

Unii comentatori au pus ostilitatea arătată gânditorului Blaga 
pe seama simpatiei de care s-a bucurat din partea lui Carol al Il-lea, a 
susţinerii prin intervenţiile academicianului Sextil Puşcariu. în orice 
caz, atitudinea de respingere a filosofiei lui Blaga era răspândită într- 
o anumită perioadă, încât chiar şi studenţii săi de la Sibiu, organizaţi 
în Cercul literar, îndrăzneau să ridice obiecţii sistemului său de 
gândire - obiecţii împrumutate, fără îndoială, de la alţii, ei nefiind în 
stare să judece o asemenea operă, pe care nu o cunoşteau în toată 
complexitatea ei. Este adevărat, în cele din urmă toţi învăţăceii din 
Cercul literar vor deveni fanatici susţinători ai operei, inclusiv ai 
gândirii lui Blaga, dar în tinereţe îşi permiseseră faţă de acesta 
libertăţi de neconceput astăzi. Este tot atât de adevărat că în prezent 
se poate constata fără dificultate că niciunul dintre foştii studenţi din 

Cercul literar de la Sibiu nu s-a ridicat vreodată la prestigiul şi la 
valoarea literară sau teoretică a maestrului. 

Am amintit aceste opoziţii pentru a arăta că astăzi nu poate fi 
vorba doar de o „recuperare” a gândirii autorului Nebănuitelor 
trepte. Nu există o tradiţie profundă a receptării acestei filozofii. 
Dacă lăsăm deoparte studiul lui Vasile Băncilă, nu avem prea multe 
lucrări serioase din perioada precomunistă care să fi susţinut cu 
argumente filosofia blagiană. Studii ca acela al lui Mircea Muthu 
devin astfel cu atât mai importante şi mai semnificative pentru 
degajarea adevăratei dimensiuni a gândirii lui Blaga. 

Referindu-ne strict la lucrarea lui Mircea Muthu trebuie să 
spunem că aceasta prelungeşte, în multe privinţe, preocupările 
autorului în legătură cu spiritualitatea răsăritului european. Direcţiile 
sale de cercetare merg, în această privinţă pe linia unor cercetări 
anterioare. Lucian Blaga. Dimensiuni răsăritene este alcătuită din 
două secţiuni. Prima, Lucian Blaga şi sud-estul european, este 
consacrată, cum ne spune chiar autorul, articulării unor „motive şi 
sugestii” folosite, în parte, şi în studii anterioare de sud- 
europenistică. în partea a doua. Accente, sunt aprofundate aspecte 
ţinând de latura spiritual răsăriteană atinse în opera blagiană. M-aş 
opri la câteva elemente ale vastei analize conceptuale oferită în acest 
volum de Mircea Muthu. 

Cea mai importantă caracteristică a gândirii lui Lucian 
Blaga, trăsătură care a dat naştere şi neînţelegerilor amintite, este 
aceea că ea nu se exprimă cu mijloacele tradiţionale ale filosofiei. 
Autorul precizează, încă din primele pagini, particularitatea acestei 
gândiri, căutând argumente chiar în scrierile lui Blaga. Acesta 
mărturisea, tranşant, în 1943, în „Saeculum”: „Am învăţat enorm de 
la Kant, dar tot aşa de mult de la Alexandrini şi de la Sfinţii Părinţi. 
Sistemul meu e o sinteză creatoare între aceste extreme.” 2 Ceea ce 
impune o astfel de mărturisire e obligaţia cercetătorului de a nu căuta 
o soluţie metodologică în una sau alta din aceste surse: ele se 
prezintă într-o sinteză particulară şi fiecare, luat separat, nu poate 
aduce o rezolvare. Ceea ce se vede cât se poate de limpede din 
neînţelegerile cu care a fost întâmpinată filosofia lui Blaga. Mircea 


2 Lucian Blaga, „Saeculum”, 1943, apud Mircea Muthu, Lucian Blaga. Dimensiuni 
răsăritene, p. 12. 

Muthu reconstituie ceea ce ar trebui să fie „vertebrarea” acestei 
filosofii, „drumul de la mister, înţeles ca ,negativitate absolută’, la o 
veritabilă hermeneutică a posibilului” 7 ’. 

în filosofia lui Blaga e de văzut, apoi, funcţionalitatea 
„elementelor provenind din teologia abisală răsăriteană” 3 4 . Ar avea 
loc, într-un asemenea proiect, raţionalitatea pretinsă de filosofii 
academici interbelici? Rolul gnoseologic al metaforei nu mai poate fi 
neglijat, şi ajungem la ceea ce s-a discutat mult, în filozofia germană 
şi mai apoi de cercetători din cercul lui Bahtin. în cazul ştiinţelor 
naturale avem de-a face cu un discurs monologic. Autorul, cel care 
efectuează observaţia, discută despre un obiect, îl descrie, precizează 
cum funcţionează ş. a. m. d. Obiectul despre care vorbeşte este inert, 
el nu produce replică, nu poate iniţia un dialog, nu se exprimă decât 
cel care descrie observaţia. în cazul disciplinelor umaniste, în 
schimb, nu mai este vorba de un monolog, ci de un dialog, obiectul 
cercetării fiind un text, care presupune, la rândul său, o replică. Este 
motivul pentru care în ştiinţele naturii se produce o cunoaştere, în 
timp ce în disciplinele spiritului are loc o comprehensiune. Această 
comprehensiune este calea prin care ni se dezvăluie sensul filosofiei 
blagiene. Este de întrebat, totodată, dacă rostul filosofiei poate fi 
cunoaşterea unui obiect, în maniera strict raţionalistă a 
„ştiinţificilor”, sau încercarea de înţelegere. 

Folosind metafora, o astfel de filosofie are o condiţie 
specială. Ne putem întreba dacă ea va fi interpretată aşa cum sunt 
interpretate operele literare, cu o foarte mare libertate şi într-o 
„competiţie” a comentariilor originale. Chiar dacă în limbajul 
filosofic nu poate exista o uniformitate a termenilor ca în limbajul 
ştiinţelor, el nu poate fi discutat cu efervescenţa comentariilor de 
poezie. Din punctul meu de vedere, intuiţia artistică şi imaginea 
poetică sunt folosite în cazul de faţă în procesul de cunoaştere, dar 
ele nu devin calităţi ale expresiei filosofice. Metafora e utilizată în 
filosofia lui Blaga pentru a contura un univers de explorare 
particular, un domeniu în care nu poate ajunge filosoful academic, 
accesibil doar celor care posedă instrumentele de înţelegere ale 
poeticului. După încheierea explorării, rezultatul se precizează în 


3 Ibidem, p. 7. 

4 Ibidem. 

concepte pe care cititorii de filosofie le vor interpreta într-o accepţie 
concertată. Motiv pentru care este deosebit de utilă acoperirea 
acestor concepte cu precizări semantice. 

Mircea Muthu vorbeşte în studiul său despre o parte din 
conceptele descoperite de experienţa filosofică a lui Blaga: 
„bizantinism”, „sofianic”, „creştinism cosmic” etc. 

Un alt aspect de precizat în filosofia blagiană este 
determinarea universului explorat. Lumea bizantină, creştinismul 
răsăritean, folclorul şi devenirea lui în cultură, pasărea sfântă ş. a. m. 
d. circumscriu o largă zonă din preocupările autorului. M-aş opri la 
discutarea „creştinismului cosmic”, care arată modelul de 
comprehensiune fixat în filosofia blagiană. Este vorba de un model 
de comprehensiune „de sorginte parţial gnostică dar şi patristică, 
propriu lumii răsăritene, pentru care fenomenalul, vizibilul comportă 
o înfăţişare ascunsă, nevăzută”. într-o astfel de proiecţie „recursul la 
categoriile organicului, cu accentul pus pe ciclicitatea temporală (= 
timpul mitic) sau pe ideologia identităţii echilibrează şi, mai mult, 
stabilizează o forma mentis circumscrisă de două paradigme 
interferenţe: satul românesc şi biserica ortodoxă .” 5 Propensiunea lui 
Blaga pentru mituri nu vine aşadar din retragere într-o lume inactuală 
ci, dimpotrivă, din descoperirea în mituri a unor posibilităţi expresive 
modeme, a expresionismului, identificat de pildă în arta bizantină. 
Asemenea oamenilor Renaşterii, Blaga priveşte la ceea ce pare a fi 
arhaic pentru că acolo descoperă prezentul, în mult mai mare măsură 
decât într-o relatare despre actualitatea imediată... 

Prin cercetarea resorturilor filosofiei lui Lucian Blaga se 
ajunge, în Lucian Blaga. Dimensiuni răsăritene, la substratul 
profund care alimentează nu doar meditaţia autorului, ci şi poezia sa 
sau scrierile sale narative. Cercetarea lui Mircea Muthu contribuie în 
bună măsură la precizarea acestui substrat fundamental. 


5 Ibidem, p. 24. 

George POPESCU 

Re-centrarea unei margini paradigmatice 

Spiritul investigativ, nelipsit de imbolduri speculative, 
temperate însă de o acribie ă la page, un admirabil dozaj între 
pulsiunea spre ideaţie prin revalorizarea unor concepte abia schiţate, 
pierdute şi / sau compromise în discursul, mai ales al criticii literare 
şablonizate, acuitatea şi acurateţea percepţiei exegetice, gravitatea 
fiecărui demers susţinute şi de obstinaţia auto-revizuirii asumat 
disociative conferă lui Mircea Muthu atributele directoare ale unui 
destin singular. Iar singularitatea aceasta mi s-a impus - încă de la 
întâile sale contribuţii în publicistica culturală de la noi - din lectura 
acelor pagini foiletonistice distante faţă de „modelul” - în act - al 
cronicii literare impresioniste în care finalitatea evaluator-estetică 
diminua, nu o dată, interesul aperceptiv pentru eventuale alte 
elemente ale unei ideaţii conceptuale. 

Oficiul interpretativ al autorului, ocultând programatic miza 
imediatului spectacular al jocului de artificii în care s-a complăcut 
critica autohtonă foiletonistică, şi-a circumscris, cu un calm 
orchestrat de serviciul unei rigori constructive, un spaţiu propriu, în 
care sondarea unor mari, aproape grandioase, zone de umbră ale 
culturii est-europene (,id est, universale, întrucât parte a unui 
integram) şi-a asociat obiectivul revalidării unor concepte-cheie, 
rămase, ele însele, la stadiul propriei lor istorii generice. 

Contingente în geomorfismul lor accidentat şi accidental, sub 
sigilul unui nemeritat aleatoriu, conceptele transformate în veritabile 
ţinte ale unui demers exegetic suprapus unui întreg decurs biografic 
s-au delineat în timp, oscilând - şi lexical - de la bizantinism la 
balcanism până la sud-europeism: semn de o adâncă încărcătură 
persuasivă de polimorfism constitutiv al unei istorii marcate de o 
inconsistenţă prezentă mai curând la nivelul memoriei culturale decât 
la acela al derulării ei organice. 

Lecturându-i, apoi, lucrările apărute într-o succesiune scandată 
parcă de un calm al decantării, devine dificil, dacă nu imposibil, a nu 
identifica resortul întregii aventuri a lui Mircea Muthu în orizontul 
unor sugestii prezente în gândirea lui Lucian Blaga. De altfel, autorul 

nu doar că şi-a recunoscut, în Blaga, un punct forte de referinţă, cu 
un impact formativ pe deplin asumat, în contexte citaţionale 
recurente încă din primele sale lucrări, dar avea să revină, sintetic, 
ceva mai târziu, cu o lucrare aplicată, consacrată, întocmai, 
raporturilor autorului „Trilogiei culturii” cu sud-estul european 1 Şi 
îmi pare cu atât mai semnificativ faptul că, în câteva contexte, 
variind în timp, revin două gânduri proiective ale lui Blaga asupra 
toposului în chestiune şi, încă mai mult, în dubla sa ofertă 
conceptuală, de „răsărit” şi de „sud-est european”. 

„Răsăritul e-atât de bogat în poveşti şi-n lumină că-n orele ce 
se ridică rămânem prea jos totdeauna când vrem să-l slăvim...”, era o 
primă invitaţie provocatoare la meditaţie şi la travaliu; apoi, în 1938, 
filosoful culturii îşi exprima „presentimentul că şi pentru acest sud- 
est european, pentru această peninsulă care a fost odată leagănul 
culturii europene şi care, mai târziu, a fost îmbrăţişată şi de 
meridianele celei mai rafinate culturi creştine, trebuie să se apropie 
iarăşi un ceas de plenitudine istorică”, presentiment resuscitat încă şi 
mai tonic, la doi ani distanţă, de convingerea că „...ceasul de fericită 
plenitudine a spiritului european, de va mai bate undeva, va bate cu 
toată certitudinea aici în Sud-Estul nostru, care până mai ieri era 
situat în spatele lui Dumnezeu”. 

Pe cât de tentante şi, deci, promiţătoare în perspectiva 
adâncirii lor până la nivelele supra- şi inffa-conceptuale, aserţiunile 
„prolegomenale” ale filosofului din Lancrăm purtau în ele, din varii 
şi controversate motive, nu puţine semne restrictive. 

Pe de o parte, îndeosebi în anii Şaizeci, ai reintroducerii 
filosofiei sale în circuitul public, moment al antamării căilor 
devenirii intelectuale a generaţiei lui Mircea Muthu (a noastră, mai în 
general), gândirea lui Blaga a funcţionat, într-o primă etapă, ca un fel 
de supapă filtrantă a ereziilor marxizante, motiv de a-1 asocia mai 
curând marilor proiecte occidentale, indiciile orientalismului său 
alimentând oportunităţi de receptare a sa în limitele, în parte 
declasate, ale ideologiei protocroniste. 

Pentru tânărul, de atunci, Mircea Muthu, ce-şi descoperise şi 
testase, în cadrul unei foiletonistici particulare înscrise parcă pe linia 


1 Cf. Lucian Blaga - dimensiuni răsăritene ”, Editura Paralela 45, ed. a II.a, 2002 

eseisticii de ţinută „criterionistă”, indiciile orientalist-bizantine 
subsidiarizate în corpusul filosofiei blagiene au sfârşit prin a produce 
impactul germinativ al unui întreg parcurs exegetic: în fond, o 
singulară, dar nu mai puţin temerară aventură. Dincolo de 
eterogeneitatea şi chiar imensitatea cartografică a problematicii în 
speţă (bizantinism, cultură sud-est-europeistă, balcanism), 
temeritatea unei atare întreprinderi consta în natura însăşi a 
„armăturii” cu care urma să confrunte un teritoriu lovit de 
intransparenţă şi lezat, în structurile sale de adâncime, de lesturile 
unor prejudecăţi dintre cele mai variate, între care cele mai multe 
operante la superficiile mentalului locului. 

Nu ştiu dacă şi când anume cercetătorul ardelean îşi va fi 
relevat întregul traseu proiectiv: semne prospectiviste cât de cât 
exacte se resimt încă din întâia sa operă de construcţie 2 ; apoi, cu 
lucrarea La marginea geometriei, din 1979, demersul îşi asociază, pe 
cât de adecvat pe atât de productiv în economia întregului, 
conceptul-imagine care, marginal probabil în opusul gândirii 
blagiene, e cât se poate de ofertant pentru noul acces hermeneutic. 
Un deceniu mai târziu, accentul se mută, în baza unei strategii ce se 
manifestă oarecum într-o organicitate de sine, către identificarea şi 
re-determinarea a ceea ce autorul numeşte un apriorism sud-est 
european. 

Deşi spiritul tutelar al lui Blaga n-a părăsit niciodată aventura 
sa întru detectarea, validarea şi, după caz, revalidarea dimensiunilor 
unei axiologii culturale sud-est-europene, Mircea Muthu îi consacră, 
relativ târziu, acestuia, o exegeză, în care, aşa cum era de aşteptat, îi 
supune unei analize cu adevărat singulare, ceea ce se configurase ca 
ţinând de orizontul răsăritean al gândirii sale 3 . 


2 A se vedea Literatura română şi spiritul sud-est european , 1976 

3 Ilustrativ, cel puţin în perspectiva acestei poziţionări, îmi pare faptul că puţin 
înaintea sa, subsemnatul se încumeta la un act de validare a gândirii lui Blaga pe un 
versant, aşa-zicând, opus, subînscris tentativei - demonstrative - de a-1 reintegra pe 
filosoful român, în baza unei analitici coalescente, în circuitul firesc al culturii 
occidentale marcate de competitori „norocoşi” în receptări pe cât de licitate pe atât 
de glorioase; demersul nostru (a se vedea Tensiunea esenţială. metaforă şi revelaţie 
in opera lui Blaga, Editura Pontica, 1999, şi, acum, Lucian Blaga în paradigma 
gândirii occidentale. Editura Aius, Craiova, 2013), fără a ignora latenţele multiple şi 
esenţiale ale unei gândiri orientale din opera filosofului din Lancrăm, a optat pe 

Spiritul disociativ - propriu autorului - e un atent şi util 
functor al detectării palierelor gândirii blagiene, deshumând, de sub 
soliditatea unei empatii prea asumat polemice, idei constructive întru 
constelarea acelui edificiu ascuns prin interstiţiile unei culturi 
indicând o particulară forma mentis şi care se va constitui ca răsărit, 
sud-est european, balcanism ; fluibilul terminologic în sine dă seamă 
de temeritatea constructului de care aminteam mai înainte, căci dacă 
prima denotaţie pare a induce o inconsistenţă genuină, ultima suportă 
- şi astăzi poate într-un mod încă şi mai agresiv după răvăşirile 
interveţionismelor armate alogene - povara unei re-semantizări de o 
nemeritată malignitate, din care, prin urmare, trebuia nu doar 
sustrasă, ci şi reinstituită în cadrele-i originare. 

însă opţiunea - numai superficial „reducţionistă” - în favoarea 
activării unor vectori stilistici (ceea ce s-a numit „topografie 
stilistică”) îl conduce pe Mircea Muthu spre calificarea 
bizantinismului ca „o adevărată paradigmă culturală”, confirmată cu 
exemplificările oferite de plastica din menitul auriu al Bizanţului ”, 
ceea ce îi îngăduie să acrediteze dispunerea unei viziuni, a lui Blaga 
însuşi, dinspre o „metafizică bizantină”, a bisericii sinoadelor 
ecumenice, către ortodoxismul ca un terţ segment/element al acelui 
construct mental-cultural. Se ajunge, astfel, la o reprezentare duală, 
consistentă în binomul omul bizantin-omul ortodox în chip de 
bipolaritate - complementară - menită a reconcilia sofianicul şi 
stihialul. 

Dacă Blaga, suntem avertizaţi, „traduce în limbaj propriu 
câteva dintre fundamentele de gândire şi de apercepţie ale sud-estului 
european”, Mircea Muthu şi-a autorezervat, cu deplina conştiinţă a 
dificultăţilor generate în egală măsură de „ineditul” surselor 4 , de 


decontarea semnificaţiilor sale de profunzime în linia marilor perspective ideatice 
ale gândirii occidentale, de la Nietzsche la Spengler, de la Husserl la Hcidegger şi, 
mai departe, la „ultimii” conchistadori ai „diversităţii” (Deleuze, Foucault ş.a.). Ceea 
ce îmi pare însă esenţial acum este că, în ambele perspective, gândirea lui Blaga este 
producătoare de sens, actuală, aşadar, făcând superfluă o mentalitate pe cât de 
eronată pe atât de difuză îndeosebi în rândul unor dintre „maeştrii” gratificaţi ai 
domeniului. 

4 In sine, volumul Europa de sud-est in memoria culturală românească. 
Bibliografie, apărut sub egida Academiei Române, se constituie într-un veritabil pro 
domo (pentru Mircea Muthu însuşi şi pentru decursul topic ca atare), un fel de 

confruntarea cu prejudecăţi intrate, cu o vinovată clandestinitate în 
chiar substratul mentalului colectiv (dar şi individual) al 
loculuiÂocurilor, resuscitarea latenţelor, marginalizate, dar mereu 
centrale, substanţial definitorii, ale unui prototip cultural pe cât de 
evanescent în istoria sa fugace pe atât de imperativ într-un sfârşit de 
paradigmă. Căci, recitindu-i textele, dense în supoziţii ce devin, sub 
incidenţa probelor dintre cele mai diverse, naturale şi iconoclaste în 
acelaşi timp, străvechi şi actuale, centrale şi marginale, din arealul 
clerical şi din cel al oralităţii sapienţiale, am sentimentul unei oferte, 
singulare printre atâtea altele, la grava problemă a derelecţiunii cu 
care criza civilizaţiei - şi a culturii - occidentale ne testează 
capacitatea de orientare. 

Să fie - spre a mă opri la un singur exemplu - cultura mass- 
mediatică de astăzi, cu zarva ei atomizantă şi cu fetişizarea 
generalizată, un avertisment „răsturnat” al noii paradigme ce se 
prefigurează la catafalcul unei modernităţi a cărei agonie îşi arătase 
semnele încă de pe vremea vestirilor răsăritene ale lui Blaga? Post- 
modernitatea - acum o ştim bine - n-a fost decât un simptom al unei 
ultime maladii. Lumea în care trăim - dereglată, în cel mai propriu 
semnificat al termenului, însă ca victimă a unei puzderii de reguli, 
văduve însă de organicitate, des-împovărată de un orizont, al 
misterului, al Tainei, căreia Răsăritul îi conferise o dimensiune 
ontică - pare damnată la un soi de mimetism, la repetiţii, calchieri al 
unui ethos degradat de vocaţia Puterii ca funcţie a Violenţei şi a 
Terorii trucate. 

Opera lui Mircea Muthu, articulând în succesiunea ei 
concentrică un semnal, coerent şi constructiv, către un orizont 
paradigmatic ( răsăritean ) marginal şi, mai ales, marginalizat, ocultat, 
nu o dată cu abia disimulate raţiuni geo-politice, îmi pare, oricât de 
insolită în îndrăzneala ei re-proiectivă, o posibilă alternativă ori şi o 
cale de ieşire ca o întoarcere la un continuum abandonat, încă nu 
definitiv pierdut. 


anahoretic bibliopolis şi în veste de etalon şi de „depozit” monumental de 
autentificare a unei geografii culturale revărsate în Istorie. 

Călin CRĂCIUN 

Balcanologia şi spiritul românesc 

Mircea Muthu este la noi cel mai consecvent cercetător al 
fenomenului cultural numit „balcanism”, studiul său întinzându-se, 
temporal vorbind, pe mai bine de treizeci de ani, tinzând mereu să 
parcurgă drumul înţelegerii după un model pe care l-ar dori cât mai 
eliberat de infuzii subiective, epistemologic şi vizând descoperirea 
unor teoreme care, odată enunţate, ar vrea să rămână pentru 
totdeauna valabile. Consecvent rămâne cercetătorul în toţi aceşti ani 
nu numai în ceea ce priveşte obiectul său de studiu, ci şi în privinţa 
metodei şi a concluziilor, exprimate intr-un limbaj al cărui căutat 
tehnicism (ce creează - ce-i drept - un anume disconfort lecturii) 
trădează goana după o terminologie specifică prin intermediul căreia 
să valideze domeniul, astfel că în Balcanismul literar românesc 1 , 
studiul său cel mai amplu, şi-au putut găsi loc, încadrate organic şi 
fără eforturi prea mari de adaptare, sentinţe sau studii întregi 
anterioare, lansate pentru prima dată încă din 1976, când apărea 
Literatura română şi spiritul sud-est european 2 . Cercetătorul clujean 
se află, prin concentrarea asupra aceluiaşi obiect de studiu, în 
„tovărăşia” lui Victor Papacostea 3 şi a Antoanetei Olteanu 4 , pe tărâm 
românesc, dar şi a unor cercetători străini, ca Maria Todorova 5 , de 
pildă. Dacă mai amintim şi spaţiul amplu dedicat de revista „Secolul 
XX”, prin 1997, balcanismului, unde semnează, de exemplu, nume 
ca Gheorghe Grigurcu ( Balcanismul ca demon păzitor, în care 
realizează un istoric al balcanismului românesc) sau Ovid S. 
Crohmălniceanu (Un complex geografic naţional) 6 , iar apoi existenţa 


1 Mircea Muthu, Balcanismul literar românesc. Editura Dacia, Cluj-Napoca, 2002. 

2 Mircea Muthu, Literatura română şi spiritul sud-est european. Editura Minerva, 
Bucureşti, 1976. 

3 Cf. Victor Papacostea, Civilizaţie românească şi civilizaţie balcanică. Studii 
istorice. Editura Eminescu, Bucureşti, 1983. 

4 Vezi volumul său, Homo balcanicus. Trăsături ale mentalităţii balcanice. Editura 
Paideia, Colecţia de studii si eseuri .Antropologie”, Bucureşti, 2004. 

5 Vezi Maria Todorova, Balcanii şi balcanismul, traducere din engleză de Mihaela 
constantinescu şi Sofia Oprescu, Editura Humanitas, Bucureşti, 2000. 

6 Vezi Revista „Secolul XX”, Balcanismul, nr. 6-7/1997. 

unor congrese internaţionale definite de aceeaşi problematică, putem 
conchide că balcanologia constituie în prezent un domeniu ştiinţific 
în adevăratul sens al cuvântului. 

Prin cercetarea sa asupra „balcanismului literar”, componenta 
estetică a fenomenului cuprins de domeniul numit „balcanologie”, 
Mircea Muthu încearcă scanarea întregului areal balcanic în scopul 
stabilirii riguroase a trăsăturilor culturale specifice acestei zone, 
trăsături pe care le consideră tributare destinului istoric comun 
tuturor popoarelor din acest spaţiu, destin cristalizat atât în perioada 
bizantină, cât şi în cea a turcocraţiei. Bineînţeles, autorul este 
interesat în primul rând de constantele literare, decelabile din punct 
de vedere morfologic, dar demersul său este extins până la 
cuprinderea graniţelor comparativismului, etnologicului sau 
sociologicului, astfel încât cea vizată cu adevărat este tocmai „o 
forma mentis, recognoscibilă în dinamica socială precum şi în cea a 
valorilor estetice.” 7 Tocmai de aceea, miza cercetărilor lui Mircea 
Muthu este depăşirea cadrului restrictiv al etnicismului, insistând 
asupra conturării unui destin cultural comun al ţărilor balcanice, care 
ar putea fi apoi integrat, cu notele lui specifice, întregului areal 
european. Bineînţeles, tocmai aceste note specifice ar putea constitui, 
consideră autorul, adevăraţi nutrienţi pentru organismul culturii 
europene. 8 

Dincolo însă de identificarea aşa-numitei vocaţii europene, 
moştenită direct de la „romanitatea orientală”, Mircea Muthu 
vorbeşte răspicat şi de faptul că aceeaşi „romanitate orientală” ar 
exprima „un destin istoric colectiv dar şi coordonate din psihia 
carpato-dunăreanului, născută din dialogul celor două tradiţii, de la 
un moment dat îngemănate - agricolă şi păstorească” 9 . Aşadar, oricât 
interes ar manifesta faţă de constantele culturale ale universului 
balcanic în întregul său, autorul manifestă şi un interes accentuat 
pentru conturarea tuşelor restrânse care definesc specificul naţional 
românesc. Iar credinţa că „imaginarul artistic e cea mai bună 
diagnoză pentru psihologia etnică a unui popor” nu face altceva decât 


7 în Mircea Muthu, Dinspre Sud-Est, Editura Libra, Bucureşti, 1999, p. 17. 

8 Cf. „Ce poate aduce sud-estul?”, în Mircea Muthu, Balcanismul literar românesc, 
voi. III, Balcanitate şi balcanism , ed. cit., pp. 142-144. 

9 Mircea Muthu, Dinspre Sud-Est, Editura Libra, Bucureşti, 1999, p. 18. 

să reînvie o concepţie care a făcut carieră în deceniul al treilea al 
secolului XX 10 şi să invite la analiza minuţioasă a producţiilor 
literare autohtone. 

Metodologic vorbind, Mircea Muthu îşi fixează ca puncte de 
reper atât nivelul literar folcloric, cât şi cel cult. în privinţa abordării 
literaturii populare, se recunoaşte aderenţa faţă de modelul instituit 
de Dumitru Caracostea, care vizează o investigare pe principiul 
concentricităţii, ceea ce presupune decelarea, pe filieră comparativă, 
a motivelor balcanice de cele universale, urmând identificarea clară a 
motivelor etnice româneşti 11 . Tocmai de aceea studiul Permanenţe 
literare româneşti din perspectivă comparată - publicat în 1986 şi 
care a devenit, în 2002, cu mici inserţii, cel de-al doilea volum al 
Balcanismului literar românesc (subintitulat Permanenţe literare) — 
cuprinde şi o radiografiere a literaturii folclorice în scopul decelării 
temelor sau a motivelor definitorii atât pentru spaţiul balcanic, cât şi 
pentru cel românesc. Meşterul Manole, încadrat tipului tragic, 
haiducul sau înţeleptul rătăcitor devin astfel componente 
emblematice ale spiritului românesc, cu atât mai mult cu cât au avut 
o mare înrâurire asupra literaturii culte, înrâurire dovedită de 
multiplele prelucrări literare din operele diverşilor autori. în cadrul 
demersului său, Mircea Muthu manifestă totuşi un interes relativ 
scăzut faţă de nivelul folcloric, ca dovadă puţinele certificări de 
această natură aduse în sprijinul conturării specificului românesc sau 
al celui balcanic, dacă le raportăm la abundenţa celor venite din 
domeniul cult, care ocupă hotărât prim-planul analitic şi 
argumentativ. E adevărat că micul tom Făt-Frumos şi „vremea 


10 în special datorită lui Garabet Ibrăileanu, pentru care încadrarea operei individuale 
în sufletul poporului este o adevărată fatalitate: „Acel caracter specific naţional al 
unei literaturi nu se datoreşte atât subiectului operei de artă - forţamente naţional - 
cât sufletului scriitorului, felului cum observă viaţa şi cum o redă” (G. Ibrăileanu, 
Caracterul specific în literatură, „Viaţa românească”, XIV, nr. 6/1923, Apud Opere, 
voi. 5, Editura Minerva, Bucureşti, 1977, p. 93). Dc asemeni, datorită lui Mihai 
Ralea, care concluziona în articolul Etnic şi estetic, tot din „Viaţa românească”, 
XIX, nr. 2, 1927, pp. 230-243, că ,Artistul naţional are şi stilul individual, plus pe 
celălalt social”, astfel că arta este „expresia sufletului” etnic. 

11 în D. Caracostea, Poezia tradiţională română. Balada populară şi doina, II, ed. 
îngr. de Dumitru Şandru, prefaţ de Ovidiu. Bîrlea, E.P.L., Bucureşti, 1969, pp. 131- 
132. 

uitată ” 12 , scris în colaborare, ar veni în completarea argumentării din 
domeniul reflectării folclorice a trăsăturilor definitorii ale 
spiritualităţii tradiţionale, printr-o analiză minuţioasă a basmului 
Tinereţe fără bătrâneţe şi viaţă fără de moarte, dar nu reuşeşte să 
sporească hotărâtor componenta argumentativă a domeniului. Cu 
siguranţă motivul acestei abordări oarecum marginale a relaţiei dintre 
folclor şi ceea ce autorul numeşte „psihologia etnică a unui popor” 13 
este credinţa, declarată încă din 1986, în faptul că „ imaginea omului 
din acest spaţiu - balcanic (n.n.) - ne este restituită şi făcută 
sensibilă în primul rând de literaturile culte, a căror diversificare 
tematică şi estetică e direct legată de ecloziunea naţiunilor” (s.a.). 
Această afirmaţie, reiterată în 2002 prin conferirea unui plus de 
importanţă datorat integrării sale chiar în Cuvântul introductiv al 
Balcanismului literar românesc (I), cu simpla transformare a 
cuvântului culte în modeme 14 , se dovedeşte, la o analiză atentă, 
aplicabilă fructuos în cadrul studiului „balcanologie”, însă - după 
cum vom vedea în cele ce urmează - doar parţial operantă în cadrul 
demersului interesat strict de identificarea trăsăturilor specifice 
sufletului etnic românesc şi de înţelegerea modului în care acest 
suflet se manifestă în cadrul literaturii române, configurându-i 
acesteia notele originalităţii. 

Un alt motiv al concentrării pe nivelul cult este reprezentat de 
însăşi originea citadină a balcanismului ca fenomen spiritual: 
„Balcanismul se legitimează astfel ca produs al urbanismului în 
dezvoltare ” (s.a.) 15 , ceea ce presupune că eventualele accente care i 
se pot atribui au putut pătrunde doar târziu în creaţia folclorică. 
Consecinţa directă a acestui fapt este că prin spirit balcanic se 
înţelege doar o componentă a celui românesc, tocmai de aceea 
manifestarea sa literară fiind una cu acoperire parţială în cadrul 
literaturii române: 


12 Mircea Muthu, Maria Muthu, Făt-Frumos şi „ vremea uitată ”, Editura Libra, 
Bucureşti, 1988. 

13 în Mircea Muthu, Dinspre Sud-Est, ed. cit., p. 26. 

14 Op. cit., p. 16: „imaginea omului din acest spaţiu ne este restituită şi făcută 
sensibilă în primul rând de literaturile moderne, a căror diversificare tematică şi 
estetică e direct legată de ecloziunea naţiunilor” (s.a.). 

15 Mircea Muthu, Balcanismul literar românesc, ed. cit., voi. II, Etapele istorice ale 
conceptului, pp. 80-81. 


164 



Mircea Mutliu. în orizontul sintezei 


„Vorbim aşadar de balcanismul unei părţi din literatura 
română până spre finele secolului trecut [sec al XlX-lea - n.n.], iar în 
perioada modernă, adică în secolul XX, de prelungiri care multiplică 
şi consolidează în acelaşi timp balcanismul pe latura estetică. 
Problema, deci, e de a găsi nu tipare, ci filoane aurifere, subţiri, ce 
dau savoare şi graţie unui important sector de literatură.” 16 

* 

Mircea Muthu rămâne deci la o oarecare distanţă de 
cercetătorii pentru care a devenit un adevărat truism că folclorul este 
depozitarul de drept şi exclusiv a ceea ce s-ar numi „suflet etnic” 17 , 
rămânând cantonat cu precădere la nivelul modului în care 
experienţa „turcocraţiei”, resimţită ca traumatizantă de către români 
şi de celelalte popoare balcanice, a generat un întreg complex 
cultural, definit, în esenţă, de aşa-numita tentativă a „răscumpărării 
estetice”, însoţită de construirea unui şir de motive literare şi, mai 
ales, de atitudini sau de caracteristici ale gândirii. Valorizarea mitului 
semiantropomorf, prelucrarea imaginii haiducului, a înţeleptului 
rătăcitor sau a parvenitului, insistenţa asupra unor motive literare ca 
Bizanţul, roata, lumina sau drumul reprezintă toate constante ale 
literaturii române şi ale celei, mai largi, balcanice, fiind generate, în 
viziunea autorului, tocmai de condiţiile social-politice specifice 
zonelor de influenţă otomană. De asemeni, sentimentul tragic ce 
domină omul din acest spaţiu în confruntarea sa cu vicisitudinea 
istoriei, „coabitarea activismului cu contemplativismul ” 18 sau 
configurarea speciei lui „homo duplex”, înţeleasă ca „veritabilă 
filosofie a supravieţuirii” 19 , constituie, alături de alte aspecte 
similare, trăsături ale întregului spirit balcanic, apărute ca efecte ale 
condiţiilor social-politice care s-au suprapus cristalizărilor bizantine 
din acest areal. 


16 Ibidem, p. 143. 

17 Această idee este constituenta nucleului sămănătorist, găsindu-şi însă formulările 
cele mai fericite în filozofia blagiană ( Cf. Lucian Blaga, Spaţiul mioritic, ed. cit.), 
dar e prezentă şi în „psihologismul” lui Constantin Rădulescu Motru {Cf. lucrarea sa, 
intitulată Personalismul energetic, Editura Casa Şcoalelor, Bucureşti, 1927.) 

18 Mircea Muthu, Dinspre Sud-Est, ed. cit., p.30. 

19 Ibidem, p.88. 

Aşa cum se observă din abordarea lui Mircea Muthu a 
trăsăturilor specifice de sorginte balcanică ale literaturii române, 
acestea sunt alimentate de reflexele unor acumulări mentalitare de 
sursă medievală, înscriindu-se, în ciuda prezenţei unor accente 
proprii, în familia balcanică, deopotrivă eteroclită şi unitară. Desigur, 
atât metoda folosită, dar mai ales obiectivul căruia aceasta îi serveşte, 
lasă în fundal interesul pentru abordarea nivelurilor folclorice care, 
profund ancorate în arhaic, nu îşi mai găsesc viabilitate totală în 
modelul determinist ce porneşte de la postulatul influenţei coliziunii 
dramatice dintre lumea bizantină şi cea a semilunii. Tocmai din 
această cauză, putem spune, demersul interesat de identificarea clară 
a elementelor ce conferă originalitatea viziunii româneşti 
transistorice, reflectată în literatură, ar putea fi în aparenţă minat de 
fisura intervenită între nivelul arhaic şi noua realitate culturală 
impusă de contactul cu puterea otomană. Ideea unei astfel de fisuri 
este însă valabilă numai în cazul în care nivelul folcloric îl concepem 
încă drept o amplă formulă culturală imuabilă, împietrită, cu structuri 
ce ar rămâne stabile indiferent de transformările sociale ori de 
evoluţia tehnologică exterioare. Studiul lui Mircea Muthu ne pune 
însă - e drept că fără teoretizări explicite mai ample - în faţa unei 
alte perspective: componenta arhaică, ce constituie baza dezvoltărilor 
folclorice, e supusă, cu tot dramatismul implicat, unui proces 
evolutiv, având deci o natură proteică, expusă metamorfozei tocmai 
datorită factorilor socio-politici capabili să dicteze raportări la noi 
valori şi atitudini 20 . Un astfel de factor a fost experienţa vasalităţii 
faţă de otomani, generatoare de un complex de elemente care au 
metamorfozat spiritul etnic. In mod cert, metamorfoza de care 
vorbim e vizibilă şi în cadrul producţiei folclorice. E suficient să 
observăm fie şi doar apariţia motivului conflictului feudal ori 
insinuarea caracterului de legendă hagiografică în balada Monastirea 


20 Autorul se înscrie astfel în linia destul de îngroşată a celor care refuză pe bună 
dreptate caracterul imuabil al spiritului etnic, numit uneori „psihologia poporului”: 
Ovid Dcnsusianu (în articolul Rătăciri literare din „Vieaţa nouă”, I, nr. 1/1 
februarie, 1905), Garabet Ibrăileanu (Op. cit.), Mihai Ralea (Filozofia culturii cu 
aplicaţii româneşti, în „Viaţa românească, nr. 2-3, 1926, pp. 357-360), Camil 
Petrescu (Teze şi antiteze, ed. cit.), Vladimir Streinu (Pagini de critică, voi. IV, 
Editura Minerva, Bucureşti, 1976) sau istoricul artei Pavel Chihaia (Artă medievală, 
voi. I-V, Ed. Albatros, Bucureşti, 1998), alături încă de destui alţii. 

Argeşului pentru a concluziona că o creaţie ale cărei origini sunt mult 
mai timpurii decât legendarul Negru-Vodă ajunge până la împietrirea 
formală impusă de notaţia scripturală doar prin adaptare permanentă 
la nevoile spirituale ale comunităţilor în al căror patrimoniu cultural 
este valorizată. Creaţiile folclorice - se ştie acum prea bine - au fost 
mai degrabă opere aflate în continuă construcţie sau transformare 
tensionată (datorită cumulului de atitudini conservatoare şi 
înnoitoare), decât produse culturale definitive, ceea ce demonstrează 
că însuşi spiritul poporului care le dezvoltă e unul supus mereu 
metamorfozei prin nevoia sa de adaptare la noi realităţi culturale. 
Astfel, componenta balcanică a culturii româneşti, înţeleasă ca 
sinteză realizată prin întâlnirea conjuncturală a unor factori cum sunt 
bizantinismul, vecinătăţile geografice şi culturale, ortodoxia şi 
supunerea faţă de otomani cu tot ceea ce a implicat ea, nu face 
altceva decât să contribuie cu noi accente la procesul de 
metamorfoză a dimensiunii folclorice şi, bineînţeles, la evoluţia 
spirituală a poporului român. 


* 

Spuneam că demersul interesat de identificarea notelor 
specifice ale culturii şi literaturii române se poate baza doar parţial 
pe achiziţiile balcanologiei şi, bineînţeles, cu o necesară precauţie. 
Argumentul esenţial este conferit de mai sus discutata acoperire doar 
parţială pe care o are conceptul, deci, fenomenul în sine, în cadrul 
spiritualităţii româneşti. Se suprapune apoi nevoia de precauţie faţă 
de operarea cu un concept încă neînchegat în totalitate, astfel că 
poate uşor provoca iluzii. O astfel de iluzie provocată de operarea cu 
conceptul balcanismului este oferită de însuşi studiul lui Mircea 
Muthu, care propune pripit înlocuirea filozofiei „etniciste” a lui 
Constantin Noica, întemeiată pe suportul lingvistic constituit de 
universul denotativ şi conotativ al vocabulei întru 21 , prin cea, 
considerată de autor mai adecvată, clădită pe suportul lui între 12 . 
Autorul se bazează pe constatarea blagiană notorie a vieţuirii 


21 Cf. Constantin Noica, Sentimentul românesc al fiinţei, ed. cit. 

22 Cf. .Aproximări despre ontologia lui intre”, în Mircea Muthu Mircea Muthu, 
Dinspre Sud-Est, ed. cit. sau „Schiţă despre ontologia lui între”, în Mircea Muthu, 
Balcanismul literar românesc. III. ed. cit. 

româneşti „pe un tărâm de cumpănă”, dar o preia, surprinzător, ruptă 
din context, fără a ţine cont tocmai de damnarea la „închiderea” 
necesară supravieţuirii şi totodată de posibilitatea „deschiderii” 
necesare evoluţiei sau împlinirii (tocmai coexistenţa celor două 
atitudini aparent paradoxale, specific româneşti: „închiderea ce se 
deschide” / „limitaţia ce nu limitează”, vizate de Noica). Interpretând 
simplist afirmaţia lui Blaga, Mircea Muthu mizează pe valabilitatea 
ideii că Balcanii şi, bineînţeles, cultura română constituie puntea 
dintre civilizaţia orientală şi cea occidentală, astfel că se resimte acut 
sentimentul de-a fi „între Orient şi Occident, între efortul de 
recuperare şi tendinţa de globalizare, între tentaţia metafizicii 
europene şi gândirea de sorginte patristică”, ceea ce constituie 
transformarea vocabulei între în „veritabil operator ontologic”. în 
acest caz se insinuează viciul abordării specificului unei întregi 
viziuni ontologice dintr-o perspectivă din care se pot observa doar 
relaţionările de suprafaţă, fie tensionate, fie modulate armonic ale 
respectivei viziuni, fără a se pătrunde la nivelul coerenţei sale 
interioare, ceea ce face, până la găsirea unor argumente 
convingătoare, inoperantă propunerea autorului. Mai mult decât atât, 
întorcându-ne la ideea că spiritul balcanic e, după cum autorul însuşi 
am văzut că susţine, doar o componentă constitutivă a celui 
românesc, astfel că e specific doar unei anumite părţi a literaturii 
române, nu putem concluziona decât că vocabula „ între ”, desemnând 
un concept produs de meditaţia asupra componentei balcanice, nu 
poate fi un „operator ontologic” al viziunii autohtone în integralitatea 
ei, ci doar în limitele componentei ei balcanice - limite al căror 
caracter difuz tinde, datorită eforturilor lui Mircea Muthu, să se 
estompeze tot mai mult. 

Demersul balcanologie al lui Mircea Muthu relevă aşadar că 
balcanismul este una dintre componentele care concură, alături de 
cea arhaică - pe care nu o absoarbe în totalitate - şi de cea 
occidentală modernă, în evoluţia culturală şi literară românească. E 
de la sine înţeles că aceşti trei mari constituenţi culturali 
„colaborează” de-a lungul timpului, interpenetrându-se când senzual, 
când agresiv, într-un proces ba de adaptare, ba de asimilare 
reciprocă, dacă nu chiar de tentative de înlocuire prin eliminare. 

Dincolo de slăbiciunile semnalate anterior, studiul 
balcanologie al lui Mircea Muthu - şi deci Balcanologia ca demers 
ştiinţific devenit autonom - îşi regăseşte un mare grad de viabilitate 
în ciuda contestaţiilor care i se aplică, în special prin Eugen Negriei 
şi Constantin Ciopraga. Pe cât sunt acestea de nedrepte, pe atât 
conceptul balcanismului literar se dezvăluie mai solid, cu toate 
nevoile lui de nuanţare, dând seama de o componentă importantă a 
viziunii autohtone şi totodată Sud-Est europene asupra lumii. Nu este 
atunci nicidecum de mirare că în Istoria secretă a literaturii române 
- carte care tratează evoluţia literaturii prin reliefarea dependenţei 
acesteia de ideologii „geopolitice”, prezente uneori în mentalitatea 
românească sub forma unor adevărate mituri - Cornel Ungureanu 
reliefează de asemeni vigoarea spiritului balcanic în cadrul 
exprimării artistice 23 . E un fapt care justifică, o dată în plus, nevoia 
studiului aprofundat al balcanismului, iar Mircea Muthu îl realizează, 
am putea spune, cu vocaţie, publicând în continuare, neobosit, 
articole şi volume 24 ce constituie paralipomenele acestuia. 


23 Vezi Cornel Ungureanu, Istoria secretă a literaturii române , Editura Aula, 
Braşov, 2007, în special pp. 52-63. 

24 Ultimul de care ştiu este Panoramic sud-est european. Confluenţe culturale, Ed. 
Eikon & Scriptor, 2012. 

Laura LAZĂR ZĂVĂLEANU 

Permanentizarea stării lui între 

Primul gând legat de Domnul Profesor Mircea Muthu la 
catedră se transformă, la mine, ca o mise en abyme, în „imagine în 
ramă”: imaginea dascălului care conceptualizează comentând o 
imagine, în faţa căreia se entuziasmează, se întreabă, se lansează în 
disertaţii legate de context, focalizând detalii şi deschizând, mereu, 
acolade comparative. 

Aglutinând mai degrabă stări de spirit, memoria reţine un 
detaliu, un gest, o atitudine. 

în fapt, cred că asta se şi păstrează, caleidoscopic, în noi, cei 
care am devenit, la rândul nostru, dascăli: o atitudine, un fel de a 
împărţi cu ceilalţi bucuria întâlnirii cu o idee, cu un text, un model de 
a oficia la catedră, spectacolul unei priviri interogative sau a darului 
de a provoca în studenţi răspunsuri născând noi sensuri şi noi tipare. 

Fiecare ne creăm, astfel, prin interiorizarea modelelor, propriul 
puzzle profesional-uman. îi ducem cu noi, mai departe, pe profesorii 
noştri nu numai din cărţile şi din cursurile lor, ci şi din 
exemplaritatea unui modus dicendi ca modus vivendi, ori invers, a 
unui modus vivendi ca modus dicendi. 

De aceea, poate, de fiecare dată când îl citesc, şi după atâţia 
ani, eu continui să caut în cărţile Profesorului Mircea Muthu, 
senzaţia aşezată în cuvânt din întâlnirea cu imaginea şi, implicit, 
reflecţia pe care ea o naşte. 

Nu mă voi referi, cum ar fi fost, probabil, mult mai la 
îndemână pentru a exemplifica, la Alchimia mileniului, unde relaţia 
Cuvânt, imagine, cultură devine subiect al unui exerciţiu 
hermeneutic ce exploatează textul literar şi imaginea (nu numai 
picturală) în scopul construirii unui solid argument teoretic şi estetic. 
Dar voi păstra, totuşi, ideea vizualului ca formă mediatoare, aşa cum 
apare ea încă din primele volume publicate şi, mai ales, în cele 
dedicate balcanismului şi balcanităţii, subiecte tutelare prin care 
scrisul Profesorului Mircea Muthu s-a contaminat natural cu 
atributele lumii „cercetate cu iubire”: rafinament, voluptatea 
povestirii, fascinaţia căutării, nostalgia călătoriei, elogiul zăbavei 

„iscusite” şi meditative, şi, poate înglobându-le şi presupunându-le 
pe toate celelalte, nevoia intrinsecă de a zugrăvi lumea în imagini 
despre care să dea seamă cuvântul. 

Critic literar al nuanţei, estetician prin formaţie şi stil, 
teoretician al spaţiilor ample şi al viziunilor de profunzime, decantate 
interdisciplinar şi restaurate sub semnul convergenţei, în numele 
autodeclaratului principiu metodologic de „cunoaştere sintetică”, 
Profesorul Mircea Muthu rezonează organic la orice stimul vizual 
care, convertit, prin cuvânt, în imagine culturală sau estetică, poate fi 
încărcat, programatic, cu forţă heraldică, de emblemă, pentru un 
întreg context. 

La marginea geometriei, de altfel, volumul ce întrezărea deja 
calea unei vieţi de cercetare care-şi găsise orientarea şi arhitecturile 
ordonatoare, se încheia tocmai cu nevoia numirii emblemelor unei 
„geometrii care a fost [s.a.]”, refăcute mereu, „cu obstinaţie şi 
infinită tristeţe”. Mai mult, cu nostalgia recuperării rânduielii „din 
marginea” unei lumi aşezate în tiparele exemplare ale Bizanţului, 
cercetarea (?) se face sub semnul vederii, al ochiului, cu privirea 
întoarsă spre alte două spaţii de referinţă, ele însele reprezentate, 
simbolic, printr-o dublă asociere: „ochiul inteligent al scribului dintr- 
un Luvru covârşit de turişti asiatici, şi el se întâlneşte cu celălalt ochi 
deplasat spre mijlocul frunţii unui Rabelais de creionul febril al lui 
Matisse.” 

Privită astfel, periferia devine centru: punct de confluenţe 
între Orient şi Occident, unde, între Ochiul lui Osiris şi ochiul din 
metronomul lui Man Ray, se aşterne, constrângător sau vindecător, 
„ochiul atotvăzător al lui Dumnezeu” 1 cu tot ce presupune el la 
nivelul modelului spiritualităţii bizantin-ortodoxe. 

Un model căruia Profesorul îi caută, mereu, „ desenul eliberat 
de culoarea grasă, al unei geografii spirituale individuale şi, dacă se 
poate, colective [s.a.]”. (De ce scriu? în ce cred?) 


1 Şi nu ne referim aici la motivul iconografic al ochiului încadrat intr-un triunghi şi 
izvorând raze, simbol controversat care nu a fost acceptat de erminia picturii 
bizantine canonice, tocmai pentru că este asimilat simbolurilor precreştine, ci la tot 
ceea ce implică relaţia cu un Dumnezeu atotprezent, atotputernic şi atotştiutor în 
spiritualitatea ortodoxă. 

O forma mentis, urmărită în tot ceea ce supune analizei, că este 
la nivelul ideatic şi estetic al textelor vizitate, ori la cel simbolic al 
unor motive recurente semnificative precum drumul, cercul, ori 
roata, sau „desenul întunecat, făcut din linii simple şi proiectat pe 
fundalul calcaros ce ne cuprinde” (Creta), al spaţiilor reale sau 
imaginare colindate. 

Aşa începea, în 1976, epopeea balcanismului românesc, în 
concepţia autorului: „înveşmântat în purpură şi fir, marcat cu semnul 
imperial al vulturului bicefal bizantin <<preacuviosul domn, marele 
voievod şi stăpân şi autocratorul» (Gavriil Protul) Neagoe Basarab 
pătrunde mereu mai adânc în conştiinţa posterităţii, capabilă să 
disceamă adevărul de legendă şi să circumscrie, în linii de gravură, 
locul învăţăturilor în istoria culturii noastre” (Bizanţul dincolo de 
moarte). 

Recuperată întâi, în spaţiul vechi-medieval, „în linii de 
gravură ”, de frescă sau de miniatură, schiţarea nuanţelor spirituale 
ale Balkaniei trece, succesiv, prin etapele figurative semnificative ale 
unei istorii a literaturii române unde, perioada modernă „reţine astfel 
zugrăveala [...] Ţarigradului [s.n.]”, în timp ce „în veacul XX 
motivul se definitivează estetic într-o pittura...”. (Bizanţul). 

O astfel de receptare a unei întregi istorii culturale sub 
semnul vizualului, a „conceptului-imagine” (Lucian Blaga, Despre 
conceptul-imagine) este simptomatică pentru o soluţie de tip 
pharmakon: tămăduirea „timpului tragic” prin spaţializarea lui, 
„imperativul lui cârpe diem [...] vizibil încă în fragmentele 
strălucitoare de mozaic micenian” (Creta), ori recuperarea expiatorie 
a „vremii uitate” a lui Făt-Frumos, precum a unei întregi culturi ce 
nu s-a putut lua în posesie deplin atâta timp cât nu s-a asumat în 
totalitatea modelelor sale originare, organice, pe care studiile despre 
balcanism-balcanitate o radiografiază. 

Din această perspectivă, nu este întâmplătoare referinţa la 
analiza basmului publicat de Ispirescu, pentru că ea ni se pare, 
cumva, prin interpretarea concluziilor propuse, emblematică pentru 
întregul sistem ideatic al autorului. 

Recuperarea propriei istorii, par să spună ambele demersuri, 
nu trebuie să fie neapărat un lucru eroic, ci natural, pentru că el 

presupune împlinirea condiţiei umane - ori a identităţii spirituale şi 
culturale la nivel macrosocial - prin asumare deplină, integratoare. 

Tristeţea fiului de împărat - alegorie a destinului tragic al 
balcanicilor - stă, poate, în faptul că el îşi recuperează istoria prea 
târziu, astfel încât nu mai poate exploata, după regulile timpului 
nostru biologic, înţelepciunea ei, şi „cu cele trecute să cunoască cele 
viitoare”, ca-n zicerea cronicarului. Cu toate acestea, dacă, însă, 
citim povestea sa de dinainte de naştere, de unde el vine în lumea de 
aici cu o cunoaştere a celor viitoare, tocmai prin înglobarea memoriei 
celor trecute, atunci istoria sa personală este completă, şi doar sensul 
este schimbat şi greu de înţeles, poate, pentru că judecăţile de valoare 
sunt făcute, într-o logică strict umană, în regimul analogiei. 

Astfel privite lucrurile, trăind experienţa tinereţii fără 
bătrâneţe sau a vieţii fără de moarte din care, până la urmă, alege să 
se rupă în momentul recuperării amintirii de sine şi de cei lăsaţi în 
urmă, destinul lui Făt-Frumos nu este unul ratat, ci, doar, altfel 
împlinit. 

Or, dacă, precum într-o splendidă povestire culeasă de Nicolae 
Dolângă din zona Tăriei, în lumea increatului, în stătu nascendi, „Nu 
era noapte/ nu era dzâuă/ Da erea/ Întrăzîşînoapce”, iar copilul ce stă 
să se nască „Nu mergea / Nu zbura / Nu trecea / Cu piciorul 
trecătoarea / Cu o mână plucitoarea / Cu piciorul umblătoarea / Cu o 
mână zburătoarea”, această condiţie a interstiţialului nu presupune 
neapărat analogia aşa cum ar părea la o primă lectură („Nu erea lună, 
nu erea soare, dar erea Caolună, da erea Caunsoare”, ci chiar 
imaginea unei lumi prin excelenţă altfel, la sensurile căreia noi, cei 
de aici, nu putem ajunge, probabil, decât asumând tocmai diferenţa. 

Iar dacă nu ignorăm protagonistul la care şi face trimitere, 
implicit, aşa de inspirata reproducere de pe coperta ediţiei din 2008 a 
lui Făt-Frumos şi vremea uitată, cu reprezentarea de sfârşit de secol 
XVIII a lui Năstase Negrule, un nou exemplu ni se oferă: Alexandru 
Macedon, împăratul vestitelor călătorii în lumi de aici şi de dincolo, 
ajuns la Ostrovul Makaron (spaţiu intermediar între tărâmul de aici şi 
Raiul cel atât de râvnit, ai cărei locuitori - rohmanii - se sustrăseseră 
în trup morţii), nu putuse rămâne nici el în tărâmul vieţii fără de 
moarte. 

Explicaţia nu ţine, credem, cum o mai spuneam şi altă dată, de 
o căutare ratată, ci de împlinirea ei tocmai prin întoarcerea printre cei 
de lângă care a plecat, pentru a povesti întâmplarea minunată. 

împărtăşirea cu ceilalţi a experienţei singulare şi excepţionale 
împlineşte, în fapt, şi căutarea şi destinul, cu atât mai mult cu cât 
povestea marelui Alexandru mai adaugă un detaliu ce ar presupune, 
în fapt - dacă excludem eroarea detaliului uitat - o nouă formă de 
acceptare a morţii ca dat necesar împlinirii de sine şi a destinului 
uman: în Ostrovul Makaron, Alexandru primise de la Ivant, 
împăratul rohmanilor, un „clondir cu apa vieţii”, care i-ar fi asigurat, 
practic, tinereţe fără bătrâneţe şi viaţă fără de moarte. Cu toate 
acestea, niciodată, pe parcursul istoriei împăratului, darul de excepţie 
primit la mijlocul vieţii/ călătoriei sale (ba chiar şi al spaţiului 
scriptural al Alexandriei) nu va mai fi nici măcar invocat, cu atât mai 
puţin folosit. Ca şi cum îndelungatul şi minunatul peregrinaj iniţiatic 
al împăratului, în spaţii de limită ori „de interval”, dar, vizând, în 
fapt, descoperirea centrului, identifica momentul cu asumarea şi 
experimentarea condiţiei umane prin moarte ca atingere a totalităţii 
vieţii şi activare a nemuririi, fie ea şi numai prin povestea ce va 
dăinui. 

Rezistând tentaţiei de a dezvolta interpretarea poveştii 
tânărului fecior de împărat ca alegorie (răsturnată?) a istoricului ori 
criticului al cărui destin se împlineşte (şi) prin recuperarea sensurilor 
„vremii uitate” vom focaliza, totuşi, o nuanţă: aceea a „statutului lui 
<<între>> ca ipostază ontologică”. Statutul criticului, cercetătorului, 
istoricului - aflat aici, în istoria imediată, pentru a-şi împlini, la 
rândul său, destinul, el pendulează, totuşi, între lumi : cea reală, a 
trăitului, şi cea fictivă, a textului, cea prezentă, a imediatului şi cea 
trecută sau viitoare, a istoriei ori a proiecţiei ei anticipate. 

Cea a vieţii de zi cu zi şi cea a cărţii de zi cu zi, a fiinţei de 
came şi a fiinţei de hârtie. 

Ca în fotografia de pe coperta 4 a Panoramicului sud-est 
european, una dintre puţinele imagini de sine unde autorul se 
dezvăluie cititorului său nu în cabinetul de lucru, dar nici complet în 
afara lui, ci, cumva, între. Intre natură şi cultură, natura naturata şi 
natura naturans, opoziţie integratoare despre care cărţile Domniei 
Sale au vorbit nu o dată. De altfel, tradiţia barocă a erudiţilor scoşi 

din cabinetul de lucru şi reprezentaţi pictural într-un spaţiu 
intermediar, deschis spre lume şi sintetizând-o simbolic, aşa cum şi 
scrierile lor o fac, ne impune deja o cheie de lectură. 

Aici tehnica picturală este înlocuită cu instantaneul fotografic, 
dar sugestiile rămân, în esenţă, aceleaşi. Orientată de liniile 
şezlongului şi ale tocului şi, mai ales, pragului uşii, dublate inspirat 
de cadrul în aceeaşi nuanţă a fotografiei, transformate astfel, ad-hoc, 
după regulile tabloului în ramă, „privirea filtrată” nu mai identifică 
punctele de fugă, ci pe acelea de convergenţă: pe siluetele de culoare 
ale brazilor şi sub jocul de excepţie al luminii, identificând, practic, 
patru zone de forţă semantică, unul se cere receptat cu precădere - 
lumina căzând pe mâna confundându-se cu cartea (carnetul de 
note?), şi pe paginile confundându-se, la rândul lor, cu lumina albă a 
ferestrei şi a lumii de dincolo de prag. 

Intre privirea cititorului invitat, prin „rama” fotografiei-tablou- 
fereastră în interiorul exerciţiului imaginativ despre cum-unde-cănd 
şi despre ce (se) scrie, privirea autorului intermediind ea însăşi între 
idee şi cuvânt, şi privirea lumii de dincolo de prag, se aşază, 
multiplicată, imaginea, cerând, caleidoscopic, continuarea descifrării 
sensurilor. 

Este soluţia teoreticianului de-o viaţă a unei lumi între de a 
permanentiza această stare ca marcă ontologică, estetică şi culturală 
a spaţiului spiritual cercetat, dublând şi întregind astfel, în limbaj 
heraldic, emblema prin blazonul său. 

Adriana STAN 


Harta şi teritoriul 

Un „ardelean sută la sută”, cum se consideră adesea şi Mircea 
Muthu, tratează, de regulă, cu precauţii şi parcimonie nevoia firească 
de mărturisire, preferind să-şi ascundă chipul în fapte, construcţie, 
operă. Profesorul a deschis, într-adevăr, vreme de aproape cinci 
decenii, suficiente şantiere de cercetare încît planul să-l absoarbă, 
prin întindere şi complexitate, pe arhitect. Nu întîmplător atunci, 
plachetele lirice publicate la aniversări rotunde vin ca o compensaţie 
melancolică, un „cadou făcut sieşi” şi unei subiectivităţi altminteri 
disciplinată pe poteci aride şi în efort benedictin de studiu. De altfel, 
interviurile selectate în volumul Ochiul lui Osiris din 2010 nu fac 
rabat de la această discreţie structurală, ci reprezintă un parţial 
compromis în raport cu formula ca atare a genului. Fidel unei etici a 
impersonalizării întruchipată în figura zen a „celui ce aleargă singur” 
(cu obiectivele şi cu gîndurile sale), intervievatul ia întrebările ca 
prilej de a medita asupra unor teme generale mai degrabă decît de a 
se expune. Fapt semnificativ, înainte de toate, pentru proporţiile, 
extrem de rare în vremurile noastre transparente, la care Mircea 
Muthu şi-a asumat rolul de profesor şi cercetător. 

Totuşi, nu din simplă obişnuinţă profesională se confundă aici 
omul cu rolul, ci graţie unui ethos al muncii ce vine de departe, căci, 
indiferent de modelările teoretice de pe parcurs, el a crescut organic 
pe tulpina „vechii intelighenţii transilvănene”. Unul din foarte 
puţinele momente personale asupra căruia intervievatul revine, 
drama familiei sale lovită de stalinismul anilor ’50 constituie un 
adevărat eveniment fondator al biografiei sale spirituale, în sens 
aproape arhetipal de traumă originară sublimată în „construcţie”. 
Prin această rădăcină dureroasă, dar solidă au continuat să circule, 
fortificate de lovitură, sevele unor valori, aşa-zicînd, de şcoală veche. 
Toate trăsăturile, structurale, cit şi temperamentale, ale acestui locus 
spiritual se regăsesc în activitatea profesorului: tenacitate, 
pragmatism, aspiraţia spre sinteză, respectul pentru document, simţul 
tradiţiei şi nevoia de a aşeza baze, nu în ultimul rînd, o credinţă de tip 
iluminist în virtuţile educaţiei şi ale „cărţii”; la urma-urmelor, 

comparatistul şi esteticianul e cunoscut drept omul cîtorva teme, 
defrişate, cu competenţă şi răbdare, de la izvoarele pînă la capilarele 
acestora. 

în mod cu totul interesant însă, bazinul semantic transilvan s-a 
concretizat mai degrabă în conduita cercetătorului decît în opţiunile 
sale efective de cercetare. Căci, departe de a fi „tradiţionale” - cu atît 
mai puţin „pozitiviste”, cum sună clişeul despre ardeleni acestea 
sunt europene avant Ia date , anticipînd cu decenii bune o turnantă 
culturalistă pe care studiile noastre literare au început să o 
aproximeze, cu succes variabil, abia în perioada recentă. încă din 
jurul anilor ’70, Mircea Muthu a intrat pe un traseu de două ori 
excentric. într-o perioadă de literaturocentrism unifomiizant, cînd 
majoritatea criticii autohtone se înghesuia în estetic, eseism şi 
cronică de întîmpinare, tînărul comparatist simte nevoia să conecteze 
obiectul literar la prizele sale mentalitare, pe calea mai puţin bătută a 
criticii culturale, jalonată de maeştri fără mulţi urmaşi ca Dimitrie 
Popovici, Paul Zarifopol sau Nicolae lorga. Nu foarte „popular” în 
epocă, acest pariu metodologic s-a dovedit cîştigător pe termen lung, 
acroşînd pe parcurs şi modelul interdisciplinarităţii, la care 
profesorul a ajuns în chip firesc, prin studiile sale de estetică, dar şi 
ca mare împătimit al artelor plastice. 

Pe lângă metodă, neobişnuită a fost şi tematica sa de cursă 
lungă - spaţiul cultural-estetic al Sud-Estului Europei -, tematică 
inaugurată într-o vreme în care climatul intelectual românesc se 
împărţea (inegal) între occidentofilie mitizată şi protocronism 
izolaţionist. Schimbînd unghiul, Mircea Muthu a schiţat, astfel, o altă 
cale spre Europa, capabilă să depăşească eternele confinii ale culturii 
noastre, dar, în acelaşi timp, şi să-i circumscrie mai profund 
„specificul”. Un specific care, orice ar susţine discursul pro- 
Occident, întreţinut literar sau politic înainte şi după ’89, e marcat 
genetic de o geografie, o istorie medievală şi un fond spiritual 
(creştin) comune, toate, Sud-Estului. întemeiată pe aceste argumente 
pozitive, ipoteza „balcanologică” a deschis, cum teoreticianul însuşi 
o spune, un „sac fără fund”. Nu doar pentru că cercetătorul s-ar fi 
lovit constant de stereotipiile care echivalează peiorativ balcanitatea 
cu „spiritul tranzacţional şi neseriozitatea funciară”; ci mai cu seamă 
pentru că el a găsit o materie inepuizabilă şi pulsatilă în acest areal în 

care straturile culturale şi istorice nu s-au sedimentat cu totul, iar 
„celula creatoare” e încă vie. Pe teritoriul cu multiple întrepătrunderi 
tectonice al Balcanilor şi, în ultimele decenii, cu reaşezări (şi 
actualizări) geopolitice spectaculoase, istoricul mentalităţilor 
înaintează, totuşi, la pas cu hermeneutul. Căci Mircea Muthu nu 
urmăreşte doar explorarea pe orizontală a unor „cadre de cultură” şi 
mentalitate, ci îndeosebi sondarea imaginarului pe care acestea îl 
articulează. E vorba de o înţelegere pe verticală, căreia îi servesc, 
înainte de toate, discursul şi instrumentele antropologiei filosofice. O 
astfel de morfologie a culturii se orientează în direcţia unui desen 
esenţializat. Exersat în marile sisteme speculative (occidentale şi 
deopotrivă orientale), teoreticianul identifică mereu, cu mână sigură, 
o forma mentis sau „radicali comuni” care să ordoneze reliefurile 
accidentate pe o hartă inteligibilă. însă tăietura decisivă îi aparţine 
pînă la urmă comparatistului şi criticului, deoarece locul privilegiat 
în mitologia sud-estică îl deţine, în fond, literatura, prin care se 
„răscumpără estetic o dramă seculară”. Dacă în Occident, studiile 
culturale au tins să fagociteze obiectul literar-estetic, Mircea Muthu 
păstrează, iată, într-un demers metodologic similar, o accepţie 
substanţială a obiectului respectiv. Unul dintre cele mai 
pătrunzătoare argumente în acest sens îl constituie redimensionarea 
„balcanismului” literar, inclusiv a reflexelor sale româneşti, pe care - 
contrar prejudecăţilor care vedeau aici doar superficialul - 
cercetătorul îl leagă de un fond dramatic, chiar tragic, nutrit de o 
întreagă „metafizică a Răsăritului”. 

Profesorul Muthu lucrează mereu pe mai multe paliere, cu 
„memoria-girofar” (expresia îi aparţine) a unui cărturar pornit nu 
doar să ducă lucrul pînă la capăt, ci să-l şi extragă din toţi rizomii 
ascunşi. El se mişcă la fel de suplu în zonele conexe, dar cu 
specializări aparte, ale teoriei literare, teoriei culturii, 
comparatismului, esteticii. Desigur, e vorba de discipline prin 
definiţie sintetice, holiste, centripete. Totuşi, în chiar cadrele 
acestora, Mircea Muthu elaborează o meditaţie despre relaţia centru- 
periferie, ai cărei termeni mobili, interşanj abili, istoricizaţi menţin 
argumentele in-progress şi se sustrag adesea explicaţiilor 
totalizatoare, osificate. E ceea ce asigură demersului său fertilitate şi 
actualitate. în fond, deşi structural ataşat valorilor „centrale”, ale 

ordinii, raţionalităţii şi echilibrului, el nu este neapărat şi (într-un 
sens ideatic mai larg) de partea „centrului”, în care resimte riscurile 
uniformizării şi spectrul autorităţii. Tematicile „regiunii”, 
„provinciei”, „spaţiilor intermediare” sau „de interferenţă” străbat ca 
nişte adevăraţi topoi intelectuali majoritatea studiilor lui Mircea 
Muthu, susţinînd implicit virtuţile dialogului, individualităţii şi - deşi 
cuvîntul e tare - ale neînregimentării. Autorul a pledat mereu pentru 
descentralizare, fie că aceasta ar fi vizat estciblishment -ul cultural 
autohton (strîns sub o hegemonie bucureşteană şi literară), fie că ar fi 
privit eşichierul european sau o distribuţie geopolitică mai extinsă. 
Profesorul observa, de pildă, că „unchiul Sam în postură de arbitru 
universal va fi tot mai stîngaci acum, spre sfîrşitul veacului şi al 
mileniului”, într-un interviu din 1992, cînd lucrurile arătau tocmai 
dimpotrivă din partea noastră de lume. Diagnosticele sale s-au 
dovedit corecte şi în alte ocazii. Pentru că, pe lingă siguranţa cu care 
şi-a trasat, încă de la debut, direcţiile metodologice şi ideatice, pe 
lingă competenţa exercitată în mai multe arii de cercetare, Mircea 
Muthu şi-a păstrat între timp nealterată disponibilitatea de a se lăsa 
surprins de concret. Şi-a păstrat, altfel spus, o curiozitate vie faţă de 
schimbările de temperatură din literatură, istorie şi, nu în ultimul 
rînd, de la nivelul generaţiilor succesive pe care le-a cunoscut şi 
format. 

Dana BIZULEANU 

Proiecte ale memoriei europene 

în anul 2007, am început colaborarea cu Mircea Muthu. 
Atunci, în calitate de masterand, am petrecut, ca voluntar şi tânăr 
cercetător, un an în cadrul In s titutului Culturii Clujene în Europa, 
institut aflat sub tutela Universităţii Babeş-Bolyai, Cluj Napoca, şi 
condus de către domnul profesor. Iar în 2008 am participat la 
cursurile sale de Estetică, în pofida faptului că urmasem, în 2004, cu 
domnul profesor Vasile Morar la Facultatea de Filosofie, din cadrul 
Universităţii Bucureşti, un curs similar. Anul 2010 m-a regăsit ca 
proaspătă doctorandă, sub îndrumarea domniei sale. Proiectul meu de 
cercetare s-a născut, iniţial, din acele momente de criză a conştiinţei 
europeanului din mine şi pe un soi de dorinţă arzătoare de a 
deconspira politici europene malefice şi oprimante, cu repercusiuni 
mai ales asupra receptării autorilor cu trecut migraţionist din spaţiul 
german. Dar, odată îndrumată de către domnul profesor spre stagiile 
de cercetare de la Universitatea din Konstanz şi Universitatea din 
California, Berkeley, astfel de avânturi s-au mai domolit. Discuţiile 
noastre au pornit, mereu, de la acele coagulări de imaginar în spaţiul 
european, dar mai ales de la mişcările de populaţie de la vest înspre 
est, pe o axă circulară şi repetitivă. Fără să pot reproduce întregile 
noastre dezbateri, mă voi limita la aspectele care m-au intrigat, 
motivat şi determinat să discut, în acest volum omagial, una din cele 
mai recente cărţi ale lui Mircea Muthu. 

Panoramic sudest european alcătuieşte un set de prolegomene 
la volumele de Balcanologie. Acest volum semnalează confluenţe 
metodologice, conceptuale, filosofice şi culturale, prin felul în care 
sistematizează şi clasifică definiţii care întregesc studiul fenomenelor 
culturale sud-est europene. Volumul nu vine doar să clarifice şi să 
completeze lucid aspecte ce ţin de fenomene culturale actuale, ci 
nuanţează acele “intersectări” care, de obicei, revendică centralitatea 
în cazul manifestărilor literare, filosofice şi culturale, pe întreg 
teritoriul european. Prima parte a volumului concentrează o hartă 
simptomatică pentru un tip de gândire şi discurs, marcat permanent 
de orizonturi multiple de referinţă. Mircea Muthu schiţează 


180 



Mircea Muthu. în orizontul sintezei 


meridianele hărţii trasate de tuşele unei mişcări centrifugale, în 
spaţiul sud-estic, o mişcare de perpetuare a stărilor multiple, 
contrare, dihotomice şi concomitente, iar nu pe linia centripetală, 
vestică, de justificare a existenţei europeanului în general. 

Mircea Muthu identifică marjele unei memorii colective, 
fragmentată şi disparată pe fondul influenţei orientale şi vestice, 
pentru a sublinia provizoratul acestor stări multiple care transformă 
întreaga panoramă sud-estică într-o “întâmplare” (p. 38). De altfel, 
situarea autorului în contextul “provizoriu” permite refacerea 
traseelor unei memorii colective, aşa cum apare în imaginarul acestor 
spaţii. Volumul identifică convulsiile unor realităţi istorice, politice 
şi culturale, grefate de puncte de referinţă aflate într-o permanentă 
disoluţie şi eradicare. Miza primei părţi se construieşte pe ceea ce 
Aleida Assmann numeşte trauma colectivă a Europei, un spaţiu unde 
agresorii şi victimele convieţuiesc. Or, imaginarul sud-estic 
retrasează şi reformulează, prin polivalenţa discursului, prin 
multilingvism şi multiculturalitate, proiectul unei Europe unite, 
aparent eşuat, spulberat şi volatil. Tocmai diagnosticul pus de Mircea 
Muthu, devoalând istoricul contactelor culturale sud-est europene, 
prefigurează motivele pentru care anumite constructe socio-politice, 
precum Uniunea Europeană, eşuează. 

Fişa clinică a spaţiilor pe care autorul o desfăşoară se desface 
pe schema unei scurcircuitări provocate de infuzia unui imaginar al 
reperelor geografice şi mentale, aflate mereu la limită şi în pragul 
extincţiei. Mircea Muthu propune, însă, o redescoperire a ceea ce 
modelează spaţiile, în general, dar nu într-un mod pivotai şi 
permanent, ci mai ales contextual şi comun, elemente care vin ţesute, 
de altfel, în imaginarul literar pe care autorul îl sondează în 
următoarele părţi. Spaţiul sud-estic, al diverselor contacte culturale, 
devine, treptat, nu sursă ori punct de referinţă şi orientare, ci mai 
degrabă o parte a şiragului anamnezic, care ia naştere (sau renaşte) 
obligatoriu în imaginar. De aici şi verva cercetătorului de a reda şi 
identifica trăsăturile unui orizont balcanic de chip testamentar. 
Astfel, Mircea Muthu se concentrează pe escavarea substraturilor 
imagologice ale universului sud-estic, de unde se iveşte mai ales 
dialogul fascinant dintre “ureche şi privire” (p.74), un soi de cogito 
al tenebrelor din care se materializează povestirile lui Kadare şi 

Andric. Dacă prima parte vertebrează şi completează instrumentarul 
cercetătorului, inserţiile în imaginar prelungesc şi analizează opere 
ţesute pe o lume-ecran, formată dintr-un spaţiu inundat de nisipurile 
mişcătoare ale istoriei şi de dialogul dintre văz şi auz (care generează 
oralitatea şi aplecarea spre diegeză etc., aspecte întâlnite la autori 
sud-estici). Textele alese sunt analizate în evantai, termen util 
discuţiei de faţă şi atât de necesar efortului comparatist. Desfăşurată 
pe verticală, hermeneutica lui Mircea Muthu identifică şi clarifică 
noianul de călcâie ale lui Ahile, prezente în cercetările etnologice, 
lingvistice şi istorice asupra regiunilor sud-estice. Fiecare eseu 
expune câte o problematică, ipotezele primesc consistenţă, dar rămân 
deschise. Or, incursiunile hermeneutice, prin subtilitate şi detalii, 
relevă suportul grav al gândirii mitice prin care lumea-ecran a 
literaturii sud-estice evocă şi construieşte un “spaţiu pulsatil [...] 
[prin] demitizare/mitizare ce particularizează o bună parte din proza 
modernă a sud-estului” (p. 131). Ceea ce observă Mircea Muthu este 
spaţiul mental intr-un stătu nascendi continuu. 

Polii de tensiune care aparent modelează spaţiile imaginarului 
sud-estic, precum Bizanţul şi Imperiul Otoman, se desfăşoară în 
surdina traumelor europene (cum ar fi Marea Schismă, cruciadele 
etc.), laceraţii simbolice pe care literatura modernă le preia şi le 
reconsideră. Mitul reîntoarcerii pe drumul sinuos al non-apartenenţei 
(Mircea Muthu analizează două romane ale Juliei Kristeva şi 
Umberto Eco - Meurtre ă Byzance, respectiv Bciudolino ) conjugă un 
efort dublu de rememorare: pe de o parte, istoria încetează să mai fie 
sursă punitivă, pe de altă parte, spaţiile cetăţii Bizanţului devin prin 
excelenţă pre-texte, desfăşurate exclusiv într-un imaginar colectiv şi 
european: 

“Bizanţul rămâne în continuare motiv fertil pentru imaginarul 
modem. E vorba de Bizanţ ca paradigmă, care, pe de o parte, 
aglutinează spaţii şi etnii diferite sub sigla vulturului bicefal, dar şi ca 
sumă de tensiuni ce au marcat tumultoasa sa existenţă milenară. 
Schisma religioasă şi desfiinţarea, temporară, a Imperiului de către 
cruciaţi în 1204 sunt cele două evenimente reţinute prioritar de către 
memoria europeană, fapt confirmat de re-scrierile literare ale 
motivului.” (p. 147) 

Dacă polii de tensiune devin lizibili în literatura europeană 
actuală (şi nu numai), atunci deplasarea populaţiei, pe un fond 
violent şi forţat, a permis profesorului clujean să refacă un traseu al 
apartenenţei. Incursiunile în imaginar, capitol amplu în volumul 
Panoramic sudest european, captează un periplu mai puţin vizibil şi 
lizibil în arealul cercetărilor şi studiilor culturale europene. Este 
vorba, mai ales, de prezenţa culturii române în acest spaţiu al 
Balcanilor. Pornind pe sensul invers, cel al pierderii şi dispariţiei, 
Mircea Muthu decupează acribie un vast areal al contactelor 
culturale din Balcani, de unde apar ideile unui troc salvator: odată 
întreptată privirea către Est, Vestul capătă sens. Profesorul se opreşte 
mai ales la cercetători precum George Vâlsan şi loan S. Neniţescu, 
care pornesc literalmente spre Est, o deplasare (fizică şi mentală) pe 
care însuşi Mircea Muthu o întreprinde în secţiunile de jurnal. Este 
vorba, în paginile sale, de tentaţia privitorului şi nu a cercetătorului 
de a sesiza hiatusul în dialogul dintre privire şi auz, dar mai ales de 
dorinţa de a deveni el însuşi vehicul al memoriei proiectate pe 
lumea-ecran a sud-estului. 

Ultimele părţi ale volumului vin să ofere distanţa necesară 
pentru a observa, completa şi contempla un corpus de teorii şi surse 
istorice aflate, la propriu, pe un şantier în lucru. Or, Mircea Muthu 
preferă să haşureze aspecte ce ţin de o diversitate a abordărilor şi de 
o vădită aplecare spre punctele nodale ale universului sud-estic. Felul 
în care este panoramată o falie atât de fragilă în conştiinţa noastră 
legată de acest spaţiu va deschide, cu siguranţă, o nouă dezbatere a 
ceea ce semnifică memoria şi cultura europeană. Panoramic sudest 
european este mai ales un proiect al memoriei, o relevare a funcţiei 
spaţiului în memoria europeană. Or, tocmai absenţa spaţiului din 
memoria colectivă europeană (vestică) dăunează proiectelor 
reconciliante (v. Aleida Assmann, Der Icmge Schcitten der 
Vergangenheit - Erinnerungskultur und Geschichtspolitik, C.H 
Beck, Miinchen, 2006). Eforturile comparatiste şi culturologice dau 
seama de reperele spaţiale comune şi portretizează o Europă captivă 
într-o lume-ecran, unde imaginarul suportă greutatea culpabilităţii şi 
a pretenţiilor de adevăr. Sud-estul, aşa cum apare în cercetările 
domnului profesor, este filonul unei memorii culturale şi colective 
europene gata să fie redescoperit. 

2008 (Cuprinde: Glasul) 


192 



Mircea Muthu. în orizontul sintezei 

cercului literar de la Sibiu, Editura Accent, Cluj-Napoca, 2009, p. 
255-262 

Bolyai”, 1972, fasciculus 1 

• Moment Lukacs, „Convorbiri literare”, 1972, nr. 6 

• Tribuna culturală - 1939, în „Tribuna”, 1974, nr. 17 

• Tensiunea tragică, „Tribuna”, 1974, nr. 45 

• Paul Zarifopol â propos de la Rochefoucault, în „Synthesis”, 

• Lucian Blaga despre arta bizantină, „Echinox”, 1975, nr. 4-5 

• Lucian Blaga în orizontul cultural sud-estic, „Steaua”, 1975, 

• De “Sindipa” au “Divan persian”, „Synthesis”, Editura 
Academiei R.S.R., 1975, tome II, p. 173-181 (versiunea românească 
în „Studia Universitatis Babeş-Bolyai”, 1976, fasciculus 2) 

• Noi şi legea, „Tribuna”, 1976, nr. 1000 

• Camil Petrescu şi Orientul, „Echinox”, 1976, nr. 1-2 

• O stare lirică, „Steaua”, 1976, nr. 11 

• Grecii şi iraţionalul, „Steaua”, 1978, nr. 7 

• Lucian Blaga et l’aspect cosmique de l’existence, în 
„Synthesis”, Editura Academiei R.S.R., 1980, p.49-55 

• Idei convergente: Mircea Eliade şi Lucian Blaga, „Steaua”, 
1981, nr. 8 (versiunea franceză în „Synthesis”, Editura Academiei 
R.S.R., 1980, voi. VII, p. 49-53 

• Trepte ale eposului, „Tribuna”, 1980, nr. 45 

• Doamnă a luminii, Bizanţul..., „Steaua”, 1980, nr. 11 

• Paul Zarifopol ou la modernite du poeticien, în „Cahiers 
roumains d’etudes litteraires”, 1981, nr. 3, p. 52-62 

• I. Pillat şi V. Voiculescu în “introduceri” critice, „Steaua”, 
1981, nr. 3 

• Eseul vorbit, „România literară”, 1981, nr. 28 

• Relaţii literare interbalcanice, „Tribuna”, 1981, nr. 30 

• Nestatornica Clio, „Steaua”, 1981, nr. 51 

• Paul Zarifopol în două interpretări, „România literară”, 1981, 
31 dec., nr. 1 

• Prolegomene la tipul tragic, „Viaţa Românească”, 1981, nr. 12 

• Contribuţii de istorie literară, „Steaua”, 1982, nr. 3 

• Ochiul în sărbătoare, „Transilvania”, 1982, nr.25 

• Epopeicul interzis, „Steaua”, 1982, nr.9 

• Avatarurile barocului, „Tribuna”, 1982, nr.44 

• Orele prozei, „Tribuna”, 1982, nr. 47 

• Personajul şi formele lecturii, în „Viaţa Românească - Caiete 
Critice”, 1982, octombrie, p. 3-8 

• Nivelele fantasticului, „Steaua”, 1983, nr. 4 

• Similitude typologique dans Ies litteratures du sud-est 
europeen, în „Cahiers roumain d’etudes litteraires”, 1983, nr. 3, p. 
16-21 

• Despre romanul istoric, „Steaua”, 1983, nr.5 

• Rememorări: Groapa, „Tribuna”, 1983, nr. 36 

• Discurs preponderent teoretic, „Cronica”, 1983, nr. 38 

• Literatura şi “spaţiul adiabatic”, „Tribuna”, 1983, nr. 44 

• Spre un dicţionar al criticii, „Tribuna”, 1983, nr. 45 

• Literatură şi “viziune memorială”, „Steaua”, 1983, nr. 12 

• Revenind la Dodds, „Steaua”, 1984, nr. 14 

• Ocheanul fermecat, „Luceafărul”, 1984, nr. 14 

• Alexandru Paleologu - 65, 1984, nr. 3 

• Repere sociologice, „Orizont”, 1984, nr. 20 

• Geographic Space and Human Landscape, „Romanian 
Review”, 1984, nr. 6 

• Spre înţelegerea unei istorii “aproape contemporane”, 

„Steaua”, 1984, nr. 8 

• Puncte de vedere (răspuns la o anchetă), „Revista de Istorie şi 
Teorie literară”, 1984, nr. 2 

• Conexiuni sud-est europene, „Tribuna”, 1984, nr. 10 

• Parabola orbilor, „Transilvania”, 1984, nr. 11 

• Remember, „Steaua”, 1984, nr. 12 

• Literary Types în South-East Europe: The Outlaw, în „Revue 
des Etudes Sud-Est Europeennes”, tome XXIII, 1985, nr.2, p. 107- 
115 

• Estetica românească, „Tribuna”, 1985, nr. 8 

• Ion Barbu şi convergenţa soluţiilor critice, „Steaua”, 1985, nr. 
2 

• Romanul ca “tipar al vieţii”, „Steaua”, 1985, nr. 5 

• Liviu Rebreanu - The Center and the “Spheroid”, „Cahiers 
roumain d’etudes litteraires”, 1985, nr. 1 (versiunea românească 
prescurtată în Ramuri, 1985, nr. 6) 

• Carte şi imagine în sud-estul european, „Tribuna”, 1985, nr. 35 

• Mitul ca funcţie. Steaua, 1985, nr.8 

• Liviu Rebreanu şi “lumea de mâine”, „Transilvania”, 1985, nr. 
8 

• Intelleetuels des Balkans en Roumanie, XVII-XIX siecle, 

„Revue des Etudes Sud-Est Europeennes”, tome XXIV, 1985, nr. 3 

• “O viaţă în fond solitară”, „Tribuna”, 1985, nr.47 

• Liviu Rebreanu - semne ale modernităţii, „Steaua”, 1985, nr. 
11 

• Romanul românesc ab initio, „Tribuna”, 1986, nr. 6 

• Permanenţe, „Steaua”, 1986, nr. 4 

• Tudor Vianu şi gândirea estetică, „Tribuna”, 1986, nr. 40 

• Facerea poemului, „Steaua”, 1986, nr. 10 

• “Gândurile albe” ale lui V, Voiculescu, „Steaua”, 1987, nr. 3 

• Literatură şi fîlosofie, „Steaua”, 1987, nr. 4 

• Romanian and European Culture, în „Cahiers roumain 
d’etudes litteraires”, 1987, nr.4, p. 33-37 

• Manole, tragicul, „Tribuna”, 1987, nr. 23 

• Varietatea formelor, „Luceafărul”, 1987, nr. 26 

• Despre istoria mentalităţilor, „Steaua”, 1987, nr. 6 

• Epistolierul Paul Zarifopol, „Tribuna”, 1987, nr. 31 

• Actualitatea lui Pavel Dan, „Tribuna”, 1987, nr. 42 

• “Parte din sufletul Ardealului”, „Contemporanul”, 1987, nr. 45 

• Romanian and European Culture, „Cahiers roumains d’etudes 
litteraires”, 1987, nr. 4 (versiune românească în Viaţa Românească, 
1988, nr. 7) 

• Orient şi Occident într-o nouă versiune, „Tribuna”, 1988, nr. 
12 

• Un portret prismatic: Lucian Blaga. „Steaua”, 1988, nr. 3 

• Critică în suprafaţă, „Steaua”, 1988, nr. 4 

• Istoriografie şi roman istoric, „Steaua”, 1988, nr. 5 

• Istorism şi conştiinţă naţională, „Orizont”, 1988, nr. 24 

• Strălucirea eseului: Vasile Băncilă, „Tribuna”, 1988, nr. 30 

• Şerban Cioculescu, „Steaua”, 1988, nr. 7 

• Ştefan Bezdechi, „Revista de Istorie şi Teorie Literară”, 1988, 
nr. 11 

• Paul Zarifopol într-o nouă ediţie, „Steaua”, 1988, nr. 11 

• Memento transilvan, „Viaţa Românească”, 1988, nr. 11 

• Pentru deontologia criticii (răspuns la o anchetă literară), 
„Astra”, 1989, nr. 2 

• Profilul istoricului literar, „Steaua”, 1989, nr. 2 

• Oralitate şi scriere. „Tribuna”, 1989, nr. 14 

• La pastorale dans la litterature roumaine premoderne, în 

„Studia Universitatis Babeş-Bolyai”, Philologia, XXXIV, 1989, nr.l 

• Un torso al culturii, în „Familia”, 1989, nr. 6 (iunie) 

• Spre integrala Rebreanu, în „Tribuna”, 1989, nr. 31 (3 august) 

• Meşterul de oglinzi, în „Viaţa Românească”, 1989, nr. 5 (mai) 

• Henri Jacquier al revistelor, în „Steaua”, 1989, nr. 11-12 
(noiembrie-decembrie) 

• Remember Henri Jacquier, în „Jurnalul literar”, I, 1990, nr. 29 

• Reevaluări, în „Jurnalul literar. I, 1990, nr. 6 

• Despre gramatica polemicii, în „Luceafărul”, 1990, nr. 5 

• Mircea Eliade între ocultare şi revelare, în „Steaua”, 1990, nr.3 

• Pentru o istorie a literaturii române contemporane, în 

„Tribuna”, an II, 1990, nr. 25 

• Aici şi în Europa, în „Luceafărul”, 1990, nr. 22 şi 27 

• Cultura românească şi europeană, în „Viaţa Românească”, 
1990, nr.l 

• Cântice ţigăneşti, în „Poesis”, II, 1991, nr. 1 

• Pierre Mertens et “L’agent double”, în „Studia Universitatis 
Babeş-Bolyai”, Philologia, nr.l-2/ 1991, p.91-96 

• Rememorări: Ce aude Unicornul, în „Poesis”, 1991, nr.3 

• “Opţiunile” lui Ion Ianoşi, în „Apostrof,,, 1991, nr.9 

• Mioriţa şi modelul arhaic, în „Tribuna”, 1991, nr. 50 

• Banatul şi “amurgul Imperiului”, „Steaua”, 1991, nr. 11 

• Despre Europa Centrală şi de Sud-Est, în „Tribuna”, 1992, nr. 5 

• între memorie şi invenţie, în „Tribuna”, 1992, nr. 8 

• Publicistul Lucian Blaga, în „Tribuna”, 1992, nr. 30 

• Emlekeztetes : a bizânci szintezis, în „Lato”, 1992, nr. 5 (mai), 
p.46-55. 

• Geopolitică culturală sud-est europeană, în „Tribuna”, 1992, 
nr. 25. 

• Yourcenar, în „Tribuna”, 1993, nr. 42 

• Sfera fisurată, în „Apostrof’, 1993, nr. 7-8 

• Pontice moderne, în „Apostrof’, 1993, nr.9 

• Poemul despre cuvinte, în „Tribuna”, 1994, nr. 50, 9-15 
decembrie 

• Text şi textualizare, în „Tribuna”, 1995, nr. 3, 20-26 ianuarie 

• Exilul în jurnal, în „Tribuna”, 1995, nr.4 

• Studii de folclor, în „Tribuna”, 1995, nr. 8 

• Literatura exilului: Paul Miron, în „Tribuna”, 1995, nr. 9 

• Partea şi întregul, în „Tribuna”, 1995, nr. 10 

• Tânărul Mircea Eliade, în „Tribuna”, 1995, nr. 13 

• în interval, în „Tribuna”, 1995, nr. 14 

• O spectroscopie a românismului, în „Tribuna”, 1995, nr. 15 

• Podul peste Mureş, în „Apostrof’, 1995, nr. 5/6/7 

• Minoritate şi cultură, în „Tribuna”, 1995, nr. 17 

• Poezia exilului: Ştefan Munteanu, în „Tribuna”, 1995, nr. 19 

• Jurnalul dublu, în „Tribuna”, 1995, nr. 23 

• Lucian Blaga în dialog epistolar, în „Ateneu”, 1995, nr. 5 

• Drumul spre roman, în „Tribuna”, 1995, nr. 28-29 

• Lumea lui Cunqueiro, în „Tribuna”, 1995, nr. 42-43 

• Henri Jacquier în ipostaza traducătorului, în „Apostrof’, 
1995, nr. 10 

• Veneţia, în „Euphorion”, an IV, 1995, nr. 4 (58, 59, 60) 

• Publicistul Liviu Rebreanu, în „Vatra”, 1995, nr. 11-12 

• Poate greco-catolicismul să creeze o “teologie a celor doi 
plămâni” ? (răspuns la o anchetă), în „Vatra”, 1996, nr. 8 

• Literatura exilului: Pamfîl Şeicaru, în „Vatra”, 1996, nr. 9 

• “Nuclee narative” sud-est europene, în „Vatra”, 1996, nr. 10 

• Răspuns la o anchetă, în „A treia Europă”, 1997, nr. 1 

• Liviu Rebreanu dincolo de realism, în „Jurnalul literar”, 1997, 
nr. 49-52 

• Mioriţa - Meşterul Manole / răspuns la o anchetă/, în 
„Apostrof’, 1998, nr. 6 

• HdUri Obnooaa, în „Thallu, EIEPIOAIKA EKAOEH TOYXYN 
AEXMOY cplAOAOI _QN NOMOY XANK2N”, XAN1A, ANOISH 
2000, TEYXOX 11, p.53-56 

• Ion Vlad - teoreticianul literar, în „Vatra”, 1999 , nr. 1 

• Anul Caragiale + un C.D. Rom Caragiale, în „Apostrof’, 2002, 
nr. 3 

• O dramă multiseculară, în „Ziarul Financiar” („Ziarul de 
Duminică”), 2003, nr. 1045 (24 ianuarie) 

• O hermeneutică ontologică (Mioriţa), în „Tribuna”, 2003, nr. 
19 

• Stampe de sărbătoare, în „Tribuna”, 2003, nr. 27 

• Ecouri la un seminar, în „Observatorul cultural”, 2003, nr. 190 

• Istoria literară în diaspora, în „Tribuna”, 2003, nr. 28 

• O rememorare, în „Echinox”, 2003, nr. 4-5-6 

• Zbor suspendat (Augustin Pop), în „Vatra”, 2003, nr. 8-9 

• Colocviul “La porţile Europei”, în „Mozaicul”, 2003, nr. 11-12 

• întregiri bibliografice, în „Apostrof’, 2003, nr. 11-12 

• Traduetologie/ Traductosofie, în „Tribuna”, 2004, nr. 34 

• Despre “arătările împăratului”, în „Tribuna”, 2004, nr. 38 

• Zile de aur şi cai negri, în „Ex Ponto”, 2004, nr. 2/3 

• Corespondenţa Al. Rosetti - Alf Lombard, în „Tribuna”, 2004, 
nr. 49 

• Jurnalul lui Petru Comarnescu, în „Tribuna”, 2004, nr. 50 

• Jurnal de război, în „Tribuna”, 2005, nr. 59 

• Trivialul, în „Tribuna”, 2005, nr. 67 

• “Un ochi care-şi privea orbirea”, în “Tribuna”, 2005, nr. 62 ; 
republicat în „Tabor”, 2011, nr. 6 

• De la arhetip la anarhetip, în „Observatorul cultural”, 2005, nr. 
13 

• Remember Paul Ricoeur (1913-2005), în „Tribuna”, 2005, nr. 
67 

• Orizonturi sud-est europene, în „Tribuna”, 2006, nr. 82 

• Reografia critică, în „Apostrof’, 2006, nr. 2 

• Istoria literaturii ca mixaj, în „Observatorul cultural”, 2006, nr. 
55 

• Mentalitate, identitate, alteritate sud-est europeană, în 

„Cuvântul”, 2006, nr. 7 

• Perspective cavaliere (Despre latinitatea balcanică; Un 
flamand sud-estic), în „Tribuna”, 2006, nr. 100 

• Liviu Rebreanu şi Henrik Ibsen, în „Studia Universitatis Babeş- 
Bolyai”, seria Philologia, 2006, nr. 3 

• Despre tânărul Mircea Eliade, în „Observatorul cultural”, iunie 
2007, în „Tabor”, 2007, nr. 9 şi versiunea engleză în „Studia 
Universitatis Babeş-Bolyai”, seria Philologia, 2007, nr. 4 

• Sfânta Treime şi Tustreiul, în „Tabor”, 2007, nr. 7 

• Mircea Eliade despre lectură, în „Apostrof’, 2007, nr. 10; 
versiunea engleză în „Euresis”, 2007, nr. 3-4 

• Literatură negro-africană, în „Tribuna”, 2008, nr. 132 

• Scrisurile şi viaţa dintre ele, în „Apostrof’, 2008, nr. 4 

• „Celula rebelă”, în „Tribuna”, 2008, nr. 145 

• „Poeticitatea depăşeşte de fapt limitele literaturii”, dezbatere 
în „Paradigma”, 2008, nr. 1-2 

• Mozaikul -170, în „Mozaicul”, 2008, nr. 10 

• Poezie Balcanică la Brăila. O nouă revistă : Carmina 
balcanica, în „Tribuna”, 2008, nr. 151 

• Din arhiva lui Henri Jacquier, în „Vatra”, 2008, nr. 10 

• „întemeierea pe dos ...” (Emil Cioran), în „Apostrof’, 2009, nr. 
1 

• O lecţie de estetică, în „Apostrof’, 2009, nr. 6 

• Central Europe / South-East Europe, în „Carmina Balcanica”, 
2009, nr. 1 

• De la cleric la clericism, în „Apostrof’, 2009, nr. 10 

• The French Model în the Center-Margin Relationship, în 

„Carmina Balcanica, 2009, nr. 1 

• O retrospectivă estetică, în „Tribuna”, 2010, nr. 183 

• Antologii româno-balcanice, în „Tribuna”, 2010, nr. 188 

• încă un termen: Balcania / Another term: Balcania în 

„Carmina Balcanica”, 2010, nr. 1 

• Nae Ionescu - accente şi inserţii, în „Tabor”, 2010, nr. 6 

• Constantin and Doruntina, în „Carmina Balcanica”, 2010, nr. 2 

• Jurnalul intim la prezent, în „Apostrof’, 2011, nr. 1 

• Meşterul Manole din perspectivă contemporană, în „Tribuna”, 
2011, nr. 207 

• Filologul (Bartolomeu Anania), în „Tabor”, 2011, nr. 1 

• Rememorând relaţia Lucian Blaga - Cercul Literar, în 

„Euphorion”, 2011, nr. 56 

• Memorie şi epică (Niculae Gheran), în „Tribuna”, 2011, nr. 214 

• Lector la Saint-Etienne (1976-1980), în “Familia Română”, 

2011, nr. 2 

• Memorie şi proiect, în “Apostrof’, 2011, nr. 12 

• Rememorând relaţia Lucian Blaga - Cercul literar, în 

“Euphorion”, 2011, nr. 5 

• Des archives Henri Jacquier, în “Studia Universitatis Babeş- 
Bolyai. Philologia”, 2012, nr. 1 

• Romanul insulei (llie Sălceanu), în „Tribuna”, 2012, nr. 227 

• Identitate şi regionalism literar (Dan Mănucă), în „Tribuna”, 

2012, nr. 244 

• Ploile Amare (Alexandru Vlad), „Argeş”, 2012, nr. 6 

• Interferenţe româno-nipone, „Discobolul”, XV, 2012, nr. 178- 
179-180 

• O temă fertilă. Literatură/ matematică, „Discobolul”, 2012, nr. 
169-170 

• La Sud de Viena (Horia Ursu), „Tribuna”, 2012, nr. 239 

• Serbian Narrative Dyptich I, „Carmina Balcanica”, 2012, nr. 1 

• Şcoala clujeană de estetică (conspect), în „Tribuna”, 2013, nr. 

255 

• „Marginalii Cercului”: Victor Iancu, în „Tribuna”, 2013, nr. 

256 

• „Marginalii” Cercului: Wolf Von Aichelburg, în „Tribuna”, 

2013, nr. 257 

3. Cronici şi recenzii (selectiv): 

• Allan Sillitoe, Sâmbătă noapte, duminică dimineaţa, „Steaua”, 
anul XVII, 1966, nr. 6 

• E. Speranţia, Introducere în poetică, „Unirea” (Alba-Iulia), 
anul I, 1968, nr. 219 

• Ramayana, „Unirea” (Alba-Iulia), anul I, 1968, nr. 205 

• Alice Botez, Iarna Fimbul, „Unirea” (Alba-Iulia), anul I, 1968, 
nr. 253 

• E. Barbu, Vânzarea de frate, „Unirea” (Alba-Iulia), anul I, 
1968, nr. 256 

• Şt. Bănulescu, Cântece de câmpie, „Unirea” (Alba-Iulia), anul I, 

1968, nr. 117 

• C-tin Gheorghiu, Pădurea, „Steaua”, anul XIX, 1968, nr. 6 

• Z. Ornea, Trei esteticieni, „Steaua”, anul XIX, 1968, nr. 7 

• E. Vianu, Oameni şi idei, „Steaua”, anul XIX, 1968, nr. 9 

• Al. Raicu, Sosesc romantic, „Steaua”, anul XIX, 1968, nr. 9 

• Al. Deal, Nisip, „Steaua”, anul XIX, 1968, nr. 11 

• Al. Rosetti, Cartea albă, „Steaua”, anul XIX, 1968, nr. 12 

• Viorel Ştirbu, Oameni singuri, „Unirea” (Alba-Iulia), anul I, 
1968 

• E. M. Forster, Aspecte ale romanului, „Steaua”, anul XX, 

1969, nr.l 

• Liviu Rusu, Logica frumosului, „Tribuna”, anul XIII, 1969, nr. 
13(636) 

• Ion Biberi, Orizonturi spirituale, „Steaua”, anul XX, 1969, nr. 
3 

• Studii de literatură comparată, „Steaua”, anul XX, 1969, nr. 3 

• Idei trăite, „Steaua”, anul XX, 1969, nr. 5 

• Ştefan Popescu, Pasala, „Steaua”, anul XX, 1969, nr. 6 

• Vera Calin, Alegoria şi esenţele, „Steaua”, anul XX, 1969, nr.8 

• Viorel Ştirbu, Cortegiul, „Steaua”, anul XX, 1969, nr. 8 

• Sorin Alexandrescu, William Faulkner, „Echinox”, II, 1970, 
nr. 1-2 

• Dumitru Micu, Estetica lui Lucian Blaga, „Tribuna”, XIV, 

1970, nr. 42 

• Petre Lucaciu, începuturi ale logicii româneşti, „Tribuna”, 
XIV, 1970, nr. 49 

• Grigore Smeu, Sensuri ale frumosului în estetica românească, 

„Steaua”, XXI, 1970, nr. 2 

• Titus Mocanu, Despre sublim, „Steaua”, XXII, februarie 1971, 
nr. 2 (255) 

• Camil Petrescu, Teze şi antiteze, „Tribuna”, XV, 30 septembrie 

1971, nr. 39 

• Eugen Cizek, Evoluţia romanului antic, „Steaua”, XXIII, 16-31 
august 1971, nr. 8 

• Padişahul şi vizirul (basme persane), „Steaua”, XXII, 16-31 
iulie 1971, nr. 6 

• Johan Huizinga, Amurgul Evului Mediu, „Echinox”, III, martie 
1971, nr. 3 

• Dumitru M. Ion, Balcanice, „Echinox”, III, martie 1971, nr. 3 

• Vitejii din Sasun (epopee populară armeană), „Steaua”, XXII, 
1-15 decembrie 1971, nr. 15 

• Anton Doncev, Vremuri de răscruce, „Echinox”, III, octombrie 

1971, nr. 7 

• Nicolae Bănescu, Chipuri din istoria Bizanţului, „Steaua”, 
XXII, 16-31 decembrie 1971, nr. 16 

• Steven Runciman, Căderea Constantinopolului, „Steaua”, 

1972, nr. 10 

• Privighetorile Persiei, „Familia”, 1972, nr. 3 

• însemne bizantine în spaţiul românesc, „Echinox”, 1972, nr. 10 

• Petru Vaida, Dimitrie Cantemir şi umanismul, „Echinox”, 
1972, nr. 11 

• “împotriva trecerii celei mari...”, „Tribuna”, 1974, nr. 46 

• Singurătatea condotierului, „Tribuna”, 1974, nr. 28 

• “Cetatea de scăpare”, „Tribuna”, 1974, nr. 37 

• Gândirea egipteană în texte, „Steaua”, 1975, nr. 10 

• Ch. Xanthopoulos - Palamas, Călătorie pe Dunăre, „Steaua”, 

1975, nr. 9 

• Picioarele lui Icarus, „Steaua”, 1975, nr. 10 

• Ion Pillat, Poezii (antologie), „Steaua”, 1976, nr. 2 

• Vintilă Corbul, Căderea Constantinopolului, voi. I, „Steaua”, 

1976, nr. 12 

• Al. Raicu, Anotimpul izvoarelor, „Steaua”, 1978, nr.l 

• Antologie de poezie turcă de la începuturi până azi, „Steaua”, 

1980, nr. 8 

• "Grădina de dincolo”, „Steaua”, 1980, nr. 9 

• Cărţi în Transilvania, „Tribuna”, 1980, nr. 43 

• Stelian Brezeanu, O istorie a Imperiului Bizantin, „Steaua”, 

1981, nr. 5 

• L. Vranoussis, Rigas, un portret grec în Principate, „Revue 
des Etudes Sud-Est Europeennes”, 1981, nr. 4, p. 804 

• Al. I. Firduş, Intersecţii spirituale, „Steaua”, 1981, nr. 8 

• I. M. Panayotopoulos, Fereastră deschisă spre univers, 

„Steaua”, 1981, nr. 12 

• Aurel Sasu, în căutarea formei, „România literară”, 1981, nr. 2 

• Marin Mincu, Pradă realului, „Tribuna”, 1981, nr. 41 

• Farmecul epistolar, „România liberă”, 1981, 2 aprilie 

• Monografie şi studiu tipologic, „Tribuna”, 1981, nr. 51 

• Ion V. Strătescu, Cine trece primul pe pod, „Steaua”, 1982, nr. 
4 

• Cristian Livescu, Introducere în opera lui Ion Pillat, „Cahiers 
roumains d’etudes litteraires”, 1982, nr. 2 

• Exotism şi elegie, „Steaua”, 1982, nr. 3 

• Omul şi cobra, „Steaua”, 1982, nr. 3 

• Ficţiunea ficţiunii, „Steaua”, 1982, nr.4 

• Călătorie la Mystra, „Orizont”, 1982, nr.37 

• Ironie şi tandreţe, „Tribuna”, 1983, nr. 5 

• Romanul şi “sferele din China”, „Steaua”, 1983, nr.2 

• Omul de nisip, „România liberă”, 1983, 25 mai, nr. 1 1994 

• Cugetări persane, „Steaua”, 1983, nr. 7 

• Romanul ca provocare, „Steaua”, 1983, nr. 7 

• Regula paralelogramului, „Tribuna”, 1983, nr. 38 

• Victor Nicolae, Spărgătorii de vitrine, „Steaua”, 1984, nr. 6 

• Khalil Gibran, Poeme, „Steaua”, 1984, nr. 4 

• Bedros Horasangian: Curcubeul de la miezul nopţii ; 
închiderea ediţiei, „Steaua”, 1985, nr. 5 

• O. Paler: Un om norocos, „Steaua”, 1985, nr.6 

• Tânărul Rebreanu, „Transilvania”, 1986, nr. 7 

• Vacanţă în sud. Nuvela sârbă contemporană, „Steaua”, 1989, 
nr. 8 

• Liviu Rebreanu, Opere 15, „Tribuna”, 1992, nr.14 

• Antologie literară “Gândirea”, „Apostrof’, 1992, nr.l 1 

• în “lumina zilei, mare şi albă” (Monica Săvulescu Voudouri), 
„Tribuna”, 2011, nr. 222 

III. TRADUCERI (în periodice) : 

• Maxime Gaume, Câteva păreri despre operă şi autorul său, 

traducere şi prezentare în „Tribuna”, 1977, nr. 29. 

• Roland Barthes, Cuvânt şi scriitură, traducere şi prezentare, în 
„Tribuna”, 1981, nr. 24 

• Panayotis Michelis, Estetica artei bizantine, fragment, 
traducere de..., în „Tribuna”, 1992, nr. 25 

• Marguerite Yourcenar, Un diagnostic al Europei, traducere de 
în „Tribuna”, 1993, nr. 42 

• Pierre Mertens, Agentul dublu (fragmente traduse de ...), în 
“Contemporanul - Ideea europeană”, 2003, nr. 5-8 

• Estetica vidului în haiku şi ikebana (Giangiorgio Pasqualotto), 
în „Vatra”, 2009, nr. 4 

IV. BIBLIOGRAFII în periodice şi volume: 

• Jules Romanis et la critique litteraire roumaine (prezentare şi 
bibliografie), în Bulletin des amis de Jules Romains , Lyon - Saint 
Etienne (France), 1979, marş, nr.15, p.25-31 (amplificată şi 
comentată la Colocviul Internaţional L’idee latine dans la litterature 
francaise (Tours, sept., 1991). 

• Litterature roumaine - Litteratures sud-est europeennes 

(Contributions bibliographiques), în “Cahiers roumains d’etudes 
litteraires”, 1983, nr. 3, p. 87 - 89 

• Bizantinologie-Balcanologie-Repere bibliografice (1980-1990), 
în “Tribuna”, 1992, nr. 25 

• Margueritte Yourcenar în România, în “ Tribuna ”, nr. 42, 1993 
(număr consacrat lui Yourcenar, îngrijit de ...) Bibliografie 
republicată în Franqoise Bonali Finquet, Reception de l’oeuvre de 
Margueritte Yourcenar (Essai de bibliographie chronologique, 1922 
- 1994), Societe Internationale d’Etudes Yourcenariennes, Tours, 
1994, 204 p. 

• Europa de Sud-Est în memoria culturală românească. 
Bibliografie, Editura Academiei, Bucureşti, 2011, 321 p. 

V. DOCUMENTE: 

■ Claude Duret, Despre limba şi ţinutul valahilor, prezentare şi 
traducere din limba franceză, în “Manuscriptum”, 1980, nr. 1, p. 67 - 
70 

■ Un text baroc despre români, prezentare şi traducere din limba 
latină, în “Tribuna”, 1980, nr. 24 

■ încă un “advis” despre Mihai Viteazul, prezentare şi traducere 
din limba franceză, în “Tribuna”, 1981, nr. 6, document reimprimat 
şi contextualizat în voi. Balcanologie, voi. 11 (2004), p. 101-106. 

■ Hortensia Papadat -Bengescu în tălmăcirea lui Henri 
Jacquier, în “Revista de Istorie şi Teorie Literară”, 1988, fasc. 1-2, 
p. 123-127 

■ Radu Stanca în corespondenţă cu Henri Jacquier, în 

“Familia”, 1989, nr. 5 

■ Henri Jacquier, Mulţumesc, scumpă Românie!, prezentare şi 
reproducere în “Euphorion”, 1990, nr. 6 

■ Dosar Radu Petrescu (3 scrisori primite de la ...), în “Apostrof’, 
1996, nr. 10 / republicate în volumul Radu Petrescu, Corespondenţă. 
Sinuciderea din grădina botanică , Editura Biblioteca Apostrof, Cluj, 
1998 

■ Amintirea Bizanţului în Transilvania (Istorie, cum au luat 
turcii Ţeligradul...), în Balcanologie, voi. 11, 2004, p. 81-101 

VI. CONFESIUNI 

1. Pagini diaristice în periodice şi volume: 

■ Dintr-un jurnal, în “Apostrof’, 2003, nr.6, (reimprimat în 
Balcanologie, voi. II, 2004, p. 120-123) 

■ “L-am vizitat la vorbitor”, în voi. în lumea taţilor, Biblioteca 
“Apostrof’, Cluj-Napoca, 2004, p. 129-130 

■ Nisipul din clepsidră. Jurnal, 600 p., (în manuscris) 

2. Interviuri în periodice şi volume: 

• De ce scriu, în ce cred?, în “Revista de istorie şi teorie literară”, 
iulie 1989-iuniel990, / Consemnat de Nicolae Florescu /, 
(reimprimat în voi. Dinspre Sud-Est, 1999, p. 127-130) 

• “Literatura rămâne ceea ce a fost”, 1990, nr. 15, consemnat de 
Tudor Dumitru Savu / reimprimat în voi. Dinspre Sud-Est, 1999, p. 
130-139) 

• “în ce mă priveşte, balcanismul e un concept-imagine”, în 

“Tribuna”, 1992, nr. 25, /interviu consemnat de 1. Maxim Danciu/ 
(reimprimat în voi. Dinspre Sud-Est, 1999, p. 145-151) 

• “Literatura e o modalitate de cunoaştere”, în “Cele trei 
Crişuri”, 1992, nr. 4 (25 aprilie) / Consemnat de Octavian Blaga/ 

• Cultură naţională, naţionalism romantic şi xenofobie, 
multiculturalism în lumea de după căderea Cortinei de Fier, în 
„Revista mea” (Israel), 1998, nr. 1853, 8 noiembrie / Consemnat de 
Paul Schveiger/ 

• Cu Mircea Muthu despre sud-estul european, în “Jurnalul 
literar”, 1992, nr. 27-30 /Consemnat de Mircea Arman/ (reluat în voi. 
Dinspre Sud-Est, 1999, p. 139-145) 

• “Nu ne putem defini fără postulatele noastre sud-est 
europene”, în “Tribuna”, 1994, nr. 3 /Consemnat de Mircea Opriţă/ 
(reluat în voi. Dinspre Sud-Est, 1999, p. 151-157) 

• Spiritul transilvan, în “Ateneu”, 1995, nr. 7 /Consmnat de 
Ovidiu Pecican/ (reluat în voi. Dinspre Sud-Est, 1999, p. 157-165.) 

• “Cred cu obstinaţie în capacitatea recuperatoare a 
cuvântului”, în “Ateneu”, 2000, nr.l (Consemnat de Sergiu Adam) 

• “Trăim şi noi o epocă alexandrină”, în “Revista V”, 2000, nr. 2 
(Consemnat de Florin Muscalu) 

• “Balcanismul - un concept folosit peiorativ, căruia îi lipsea o 
fundamntare teoretică”, în “Mesagerul transilvan”, 2000, 14 
ianuarie (Consemnat de Marius Nenciulescu) 

• “Balcanismul - parte integrantă dintr-o necesară filosofie a 
supravieţuirii”, în “Ziua”, 2002, nr. 10 (15-12 iulie), / Consemnat 
de Marin Mincu / (reluat în voi. Balcanologie, 2004, p. 109-113). 

• “Nu mă recunosc în personajele lui Caragiale”, în “Adevărul 
literar şi artistic”, 2002, nr. 620 (11 iunie) / Consemnat de Constantin 
Coroiu/ (reluat în Constantin Coroiu, Paralele inegale, Polirom, laşi, 
2003) 

• “Balcanismul, aşa cum îl înţeleg, nu rimează nici cu 
Bizantinismul şi nici cu Tradiţionalismul”, în “Tribuna”, 2003, nr. 
14 / Consemnat de Ion Maxim Danciu/ (reluat în voi. Balcanologie, 

2004, p.113-120) 

• “Mi-ar place să îmbătrânesc frumos”, în “Tribuna”, 2004, nr. 39 / 
Consemnat de Mihai Dragolea 

• “Balcanitatea este o axiologie comună a popoarelor sud- 
estiee”, în “Revista Nouă”, anul II, nr. 11-12, noiembrie-decembrie 
2005 (Consemnat de Florentin Dochia şi Constantin Trandafir) 

• “Despre Bologna, printre altele”, în “Tribuna”, 2005, nr.61 
(Consemnat de Ştefan Manasia) 

• “Salvarea a fost să citesc”, în “Monitorul de Cluj”, 13 ianuarie, 

2005, (Consemnat de Mihai Rău) 

• “Vom asista la o schimbare de paradigmă în modul poiesis- 
ului”, în “Tomis”, 1998, nr.6 /Consemnat de Ana Maria Munteanu/ 

• Literatură şi orizont interdisciplinar, în Cristian Colceriu, 
Personalităţi clujene, voi. I, Limes, Cluj, 2005, p.255-261 

• „Balcanitatea, după mine, e o axiologie comună popoarelor 
sud-estiee”, în Florin Dochia, „Puterea lui Don Quijote”, Libra, 
Bucureşti 2006, p. 220-225 

• Scriitorul va exista în continuare mai mult sau mai puţin 
umilit de stăpânii vremii, în Angela Baciu-Moise, Mărturii dintre 
milenii. Limes, Cluj, 2007, p. 220-223 

• O manifestare de referinţă, în Ion Cristofor, Oameni, gânduri şi 
cărţi. Interviuri, Napoca Star, Cluj, 2008, p. 55-58 

B. REFERINŢE CRITICE 

1. în volume: 

Marian Popa, Dicţionar de literatură contemporană, 1977; 
Mircea Iorgulescu, Scriitori tineri contemporani, 1978; 

Virgil Cândea, Raţiunea dominantă, 1979, Gheorghe 
Grigurcu, între critici, 1983; Teodor Tihan, Apropierea de 
imaginar, 1988; P. Schveiger, în Slavic Almanach, voi. I, 

Univ. of the Wiswaterstand, Johannesburg, 1992; Marian 
Papahagi, Fragmente despre critică, 1994; Laurenţiu Ulici, 
Literatura Română Contemporană, 1995; Iulian Boldea, 
Metamorfozele textului, 1996; Ştefan Borbely, Xenograme, 

1997; Dumitru Micu, Scurtă istorie a literaturii române IV 
(Perioada contemporană. Dramaturgia. Critica), 1997; 
Ovidiu Moceanu, Experienţa lecturii, 1997; Dorn George 
Burlacu.Voci ale literaturii, 1998; loan Derşidan, Jurnal de 
casă, 1999; Dumitru Micu, Istoria Literaturii române. De la 
creaţia populară la postmodernism, 2000; Ana Cosma, 
Scriitori români mureşeni. Dicţionar biobibliografic, 2000; 
C(orin) B(raga), Dicţionarul scriitorilor români, voi. IV (M- 
Q), 2001; Irina Petraş, Panorama criticii literare româneşti, 
(1950-2000), 2001; Irina Petraş, Cărţile deceniului 10, 2003; 
Constantin M. Popa, Braţul de la Lepanto, 2003; Dicţionar 
Echinox. A-Z. Perspectivă analitică, 2004; Radu Voinescu, 
Printre primejdiile criticii, 2004; Iulian Boldea, Vârstele 
criticii, 2005; Constantin M. Popa, Lecţia lui Cicero, 2005 ; 

Dosarul cenaclului Euridice, coordonat de Marin Mincu, voi. 
IV, 2005 ; R(aluca) D(ună), în Dicţionarul general al 
Literaturii Române, voi. IV, L-O, 2005; Irina Petraş, Teme şi 
digresiuni, 2006; Ion Vlad, Orizonturile lecturii, 2007; 
George Vulturescu, Cronicar pe frontiera Poesis, 2006; Irina 
Petraş, Literatura română contemporană. O panoramă, 
Ideea europeană, Bucureşti, 2008, p. 613-621 Daniela Sitar- 
Tăut, Valori şi prezenţe conjuncturale, voi. I, 2009; Ştefan 
Borbely, Existenţa diafană, 2011 ; Ovidiu Pecican, Acorduri 
şi dezacorduri critice. întâmpinări şi comentarii, 2012 . 

2. în periodice: 

Al. Dobrescu („Convorbiri literare”, 1972, nr. 20); Mircea 
Iorgulescu („Luceafărul”, 1972, nr. 44); Dana Dumitriu 
(„România literară”, 1972, nr. 40); Ion Marcoş („Tribuna”, 
1972, nr. 39); T. Tihan („Steaua”, 1972, nr. 20); Constantin 
Hârlav („Echinox”, 1972, nr. 12); Olimpia Şerban 
(„Orizont”, 1972, nr. 34); Marin Mincu („Amfiteatru”, 1977, 
nr. 9); Adrian Marino („Tribuna”, 1977, nr. 3); Mircea 
Anghelescu („Luceafărul”, 1977, nr. 12); Al. Piru 
(„Luceafărul”, 1977, 30 aprilie); Ion Lotreanu („Săptămâna”, 
1977, aprilie); Sorin Titel („România Literară”, 1977, nr. 32); 
T. Tihan („Steaua”, 1977, nr. 4); Ion Istrate („Echinox”, 
1977, nr. 8-9); Vasile Avram („Transilvania”, 1977, nr. 5); 
Dumitru Micu („Contemporanul”, 1977, 21); Alexandru 
Duţu („România literară”, 1977, nr. 6); E. Popescu („Livres 
Roumains”, 1977, nr. 1); Mihai Dragolea („Echinox”, 1979, 
nr. 10); Valentin Taşcu („Steaua”, 1979, nr. 12) ; Mircea 
Scarlat („Contemporanul”, 1979, nr. 43); Z. Constantin 
(„Tribuna”, 1979, nr. 45); Mihai Coman („Luceafărul”, 1980, 
nr. 1); Petru Poantă („România liberă”, 1980, nr. 111); Emil 

Nicolae („Convorbiri Literare”, 1980, nr. 2); Alexandru Duţu 
(„România Literară”, 1980, nr. 3); Gheorghe Grigurcu 
(„Familia”, 1980, nr. 5); Alexandra Anastasiu Popa („Revue 
des Etudes Sud-Est Europeennes”, 1982, nr. 2); A. Gh. 
Olteanu („Limbă şi literatură”, 1983, voi. III); Zaharia 
Sângeorzan („Flacăra”, 1983, nr. 17); Iosif Cheie Pantea 
(„Orizont”, 1983, nr. 13); Dumitru Radu Popa („România 
literară”, 1983, nr. 31); Nae Antonescu („Transilvania”, 1983, 
nr. 3); Cristian Moraru („Luceafărul”, 1983, nr. 27); Iosif 
Cheie-Pantea („Orizont”, 1983, nr. 13); Valeriu Gherghel 
(„Convorbiri literare”, 1983, nr. 5); Henri Zalis („Suplimentul 
Scânteii Tineretului”, 1983, nr. 29); Ion Maxim Danciu 
(„Tribuna”, 1983, nr. 1); Valentin Taşcu („Contemporanul”, 
1983, nr. 20); Constantin Cubleşan („România liberă”, 1983, 
nr. 11279); Henri Zalis („România liberă”, 1983, nr. 11875) 
Dumitru Radu Popa („Luceafărul”, 1984, nr. 28); Corin 
Braga („Echinox”, 1984, nr. 3-4); Nicholas Catanoy 
(„Mioriţa”, Rochester, N.Y., SUA, 1985, nr. 1-2); Al. Zub 
(„Anuarul Institutului de Istorie Iaşi”, 1986, XXIII/2); Cătălin 
Velculescu („Revue des Etudes Sud-Est Europeennes”, 1988, 
nr. 1); Cornel Ungureanu („Orizont”, 1986, nr. 51); Marian 
Papahagi („Tribuna”, 1986, nr. 49); Liviu Petrescu 
(„Steaua”, 1987, nr. 1); Mircea Popa („Luceafărul”, 1987, nr. 
4); Mihai Ungheanu („Luceafărul”, 1987, nr. 17); Adrian 
Marino („Tribuna”, 1987, nr. 24); Laurenţiu Ulici 
(„Contemporanul”, 1987, nr. 44); Laurenţiu Ulici („România 
literară”, 1987, nr. 44); Gheorghe Grigurcu („Familia”, 1987, 
nr. 9); Ioan Alexandru („Flacăra”, 1987, nr. 35); Anton 
Cosma („Vatra”, 1987, nr. 8); Zoe Dumitrescu-Buşulenga 
(„Revista de Istorie şi Teorie Literară”, 1987, nr. 3-4); 
Cătălina Velculescu („Revue des Etudes Sud-Est 
Europeennes”, 1988, nr. 1); Marian Papahagi („Tribuna”, 

1989, nr. 37); Constantin Cubleşan („Luceafărul”, 1989, nr. 
28); Dan Stanca („Suplimentul Scânteii Tineretului”, 1989, 
nr. 27); A. I. Brumaru („Astra”, 1989, nr. 8); I. Ardeleanu 
(„Tribuna”, 1989, nr. 40); Cornel Ungureanu („Orizont”, 
1989, nr. 44); Gheorghe Perian („Familia”, 1990, nr. 7); Al. 
Cistelecan („Vatra”, 1990, nr. 3); Gheorghe Glodeanu 
(„Familia”, 1994, nr. 3); Romaniţa Constantinescu 
(„România literară”, 1994, nr. 14); V. Spiridon („Ateneu”, 
1994, nr. 8); I. Boldea („Vatra”, 1994, nr. 6); Şt. Borbely 
(„Apostrof’, 1994, nr. 3-4); Cornel Munteanu („Familia”, 
1994, nr. 6); Olimpiu Nuşfelean („Minerva”, 1994, nr. 37); 
Grigore Scarlat („Poesis”, 1994, nr. 8); Liviu Petrescu 
(„Steaua”, 1994, nr. 4-5); Ion Vlad („Tribuna”, 1994, nr. 5); 
Mircea Popa („Literatorul”, 1994, nr. 23-25); Gh. Glodeanu 
(„Familia”, 1994, nr. 3); Ovidiu Moceanu („Gazeta de 
Transilvania”, 1994, nr. 1249-1250); Agate Krzychylkiewicz 
(„Jewish Affairs”, University of South Africa, spring 1994); 
Adrian Tudurachi („Echinox”, 1995, nr, 1-2); Monica Gheţ, 
Diana Adamek („Tribuna”, 1995, nr. 22); Natalia Deleanu 
(„Euphorion”, 1995, nr. 3); V. Spiridon („Ateneu”, 1995, nr. 
5); M. Benţea („Familia”, 1995, nr. 9); Barbu Cioculescu 
(„Jurnalul literar”, 1995, nr. 25-32); Barbu Cioculescu 

(„Jurnalul literar”, 1996, nr. 25-32); Romul Munteanu 

(„Luceafărul”, 1996, nr. 32); Constantin Cubleşan 
(„Curierul”, 1996, an VI, nr. 258); Diana Adamek, Adrian 
Ţion („Tribuna”, 1996, nr. 33); Mureşan Rusanda 

(„Echinox”, 1996, nr. 3-4-5); Horea Poenar („Echinox”, 

1996, nr. 3-4-5); Mircea Benţea („Familia”, 1996, nr. 11-12); 
D. Burlacu („Steaua”, 1996, nr. 4-5); C. M. Popa („Ramuri”, 

1997, nr. 12); Mariana Gorczyca („Tîmava Mare”, 1997, nr. 
7); Alexandru Ruja („Orizont”, 1997, nr. 11); Cornel 
Moraru („Vatra”, 1997, nr. 2); Nicolae Raţă-Dumitriu 

(Comunicările “Hyperion”, Bucureşti, 1998); Libuse 
Valentova („FEN,c-Praha”, 1998, nr. 49); Paul Schveiger 
(„Făclia Magazin Tel Aviv”, 1998, nr. 2195); Paul Schveiger 
(„Făclia-Israel”, 1998, nr. 2192) ; Peter Quince („Euphorion”, 
1998, nr. 2); Simina Mastacan („Ateneu”, 1997, nr. 34); 
Doina Curticăpeanu („Familia”, 1998, nr. 12); Barbu 
Cioculescu („Jurnalul literar”, 1998, nr. 1-2); Irina Petraş 
(„Apostrof’, 1999, nr. 5); Paul Schveiger („Viaţa noastră Tel 
Aviv”, 1999, nr. 14551); Cornelia Ştefănescu („Jurnalul 
literar”, nr. 9-12, 2000); Irina Petraş („Apostrof’, 2000, nr. 
6); Florin Mihăilescu („Viaţa românească”, 2000, nr. 3-4); 
Dan Mănucă („Convorbiri Fiterare”, 2000, nr. 5); Cornelia 
Ştefănescu („Jurnalul literar”, 2000, nr. 5-6); Gheorghe 
Bulgăr (Comunicările „Hyperion”, Filologie, Bucureşti, 9, 
2000); Constantin M. Popa („Mozaicul”, 2000, nr. 4-5); Ioan 
Aurel Pop („Steaua”, 2000, nr. 1); Alexandru Ruja 
(„Orizont”, 2000, nr. 9); Dan Gulea ( „Observatorul cultural”, 

2000, nr. 43-44); Doru Pop („Echinox”, 2000, nr. 7-8-9); 
Valentin Protopopescu („Jurnalul literar”, 2000, nr. 19-24, 
oct.-nov.-dec.); Cornel Nistea („Discobolul”, 2000, nr. 97-98- 
99); Ancuţa Pârvu („Echinox”, 2000, mr. 7-8-9); Alexandru 
Pintescu („Criterion”, 2000, nr. 3); Radu Voinescu 
(„Fuceafărul”, 2000, nr. 26); Cornel Ungureanu („Orizont”, 

2001, 20 mai); Florin Muscalu („Revista V”, 2001, nr. 1); A. 
I. Brumaru („Monitorul de Braşov”, 2001, 2 iulie); Ionel 
Popa („Discobolul”, 2002, nr. 49-50-51); Horia Poenar 
(„Piaţa Fiterară”, 2002, nr. 16); Alexandru Goldiş 
(„Echinox”, 2002, nr. 10-11-12); Dana Mocanu („Vatra”, 

2002, nr. 8-9); Alexandru Pintescu („Convorbiri literare”, 
2002, nr. 4); Angela Moldovan („Piaţa literară”, 2002, nr. 19); 
Dorin Ştefănescu („Vatra”, 2002, nr. 8-9); Dana Nora Naşca 
(„Convieţuirea”, Seghedin, 2002, nr. 1-2); Emanuela Tegla 


216 



Mircea Mutliu. în orizontul sintezei 


(„Tribuna”, 2003, nr. 11); Iulian Boldea („Familia”, 2003, nr. 
3-4); Marius Niea („Jurnalul literar”, 2003, nr. 13-16); 
Ovidiu Peciean, („Observatorul cultural”, 2003, nr. 164); 
Constantin M. Popa („Mozaicul”, 2003, nr. 5-6); Emilian 
Marcu („Convorbiri literare”, 2003. nr. 3); Valentin Marica 
(„Târnava”, 2003, nr. 1-2-3); Dan Mănucă („Convorbiri 
Literare”, 2003, nr. 10); Ion Vlad („Apostrof’, 2003, nr. 11); 
Nicolae Rotund („Tomis”, 2003, nr. 7); Doina Curticăpeanu 
(„Vatra”, 2003, nr. 11-12); Ilinca Domşa („Echinox”, 2003, 
nr. 7-12); Corin Braga („Steaua”, 2003, nr. 4-5); Grigore 
Scarlat („Viaţa Românească”, 2004, nr. 8-9); Ilie Rad 
(„Cuvântul românesc” - Canada, 2004, nr. 238); Radu 
Voinescu („Viaţa Românească”, 2004, nr. 1-2); George 
Vulturescu („Poesis”, 2004, nr. 1-2-3); Cornel Ungureanu 
(„Orizont”, 2004, nr.2); Vasile Chifor („Euphorion”, 2004, nr. 
3-4); Horia Gârbea („Ziua literară”, 2004, nr.7-8); Ion M. 
Mihai („Nord literar”, 2004, nr. 7-8); Mircea M. Diaconu 
(„Ziua literară”, 2004, 4 decembrie); Andrei Bodiu 

(„Observatorul cultural”, 2004, nr. 257); Nicolae Colceriu 
(„Antares”, 2005, ianuarie-februarie-martie); Lăcrămioara 
Berechet („Ex Ponto”, 2005, ianuarie-martie); Carletta Elena 
Barbu („Ateneu”, 2005, nr. 6); Luminiţa Corneanu 
(„Mozaicul”, 2005, nr. 3-4); Andrei Terian („Euphorion”, 

2005, nr. 9-10); Marius Nica („Jurnalul Literar”, 2005, nr. 5- 
10). Iulian Boldea („Vatra”, 2006, nr. 1-2); Corin Braga 
(„Observator cultural”, 2006, nr. 53); Vasile Spiridon 
(„Hyperion”, 2006, nr. 3-4); Andrei Marga („Apostrof’, 

2006, nr. 3); Dan Eugen Raţiu („Apostrof’, 2006, nr. 3); 
Andrei Terian („Euphorion”, 2006, nr. 11-12); Emma 
Tămâianu-Morita („Studia Universitatis Babeş-Bolyai. 
Philologia”, 2006, p. 57-87); Dorin Ştefănescu („Vatra”, 

2007, nr. 7); Mircea A. Diaconu („Convorbiri literare”, 2008, 

nr. 3); Florin Mihăilescu („Viaţa românească”, nr. 3-4); 
Ştefan Borbely („Viaţa românească”, 2008, nr. 6-7); Călin 
Teutişan („Tribuna”, 2008, nr. 138), Mircea a. Diaconu 
(„Tribuna”, 2008, nr. 138); Eleonora Sava („Tribuna”, 2008, 
nr. 138); Virgil Diaconu („Cafeneaua literară”, 2009, nr. 4); 

Călin Crăciun („Vatra”, 2009, nr. 9-10); Săluc Horvath 
(2010, nr. 3); Constantin Coroiu („Cultura”, 2010, nr. 34); 

Irina Ungureanu („Vatra”, 2010, nr. 7); Ion Mureşan 
(„Verso”, 2010, nr. 81); Horia Gârbea („Luceafărul”, 2010, 
nr. 28); Andrea Hedeş („Mesagerul literar şi artistic”, 2010, 
nr. 7); Iulian Boldea („Apostrof’, 2010, nr. 4); Constantin M. 

Popa („Scrisul românesc”, 2010, nr. 7); Alexandru Ciocan 
(„Discobolul”, 2010, nr. 151-152-153); Andrea Hedeş 
(„Mesagerul literar şi artistic”, 2010, nr. 1-2); Constantina 
Raveca Buleu („Apostrof’, 2010, nr. 9); Ovidiu Pecican 
(„însemnări ieşene”, 2010, nr. 7-8); Virgil Diaconu 
(„Cafeneaua literară”, 2010, nr. 10); Vasile Spiridon 
(„Hyperion”, 2011, nr. 2-3); Mihaela Albu („Carmina 
Balcanica”, 2011, nr. 1); Grigore Smeu („Jurnalul literar”, 

2011, nr. 19-24); Daniela Petroşel ( „Convorbiri literare”, 

2011, nr. 9); Dan Mănucă („Convorbiri literare”, 2012, nr. 

11); Mircea Stâncel („Discobolul”, 2012, nr. 178-179); Al. 
Cistelecan („Cultura”, 2012, nr. 35); Mircea Popa 
(„Tribuna”, 2012, nr. 232); Aurel Sasu (Tribuna, 2012, nr. 

230); Albu Mihaela („Ramuri”, 2013, nr. 3); Constantina 
Raveca Buleu („Contemporanul”, 2013, nr. 5). 

3. Extrase din periodice: 

„Orientări critice ... confirmă o vocaţie teoretică evidentă. (...) 
cartea de faţă fixează câteva jaloane orientative precise, suficiente 
spre a putea contura un profil distinct.” 

Ion Marcoş (1972) 

„Partea rezistentă a volumului [ Orientări critice ] este dată de 
Conceptul balcanismului literar, «schiţă cu valoare strict 
orientativă», sugerând caracterul inadecvat al accepţiilor atributivă şi 
peiorativă ale balcanismului, văzut ca un «concept-imagine» a cărui 
definire impune «o discuţie sistematică», a «determinărilor 
extraestetice» şi (...) «estetice» ale acestuia, ca şi de cele opt studii 
înserate, alături de Simboluri ale germinaţiei, în secţiunea Schiţe de 
sinteză.” 

Al. Dobrescu (1972) 

în Orientări critice „Mircea Muthu nu are tentaţia punerilor la 
punct, ispita războiului cu prejudecăţile. El urmează cu onestitate 
drumul demonstraţiei. «Punerile la punct» le face pentru sine spre a 
nu greşi, iar nu spre a răsturna idoli.” 

Constantin Hârlav (1972) 

„Studiile lui Mircea Muthu sunt de mare interes pentru oricine 
caută nu doar lămurirea termenului, atât de des şi uneori fără 
acoperire folosit, de « balcanism literar », cât marile trăsături ale 
spiritului literaturii române. „ 

Mircea Iorgulescu (1972) 

„Mircea Muthu are «vocaţia teoretizării» - pentru a-i parafraza 
titlul unui capitol - şi se simte bine în sferele erudiţiei specializate, 
printre maldăre (în sensul propriu, nu peiorativ al termenului) de 
scrieri, cărora le reţine seva şi o transformă în puncte de sprijin ale 
unei idei personale (sau personalizate) - în cazul de faţă o pledoarie 
pentru o noţiune care unor spirite confortabile le-ar apărea drept 
himerică.” 

Vasile Avram (1977) 

„Tocmai pentru că ridică noi întrebări, după ce au dezvăluit 
aspecte prea puţin întrevăzute anterior, cărţile lui Mircea Muthu se 
înscriu cu succes în şirul lucrărilor care prefigurează o nouă imagine 
a istoriei noastre culturale.” 

Alexandru Duţu (1977) 

Conceperea balcanismului ca «răscumpărare estetică» a 
unei drame istorice este o idee cu totul seducătoare, meritând 
amploarea oricărui efort de consolidare teoretică.” 

Ion Istrate (1977) 

„Recurgând la o perspectivă metodologică nouă, prea puţin 
întrebuinţată la noi, Mircea Muthu circumscrie teoretic o coordonată 
structurală a literaturii române (balcanismul) şi încearcă să-i 
analizeze implicaţiile istorice şi estetice. (...) Mircea Muthu continuă 
tradiţia şcolii de cercetare clujeană, ale cărei baze le-a pus cel mai 
strălucit elev al lui Caracostea, D. Popovici.” 

Marin Mincu (1977) 

literatura română şi spiritul sud-est european nu se înscrie 
în categoria lucrărilor de referinţă doar prin faptul că incită la 
elucidarea unui concept, ci, mai cu seamă, în virtutea impresionant 
de serioasei documentaţii, a punerii la contribuţie a unei cantităţi 
imense de material.” 

Dumitru Micu (1977) 

„Mircea Muthu este mai aproape de D. Popovici decât alţi 
reprezentanţi ai şcolii clujene de critică, ce au evoluat spre eseistică 
sau foiletonistică.” 

Mircea Scarlat (1979) 

„Nu întâlneşti prea des critici capabili să dovedească o mai 
serioasă şi mai consecventă insistenţă într-un spaţiu literar strict 
delimitat. De fapt, consecvenţa şi pasiunea (exemplare) dau o 
neaşteptată şi binevenită unitate criticii sale, fiecare din cărţile 
apărute pare o etapă dintr-o sinteză construită cu migală, 
profesionalism şi cu intenţia secretă de a epuiza toate problemele 
implicate de fenomenul literar analizat. Este şi cazul ultimului volum 
La marginea geometriei (...)” 

Mihai Dragolea (1979) 

„El este în fond un transilvan cu disciplina aspră a podişului, 
printre puţinii care, provenind dintr-o asemenea tipologie, caută a da 

erudiţiei culoare şi un anume farmec ideilor «fixe». Există chiar, în 
momentele «pasionale», inspirate, ale criticului, o senzualitate 
abstractă a limbajului, «recuperată» din spaţiul de sensibilitate 
meridional. De fapt, ideea aceasta a recuperării «geometriei» 
spiritualităţii româneşti reprezintă o constantă a volumului.” 

„Impresionantă rămâne la Mircea Muthu maturitatea 
judecăţilor ; o siguranţă poate ironică dar în aceeaşi măsură patetică, 
a literaturii care a descoperit că deja la Dimitrie Cantemir « arta 
disimulării » înseamnă puterea cuvântului recuperator, deci o şansă 
de a supravieţui în istorie.” 

Petru Poantă (1980) 

„Meritul lui Mircea Muthu e de a fi propus o perspectivă 
morfologică exerciţiilor sale docte, care au de câştigat din 
colaborarea cu un concept generos, chiar dacă definirea acestuia 
rămâne încă deschisă.” 

„Punctul de plecare subiacent al cercetării lui Mircea Muthu, 
consacrată «balcanismului literar» (...), îl constituie reacţia faţă de 
concepţia unui spirit european reducţionist.” 

Gheorghe Grigurcu (1980; 1987) 

„Criticul dobândeşte harul previziunii, intuind în ce sens se va 
mişca o operă literară, în funcţie de structurile generale ce o 
condiţionează.. .Nimic nu poate fi mai mult decât ceea ce este, iar 
articolele lui Mircea Muthu ne confirmă cu brio acest etern şi 
elementar adevăr. „ 

Mihai Coman (1980) 

„L’etude de Mircea Muthu ne se propose pas, aux dires de 
l’auteur meme, de faire un inventaire, mais d’aborder le balkanisme 
implique dans Ies structures litteraires. Tout en parlant de series 
esthetiques, il est parfaitement conscient de n’avoir pas epuise le 
domaine, mais, notons, que son etude touche aux points 
fondamentaux du sujet en question. Son essai de donner un statut 
theotique â un phenomene cornme le balkanisme litteraire, de relever 
des series esthetiques specifiquement roumaines - d’ou la necessite 
de distinguer entre balkanite et balkanisme, distinction peut-etre 

discutable sure le plan de la terminologie , mais raisonnable au fond - 
est vraiment temeraire.” 

Alexandra Anastasiu-Popa (1982) 

„Incheindu-şi demersul printr-un portret al lui Zarifopol, aşa cum 
se dezvăluie acesta în «oglinzile» La Rochefoucauld şi Caragiale, M. 
Muthu izbuteşte să ne prezinte, fie şi-n liniile ei generale, imaginea 
unuia din cele mai incitante spirite ale istoriei noastre literare modeme.” 

I. Cheie-Pantea (1983) 

„Eseul lui Mircea Muthu despre Paul Zarifopol e convingător şi 
incitant, fiind în acelaşi timp un act de restituţie necesar realizării unei 
imagini de ansamblu asupra diversităţii criticii româneşti.” 

Valentin Taşcu (1983) 

„Paul Zarifopol între fragment şi construcţie (1982) aduce 
aceeaşi supleţe a argumentării şi manifestă aceeaşi recognoscibilă 
dezinvoltură a demersului critic în cadrul căruia totul tinde să se 
armonizeze, fără verbiaj ori enclave stilistice reziduale, dar mizând pe 
memorabilitatea formularistică a frazei, pe retorica frapantă a 
fragmentului întotdeauna integrat (subteran sau la suprafaţă) 
globalităţii.” 

Cristian Moraru (1983) 

„M. Muthu în volumul de articole La marginea geometriei (1979) 
şi-a strâns numeroase colaborări risipite prin periodice sub marca 
definitorie a «fragmentului» şi «construcţiei» [regăsibile în eseul despre 
Paul Zarifopol]. Fragmentul pregăteşte, revesteşte construcţia, se 
revanşează reprezentându-1 într-o opţiune rotunjită, finită, explicită.” 

Henri Zalis (1983) 

„Organizat metodic, făcând demonstraţia unei temeinice rigori 
analitice a demersului critic, studiul consacrat lui Paul Zarifopol de 
către Mircea Muthu se impune la ora actuală ca unul dintre cele mai 
îndrăzneţe şi mai polemice în valorificarea superioară a moştenirii 
ideatice pe care un teoretician de asemenea talie ne-o lasă.” 

„Cartea lui Mircea Muthu este în totul o abilă demonstraţie 
pentru impunerea necesităţii unor conexiuni culturale din zona 
geografică (şi istorică) a sud-estului european, căutând astfel a defini, 
prin aplicaţia analitică la detaliul semnificativ - sugerând o proiecţie 
de ansamblu, sintetică, la care, în fond, lucrează printr-un demers 
teoretic şi tipologic, specificul spiritualităţii româneşti din 
perspectiva noilor interpretări balcanologice.” 

Constantin Cubleşan (1983; 1989) 

„între La Rochefoucauld şi Caragiale, între fineţe şi geometrie, 
între fragmentarism şi sistem, Paul Zarifopol poartă, în viziunea lui 
Mircea Muthu, aura destinului acelui barbian Nastratin Hogea la 
Isarlăk. Acesta este ultimul şi cel mai grav acord al încercării sale de 
portret dedus." 

„... marele merit al lucrării lui Mircea Muthu este că ea 
reuşeşte să construiască o imagine absolut coerentă a reflexului 
specific pe care cele două genii tutelare l-au aflat în spiritul criticului. 
Demersul cercetătorului clujean vădeşte, în acelaşi timp, o cumpănită 
balanţă între fineţe şi geometrie.” 

Dumitru Radu Popa (1983) 

„Critica lui Zarifopol nu se limitează (cum nu s-a limitat nici 
cea a lui Maiorescu) la sfera literaturii, ci priveşte fenomenul 
românesc ca atare. Mircea Muthu ne ajută să-l înţelegem şi să ne 
înţelegem.” 

Al. Zub (1986) 

„Dacă Virgil Cândea sau Alexandru Duţu, înaintaşii şi pildele 
vii ale lui Mircea Muthu erau interesaţi de perioadele vechi, studiind 
spaţiul sud-est european dintr-o perspectivă care, nu odată, punea în 
paranteze literatura, Mircea Muthu este interesat, în primul rând, de 
operele literare. Este primul, în orice caz, între foarte puţinii 
cercetători de azi, care citeşte, lângă literatura română, literaturile 
albaneză, bulgară, neogreacă, informat fiind şi pentru cele arabe, 
muntenegrene, croate.” 

„Mircea Muthu se întoarce la Blaga după ce studiase sud-estul 
european într-un număr de cărţi, câteva esenţiale pentru înţelegerea 

acestei geografii culturale, dar şi după ce, în alte studii, impecabil 
documentate, se dovedea preocupat de fizionomia şi valorile Europei 
Centrale. Studiile sale despre Blaga sunt fundamentale. Observaţia că 
Blaga a axiomatizat starea lui între pune în valoare afirmaţia 
blagiană că «noi nu ne găsim nici în apus, nici la soare răsare: noi 
suntem unde suntem: cu toţi vecinii noştri împreună pe un pământ de 
cumpănă.” „Insistând asupra unui operator important, definitoriu 
pentru acest tip de cercetare ( întrel ) Mircea Muthu realizează o 
trilogie peste care va fi greu să se treacă atunci când vrem şi dacă 
vrem să înţelegem Balcanii, Europa Centrală, spiritul european.” 

Cornel Ungureanu (1986; 2001; 2004) 

„Spirit laborios, preocupat să pună şi să rezolve pe un spaţiu 
foarte restrâns cât mai multe probleme (...), Mircea Muthu nu este un 
cercetător nici foarte uşor de prezentat, nici - mai ales - de rezumat. 
Reluat cu atenţie şi cu răbdarea necesară importanţei temelor 
discutate, autorul se dovedeşte substanţial şi instructiv.” 

Adrian Marino (1987) 

„Mircea Muthu vădeşte profunzime a observaţiei critice 
propriu-zise şi o remarcabilă capacitate asociativă pe care îşi 
bazează, practic, demersul comparatist.” 

Laurenţiu Ulici (1987) 

„O contribuţie de seamă la efortul global de circumscriere a 
fenomenului românesc în cadrul culturilor din sud-estul Europei.” 

Zoe Dumitrescu-Buşulenga (1987) 

„Autorul răscoleşte după aur şi splendoare în baia de sânge şi 
scrum de cinci veacuri a răsăritului Europei, cum numeşte 
Dostoievski noaptea otomană aşezată peste noi. Există în toată 
literatura ţărilor balcanice, afirmă cercetătorul clujean, o obsesie de 
nedesluşit a Bizanţului... „ 

Ioan Alexandru (1987) 

In Alchimia mileniului „[cjonfruntarca dintre cele trei puncte 
şi punctul zero, altfel spus: dintre antropocentrismul European şi 

cosmocentrismul oriental, poate fi ilustrată printr-un demers critic 
bazat pe cuceririle comparatismului estetic, de pe urma căruia rezultă 
o analiză conjugată, literară şi plastică, în acelaşi timp: - imaginea şi 
cuvântul ca unitate .” 

I. Ardeleanu (1989) 

„Fără să vrea să se substituie specialiştilor (slavişti, 
orientalişti, elenişti etc.), Mircea Muthu ne propune o viziune sobră 
şi convingătoare asupra unui spaţiu cultural de multiple 
interferenţe... [El] are, între criticii şi istoricii literari din generaţia 
sa, meritul (şi avantajul) deloc neglijabil de a uni preocupările de 
estetică şi filosofia culturii cu cele de critic propriu-zis al operelor 
literare. El şi-a circumscris un domeniu de studiu asupra căruia 
revine cu o constanţă şi o competenţă demne de toată atenţia. „ 

Marian Papahagi (1989) 

„Aparent independente, cărţile lui Mircea Muthu cresc, de 
fapt, una din alta, generându-şi arborescent temele şi păstrând între 
ele, pe de o parte, un raport de relativă autonomie, iar pe de alta o 
rigoare de construcţie organică. „ 

„Reflex discret al reveriilor sau melancoliilor de cărturar, 
poezia lui Mircea Muthu e din cea de rafinament intelectual, cu subtil 
şi încărcat substrat livresc ce o leagă, aluziv sau direct, de o 
concentrată serie de poeţi de elecţiune.” 

Al. Cistelecan (1990; 2012) 

„Liviu Rebreanu sau paradoxul organicului e o carte de 
referinţă în bibliografia critică rebreniană, o carte de care nu se va 
putea face abstracţie, daca se va încerca apropierea de universul 
complex, fascinant al autorului lui Ion.” 

„în ansamblul creaţiei lui Mircea Muthu, efortul sintetic, 
implicat în preocupările sale de estetică şi literatură comparată se 
îmbină cu exerciţiul analitic de o incontestabilă pregnanţă şi 
competenţă, opera sa critică primind astfel o conformaţie unitară în 
ciuda diversităţii ei.” 

„Vocaţia sintezei, aspiraţia spre un benefic orizont 
interdisciplinar, asumarea funcţiei soteriologice a cuvântului scris şi 

relevarea şanselor lecturii şi comunicării literare de autodefinire şi 
întemeiere a reliefului spiritual al fiinţei într-o lume acaparată tot mai 
mult de imagine - sunt doar câteva dintre reperele tematice care 
articulează structural [ Ochiul lui Osiris ] în care regăsim 
(auto)portretul spiritual al unuia dintre cei mai înzestraţi critici 
literari şi teoreticieni ai literaturii de astăzi.” 

Iulian Boldea (1994; 2003; 2010) 

„Poezia lui Mircea Muthu caligrafiază nu atât o cifră rotundă 
în laboratorul de creaţie, cât o stare de jubilaţie lirică a unui spirit 
fertil în căutările lui. Să credem că volumul acesta, Esenţe, 
marchează pentru cercetătorul Mircea Muthu şi o recuperare a 
scrisului ca povară frumos purtată în spaţiul Poeziei.” 

Cornel Munteanu (1994) 

„Subtil şi provocator, eseul D-lui Mircea Muthu despre Liviu 
Rebreanu are meritul de a ne fi restituit o imagine mai puţin 
convenţională despre marele romancier.” 

„Cărţile lui Mircea Muthu constituie una dintre cele mai 
temeinice şi mai serioase lucrări de sinteză balcanologică din câte 
avem.” 

Liviu Petrescu (1994) 

„Conceptul de critică universitară poate fi ilustrat desăvârşit 
prin opera critică a lui Mircea Muthu. Este unul dintre puţinele cazuri 
ale criticii literare româneşti de astăzi care a reuşit să depăşească 
etererogenitatea, fragmentarismul şi improvizaţia, construind şi 
impunând o structură unitară, cu neputinţă de confundat. Unitatea 
tematică, metodică şi stilistică a cărţilor sale de până acum este cu 
atât mai uimitoare cu cât ea este rezultatul contribuţiei a cel puţin trei 
modalităţi distincte şi bine conturate de abordare a fenomenului 
literar: cea a teoreticianului, a comparatistului şi a filosofului 
culturii”. 

„Călcâiul lui Delacroix, un exemplar tur de forţă al criticii 
interferenţelor, conturează şi impune, alături de secţiunile 
corespunzătoare din Alchimia mileniului şi Cântecul lui Leonardo, 
un nucleu unitar cu certă valoare de reper pentru viitoarele studii 

interdisciplinare spre care va trebui să se îndrepte, inevitabil, şi 
critica românească.” 

Mircea Benţea (1995; 1996) 

„Odată cu eseurile critice din Cântecul lui Leonardo, Mircea 
Muthu readuce în câmpul meditaţiei culturale şi estetice discutarea 
câtorva dintre diversele relaţii Orient-Occident - o adevărată obsesie 
a istoricilor mentalităţilor şi a tipologiei culturale, acum când 
occidentalismul şi europocentrismul sunt chemate la masa verde 
pentru recunoaşterea şi validarea, din perspectivă interdisciplinară, a 
culturilor şi civilizaţiilor ignorate, considerate cel mult «exotice».” 

„Prospecţiunile lui Mircea Muthu în orizontul criticologiei, al 
teoriei literare şi al esteticii se dovedesc nu numai complementare, ci 
şi convergente în finalitatea lor triplă: valorizatoare, ordonatoare şi 
integratoare.” 

Vasile Spiridon (1995; 2006) 

în „imaginea lui Liviu Rebreanu (...) autorul nu a dat o 
«fotografie» a scriitorului sau a omului, ci un «portret» cu toată 
complexitatea sa, cuprinzându-se aici şi ceea ce «mişcă» dincolo de 
suportul material.” 

Adrian Tudurachi (1995) 

„Melanj de studii, de reflecţii, de notaţii ale unui eu sedus de 
concertul artelor şi deţinător al unui inepuizabil muzeu de referinţe 
ce fac, desigur, deliciul oricărui spirit erudit, dar îngăduie, totodată şi 
popasul prin lungile săli ale amatorului ce-şi are, la rândul său 
punctele proprii de reper, Călcâiul lui Delacroix propune unghiuri 
inedite acelei nesăţionase hermeneutici care nu crede în moartea de 
pe urmă a lecturii.” 

Barbu Cioculescu (1996) 

„Ulrich Weisstein atrăgea atenţia asupra necesităţii de a 
explora rezultatele oglindirii reciproce dintre arte. Nu ştiu cât de 
familiare i-au fost lui Mircea Muthu premisele teoretice ale acestui 
nou tip de demers critic, dar cartea lui, Alchimia mileniului (1989), 
era orientată în acest sens, iar volumul de eseuri Călcâiul lui 

Delacroix (1996), confirmă această preocupare prin rezultate tot mai 
credibile. In toate aceste cazuri, antropologia culturală şi filosofia 
culturii conferă un relief foarte pregnant interferenţelor dintre arte. 
Exemplele recoltate de Mircea Muthu provin din epoci şi genuri 
artistice diferite. (...) Dacă Herder pledase în vremea sa pentru critica 
poeziei prin poezie şi a romanului prin roman, Mircea Muthu se 
dovedeşte a fi un iscusit şi erudit practician al literaturii unei arte prin 
altele.” 

Romul Munteanu (1996) 

„Rezultă fără îndoială un alt Rebreanu, ca şi necunoscut 
înainte, dar un Rebreanu autentic şi nu mai puţin credibil: acel 
Rebreanu mereu identic cu sine, care se dezvăluie parcă singur, din 
interior («par lui-meme»). Gândit în perspectiva conceptului hegelian 
de «totalitate», mai exact «în condiţiile pierdutei totalităţi», 
organicul rebrenian e o formulă complexă de compensaţie în plan 
artistic, adică materializată epic în cultul pentru arhitectura şi 
coerenţa romanelor sale. (...) în subsidiar e vorba de o 
redimensionare a imaginii critice rebreniene în baza unor criterii 
strict imanente operei, care se regăsesc pe deplin în «paradoxul 
organicului», marele nostru romancier refuzând orice model mimetic 
pur exterior.” 

Cornel Moraru (1997) 

„Mircea Muthu propune un model al circularităţii coextensive 
ordonând pe patru paliere «constantele» ce sintetizează unitatea în 
diversitate a sud-estului european: «constantele antropo-geografice», 
«comunitatea de destin istoric de natură socio-economică, religioasă, 
politică şi culturală», «specificitatea dialogului Orient-Occident» şi, 
un ultim palier, de natură reflexivă, referitor la «statutul lui între al 
sud-est europeanului».” „Mircea Muthu, demitizând tagma 
cercetătorilor rezonabili «specializaţi» în teme neutre şi sigure, dă 
numele unui concept cu potenţial exploziv obligându-1 să-şi divulge 
definiţia.” 

Constantin M. Popa (2000; 2003) 

„Sunt tentată să spun, la capătul lecturii cărţii lui Mircea 
Muthu ... că românului, est european fiind, neutralitatea îi era 
refuzată. Căci ambigenul între înseamnă mai degrabă şi - şi decât 
nici - nici, intervalul de la care se revendică şi pe care îl locuieşte nu 
este un spaţiu gol, ci plin de amândouă. Iar această întâmplare s-ar 
putea transforma într-o şansă.” 

Irina Petraş (2000) 

„După un sfert de veac de căutări şi cercetări aprofundate în 
domeniu, lui Mircea Muthu nu poate să nu-i revină meritul unei 
asemenea victorii exegetice.” 

Florin Mihăilescu (2000) 

„Atunci când descompune viziunea filosofului Blaga 
referitoare la incidenţa dintre răsărit şi românitate, Mircea Muthu are 
marele merit de a privi cu luciditate şi spirit critic Anschauung -ul 
celui mai reprezentativ gânditor din spaţiul românesc. Suntem deci în 
faţa unei abordări serioase, piesă indispensabilă în orice exegeză 
Lucian Blaga care doreşte să se respecte.” 

Valentin Protopopescu (2000) 

„Citită în ansamblu, opera lui Mircea Muthu, evident 
ştiinţifică, document de istorie şi geografie, din perspectivă 
economică, politică, religioasă şi literară, în ultimă instanţă, o 
cercetare interdisciplinară, poate apărea şi ca o transpunere în 
ficţiune, chiar dacă afirmaţia are şanse de a-1 şoca pe autor... Mircea 
Muthu realizează o pledoarie pentru integrarea ritmurilor şi 
pulsaţiilor seculare ale sud-estului european la înţelegerea tendinţelor 
contemporane de gândire.” 

Cornelia Ştefănescu (2000) 

„Carte politică fără a avea câtuşi de puţin de a face cu 
politicul. Balcanologia se integrează unui militantism estetic. Omul 
din Balcani îşi susţine cauza artistic, doreşte să se alăture pe uşa 
culturii unei Europe căreia Sud-Estul îi apare ca o alteritate dorită.” 

Alexandru Goldiş (2002) 

„Cartea lui Mircea Muthu, o carte prin excelenţă roditoare (...) 
şi exemplară, adăugăm, întrucât ea şlefuieşte pănâ la strălucirea 
ultimului detaliu feţele «cosmoidului» blagian. Prin punerea inedită 
în valoare a nervurilor sale esenţiale, ea înfăţişează creaţia lui Blaga 
drept un vast palimpsest dincolo de care se întrezăreşte lumina ec- 
statică a Răsăritului.” 

„M. Muthu înscrie întregul său demers despre balcanismul 
literar românesc în orizontul larg european. Este o adevărată lecţie de 
adâncă înţelegere a paradoxurilor ce subminează încă spiritul 
european, căci dincolo de stările tensionale generate de clişeele 
negative, cultura este poate cea mai în măsură să asigure întâlnirea cu 
alteritatea, de a realiza puntea între civilizaţii. Pe această cale, 
balcanitatea va îmbogăţi europenitatea, în sensul bun al unui 
echilibru instabil. Tocmai de aceea, o discuţie consacrată «aportului 
real pe care Sud-Estul e capabil să-l aibă în concertul european de 
mâine e menită, credem, să limpezească - prin eforturi conjugate - 
desenul complicat al Europei de Sud-Est».” 

Dorin Ştefănescu (2002; 2007) 

„Balcanismul literar românesc se înscrie în categoria lucrărilor 
fundamentale de sinteză, care deschid drum unor detalieri viitoare.” 

Dan Mănucă (2003) 

„Avem să recunoaştem în Mircea Muthu un cercetător 
consacrat unui spaţiu şi unei culturi ce-şi afirmă, sub specia 
meditaţiei şi a creaţiei, deplina existenţă; e un merit incontestabil şi 
un demers în totul remarcabil.” 

Ion Vlad (2003) 

„Mircea Muthu aduce în sfera balcanologiei noastre, 
reprezentată covârşitor de istorici, punctul de vedere al esteticianului 
temeinic orientat şi în spaţiul istoriei şi criticii literare/ de artă.” 

Doina Curticăpeanu (2003) 

„Demersul lui Mircea Muthu are ambiţia de a impune un 
concept morfologic, de aceeaşi amploare cu cele, să spunem, de 

Renaştere sau Baroc, şi de a topografia un spaţiu cultural şi imaginar, 
cel al Sud-estului european.” 

Corin Braga (2003) 

„Ceea ce oferă trilogia este, mai ales, tentativa de a asambla 
sub semnul preluării din unghiul criticii şi istoriei literare, ca şi din 
acela al esteticii, diverse categorii subsumabile balcanismului - către 
care se îndreaptă preferinţa deschisă a autorului - şi o discutare 
critică a textelor beletristice majore din Balcani (cu includerea 
României în această provincie a imaginarului).” 

„Rămâne paradigmatică însă pentru activitatea literară a 
constructorului Mircea Muthu ambiţia de a aduce sub aceeaşi cupolă 
cuvântul şi imaginea. Ochiul lui Osiris este, astfel, chemat să 
prezideze, cu vigilenţa lui metafizică, atât întâlnirea acestor două 
registre ale creativităţii şi receptivităţii proprii, cât şi să vegheze 
apotropaic pacea unor teritorii ale simţurilor, sensibilităţii estetice şi 
ale unei poetici proprii, din care neobositul autor îşi alimentează de 
decenii prestaţia bogată, perseverentă.” 

Ovidiu Pecican (2003; 2010) 

„Trilogia Balcanismul literar românesc (Editura Dacia, 2003) 
face parte dintre acele lucrări care marchează negreşit istoria 
culturală a unui popor. Ea exprimă, pe de-o parte, complexitatea şi 
ramificaţiile problemei, pe de alta, erudiţia vastă şi ageră a 
cărturarului. (...) Autorul a pus metoda comparatistă într-o ecuaţie 
mai complexă şi mai fertilă, aceea prin care se descriu şi se 
interpretează permanenţele imaginarului în legătură cu resorturile lor 
psiho-istorice, urmărindu-se rezultanta ce configurează un univers 
creativ specific, în cazul de faţă acela al spaţiului balcanic.” 

Radu Voinescu (2004) 

„Există în poezia lui Mircea Muthu obsesia, purificată de orice 
stridenţă, a morţii. (...) în permanenţă, însă, ea e dublată de o 
restaurare a sensului. încă din prima poezie a volumului, albia de 
cuvinte moarte e dublată de respiraţia calmă a Oceanului. Poate că 
acesta este şi motivul pentru care imaginarul se structurează în aşa 
fel încât articulează un câmp metaforic al trecerii.” 

„Balcanii propun şansa spaţiului unde «civilizaţiile se ating». 
Acesta este, în fapt, mesajul optimist al studiilor lui Mircea Muthu, 
care refuză să accepte că occidentalul poate să-şi bage asemenea 
struţului capul în nisip. Există, aşadar, un optimism care priveşte 
metoda comparatismului (Mircea Muthu trăieşte cu speranţa unui 
«comparatism pe verticală, destinat să caute nu atât invarianţii de tot 
felul, cât, mai degrabă, să explice mai pertinent, mai convingător 
întemeierea ontologică a faptului de artă»), aşa cum există acest 
optimism al înţelegerii Balcanilor. în spatele acestui optimism, 
neliniştea celui care cunoaşte reticenţele centrului în a-li ceda din 
autoritate.” 

Mircea A. Diaconu (2004; 2008) 

„Studiul lui Mircea Muthu este mai mult decât o ipoteză de 
lucru, cum cu elegantă modestie şi-l intitulează, oferind o 
panoramare exactă şi expresivă a unui fenomen (nu numai literar) 
complex şi dinamic, din perspectiva şi cu instrumentele 
cercetătorului modem, extrem de laborios, pertinent şi sensibil la 
rezonanţa intelectuală a sintagmei şi judecăţii critice.” 

Vasile Chifor (2004) 

„Unul dintre locurile pe care imaginarul poetic al lui Mircea 
Muthu îl ilustrează recurent este Alexandria, spaţiu al memoriei, ca 
în scribul, dar şi spaţiul al poeziei, ca în remember. Al doilea poem 
reflectă modelul livresc al nostalgiei sudului, poezia lui Kavafis.” 

Andrei Bodiu (2005) 

„Adăugăm erudiţia aiuritoare a profesorului universitar Mircea 
Muthu, precum şi florilegiul metodelor de cercetare (comparatistică, 
tematologie, imagologie, studiul mentalităţilor), putem observa 
complexitatea perspectivei din care se circumscrie riguros, obiectiv, 
o tipologie a lui «homo balcanicus», din sinteza salutară a 
informaţiilor istorice, geografice, etnice, politice, culturale, care au 
rezultat de-a lungul timpului din confluenţa istorică a Bizanţului, a 
Imperiului Otoman şi a Europei de vest.” 

Lăcrămioara Berechet (2005) 


232 



Mircea Mutliu. în orizontul sintezei 


„Studiile de balcanologie ale lui Mircea Muthu creează, pentru 
cine are urechi de auzit, acea deschidere a minţii reală despre care 
vorbea Allan Bloom în The Closing ofthe American Minei, constând 
în cunoaşterea în profunzime a altor culturi şi modalităţi de a-fi-în- 
lume, în acceptarea şi asimilarea acestora, în sensul de a admite că 
alte comunităţi şi alţi indivizi pot avea alte raportări la univers decât 
a ta proprie şi că asta este în regulă 

Luminiţa Corneanu (2005) 

„Cronograf al tradiţiilor balcanice, sondor pe mari platforme 
disciplinare şi hermeneut de nădejde al gramaticilor culturale, Mircea 
Muthu reuşeşte să prefacă o temă ce părea compromisă pe vecie într- 
o meditaţie profundă asupra destinului culturii şi societăţii 
româneşti.” 

„Studii de estetică românească alcătuiesc o sinteză erudită şi 
pertinentă care probează nu numai existenţa, ci şi persistenţa unei 
tradiţii autohtone în domeniu.” 

Andrei Terian (2005; 2006) 

„Diagnosticului privind «moartea esteticii», Mircea Muthu îi 
opune previziunea unei regenerări a disciplinei, criza de legitimare a 
artei postmodeme impunând nu dispariţia tuturor instrumentelor, ci 
crearea unei «armături categoriale» noi.” 

Corin Braga (2006) 

„Ca procedură generală, arheologia sa estetică e fidelă unei 
strategii discursive exersate pe trei paliere - analitic, contextual, 
tipologic - pe întreg parcursul volumului. Calităţile scrisului său sunt 
claritatea argumentării şi precizia concluzivă, ce ţin de spiritul său 
analitic, capabil a se exersa cu economie de mijloace pe parcursul 
câtorva pagini, şi de simţul sintezei, ce îi permite să condenseze cu 
abilitate esenţa într-o formulă sintetică, adeseori chiar din titlu.” 

Dan-Eugen Raţiu (2006) 

„Înţelegerea «balcanismului ca răscumpărare estetică a unei 
drame colective» face din sinteza lui Mircea Muthu o grilă 
explicativă pentru umanismul histrionic al popoarelor din spaţiul 

dintre Adriatică, Bizanţ şi Carpaţi: aici, histrionismul estetizant a fost 
un mod de a domestici istoria, transformând-o eufemizant în 
anecdotă. Sensul este exact invers aceluia pe care i-1 atribuia 
esteticului Nietzsche, Mircea Muthu sugerând şi aici un model 
explicativ tulburător prin însăşi veselia melancolică, suicidară pe 
care o conţine.” 

Ştefan Borbely (2008) 

„A lehimia mileniului (...) reprezintă o placă turnantă între 
cărţile care o precedă şi cele care îi urmează. Paginile sale relevă o 
întreagă cultură continentală, aşezată de două milenii pe principii ale 
coerenţei, ce se reclamă citite şi înţelese.” 

Călin Teutişan (2008) 

,,[S]tudiul balcanologie al lui Mircea Muthu (...) îşi regăseşte 
(...) un mare grad de viabilitate tocmai prin contestaţiile care i se 
ridică în faţă, în special prin Eugen Negriei şi Constantin Ciopraga. 
Pe cât sunt acestea de eluante (Eugen Negriei e chiar (...) de un 
radicalism absolut), pe atât conceptul balcanismului literar se 
dezvăluie mai solid, cu toate nevoile lui de nuanţare, dând seama de 
o componentă importantă a viziunii autohtone şi totodată Sud-Est 
europene asupra lumii.” 

Călin Crăciun (2009) 

„Atitudini spirituale gemelare, umilinţa şi orgoliul marchează 
tonalitatea fiecărui interviu recuperat în Ochiul Iui Osiris, 
acompaniind perfect luciditatea obiectivă a intelectualului care 
răspunde, nu de puţine ori, la întrebări incomode despre politică, 
istorie, universitate sau literatură.” 

Constantina Raveca Buleu (2010) 

„«Ardelean sută la sută», cum însuşi se simte, aş spune se 
legitimează, Mircea Muthu e de o consecvenţă exemplară privind 
atât temele cercetărilor şi analizelor sale în domenii precum estetica, 
morfologia culturii şi, fireşte, balcanologia, cât şi ideile pe care le-a 
formulat şi le-a susţinut în studiile, eseurile, articolele publicate de-a 
lungul mai multor decenii. «Ochiul lui Osiris» atestă, între altele, 

tocmai această consecvenţă şi este, în fond, un autoportret al omului 
şi intelectualului.” 

Constantin Coroiu (2010) 

„Alegându-şi în ochiul lui Osiris (cel care, ne aminteşte 
exegetul, citându-1 pe Plutarh, înseamnă «cel cu mulţi ochi») o 
posibilă tutelă pentru «memoria-girofar a criticului», Mircea Muthu 
îşi afirmă, neobosit, încrederea în «regalitatea textului». Ochiul său 
iubitor de carte crede aşadar până la capăt, inversând formularea lui 
Kant, în faptul că, «graţie paginii manuscrise ori tipărite, „cerul 
înstelat” se află în mine».” 

Irina Ungureanu (2010) 

„Bibliografia lui Mircea Muthu (...) reprezintă ultimul mare 
gest polemic menit să ne scoată, printr-un discurs identitar coerent, 
de sub ceea ce E. Cioran numea, pe nedrept, blestemul spiritului 
bizantin.” 

Aurel Sasu (2012) 

„Ne bucură faptul că avem la îndemână un instrument de lucru 
de cea mai mare importanţă pentru literatura comparată şi pentru 
raporturile noastre cu spaţiul balcanic, lucru care nu este de ici-colo, 
ci un mare pas înainte în cunoaşterea unui domeniu de mare 
atractivitate pentru specialişti şi o invitaţie fermă spre o cercetare 
sistematică şi de anvergură a domeniului, aşa cum ne-a obişnuit chiar 
autorul salutarei lucrări de faţă.” 

„Latura modernă a cercetărilor lui, limbajul critic elevat, de o 
deosebită intelectualitate, cu răsuciri fine spre un interior poetic, dar 
lăsându-se strâns în chingile unei gândiri proiective bine articulate 
descoperă în el un spirit de sinteză şi un observator avizat al 
fenomenului, cel mai bun şi cel mai strălucit apărător al unui câmp 
de cercetare pe cât de complicat, pe atât de incitant.” 

„Imaginarul său spectaculos îl propulsează pe acest veritabil 
specialist într-un domeniu foarte pretenţios în falanga de aur a criticii 
universitare româneşti de înaltă ţinută academică.” 

Mircea Popa (2012; 2013) 

ADDENDA 

1. Fişă bio-bibliografică 

MUTHU, Mircea, n. la 1.01.1944, lemut (jud. Mureş). Fiul 
lui Emil Muthu şi al Olimpiei (n. Lupşa). Profesor, comparatist şi 
critic literar. Absolvent al Liceului teoretic „Timotei Cipariu” din 
Dumbrăveni (1960) şi al Facultăţii de Filologie a Universităţii 
„Babeş-Bolyai” din Cluj (1967). Doctor al Universităţii „Babeş- 
Bolyai” din Cluj (1976) cu o teză de balcanologie. Preparator (1968- 
1972), asistent (1972-1984), lector (1984-1990), conferenţiar (1990- 
1993) şi profesor (din 1993) la Catedra de literatura română, 
comparată şi teorie literară a Facultăţii de Litere din Cluj. Decan al 
Facultăţii de Litere (1992-1996), prorector al Universităţii „Babeş- 
Bolyai” din Cluj (1996-2002), rector interimar (1998-1999). Lector 
de limbă şi civilizaţie românească la Universitatea din Saint-Etienne 
(Franţa), între anii 1976-1979. Membru titular al Ascociaţiei „Jules 
Roumains” (din 1978) şi al Asociation internaţionale des Etudes 
Sud-Est Europeennes (din 1987). Debut în „Tribuna” (1967). 
Colaborator la toate revistele importante din ţară, la care se adaugă 
„Bizantinoslavica”, „Etudes Balkaniques”, „Synthesis. Revue des 
Etudes Sud-Est Europeenes”, „South-East Monitor” etc. Premii: 
Premiul Asociaţiei Scriitorilor din Cluj (1993), Premiul de critică 
literară la Salonul Internaţional de Carte, Oradea (1998, 2000) şi 
Premiul Uniunii Scriitorilor (2002). A îngrijit mai multe ediţii 
(Anton Pann, Liviu Rebreanu, Henri Jacquier, Radu Stanca, Eugeniu 
Sperantia etc.). Coautor la numeroase volume colective. 

Opera: Orientări critice t Cluj, 1972; Literatura română şi 
spiritul sud-est european t Bucureşti, 1976; La marginea geometriei, 
Cluj-Napoca, 1979; Paul Zarifopol între fragment şi construcţie. 
Bucureşti, 1982; Permanenţe literare româneşti din perspectivă 
comparată. Bucureşti, 1986; Alchimia mileniului. Bucureşti, 1989; 
Liviu Rebreanu sau paradoxul organicului, Cluj-Napoca, 1993; 
Cântecul lui Leonardo, Bucureşti, 1995; Călcâiul lui Delacroix, 
Bucureşti, 1996; Făt-Frumos şi vremea uitată (în colab. cu Mariana 
Muthu), Bucureşti, 1998; Dinspre Sud-Est, Bucureşti, 1999; Lucian 
Blaga-dimensiuni răsăritene. Piteşti, 2000; Du cote du Sud-Est (trad. 

în franc, de Rodica Baconski), Cluj-Napoca, 2001; Balcanologie, I, 
Cluj-Napoca, 2002; Balcanismul literar românesc. 1. Etapele istorice 
ale conceptului', 11 Permanenţe literare sud-est europene; 111. 
Balcanitate şi balcanism literar, Cluj-Napoca, 2002; Balcanologie II, 
Bucureşti, 2004; Studii de estetică românească, Cluj-Napoca, 2005; 
Alchimia mileniului. Interferenţe culturale, ed. a 11-a, revăzută şi 
adăugită, Bucureşti, 2008; Balcanologie, voi. 111, Cluj-Napoca, 2008; 
Ochiul lui Osiris. Dialoguri, Cluj-Napoca, 2010; Europa de Sud-Est 
în memoria culturală românească. Bibliografie, Editura Academiei 
Române, 2011; Panoramic sud-est european. Interferenţe culturale, 
Cluj-Napoca, 2012; Repere culturale transilvane, Cluj-Napoca, 
2013. Volume de versuri: Esenţe, Cluj-Napoca, 1994; Grafii, Cluj- 
Napoca, 2004; Trepte, Cluj-Napoca, 2013. 

Referinţe critice (selectiv): Al. Dobrescu, în „Convorbiri 
literare”, nr. 20, 1972; Adrian Marino, în „Tribuna”, nr. 3, 1973; D. 
Mi cu, în „Contemporanul”, nr. 21, 1977; Marin Mincu, în 
„Amfiteatru”, nr. 9, 1977; Mircea Anghelescu, în „Luceafărul”, nr. 
12, 1977; Mircea Scarlat, în „Contemporanul”, nr. 43, 1979; Nae 
Antonescu, în „Transilvania”, nr. 3, 1983; 1. Cheie-Pantea, în 
„Orizont”, nr. 13, 1983; Gh. Grigurcu, Intre critici, 1983; Marian 
Papahagi, în „Tribuna”, nr. 49, 1986; Cornel Ungureanu, în 
„Orizont”, nr. 51, 1986; Liviu Petrescu, în „Steaua”, nr. 1, 1987; 
Mircea Popa, în „Luceafărul”, nr. 4, 1987; Laurenţiu Ulici, în 
„Contemporanul”, nr. 44, 1987; Constantin Cubleşan, în 

„Luceafărul”, nr. 28, 1989; Iulian Boldea, în „Vatra”, nr. 6, 1994; 
Ştefan Borbely, în „Apostrof’, nr. 3-4, 1994; Liviu Petrescu, în 
„Steaua”, nr. 4-5, 1994; Barbu Cioculescu, în „Jurnalul literar”, nr. 
25-32, 1996; Romul Munteanu, în „Luceafărul”, nr. 32, 1996; Cornel 
Moraru, în „Vatra”, nr. 2, 1997; Doina Curticăpeanu, în „Familia”, 
nr. 12, 1998; Irina Petraş, în „Apostrof’, nr. 5, 1999; Dan Mănucă, în 
„Convorbiri literare”, nr. 5, 2000; Corin Braga, în „Steaua”, nr. 4-5; 
2003; Constantin M. Popa, în „Mozaic”, nr. 5-6, 2003; Iulian Boldea, 
Vârstele criticii, 2005; Constantin M. Popa, Lecţia lui Cicero, 2005; 
Andrei Terian, în „Euphorion”, nr. 9-10, 2005; Râul Botha, în 
„Steaua”, nr. 4-5, 2006; Corin Braga, în „Observator cultural”, nr. 
53/2006; Florin Mihăilescu, în „Viaţa românească”, nr. 6-7, 2006; 
Irina Petraş, Teme şi digresiuni, 2006; Dorin Ştefănescu, în „Vatra”, 

nr. 7, 2007; Ion Vlad, Orizonturile lecturii, 2007; Irina Petraş, 
Literatura română contemporană. O panoramă. Bucureşti, 2008; 
Călin Crăciun, în „Vatra”, nr. 9-40, 2009; Iulian Boldea, în 
„Contemporanul - ideea europeană”, nr. 10/2010; Ştefan Borbely, 
Existenţa diafană , 2011; Ovidiu Pecican, Acorduri şi dezacorduri 
critice. întâmpinări şi comentarii, 2012. 

2. Dialog cu Mircea MUTHU 
„Am fost atras de la început de orizonturi interdisciplinare ” 

- Stimate domnule profesor Mircea Muţim, ce a reprezentat 
pentru dumneavoastră şcoala? Au existat, de-a lungul timpului, 
dascăli care şi-au pus amprenta asupra formării şi modelării 
copilului şi adolescentului fascinat de lumina cunoaşterii? 

- Este, de la început, o întrebare derutantă, cel puţin pentru 
mine. Să mă explic: şcoala a fost un fel de refugiu, în condiţiile în 
care tatăl meu a fost ridicat, în plină noapte, dus la Bicaz, apoi la 
Canal doar pentru faptul ca a fost avocat, fără partid, numai pentru 
terorizarea celor din comuna noastră (Iemut), ca să se înscrie în 
Gospodăria Agricolă Colectivă, parte integrantă, la vremea aceea, 
din aşa-numita Regiune Mureş Autonomă Maghiară. M-am refugiat 
în lectură, cu mine nu se mai juca nimeni, iar la Dumbrăveni - unde 
am terminat şcoala primară şi cursurile Liceului „Timotei Cipariu” - 
am avut intr-adevăr norocul să întâlnesc dascăli memorabili, unii 
dintre aceştia avuseseră Domiciliul Obligatoriu pe buletin (prof. Ioan 
Domnariu), masaţi fiind - spre supraveghere - în Dumbrăveni - 
altădată o enclavă armenească, ca şi Gherla. Or, “lumina 
cunoaşterii”, cum spuneţi, a venit mai ales din partea ştiinţelor exacte 
(chimia organică, matematica, astronomia dar şi Bazele 
Darwinismului) /am terminat secţia reală/ cu oameni excepţionali, în 
vârstă şi mai tineri, care au alcătuit un grup, atmosferizaţi de 
profesorii Domnariu (literatură română), D-na Popa (franceza) etc. - 
aceiaşi care i-au „şcolit” pe un Teohar Mihadaş, pe universitarii 
Octavian Schiau, Monica Lazăr etc. Mai târziu, în studenţie, am avut 
totuşi un model prezent prin cărţile sale: D. Popovici. 

- Care a fost cea dintâi manifestare critică a dumneavoastră şi 
în ce context social şi istoric s-a produs? 

- Am început cu recenzii în „Steaua” prin anii 65 sau 66, ţin 
minte ca am scris o astfel de prezentare la romanul, tradus, al lui 
Allan Sillitoe, Sâmbătă seara, duminică dimineaţa. A urmat apoi 
primul articol ( Simboluri ale germinaţiei în poezia interbelică ), 
publicat în 1967, în numărul din Tribuna care consemna moartea lui 
Tudor Arghezi şi, în sfârşit, debutul editorial ( Orientări critice, 
Dacia, 1972, colecţia „Discobolul”), din care s-au născut majoritatea 
cărţilor ulterioare. Era contextul re-descoperirii de facto a valorilor 
noastre interbelice. 

- Aveţi vreo metodă critică favorită? Care consideraţi că ar fi 
calea (methodos) optimă de acces spre intimitatea operei literare? 

- „Critica complectă” în grafia lui G. Ibrăileanu este fără- 
ndoială ideală, cu atât mai mult cu cât încerci să înţelegi nu doar 
opere, ci literaturi şi acestea în contextualizările ce, până la urmă, le 
determină apariţia dar şi receptarea. Prefer examenul intradisciplinar, 
hermeneutic pe grila, dacă mă pot exprima astfel, a comparatismului 
tipologic, tematic şi imagologic. 

- Cât este conservatorism, cât e nevoie de inovaţie, cât e 
descoperire a noutăţii sau prejudecată în actul critic? 

- Tehnicismul excesiv în siajul formalismului rus, al 
structuralismului astăzi defunct, al psihanalizei sau chiar al 
fenomenologiei a condus, pe de o parte, la diminuarea încrederii în 
ceea suntem obişnuiţi să numim ştiinţa literaturii ; a contribuit, pe de 
alta, la marginalizarea intuiţiei şi a gustului estetic, aşa cum îl fixase 
deja Kant. Cred că accentul pus pe valoarea instrumentală a 
limbajului (în detrimentul dimensiunii sale ontologice, agreată mai 
ales de poeţi) a legat inovaţia critică mai mult de descoperirea 
aspectului formal al operei şi mai puţin de circumscrierea eului 
de profunzime pus în valoare de poietică, de fapt o subdisciplină a 
poeticii. Fenomenologiei îi revine meritul de a impune conceptul de 
intenţionalitate şi în actul creativ estetic, preluat de altfel de 
discursul valorizator deşi, repet, ar trebui aprofundată chestiunea 
ontologiei limbajului lingvistic. 

- Aş vrea să vă întreb, din perspectiva propriilor dvs., cărţi şi 
opţiuni metodologice, care e raportul optim între atenţia la detaliu, 
la unic şi aspiraţia spre sinteză, propensiunea spre totalitate, într- 
un exerciţiu de critică literară? 

- Problema nu constă în inventarierea detaliului (motivul 
Bizanţului în literaturile sud-est europene, să zicem) ci funcţia 
acestuia în discursul literar sau plastic, lată de ce selecţia ipostazelor 
în care apare detaliul este şi normală şi necesară, aceasta şi pentru 
faptul că este unul dintre factorii ce coagulează ritmul creaţiei şi 
uneori îl scoate în prim-plan ca un basorelief sui-generis. 
Impresionismul procedează în acest chip, fie că ne referim la marea 
lui Debussy, la catedrala lui Monet sau la sonata lui Proust. O altă 
orientare, expresionismul, selectează în literatură şi plastică acele 
detalii care scot în evidenţă originarul. Sinteza porneşte de la suma 
funcţiilor şi se finalizează o dată cu asimilarea, dacă este posibil 
organică, a acestora, lată de ce, pentru mine cel puţin, sinteza e 
mereu deschisă, în temeiul axiomaticului work in progress. 

- Sunteţi cadru didactic universitar de foarte multă vreme. 
Cum a fost influenţat demersul critic de vocaţia paideică pe care v- 
aţi asumat-o? Se resimte profesorul de vocea criticului literar? Dar 
criticul literar de voinţa de sistematizare, de inevitabilul rigorism al 
demersului didactic? 

- Da, din păcate de „foarte multă vreme”, mai exact din 1968. 
Sigur, şcoala şi cartea s-au împletit mereu, ele s-au hrănit într-un fel 
una din cealaltă. Şi acum apare paradoxul: nici una dintre cărţile 
mele nu a făcut obiectul vreunui curs. Există mulţi colegi care, după 
o îndelungată familiarizare cu tema, şi-au scris cărţile pe temele 
respective. Nu acesta este cazul meu, pentru că am fost atras de la 
început de orizonturi interdisciplinare, de fundamentele teoretice şi 
de măsura în care aceste fundamente permit cercetări conjugate, fie 
în perimetrul istoriei mentalităţilor, fie în literatura comparată sau în 
ceea ce se cheamă estetica aplicată. Pe de altă parte rigorismul, 
voinţa de sistematizare şi, mai ales, stilul oarecum retoric de la 
catedră le-am moştenit de la tatăl meu, avocat de profesie. 

- Un domeniu privilegiat în care v-aţi exersat atenţia critică e 
acela al balcanismului literar. Sunteţi autorul unor studii de 
referinţă în acest domeniu. Unde se situează, astăzi, cercetările de 
acest tip, la noi, în comparaţie cu investigaţiile din alte spaţii 
culturale? 

- Balcanologia ca şi disciplină este o creaţie iniţial 
românească, practicată de istoricul Nicolae lorga, teoretizată ca atare 
de către Victor Papacostea într-un studiu de referinţă publicat în 
revista Balcania şi cultivată timp de cinci decenii în, probabil, cea 
mai titrată publicaţie multilingvă ce apare sub patronajul Academiei 
Române: Revue des Etudes Sud-Est Europeenes, a cărei monografie 
am schiţat-o în Balcanologie, voi. 111 (Limes, 2008). Institutul creat 
de Nicolae lorga şi continuat de Mihai Berza sau Alexandru Duţu a 
consolidat mai ales studiul de istorie a popoarelor sud-est europene. 
Ultimul a promovat, în premieră la noi (anticipat totuşi de acelaşi 
lorga), istoria comparată a mentalităţilor. Sud-est europenistica e 
legată organic de bizantinologie, antropologie, literatură religioasă, 
lingvistică ş.a. şi aş dori să menţionez că în fiecare dintre aceste 
segmente contribuţiile româneşti sunt remarcabile, chiar dacă unele 
dintre acestea sunt încă inedite, ca să exemplific doar cu opera 
monumentală a lui Petru Caraman. 

- Ce raport există între studiile de balcanologie şi demersul 
comparatistului literar de a identifica, stabili, interpreta analogii, 
filiaţii sau convergenţe între diferite teme, toposuri şi procedee 
specifice acestui spaţiu al literaturii? 

- Aş da un exemplu sau două pentru a concretiza raportul 
dintre studiul balcanologie şi demersul comparatist. Ce loc ocupă, de 
pildă, elementele de drept cutumiar în Pravila lui Vasile Lupu, de 
influenţă bizantină? Evident că un răspuns, pe care l-am schiţat în La 
marginea geometriei (Dacia, 1979), este posibil abia după examenul 
comparativ al corpusurilor legiuitoare afine ca origine cu acela al lui 
Vasile Lupu. La fel s-ar putea explica neşansa cărţilor de 
înţelepciune de a fi transliterate de literatura noastră cultă, cu 
excepţia, memorabilă, a textului despre Sindipa filosoful, „transcris” 
în sadovenianul Divan persian. Comparatismul în cele trei ipostaze 

este în realitate intrinsec studiului de balcanologie ce, repet, face apel 
la domenii diverse şi astăzi foarte specializate. 

- Există tineri cercetători interesaţi, la noi, de balcanism şi 
balcanitate? 

- Cunosc doar câteva încercări, dacă va referiţi la raporturile 
dintre literatura română şi literaturile sud-est europene numai că, 
până în prezent, ele sunt şi parţiale şi, aş spune, nevindecate de 
stereotipiile răspândite în limbajul comun. Dar am încetat să mă mai 
mir de vreme ce autori în vogă continuă să minimalizeze conţinutul 
celor două concepte sau le ignoră pur şi simplu deşi, în contextul 
geopolitic actual, ele au o valoare operatorie extrem de importantă. 
Astfel, într-o conferinţă ( Medicul şi Vrăjitorul), imprimată în 
volumul Pururi tânăr, înfăşurat în pixeli (2003) Mircea Cărtărescu 
face afirmaţii hazardate, mai mult, aiuritoare despre acest spaţiu 
spiritual, pentru Eugen Negriei în Iluziile literaturii române 
balcanismul nici nu există (chiar dacă manuale alternative de liceu îi 
consacră o secţiune importantă în economia paginilor) şi, tot recent, 
în discutabila sa Istorie critică a literaturii române, Nicolae 
Manolescu face abstracţie totală de versantul sud-est european al 
culturii noastre, ceea ce îl conduce la radierea, dintr-un condei, a 
aproape două sute de ani cultură scrisă românească din totalul celor 
„cinci secole de literatură română” cum sună, emfatic, subtitlul 
Istoriei. 

- Nu v-a tentat ideea unui posibil Dicţionar de balcanologie, 
prin care cititorii (specialişti sau nu) să fie familiarizaţi cu concepte, 
teme, idei din acest domeniu ? 

- Există, sub formă manuscrisă, încă nefinisată, o bibliografie 
a problemei cu titlul Sud-Estul Europei în conştiinţa culturală 
românească. Cuprinde cam 2500 de titluri din lingvistică, istorie, 
literatură, drept, religie etc. Am cules informaţia de-a lungul anilor 
şi, dacă voi câştiga un grant, o voi publica, deşi ea este incompletă. 
E, cum să spun, un sac tară fund, dacă mă refer doar la studiile de 
lingvistică sau la cele peste şapte sute de texte (recenzii, conferinţe, 
cărţi) semnate de amintitul lorga etc. 

- Stăm, vrând-nevrând, sub semnul balcanităţii. Ca şi o bună 
parte a literaturii române. Care sunt scriitorii în opera cărora 
amprenta balcanică e mai apăsată şi, oarecum, programatică? In 
literatura română de azi filonul balcanic mai e prezent? 

- In prima secţiune din Balcanismul literar românesc (ediţia a 
doua, Paralela 45, 2008), intitulată Etapele istorice ale conceptului 
am făcut o incursiune în literatura noastră de la Neagoe Basarab 
(eliminat din amintita Istorie critică) şi până în secolul XX, 
consacrat prelungirilor într-o specifică şcoală de stil artistic, atât în 
proză cât şi în poezie. Ar fi oţioasă, cred, enumerarea acestora,de la 
Mateiu Caragiale la, să zicem, Calpuzanii lui Silviu Angelescu. 

- Ca specialist în estetică (aţi predat cursuri de Estetică 
generală, de Curente estetice contemporane) sunteţi preocupat şi de 
relaţiile dintre imaginea plastică şi literatură. Astfel de cercetări au, 
în critica literară românească, statut de pionierat. Intenţionaţi să 
aprofundaţi acest domeniu al filiaţiilor şi afinităţilor dintre plastică 
şi literatură? 

- Este un domeniu de care m-am ataşat. Am încercat să 
fructific perioada lectoratului meu francez (1976 - 1980), când am 
avut ocazia să cutreier muzeele de artă nu numai din Franţa. în 
Alchimia mileniului (Cartea Românească, 1989; ediţia a doua la 
Editura Cărţii de Ştiinţă, 2008) şi în Călcâiul lui Delacroix (Libra, 
1996) am făcut un număr de analize conjugate (pictură / literatură), 
fie mergând pe motive comune (ochiul la Nichita Stănescu şi Ion 
Ţuculescu, pasărea măiastră la Brâncuşi şi Blaga ş.a.) fie pe 
afinitatea de structuri (barbianul Lemn sfânt şi o icoană răsăriteană 
ş.a.), evitând simplele analogii şi căutând în schimb radicalii comuni 
din cele două universuri artistice. Aceste preocupări, continuate şi în 
prezent, vor fi asimilate în cel de-al doilea volum de estetică, la care 
lucrez în prezent. Voi folosi, de asemenea, achiziţiile din alte două 
lucrări, consacrate de astă dată spaţiului transilvan: Liviu Rebreanu 
sau paradoxul organicului (Dacia, 1993 şi 1998) şi Lucian Blaga - 
dimensiuni răsăritene (Paralela 45, 2000 şi 2002). 

- Ce proiecte legate de critică, teorie literară şi estetică 

aveţi? 

- După Studii de estetică românească (Limes,2005) lucrez la 
un al doilea volum. Prospecţiuni estetice dintr-o proiectată trilogie de 
estetică generală. M-am ajutat, în acest sens, cu meditaţiile de 
estetică propriu-zisă, diseminate în cărţile imprimate până acum, 
începând chiar cu debutul editorial din 1972, dar şi cu ediţiile pe care 
le-am îngrijit, respectiv Al. Dima, Gândirea românească în estetică 
(Dacia, 2003) şi Eugeniu Speranţia, Contemplaţie şi creaţie estetică 
(Fundaţia culturală Română, 1997). Mai intenţionez să editez şi un 
volum de interviuri pe care le-am dat din 1989 încoace cu titlul 
probabil Ochiul lui Osiris. 

- Ce impresie vă face peisajul critic actual? E bogat, divers, 
stimulativ? Există, în literatura română actuală un veritabil dialog 
critic? O convergenţă a ideilor, sau, dimpotrivă, primează lipsa de 
comunicare sau de interes pentru ce spune celălalt? 

- E divers dar nu şi stimulativ, iar cât priveşte dialogul critic, 
v-am exemplificat deja cu trei mostre - exemple perfecte de 
împletire a orgoliului cu resentimentul în critica şi istoria literară. 
Doar ceea ce se mai organizează, pe anumite teme, în câteva centre 
universitare şi la filiale ale Uniunii Scriitorilor mai aduce cumva a 
dialog, altfel totul se consumă într-un paralelism steril. 

- In afară de cercetările riguroase şi temeinice legate de 
balcanismul literar românesc, de teoria literaturii sau de estetică, 
sunteţi ispitit şi de revelaţiile poeziei. Cum se împacă cele două 
domenii ale activităţii dumneavoastră literare, unul tutelat de 
rigoare şi precizie, celălalt dominat de imperativele sublime ale 
afectelor? 

- Sunt, mai degrabă, exerciţii lirice pe care le-am adunat, sub 
formă de plachetă, la 50 (Esenţe, 1994), la 60 ( Grafii , 2004) si, dacă 
Parcele îngăduie, o voi face şi la 70 de ani. E un cadou pe care mi-1 
fac la împlinirea unei vârste rotunde. Prima încercare am imprimat-o, 
totuşi, în Echinox-ul primului deceniu de existenţă şi apoi un grupaj 
în revista sătmăreană Poesis. 

- In ce măsură exerciţiul criticii literare influenţează 
habitudinile de lectură ale cititorului specializat? Cum citiţi o carte, 

astăzi? Vă puteţi detaşa de deprinderea de a o analiza, interpreta, 
judeca ? 

- Am, în continuare, plăcerea lecturii gratuite, deşi rezist cu 
greu tentaţiei de a lua creionul în mână pentru a însăila notaţii 
marginale. Problema e că sunt numeroase texte de re-citit, cele care - 
intr-un fel sau altul - ne-au marcat existenţa intelectuală. Şi asta intr- 
un context temporal parcă tot mai comprimat intr-un prezent 
galopant. 

- Care vi se pare a fi cel mai nedreptăţit scriitor român, din 
perspectiva receptării critice? De ce? 

- Cred că la o asemenea întrebare nu se poate răspunde 
asertoric şi asta din mai multe motive. Există, la un pol, nedreptatea 
făcută unui scriitor printr-o paradoxală supralicitare a acestuia, după 
cum, la celălalt pol, ar fi ignorarea voită a acestuia (şi asta s-ar vedea 
după o lectură tabulară a dicţionarelor şi a istoriilor literare apărute în 
ultimele decenii) sau, pur şi simplu, ignorarea din neştiinţă (şi e 
cazul multor valori din diaspora românească, pe care cel mai onest şi 
valoros istoric literar de astăzi, Nicolae Florescu, le restituie cu 
eforturi de-a dreptul eroice în Jurnalul literar). Motivele neaşezării 
lui X sau Y în nişa care i se cuvine în memoria culturală a unui 
anume timp sunt numeroase şi, în plus, relaţionate în funcţie de 
contextul socio-istoric şi, mai grav, de umoarea celui care alcătuieşte, 
după gustul sau muşchiul său, tabele mendeleieviene sui generis. 
Timpul le corectează însă, intr-un fel sau altul: şterge, adaugă, 
schimbă locurile intr-o mişcare de sistolă şi diastolă ce nu ocoleşte 
nici subiectul care valorizează şi nici „obiectul” ignorat sau 
nedreptăţit. 

- Vă mulţumesc! 


Interviu realizat de Iulian Boldea 

